
Prefață 


Această lucrare este o versiune revizuită şi adăugită a Prelegerilor Page- 
Harbour, pe care le-am ţinut la Universitatea din Virginia în vara anului 1962. 
Le sînt recunoscător membrilor comisiei responsabile cu prelegerile Page- 
Harbour ale Universităţii din Virginia pentru că mi-au oferit ocazia să-mi expun 
pe larg opiniile asupra unei probleme relativ ignorate în gîndirea politică 11 
autorilor clasici, lucru pe care altfel nu l-aş fi făcut. 

O variantă mai veche şi de dimensiuni mai reduse a prelegerii despre 
Republica lui Platon a fost publicată în cadrul unui capitol despre Platon. 
Respectivul capitol reprezintă contribuţia mea la Istoria filosofiei politice, 
lucrare coordonată şi redactată împreună cu Joseph Cropsey şi apărută în 1963 
la Rând McNally. 


Leo Strauss 
iulie, 1963 


Introducere 


Nu plăcerea altruistă şi mistuitoare pentru Antichitate, nici îmbătătorul si 
dezinteresatul romantism sînt motivele care ne-au îndemnat să ne orientăm cu 
interes pasionat şi cu o irepresibilă dorinţă de cunoaştere asupra gîndirii 
politice a Antichității clasice. Ne simțim obligați să facem acest lucru din 
pricina crizei prin care trecem acum, criza Occidentului. 

Nu este de ajuns să ascultăm şi să ne supunem mesajului divin care ne 
vorbeşte despre Cetatea Dreptăţii, despre Oraşul Credincioşilor. Pentru ca 
mesajul să pătrundă în mijlocul păgînismului şi mai ales pentru ca el să fie 
înțeles în toată claritatea şi integritatea sa, atît cît este omeneşte posibil, 
trebuie să avem în vedere şi în ce măsură este omul capabil să stabilească 
principiile acelei Cetăți atunci cînd este lăsat să decidă singur, adică să se 
folosească în mod adecvat de propriile sale puteri. însă în epoca noastră este 
mult mai important a arăta că filosofia politică este regina legitimă a sociologiei 
şi nu o servantă a teologiei, regina tuturor ştiinţelor legate de om şi de 
problemele umane, în virtutea faptului că pînă şi cea mai înaltă curte de justiție 
de pe pămînt este mai dispusă să ţină cont de punctele de vedere expuse de 
sociologie decît de cuvintele Celor Zece Porunci, cuvintele Dumnezeului viu. 

Obiectul de studiu al filosofiei politice este Cetatea şi Omul. Cetatea şi 
Omul este o sintagmă care sugerează în mod explicit şi subiectul scrierilor de 
filosofie politică ale clasicilor. Filosofia politică modernă, dezvoltată pe bazele 
filosofiei politice clasice, o transformă pe aceasta din urmă, schimbînd totodată 
şi modul în care a fost tratat inițial subiectul. Dar nimeni, oricît de competent 
ar fi, nu poate pricepe transformarea petrecută atîta timp cît nu înțelege mai 
întîi forma originală. 

Filosofia politică modernă presupune Natura aşa cum este ea explicată de 
ştiinţele naturale moderne, iar Istoria aşa cum este ea înţeleasă de cunoaşterea 
istorică modernă. în cele din urmă, aceste presupuneri se dovedesc a fi 
incompatibile cu filosofia politică modernă, caz în care ne-am putea afla în 
situaţia de a alege între două posibilităţi: fie să renunțăm cu totul la filosofia 
politică, fie să ne întoarcem la filosofia politică clasică. Se pare însă că o astfel 

de întoarcere nu este posibilă. Aceasta deoarece motivele care au dus la 
colapsul filosofiei politice moderne par să fi anihilat filosofia politică a 
clasicilor, care nici măcar nu-şi imaginau dificultățile cauzate de ceea ce 
credem noi că ştim despre natură şi istorie. Cert e că simpla continuare a 
tradiţiei filosofiei politice clasice - o tradiţie care pînă acum n-a fost niciodată 
întreruptă cu totul - nu mai este posibilă. în ceea ce priveşte filosofia politică 
modernă, ea a fost înlocuită de ideologie; ceea ce odinioară fusese filosofie 
politică s-a transformat într-o ideologie. Aş putea spune că acest fapt constituie 
esența crizei contemporane a Occidentului. 

Această criză a fost diagnosticată în timpul primului război mondial de 
către Spengler, care a numit-o decăderea (sau declinul) Occidentului. Prin 
„Occident", Spengler înţelegea un anumit tip de cultură avansată, din cadrul 
unui grup restrîns de astfel de culturi. însă pentru el, Occidentul era mai mult 
decît una dintre aceste culturi avansate. Spengler vedea în Occident o cultură 
cuprinzătoare, singurul tip de cultură care a cucerit pămîntul; mai presus de 
toate, singura cultură deschisă față de toate celelalte culturi, care nu le respinge 
etichetîndu-le drept forme de barbarie şi nu le tolerează cu condescendență 
considerîndu-le „subdezvoltate"; singura cultură care a dobîndit conştiinţa 
deplină a fiinţei sale culturale aşa cum este ea. în timp ce cuvîntul „cultură"” 
avea sensul original şi simplist de cultivare a minţii, noțiunea de „cultură” 
derivată din acest sens (şi totodată reflexie a acestuia) implică neapărat existența 
unei diversități de culturi dezvoltate în mod egal. însă, de vreme ce Occidentul 
este locul în care cultura devine pe deplin conştientă de sine, acest spațiu 
reprezintă cultura ultimă. Bufnița Minervei îşi începe zborul în amurg; 
apariţie a unei alte culturi dezvoltate. Cele mai înalte aspirații ale omului s-au 
epuizat. Totuşi, aceste mari năzuinţe nu pot fi epuizate, atîta timp cît pentru 
om mai există încă îndatoriri umane fundamentale, adică atîta timp cît pro- 
blemele capitale cu care se confruntă ființa umană nu au fost soluționate în 
măsura în care ar putea fi soluționate. De aceea putem spune că analiza şi 
previziunile lui Spengler sînt eronate : ştiinţele naturale, cea mai înaltă auto- 
ritate de care dispunem, se consideră susceptibile de un progres infinit, iar 
această pretenție n-ar avea sens dacă întrebările fundamentale ar fi primit un 
răspuns. Dacă ştiinţa poate progresa la infinit, atunci nu poate exista o încheiere 
logică sau un sfirşit al istoriei, ci doar o întrerupere brutală a progresului 
fiinţei umane, provocată de forțe naturale, direct sau prin intermediul braţelor 
şi creierelor omeneşti. 

Oricum ar fi, Spengler a dovedit că, într-un anumit sens, avea dreptate : un 
anumit declin al Occidentului se petrece chiar sub ochii noştri. în 1913, 

(hcidentul - de fapt țara noastră, împreună cu Marea Britanie şi cu Germania - 
tu li pulut să impună dreptatea pe tot restul globului pămîntesc, fără să tragă 
măcar un singur foc de armă. Cu certitudine, Occidentul a ținut sub control 
întreaga planetă timp de aproape un secol, fără nici un fel de probleme. Astăzi, 
ci este departe de a mai stăpîni globul pămîntesc şi însăşi supraviețuirea 
Occidentului este amenințată de Est aşa cum n-a mai fost niciodată pînă acum. 
Manifestul Partidului Comunist pare a fi victoria completă a Apusului asupra 
Răsăritului: victoria sintezelor, a transgresării frontierelor naționale, a indus- 
trializării de tip britanic, a revoluției franceze şi a filosofiei germane. Ne dăm 
seama însă că victoria comunismului înseamnă de fapt victoria științelor 
naturale originale ale Occidentului, dar în acelaşi timp şi victoria celei mai 
extremiste forme de despotism răsăritean. 

Oricît de mult şi-ar fi pierdut Occidentul din putere şi oricît de mari ar fi 
pericolele care îl amenință, declinul său, pericolul care planează asupra sa, ba 
chiar înfrîngerea şi distrugerea civilizației Apusului nu vor dovedi în nici un 
caz că Occidentul trece printr-o criză: el poate să decadă cu demnitate, 
convins de măreția ţelurilor sale. în realitate, criza civilizației Occidentului 
constă în faptul că ea nu mai este sigură de scopul său. Odinioară, această 
civilizaţie îşi cunoştea țelurile, urmărea ca toţi oamenii să se unească şi astfel 
avea o imagine clară asupra viitorului său şi al întregii omeniri. La ora actuală 
nu mai avem aceeaşi siguranță şi aceeaşi claritate a viziunii. Unii din noi sînt 
chiar disperaţi cînd privesc spre viitor, iar această disperare explică multe din 
formele de degradare ale Occidentului contemporan. Afirmațiile anterioare nu 
vor să sugereze ideea că o societate este sănătoasă numai dacă se dedică unei 
finalități universal valabile, care să îi unească pe toţi oamenii; o societate de 
tip tribal poate fi foarte bine una validă. Dar o societate care s-a obişnuit să se 
autoaprecieze în raport cu un obiectiv ultim, universal, nu-şi poate pierde 
credinţa în acel obiectiv fără să devină complet dezorientată. Descoperim un 
astfel de obiectiv universal exprimat cu precizie în trecutul nostru nu foarte 
îndepărtat, ca de exemplu în faimoasele declaraţii oficiale făcute pe parcursul 
celor două războaie mondiale. Aceste declarații nu fac altceva decît să reafirme 
scopul formulat odinioară de cele mai reuşite forme de filosofie politică 
modernă - genul de filosofie politică ale cărei aspirații erau de a clădi, pe 
temelia aşezată de filosofia politică a clasicilor, dar în opoziție cu structura 
înălțată de acest tip de gîndire filosofică, o societate bazată pe adevăr şi 
justiţie, superioară celei spre care aspirau filosofii clasici. Conform proiectului 
modern, filosofia sau ştiinţa nu mai trebuiau să fie considerate elitiste şi 
contemplative în esenţa lor, ci - dimpotrivă - caritabile şi active. Ele urmau să 
se pună în serviciul omului pentru a-i uşura condiţia, să fie cultivate pentru a 

spori forța ființei umane, să-i dea omului posibilitatea să devină stăpînitorul şi 
proprietarul naturii, să-l ajute s-o cucerească prin intermediul intelectului. 
Filosofia sau ştiinţa trebuiau să faciliteze înaintarea spre o stare şi mai prosperă, 
oferindu-i astfel oricărei ființe umane posibilitatea de a se împărtăşi din toate 
avantajele societăţii sau ale traiului pe Pămînt. Totodată, ele urmau să permită 
deplina manifestare a dreptului natural al fiecărui individ la o autoconservare 
confortabilă şi la tot ceea ce implică acest drept, precum şi a dreptului firesc 
al fiecăruia de a-şi dezvolta pe deplin aptitudinile, fără a afecta drepturile 
echivalente ale tuturor celorlalți oameni din jurul său. Evoluţia spre o epocă a 
prosperității crescînde va însemna astfel - sau cel puţin va face posibilă - 
evoluţia spre o tot mai mare libertate şi dreptate. Ea va reprezenta în mod 
necesar progresul spre o societate care să includă toate ființele umane: o ligă 
universală a unor națiuni libere şi egale, fiecare naţiune fiind compusă din 
bărbaţi şi femei liberi şi egali. Aceasta întrucît s-a ajuns să se creadă că, în 
ultimă instanță, nu este posibil ca o societate caracterizată prin prosperitate, 
libertate şi dreptate să reziste într-o singură țară sau într-un grup restrîns de 
țări. în democraţiile occidentale se consideră că, pentru a asigura stabilitatea 
întregii planete, trebuie ca întreaga planetă - fiecare stat în sine, precum şi 
ansamblul format de toate națiunile globului - să fie dominată de democrație. 
Buna rînduială a unei ţări presupune o bună rînduială în toate țările lumii şi 
stabilitate în relațiile dintre ele. S-a crezut că mişcarea pentru crearea unei 
societăți universale sau a statului universal este garantată nu numai de rațio- 
nalitatea şi valabilitatea universală a acestui scop, dar şi de faptul că munca 
pentru împlinirea acestui țel părea să reprezinte o direcţie în care s-au angajat 
un număr mare de oameni, în numele unei largi majorităţi a populației. Au mai 
rămas doar unele grupuri restrînse de indivizi care, ținînd în robie multe 
milioane de semeni de-ai lor şi apărîndu-şi cu îndirjire propriile lor interese 
învechite, se opun acestei mişcări. 

Această privire de ansamblu asupra situației ființei umane în general, dar şi 
în particular, în contextul secolului nostru, îşi păstrează o anumită verosimi- 
litate, nu în ciuda fascismului, ci tocmai din cauza acestuia. Dar aceasta numai 
pînă în momentul în care comunismul, prin stalinism şi post-stalinism - 
troțkismul, asemenea unui steag de luptă fără armată şi chiar fără conducător, 
este condamnat şi respins de propriul său principiu doctrinar -, s-a dovedit la fel 
de apt de a comite cele mai înfiorătoare atrocități. Vreme îndelungată, cetățenii 
cultivați ai lumii occidentale - ca să nu spunem nimic de cei needucaţi - au 
văzut în comunism numai o mişcare paralelă cu cea a Apusului, un fel de 
geamăn rebel, nerăbdător şi capricios, care urma să se maturizeze inevitabil, 

devenind înțelegător şi tolerant. însă, cu excepția cazurilor în care s-a văzut 
imenințat cu dispariția, comunismul a răspuns la mesajele de fraternitate cu 
dUpreţ sau - în cel mai bun caz - cu o prietenie evident simulată. Aflat în 
pericol de dispariție, comunismul a acceptat să primească ajutorul Occidentului, 
Imul în acelaşi timp decis să nu ofere în schimb nici măcar un cuvînt sincer de 
mulțumire. Mişcării occidentale îi era imposibil să perceapă comunismul doar 
Ol pe o nouă versiune a acelui reacționarism etern împotriva căruia lupta de 
secole. Trebuie să admitem faptul că proiectul occidental, care se împotrivise 
în felul său specific tuturor formelor anterioare de rău, nu a putut împiedica 
nici prin vorbe şi nici prin fapte această formă nou-apărută. O vreme s-a 
menţinut ideea că, deşi mişcarea occidentală era de acord cu telul urmărit de 
comunism - o societate universală prosperă şi liberă în care toți bărbații şi 
loate femeile să fie egali -, ea nu aproba mijloacele folosite pentru realizarea 
acestui țel. Pentru comunism, scopul ultim- binele comun al întregii rase 
umane -, fiind cel mai sfint lucru, justifica folosirea oricăror mijloace. Orice 
element care contribuia la realizarea acestui scop sacrosanct se împărtăşea din 
sacralitatea lui şi astfel devenea el însuşi sacru; orice ar fi împiedicat îndepli- 
nirea acestui scop căpăta un caracter demonic. Uciderea lui Lumumba a fost 
prezentată de comunişti drept o crimă condamnabilă, sugerîndu-se prin aceasta 
că există şi crime care nu sînt condamnabile, aşa cum a fost uciderea lui Nagy. 
Abia atunci occidentalii au ajuns să înțeleagă că diferența dintre sistemul 
social occidental şi cel comunist, departe de a fi doar de natură geografică, 
este una tipologică, bazată pe moralitate şi libertatea opţiunilor. Cu alte cuvinte, 
cu timpul a devenit tot mai clar că nici o transformare socială radicală, fie ea 
sîngeroasă sau paşnică, nu poate eradica răul din ființa umană. Atîta timp cît 
vor exista oameni, va exista şi răutate, invidie şi ură, iar societatea nu poate 
evita impunerea unor măsuri coercitive şi restrictive. Acelaşi motiv a dus la 
acceptarea ideii că sistemul comunist, atîta cît va dura ca realitate istorică şi nu 
doar cu numele, va rămîne legea de fier a unui tiran, a cărui duritate poate fi 
domolită sau sporită de teama revoluțiilor de palat. Singura limitare pe care 
Apusul se putea baza (într-o oarecare măsură) era teama tiranului de imensa 
putere militară a Occidentului. 

Experienţa comunismului a oferit mişcării occidentale o lecție dublă: una 
politică, legată de ceea ce este de aşteptat şi de făcut în viitorul previzibil, şi 
una legată de principiile călăuzitoare ale politicii. în viitorul apropiat nu se 
întrevede realizarea unui stat universal, fie el unitar sau federativ. Pe lîngă 
faptul că nu există o federație universală a națiunilor, ci doar a acelor națiuni 
care sînt numite „iubitoare de pace", şi organizația existentă ascunde o scindare 

fundamentală. Dacă această federaţie este luată prea în serios, ca o piatră de 
hotar în traseul omului spre viitor, către o societate perfectă şi implicit 
universală, cel care o face îşi asumă riscuri extrem de mari, căci nu se bazează 
pe nimic altceva decît pe o speranță moştenită şi probabil învechită, punînd 
astfel în pericol însuşi progresul pe care se străduieşte să-l realizeze. Este uşor 
de imaginat că, în faţa pericolului unei catastrofe termonucleare, o federație - 
oricît de incompletă ar fi ea - va scoate în afara legii războaiele (adică 
războaiele de agresiune) şi aceasta înseamnă că ea acţionează pornind de la 
prezumția că toate granițele actuale sînt corect stabilite, în conformitate cu 
dreptul naţiunilor la autodeterminare. însă această prezumție este un fals 
virtuos, a cărui falsitate este mult mai evidentă decît virtutea conținută în el. în 
realitate, modificările granițelor actuale pentru care există unele justificări 
legale sînt doar acelea care nu le-ar displăcea comuniştilor. Nu trebuie să 
uităm nici de discrepanţa izbitoare existentă între egalitatea formală şi inegali- 
tatea factuală a membrilor unei confederaţii. Inegalitatea factuală se regăseşte 
în expresia „țări subdezvoltate". Această expresie implică hotărîrea de a le face 
să se dezvolte plenar, fie în direcția comunismului, fie în direcția capitalis- 
mului, în ciuda faptului că Occidentul pretinde că susține pluralismul cultural. 
Chiar dacă cineva ar susține în continuare că țelul final al Occidentului este la . 
fel de universalist ca şi cel al comuniştilor, va fi nevoit să se mulțumească în 
viitorul previzibil cu un particularism practic. Situaţia seamănă cu cea existentă 
timp de secole în cazul creştinismului şi al islamismului, cînd fiecare din cele 
două religii avea pretenţia universalităţii sale, dar în acelaşi timp era nevoită să 
se mulțumească cu existența incomodă a adversarului său. Toate acestea susțin 
ideea că în viitorul previzibil sistemul politic va rămîne ceea ce a fost 
întotdeauna: un sistem parțial sau specific, a cărui sarcină primordială şi 
stringentă este autoconservarea şi al cărui cel mai înalt ţel este 
autoperfecționarea. în ceea ce priveşte semnificația autoperfecționării, se 
observă că aceeaşi experiență care a făcut ca Occidentul să se îndoiască de 
viabilitatea unei societăți globale a dat naştere la îndoieli şi în ceea ce priveşte 
credința că bunăstarea este condiția necesară şi chiar suficientă a instaurării 
fericirii şi dreptăţii. Căci bunăstarea nu înlătură tarele cele mai profunde ale 
societăţii. 

îndoielile legate de proiectul modern sînt prea puternice ca să nu fie clar 
conturate. Ele au atins deja stadiul exactității ştiinţifice şi ne-am putea întreba, 
pe drept cuvînt, dacă a mai rămas măcar un singur cercetător din domeniul 
sociologiei care să susțină că o societate prosperă de tip universal ar constitui 
soluţia rațională a problemei umane. în legătură cu epoca actuală, sociologia 

mlmifc şi chiar proclamă incapacitatea sa de a valida orice judecăţi de valoare 
ptopriu-zise. Doctrina unei societăți universale şi prospere susținută de filosofia 
politică modernă a devenit tacit o ideologie, o doctrină cu nimic superioară ca 
vuloare de adevăr şi de dreptate nenumăratelor ideologii existente. Sociologia, 
Oare studiază toate tipurile de ideologie, este ea însăşi liberă de orice preju- 
decăţi ideologice. Prin libertatea sa olimpiană, ea supravieţuieşte crizei epocii 
noastre. Această criză ar putea distruge condiţiile existente ale sociologiei, dar 
nu va putea afecta validitatea concluziilor sale. 

Sociologia nu a fost dintotdeauna atît de sceptică şi reținută cum a devenit 
de vreo două generaţii încoace. Modificarea ce a avut loc nu este lipsită de 
legătură cu modificarea survenită în proiectul modern al societății. Proiectul 
modern, apărut sub forma unei necesități naturale - dreptul natural-, a fost 
conceput de către filosofi. Scopul său era să satisfacă în cel mai bun mod 
posibil cele mai puternice necesități naturale ale ființei umane; natura trebuie . 
să fie cucerită pentru binele omului, care la rîndul lui era considerat a avea o 
anumită natură, un caracter nemodificabil. Creatorii acestui proiect au pornit 
de la ideea preconcepută că filosofia şi ştiinţa sînt identice. După o vreme s-a 
dovedit că, pentru a stăpîni natura, este nevoie să stăpînim natura umană şi 
astfel problema caracterului nemodificabil al ființei umane a devenit dna 
prioritară: dacă nu se poate transforma, natura umană ar putea impune limite 
absolute progresului. în consecință, nevoile naturale ale oamenilor nu mai 
puteau dirija planul de luare în stăpînire a naturii; direcţia trebuia să fie dată 
de rațiune ca parte separată de natură, de raționalul „trebuie" şi nu de neutrul 
„este". Astfel, filosofia (logica, etica, estetica), ca studiu al necesităţii sau al 
regulilor, s-a separat de ştiinţă ca studiu al existenţei, al lui „este". în timp ce 
studiile asupra existenţei (sau ştiinţei) au reuşit să sporească tot mai mult 
puterea de care dispune omul, deprecierea ulterioară a raţiunii a dus la imposi- 
bilitatea de a distinge între folosirea corectă şi înțeleaptă a puterii şi folosirea ei 
în mod abuziv şi îngust. Ştiinţa nu poate promova înțelepciunea. încă mai există 
oameni care cred că această situaţie dificilă se va rezolva atunci cînd sociologia 
şi psihologia vor ajunge din urmă fizica şi chimia. O astfel de credinţă este cu 
totul lipsită de temei rațional, deoarece sociologia şi psihologia, oricît de mult 
s-ar perfecționa, vor rămîne tot ştiinţe, adică nu vor da naştere decît la o nouă 
sporire a puterilor de care dispune omul. Ele vor da ființelor umane posibili- 
tatea să manipuleze alte ființe umane mai bine decît o făceau înainte, dar nu-l vor 
învăţa pe om să-şi folosească puterea asupra altor ființe umane sau non-umane 
mai mult decît îl învaţă fizica sau chimia. Oamenii care se consolează cu o 
astfel de speranţă n-au pătruns distincția de bază dintre fapte şi valori. 

Decăderea filosofiei politice la statutul de ideologie iese la iveală cu şi mai 
multă claritate din faptul că - atît în cercetare, cît şi în educaţie - filosofia 
politică a fost înlocuită de istoria filosofiei politice. Această înlocuire poate fi 
justificată dacă o considerăm o încercare bine intenționată de a preveni sau cel 
puţin de a amîna moartea unei tradiții importante. De fapt, ea nu reprezintă 
numai o jumătate de măsură, ci chiar o absurditate: a înlocui filosofia politică 
cu istoria filosofiei politice înseamnă a înlocui o doctrină care pretinde că este 
adevărată cu o trecere în revistă a unui şir de erori mai mult sau mai puțin 
strălucite. Disciplina care ia locul filosofiei politice demonstrează de fapt 
imposibilitatea unei filosofii politice. Această disciplină este logica. Ceea ce 
mai este încă tolerat sub numele de istorie a filosofiei politice îşi va găsi mai 
tîrziu locul în cadrul unei scheme raționale de cercetare şi educaţie, în notele 
de subsol din interiorul capitolelor unor volume de logică ce se ocupă cu 
distincţia dintre judecăţile factuale şi judecățile de valoare. Acele note de 
subsol vor oferi cititorilor mai comozi exemple ale tranziției eronate de la 
judecăţi factuale la judecăţi de valoare, exemple pentru care filosofia politică 
va prelua toate riscurile. 

Ar fi greşit să credem că în noua structură locul ocupat odinioară de 
filosofia politică este acoperit integral de logică, indiferent cât s-ar extinde 
aceasta. Un număr însemnat din subiectele tratate anterior de către filosofia 
politică sînt acum analizate de o ştiinţă politică non-filosofică, ce se constituie 
ca parte a sociologiei. Această nouă ştiinţă politică are ca obiect de studiu 
descoperirea regulilor ce determină conduita politică şi afirmarea legilor 
fundamentale ale comportamentului politic. Ca nu cumva să confundăm carac- 
teristicile specifice politicii vremii şi zonele de interes ale sociologiei cu 
specificul tuturor tipurilor de politică, este necesar să studiem sistemele politice 
din alte zone ale lumii şi din alte epoci. Astfel, noua ştiinţă a politicii (sau 
politologia) devine dependentă de un tip de cercetare care ține de acel demers 
comprehensiv numit istorie universală. O problemă controversată este dacă 
istoria poate sau nu să urmeze modelul ştiinţelor naturale, după care aspiră să 
se structureze noua ştiinţă politică. Insă în orice caz cercetările de istorie în 
care această nouă ştiinţă politică este nevoită să se implice trebuie să se 
concentreze nu numai asupra activității instituțiilor, ci şi asupra ideologiilor 
după care s-au ghidat respectivele instituţii. în contextul acestor studii, sensul 
unei ideologii este în esenţă cel pe care i-l dau adepții acesteia. Se ştie că, în 
unele cazuri, ideologiile au fost create de indivizi remarcabili. în astfel de 
situaţii este necesar să luăm în considerare şi modul în care ideologia concepută 
de autorul ei a fost modificată - în cazul în care a fost modificată - de către 
susținătorii săi. Cu siguranță că, dacă înțelegerea directă, brută, a ideologiilor 

este singura care se poate dovedi eficace din punct de vedere politic, este 
necesar să determinăm şi care erau caracteristicile acestei forme brute, înainte 
ca ideologia să fie transformată. Dacă banalizarea unei carisme este un subiect 
admis, atunci şi vulgarizarea gîndirii ar trebui să fie un subiect admis. Un 
anumit tip de ideologie este constituit de doctrinele filosofilor politici. Este 
posibil ca aceste doctrine să fi jucat numai un rol politic minor, dar nimeni nu 
poate şti aceasta înainte fără a le cunoaşte în profunzime. O cunoaştere 
profundă constă în primul rînd în înțelegerea doctrinelor politice în sensul în 
care au fost ele gîndite de autorii lor. Fără îndoială, fiecare dintre ei a greşit 
atunci cînd a crezut că doctrina sa este unica adevărată, doctrina finală care va 
rezolva toate problemele politice; ca urmare a unei tradiții demne de încredere, 
se ştie că această convingere face parte din procesul de raţionalizare. însă 
procesul de raţionalizare amintit nu este atît de bine înțeles încît să nu fie 
nevoie să fie studiat, mai ales cînd avem de-a face cu minți strălucite, căci - 
din cîte ştim pînă acum - s-ar putea să existe diverse tipuri de raționalizare. 
Apoi mai este necesar să studiem şi sistemele de filosofie politică aşa cum au 
fost ele înțelese de către creatorii lor, punîndu-le în contrast cu felul în care au 
fost ele înţelese de către feluritele tipuri de adepți ale acestora, dar şi cu modul 
în care au fost interpretate de către adversarii lor, ba chiar şi de către 
observatorii sau istoricii indiferenți sau neimplicați. Aceasta pentru că indife- 
rența nu oferă o protecție suficientă împotriva pericolului de a identifica 
perspectiva originală a creatorului cu un compromis între opiniile adepților şi 
cele ale adversarilor săi. Se poate spune că adevărata înţelegere a sistemelor de 
filosofie politică, care este şi ea necesară, a putut fi realizată numai prin 
zdruncinarea tuturor tradițiilor. Criza timpului nostru ar putea reprezenta 
pentru noi un avantaj accidental: acela de a ne permite să interpretăm într-o 
manieră netradițională, dintr-o perspectivă nouă, ceea ce pînă acum a fost 
interpretat doar într-o perspectivă tradițională sau derivată din ea. O astfel de 
atitudine s-ar putea aplica în special filosofiei politice clasice, care de o bună 
bucată de vreme a fost judecată numai din perspectiva filosofiei politice 
moderne şi a diverşilor succesori ai acesteia. 

în aceste condiţii, sociologia nu va fi la înălțimea pretențiilor sale dacă nu 
va fi interesată de o înţelegere autentică, atît a sistemelor filosofiei politice 
propriu-zise, cît şi a filosofiei politice clasice. Aşa cum am spus, nu putem 
porni de la prezumția că o astfel de înţelegere ne stă la îndemînă. Auzim astăzi 
deseori afirmaţia că o astfel de înţelegere nu este posibilă; orice proces 
comprehensiv vizînd istoria este influenţat de punctul de vedere al istoricului, 
în special de epoca şi ţara în care trăieşte acesta. Un istoric nu poate percepe 
o doctrină în sensul în care a fost gîndită ea de autor, ci va înțelege inevitabil 

altceva decît respectivul autor. De obicei, semnificația percepută de istoric 
este inferioară celei date de inițiatorul doctrinei respective; în cel mai bun caz 
avem de-a face cu o transformare creatoare a semnificației originale a doctrinei. 
Totuşi, este greu să ne închipuim că cineva poate vorbi despre o transformare 
creatoare a unei doctrine originale, atunci cînd nu are nici măcar posibilitatea 
să înţeleagă doctrina respectivă aşa cum era ea la origini. Cert e că perspectiva 
inițială a unui istoric care studiază o doctrină aparţinînd trecutului se deosebeşte 
în mod necesar de cea a autorului respectivei doctrine, cu alte cuvinte, 
întrebarea adresată de istoric presupusului autor este diferită de cea la care a 
încercat să răspundă cel din urmă; totuşi este evident că prima îndatorire a 
istoricului este de a păstra în plan secund întrebarea proprie, pentru a da 
prioritate problemei care îl preocupa pe autorul studiat, sau de a învăţa cum să 
studieze problema în cauză din perspectiva oferită de autor. în măsura în care 
sociologul reuşeşte să întreprindă o astfel de cercetare, impusă de cerințele de 
bază ale ştiinţei sociologice, el nu numai că lărgeşte orizontul sociologiei 
contemporane, ci chiar transcende limitările impuse de aceasta, deoarece 
învață să privească lucrurile dintr-o perspectivă care îi este străină, dacă nu 
chiar interzisă, sociologului. El a învăţat că toate cunoştinţele sale în domeniu 
se bazează pe anumite ipoteze, certitudini sau premise şi învaţă acum să 
suspende aceste premise, fiind nevoit astfel să facă din ele obiectul său de 
studiu. Departe de a fi doar una din nenumăratele teme ale sociologiei, istoria 
filosofiei politice - şi nu logica - se dovedeşte a fi o abordare interesată de 
presupoziţiile sociologiei. 

Presupunerile de care am amintit se dovedesc a fi modificări ale principiilor 
filosofiei politice moderne. La rîndul lor, aceste principii nu sînt altceva decît 
transformări ale principiilor filosofiei politice clasice. Nu putem înțelege 
ipotezele sociologiei actuale fără a ne întoarce pînă la urmă la filosofia politică 
a clasicilor. Sociologia susține că este cu totul superioară acestei filosofii 
clasice, căreia este evident că îi lipsea aşa-zisa înțelegere a deosebiri radicale 
dintre fapte şi valori. Atunci cînd încearcă să înţeleagă filosofia politică clasică 
folosindu-se de termenii specifici acesteia, sociologul ajunge să se întrebe 
dacă distincţia amintită era în trecut la fel de necesară sau de clară cum pare 
a fi astăzi. El va fi obligat să-şi pună problema dacă nu cumva filosofia politică 
clasică, şi nu sociologia actuală, este de fapt ştiinţa care are cu adevărat ca 
obiect studierea chestiunilor politice. O astfel de sugestie este respinsă fără 
ezitare, deoarece se crede că o întoarcere la o etapă anterioară ar fi imposibilă, 
însă trebuie să ne dăm seama că nici credința respectivă nu este altceva decît 
o supoziție dogmatică, avînd ca fundament tăinuit încrederea în progresul sau 
în raționalitatea cursului istoriei. 

întoarcerea la filosofia politică clasică este un demers necesar şi în acelaşi 
timp empiric sau experimental. Tocmai datorită caracterului său empiric, acest 
demers trebuie întreprins cu seriozitate, fără să ne lăsăm influențați de situația 
dificilă din prezent. Nu există pericolul să pierdem din vedere poziția problema- 
tică în care ne aflăm astăzi, de vreme ce ea este cea care ne-a stimulat întreg 
interesul pentru clasici. Şi nici nu ar fi o atitudine rezonabilă să ne aşteptăm 
ca o interpretare novatoare a filosofiei politice clasice să ne furnizeze reţete de 
care să ne putem folosi în zilele noastre. Căci succesul relativ de care s-a 
bucurat filosofia politică modernă a dat naştere unui tip de societate cu totul 
necunoscută autorilor clasici, o societate pentru care principiile clasice, elabo- 
rate şi susținute de respectivii autori, nu aveau o aplicabilitate imediată. Numai 
noi, cei care trăim în prezent, putem găsi soluții la problemele prezentului. Dar 
o înțelegere adecvată a acelor principii, aşa cum au fost ele elaborate de autorii 
clasici, s-ar putea dovedi un punct de plecare indispensabil pentru a realiza o 
analiză corectă a societății din zilele noastre, cu caracterul ei specific, şi pentru 
a folosi inteligent aceste principii în îndeplinirea scopurilor pe care le urmărim. 
S-ar putea ca unii să se îndoiască de premisa fundamentală a sociologiei 
actuale - distincția dintre fapte şi valori -, luînd pur şi simplu în considerare 
argumentele folosite pentru a o susține, precum şi consecinţele ce decurg din 
ea. Luînd în considerare aceste elemente ajungem să înțelegem că problema 
legată de distincţia respectivă este de fapt o parte dintr-o problemă mai largă. 
Ea este străină de înţelegerea problemelor politice care ţin de viaţa cetăţii. Se 
pare însă că, atunci cînd, în cazul problemelor politice, judecata cetăţenilor 
este înlocuită de interpretarea ştiinţifică, distincția aceasta devine necesară. 
Interpretarea ştiinţifică implică astfel o distanţare, o detaşare de judecata 
preştiințifică, comună, rămînînd în acelaşi timp şi dependentă de ea. Cu toată 
superioritatea ei, interpretarea ştiinţifică se dovedeşte a avea o importanță 
secundară, derivată din interpretarea preştiințifică. Din acest motiv, sociologia 
nu poate ajunge la clarificarea propriilor sale acţiuni dacă nu deţine o inter- 
pretare coerentă şi comprehensivă a ceea ce numim de obicei perspectiva 
pragmatică asupra problemelor politice, adică dacă nu reuşeşte să desluşească 
mai înainte de toate modul în care sînt înțelese problemele politice din 
perspectiva cetăţenilor de rînd sau a conducătorilor politici. Numai în momen- 
tul în care va fi capabilă de o astfel de interpretare coerentă şi comprehensivă a 
fundamentelor sau matricii sale ca ştiinţă, ea va putea să legitimeze şi să facă 
inteligibilă acea transformare specifică care se petrece în înțelegerea primară 
a problemelor politice, adică va putea întreprinde o interpretare ştințifică. 
Susţinem că o astfel de interpretare coerentă şi comprehensivă a problemelor 
cetăţii ne este pusă la dispoziţie de Politica lui Aristotel, şi aceasta tocmai 


20 CETATEA ŞIOMUL 


datorită faptului că lucrarea respectivă conține forma originară a ştiinţelor 
politice, în care politologia (sau ştiinţa politică) nu este altceva decît expresia 
conştientizată a înțelegerii pragmatice răsfrînte asupra problemelor politice. 
Filosofia politică clasică este forma originară a ştiinţelor politice, deoarece 
acest tip de înţelegere practică, comună, este el însuşi unul originar. 

Prezentarea pe care o facem lucrării lui Aristotel, Politica, este una inten- 
ționat provizorie. Termenul de „judecată comună", aşa cum este el folosit în 
această prezentare (în sensul de înțelegere comună), este pus în opoziţie cu cel 
de „ştiință", cu alte cuvinte cu forma primară a ştiinţelor naturale moderne, 
presupunînd totodată existenţa termenului de „ştiință", în vreme ce scrierea 
lui Aristotel nu face lucrul acesta. Vom încerca astfel să ajungem la o înţelegere 
mai adecvată a Politicii, luînd în considerare obiecțiile la care este expusă 
argumentația de față. 


CAPITOLUL I-Despre Politica lui Aristotel 


Conform viziunii tradiționale, cel care a creat filosofia politică sau ştiinţa 
politică nu este Aristotel, ci Socrate. Mai precis, conform spuselor lui Cicero, 
Socrate a fost cel dintii care a coborit filosofia din ceruri şi a adus-o între 
zidurile cetăților, introducînd-o în gospodării, şi tot el a fost cel care 1-a impus 
să se intereseze atît de viaţa şi obiceiurile oamenilor, cît şi de lucrurile bune şi 
rele. Cu alte cuvinte, Socrate a fost primul filosof care s-a interesat în primul 
rînd sau chiar "exclusiv nu de problemele cerului sau de cele ale divinităților, 
ci de problemele ființelor umane. Problemele cereşti sau divine sînt lucruri pe 
care oamenii le tratează cu respect sau care sînt considerate mai presus de 
problemele ființelor umane; ele sînt de fapt supraumane. Problemele care îi 
preocupă pe oameni sînt lucrurile bune şi cele rele, mai exact caracterul bun 
sau rău al lucrurilor în raport cu ființele umane, şi în special lucrurile corecte 
şi nobile, împreună cu contrariile lor. Cicero nu spune că Socrate a chemat 
filosofia să coboare din ceruri pe pămînt, pentru că Pămîntul, mamă a tuturor 
celor pămînteşti şi probabil cea mai veche divinitate a lumii, zeitatea supremă, 
este el însuşi o făptură supraumană. Problemele divine sînt mai presus de cele 
umane. Este evident că omul are nevoie de prezența elementelor divine, dar 
faptul că acestea au nevoie de prezenţa omului nu este la fel de evident. într-un 
alt pasaj, Cicero nu vorbeşte de „ceruri", ci de „natură : mai presus de ființa 
umană se află „întreaga natură", „kosmos-ul”, „natura tuturor lucrurilor”. 
Cicero se întoarce de la studiul naturii spre studiul problemelor oamenilor. De 
aici rezultă că „problemele oamenilor” nu ţin de „natura omului”. Studiul 
naturii ființei umane face parte din studiul naturii!. Cicero ne atrage atenția 


1. Cicero - Tuse. disput. V, 10, şi Brutus 31. Vezi şi Xenofon - Memorabilia 1, 
1.11-12 şi 1.15-16, Hiero 7.9, Oeconomicus 7.16 şi '7.29-30, precum şi Aristotel - 
Metafizica 98TM-2 şi Etica nicomahică 1094b7, 14-17; 1141a20-22, b7-8; 
U43b21-23; 1177b31-33. 

asupra efortului deosebit pe care îl presupune orientarea filosofiei spre problemele 
oamenilor. Iniţial, filosof ia se ţinea departe de problemele umane, orientîndu-se spre 
cele legate de natură sau divinitate. Nu era posibilă şi nici necesară vreo constrîngere 
pentru a aduce filosofia în cetăți sau pentru a o introduce în casele cetăţenilor, însă 
era nevoie de un impuls puternic pentru a o face să se intereseze de problemele 
umane, de care se depărtase la începuturile sale. 

Viziunea tradiţională asupra începuturilor filosofiei politice sau ale ştiinţei politice 
(cum mai este ea numită) nu mai este acceptată astăzi. Ni se spune că, încă înainte de 
Socrate, filosofii sofişti ai Greciei antice s-au orientat spre studiul problemelor ființei 
umane. Din cîte ştim noi, Socrate nu a pomenit nimic de genul acesta despre 
predecesorii săi. Dar să vedem ce spune străinul din Atena, bărbatul care îi ia locul lui 
Socrate în Legile lui Platon, despre predecesorii săi, adică despre toți sau aproape toţi 
aceia care - înaintea sa - au fost interesați de studiul problemelor universului. în 
opinia sa, aceşti oameni susțin că toate lucrurile care există au dobîndit în cele din 
urmă ființă din şi prin anumite „modele prime", care nu sînt doar simple „modele" sau 
matrițe, ci sînt responsabile de apariţia şi pieirea a tot ceea ce ia ființă şi apoi dispare. 
Ceea ce filosofii amintiţi numeau „univers", lumea existentă, este reprezentat de fapt 
de aceste modele prime şi de manifestarea lor, iar modelele originare, împreună cu tot 
ce se naşte prin intermediul lor şi nu ca rezultat al acţiunii omului, există „prin natura 
lor". Lucrurile care există prin natura lor se află în opoziţie cu lucrurile care sînt date 
prinnomos (tradus, de obicei, prin „regulă" sau „convenţie"”), adică cele care nu există 
de la sine, nu sînt produse de către om, ci iau ființă numai prin faptul că ființele 
umane convin asupra existenţei lor, o postulează sau o susțin. Oamenii cărora li se 
opune străinul din Atena susțin, mai presus de toate, că zeii există printr-o convenţie 
sau regulă stabilită tacit. Pentru scopul prezentului demers este foarte important să 
reținem că, după părerea acestor ingi, arta sau ştiinţa politicii are prea puţin de-a face 
cu universul şi nu este, aşadar, ceva serios. Argumentul adus de ei în sprijinul unei 
astfel de idei este acela că lucrurile corecte sînt stabilite prin convenţie încă de la 
începuturi şi că lucrurile nobile prin natura lor se deosebesc profund de cele 
considerate nobile prin convenţie. Conform naturii lucrurilor, un mod de viaţă moral 
sau corect constă în a fi superior altora sau în a-i conduce pe alţii, pe cînd modul de 
viață corect sau moral stabilit prin convenţie presupune să-i slujeşti pe cei din jurul 
tău. Străinul din Atena se plasează într-o poziție de dezacord total față de predecesorii 
săi. El susţine că unele lucruri sînt juste prin natura lor. De asemenea, putem spune că 
a dovedit în 

(Vpt - prin învățăturile oferite legiuitorilor - că arta sau ştiinţa politică «prezintă o 
îndeletnicire dintre cele mai serioase?. 

Pentru a putea să vorbească şi să se comporte aşa cum a făcut-o, străinul din Atena 
trebuia să aibă în vedere distincţia fundamentală de la care porneau oponenții săi. în 
ciuda marii deosebiri existente între atenian şi înaintaşii săi, distincţia dintre natură şi 
convenție, dintre natural şi empiric rămîne una esențială atît pentru el şi pentru 
filosofia politică clasică în general, cât şi pentru predecesorii săi. Incapacitatea noastră 
de a vedea astfel lucrurile se datorează în parte filosofiei moderne. în rîndurile 
următoare nu vom face altceva decît să le reamintim cititorilor noştri cele mai evidente 
probleme. Distincția menţionată anterior a devenit problematică printr-un raționament 
care voia în acelaşi timp să elimine noţiunea de întîmplare. „Explicarea" unui 
eveniment întîmplător este conştientizarea fapului că este întîmplător: întîlnirea 
accidentală a doi oameni îşi păstrează caracterul accidental chiar dacă aflăm întreaga 
poveste a vieţii celor doi oameni, anterioară întîlnirii lor. Pe de altă parte, există 
evenimente care nu pot fi puse într-o legătură logică cu alte evenimente anterioare. 
Urmărirea traseului prin care se ajunge de la un lucru oarecare la o convenție este 
analoagă cu urmărirea traseului de la un eveniment oarecare la unul accidental. Oricît 
de plauzibilă ar părea o convenţie în lumina condiţiilor în care apare, ea îşi datorează 
existenţa, „validitatea”, faptului că este „susținută” sau „acceptată”“. Ca răspuns la 
această abordare a fost avansat următorul raționament: convențiile îşi au originea în 
acţiunile ființelor umane, iar aceste acţiuni sînt la fel de necesare, la fel de dependente 
de nişte cauze anterioare şi la fel de naturale ca orice alt eveniment natural, în sensul 
restrîns al cuvîntului; de aici rezultă că distincţia dintre natură şi convenţie nu poate j fi 
decît una provizorie sau superficială”. Totuşi, această „judecată universală cu privire la 
înlănţuirea cauzelor" nu ne este de nici un folos, atîta timp cît nu ştim să arătăm care 
sînt tipurile de cauze anterioare relevante pentru explicarea convențiilor. în special 
condiţiile naturale, cum sînt climatul, specificul unui anumit ţinut, rasa, flora sau fauna 
par a fi extrem de relevante, însă aceasta înseamnă că fie în fiecare situație „legiuitorii" 
au stabilit ce este mai bine pentru popoarele lor, fie toate obiceiurile sau tradițiile sînt 
raţionale sau toți legiuitorii înţelepţi. De vreme ce această prezumție optimistă nu poate 
fi 


2. Legile 631dl-2; 690b7-c3; 870el-2; 884e4-6; 889M-2, 4, c4, d-890a; 891c2-3, 7-9, 
e5-6, 892a2-3, c2-3 ; 967a7-d2. 

„ Vezi mai ales Legile 757c-e. 

. Etica nicomahică 1134b 19-21. 

. Spinoza - Tratatul teologico-politic (sau Tratatul politic) IV (secțiunile 1-4, Bruder). 

susținută rațional, sîntem obligați să luăm în calcul şi greşelile, superstițiile 
sau bizareriile legiuitorilor. Dar nimeni nu poate face acest lucru decît dacă 
stăpîneşte un sistem teologic cuprinzător, de un gen sau altul, şi dacă posedă 
cunoştinţele necesare pentru a şti în ce constau bunăstarea şi binele comun al 
oricărui popor. Dificultățile întîmpinate în abordarea acestei căi de explicare a 
convențiilor i-au făcut pe oameni să pună la îndoială chiar noţiunea de 
convenţie cu sensul de act creator de un anumit tip. S-a formulat ideea că 
apariția obiceiurilor şi limbajelor nu poate fi explicată prin nici un postulat sau 
vreun alt gen de acțiune conştientă, ci numai prin evoluţie, un proces de 
dezvoltare diferit în esenţa lui de dezvoltarea plantelor sau a animalelor, dar 
analog cu ea. Acest proces de dezvoltare este mai important şi superior oricărui 
alt act creator, chiar şi procesului de creaţie rațională în conformitate cu 
natura. Nu vom insista asupra legăturilor dintre noțiunea clasică de „natură" şi 
cea modernă de „dezvoltare". Este mult mai necesar să evidențiem faptul că - 
urmare a apariției noțiunii moderne de „dezvoltare" - distincţia clasică dintre 
natură şi convenție, conform căreia natura are un statut mai nobil decît 
convenţia, a fost înlocuită de distincţia modernă dintre natură şi istorie. în 
noul sistem dihotomic, istoria - tărîmul libertăţii şi al valorilor - are un statut 
mai nobil decît natura - căreia îi lipseşte finalitatea, dar şi valorile -, ca să nu mai 
spunem, cum s-a şi spus, de altfel, că istoria include natura, cea din urmă fiind 
cu totul dependentă de gîndire, care este fundamental istorică. 

Revenind la străinul din Atena, amintim că, spre deosebire de predecesorii 
săi, acesta lua foarte în serios arta sau ştiinţa politicii, deoarece el admitea că 
există lucruri bune prin natura lor. Divergenţele de opinii între acesta şi 
predecesorii săi se datorează faptului că pentru cei din urmă numai corpurile 
erau creații originale. în opinia atenianului, sufletul nu este un produs secundar 
al trupului şi nici nu îi este inferior, ci - prin chiar natura lui - el este 
cîrmuitorul trupului. Cu alte cuvinte, predecesorii săi nu erau suficient de 
conştienţi de diferenţa fundamentală dintre trup şi suflet“. Statutul lucrurilor 
bune depinde de natura sufletului. Dreptatea este un bun comun par excellence; 
dacă există lucruri bune de la natură, adică prin natura lor, trebuie să existe şi 
lucruri comune prin natura lor. Trupul, pare a fi totuşi proprietatea fiecărui 
individ, un bun particular prin însăşi natura lui”. Aristotel merge pînă la capătul 
drumului deschis de această idee şi susține că asocierea politică este dată de la 
natură şi că omul este o ființă politică prin natura sa. El este acea ființă 


6. Legile 891cl-4, e5-892bl ; 896b10-c3. 
7. Legile 739c6-dl (vezi şi Republica 464d8-9 şi 416d5-6) 

Caracterizată prin vorbire şi rațiune, fiind capabilă de cea mai completă şi mai 
Intimă comuniune posibilă cu semenii săi: comuniunea întru gîndire pură. 

Afirmația străinului venit din Atena este confirmată de ceea ce spune 
Aristotel despre maniera în care sofiştii abordau problemele politice. El scrie 
Că sofiştii fie identificau ştiinţa politicii cu retorica, fie o subordonau retoricii. 
Dacă nu există lucruri bune prin natura lor, dacă nu există un bine comun dat 
de la natură, iar singurul lucru bun de la natură este binele individual al 
fiecăruia în parte, rezultă că înțeleptul nu va servi binele comunităţii, ci îşi va 
urmări propriile scopuri sau va căuta să împiedice folosirea sa de către 
comunitate pentru îndeplinirea scopurilor acesteia. Cel mai important instru- 
ment folosit în îndeplinirea scopului său este tehnica persuasiunii şi, în primul 
rînd, retorica judiciară. S-ar putea spune că, pentru individ, forma cea mai 
completă de folosire sau exploatare a comunității politice ar fi exercitarea 
puterii politice şi mai ales a puterii tiranice, iar o astfel de acţiune impune, aşa 
cum o va dovedi mai tîrziu Machiavelli, o cunoaştere profundă a problemelor 
politice. Din spusele lui Aristotel, sofiştii ar fi respins această concluzie. Ei 
considerau că este „uşor"” să te achiţi cu bine de activităţile non-reforice ale 
guvernării şi să obţii cunoştinţele necesare îndeplinirii acestui scop; pentru ei, 
singura artă politică pe care merita să o iei în serios era retorica’. 

Totuşi, Aristotel nu neagă faptul că ar exista un gen de filosofie politică 
anterioară lui Socrate. Pentru Aristotel, filosofia politică este, înainte de toate, 
încercarea de a crea cel mai bun sistem politic, în concordanță cu natura 
lucrurilor din orice loc şi - am putea adăuga noi - din orice timp". Realizarea 
unui astfel de sistem de organizare politică nu va fi posibilă atîta timp cît 
oamenii vor fi cu totul acaparați de viaţa politică propriu-zisă, chiar dacă este 
vorba de întemeierea unei comunități pe baze politice, deoarece pînă şi 
întemeietorul unei astfel de comunități este obligatoriu limitat în viziunea sa 
de ceea ce poate sau trebuie făcut „aici şi acum". Astfel, primul filosof politic 
va fi primul om care, neimplicat în viața politică a cetăţii, va încerca să 
vorbească despre cea mai bună metodă de organizare politică. Aristotel ne 
spune că acel om a fost un anume Hippodamos. înainte de a prezenta sistemul 
de organizare socială propus de Hippodamos, Aristotel vorbeşte destul de mult 
despre stilul de viaţă al acestuia. Pe lîngă faptul că a fost primul filosof politic, 
Hippodamos a mai fost şi un strălucit proiectant de cetăți. Dintr-o ambiţie 


8. Politica 1253al-18, 1281a2-4. 

personală, el ducea o viață exagerat de ordonată în unele privințe (de 
exemplu, dădea prea multă atenţie felului de a se îmbrăca) şi, de asemenea, îşi 
dorea să aibă cît mai multe cunoştinţe despre întregul univers. Nu stă în 
obiceiul lui Aristotel să se implice în ceea ce ar putea să pară chiar o birfă uşor 
răutăcioasă. Observațiile rezumate aici sînt singurele de acest gen din întreaga 
sa operă. Cu puţin înainte de a vorbi despre Hippodamos, atunci cînd discută 
despre scrierile politice ale lui Platon, Aristotel prezintă „discursurile lui 
Socrate” - în special discursurile care apar la Platon în Republica şi Legile - şi 
scoate în evidență marile lor calități. Dar stagiritul face acest lucru pentru a-şi 
justifica dezacordul cu discursurile respective. De vreme ce discursurile lui 
Socrate (şi în special acelea care pomenesc de cea mai bună formă de 
organizare politică) exercită un farmec inegalabil, trebuia ca acest farmec să 
fie contracarat într-un fel sau altul. Atunci cînd vorbeşte despre învățăturile 
hedoniste ale lui Eudoxos, Aristotel remarcă faptul că Eudoxos era faimos prin 
neobişnuita sa cumpătare şi face acest comentariu pentru a explica de ce 
discursurile lui Eudoxos sînt considerate mult mai demne de încredere decît ale 
celorlalți filosofi hedonişti!!. Astfel, putem presupune că Aristotel nu a făcut 
acea remarcă legată de stilul de viață al lui Hippodamos fără un motiv 
temeinic. în timp ce primul filosof s-a făcut de rîs într-o anumită ocazie în 
faţa unei sclave barbare”, primul filosof politic era ridicol în ochii oamenilor 
liberi şi inteligenți. Lucrul acesta-sugerează că filosofia politică este mai uşor 
de contestat decît filosofia în general. într-o manieră întrucîtva ofensatoare 
pentru oamenii politici, Aristotel exprimă aceeaşi idee pe care o sugerează şi 
Cicero atunci cînd spune că filosofia trebuie să se ocupe de problemele 
politice. Opinia lui Aristotel a fost adoptată în vremurile moderne şi de către 
Pascal, care spunea că Aristotel şi Platon, nefiind nişte pedanti, ci nişte oameni 
distinşi, şi-au scris operele lor politice oarecum în joacă: „aceasta a fost partea 
cea mai puţin filosofică şi cea mai neserioasă din întreaga lor viaţă... ei au scris 
despre politică ca şi cum ar fi fost nevoiţi să facă ordine într-o casă de 
nebuni”. Pascal merge chiar mult mai departe decît Aristotel, deoarece - deşi 
admite că există lucruri care sînt bune de la natură - neagă că aceste lucruri pot 
fi cunoscute de om în absenţa unui ajutor din afară, din pricina păcatului 
originar”. 

Sistemul de guvernare perfectă pe care îl propunea Hippodamos ieşea în 
evidenţă prin neobişnuita lui simplitate: populaţia totală consta în 10.000 de 
cetățeni împărțiți în trei grupuri, teritoriul era şi el împărţit în trei secțiuni şi 

mahică 1172bl5-18. 

12. Platon - Theaitetos 173el-174b7; Aristotel - Politica 1259a6-18. 

13. Pensees (edițiaBrunschvicg), fragm. 331 şi 294. Vezi şi Platon -Legile 804b3-cl. 


DESPRE POLITICA LUI ARISTOTEL 27 


exlstau doar trei tipuri de legi, deoarece existau numai trei motive care flceau 
necesară intentarea proceselor la curtea de justiție. în ceea ce priveşte 
hotărîrile luate de judecători în aceste procese, Hippodamos cerea să existe 
trei opțiuni pentru verdictul final. După ce prezintă această schemă, care pare 
extrem de clară, Aristotel se simte obligat să remarce că ea implică şi un grad 
ridicat de confuzie, provocată însă exact de dorința autorului de claritate şi 
simplitate, caracteristici străine subiectului în discuție'*. întreg sistemul dă 
senzația că vreun mit al „întregului univers" - unul care foloseşte cifra 3 drept 
cheie a tuturor lucrurilor - i-a permis sau l-a obligat pe Hippodamos să-şi 
elaboreze acest sistem politic perfect în absolută conformitate cu natura 
lucrurilor. Dar el a intrat într-o încurcătură serioasă, fiindcă nu a dat suficientă 
atenție caracterului special al problemelor politice. De fapt nici nu şi-a dat 
seama că problemele politice sînt plasate într-o categorie, independentă de 
celelalte. în ciuda ambiției sale, sau poate chiar din cauza ei, Hippodamos n- 
a reuşit să pună bazele filosofiei politice sau ale ştiinţei politice, deoarece nu 
a început, cum era normal, cu întrebarea „Ce este politicul ? " sau, mai 
degrabă „Ce reprezintăpolis-ul, cetatea?". întrebarea, ca toate întrebările de 
acelaşi tip, a fost pusă de Socrate. Ca urmare, el este socotit întemeietorul 
filosofiei politice. 

întrebări de tipul „ce este" conduc la „esenţe", la diferenţe „esenţiale", 
adică la faptul că întregul este format din părți, care sînt eterogene, nu numai 
perceptiv (cum sînt focul, aerul, apa şi pămîntul), ci şi intelectual. A înțelege 
întregul înseamnă a înțelege acel „ce", specificul fiecăreia din părțile consti- 
tutive, al categoriilor de existenţe, precum şi modul în care ele sînt legate una 
de alta. O astfel de înțelegere nu poate fi realizată prin includerea uneia din 
aceste categorii eterogene în cadrul celorlalte şi nici prin reducerea la o cauză 
(sau la mai multe cauze) din afara categoriei respective. Categoria sau speci- 
ficul ei reprezintă cauza par excellence. Socrate vedea revenirea sa la întrebările 
de tipul „ce este" ca o reîntoarcere la normalitate, la o „judecată sănătoasă", 
pornind de la ideea că, în timp ce originile întregului sînt ascunse, manifestarea 
lui constă în categorii eterogene. Parafrazîndu-l pe Socrate, am putea spune că 
lucrurile care există „mai întîi în sine" există cumva „mai întîi pentru noi". 
Lucrurile care există „mai întîi în sine" sînt obligatoriu revelate, într-un 
anumit fel, prin-părerile oamenilor despre ele. Acestea se constituie, ca păreri, 
într-o anumită ierarhie. Părerile cele mai influente, adică opiniile autorizate, 
sînt sentințele emise prin lege. Legea arată, cu claritate, lucrurile bune şi 
nobile şi vorbeşte autoritar despre fiinţele de cea mai nobilă sorginte, care sînt 

zeii din ceruri. Legea înseamnă legea cetăţii: cetatea o priveşte cu respect, o 
păstrează cu venerație şi „reţine” zeii între zidurile ei. Zeii dezaprobă 
încercarea oamenilor de a descoperi ceea ce ei nu vor să dezvăluie, adică 
lucrurile din ceruri şi cele din adîncurile pămîntului. în consecință un om care 
îi respectă pe zei nu va încerca să cerceteze problemele divine, ci numai pe 
cele omeneşti, cele care au fost lăsate pentru ca omul să le cerceteze. Cea mai 
mare dovadă a respectului lui Socrate față de zei este aceea că el s-a limitat la 
studierea problemelor umane. înțelepciunea sa înseamnă recunoaşterea igno- 
ranței ca dovadă de credință şi mai înseamnă şi credință, deoarece este 
cunoaşterea ignoranței sale'5. Cu toate acestea opiniile, oricât de multă auto- 
ritate ar conţine ele, se contrazic una pe cealaltă. Chiar dacă s-ar întîmpla ca 
o anumită cetate să decidă într-o problemă importantă fără să provoace 
contradicții, putem fi siguri că decizia sa va intra în contradicție cu deciziile 
altor cetăţi'”. în acest caz este necesar să se depăşească opiniile autoritare de 
genul celor amintite, pentru a trece pe un plan superior celui al opiniei, şi 
anume cel al cunoaşterii. Pînă şi Socrate este nevoit să parcurgă drumul de la 
lege la natură, adică să se ridice din planul legii la cel al naturii. însă este 
obligat să o apuce pe această cale înarmat cu un nou tip de sensibilitate inte- 
lectuală, cu precauţie şi cu expresivitate. El trebuie să dovedească necesitatea 
traseului ascendent printr-o argumentaţie lucidă, inteligibilă şi clară, care să 
pornească de la bunul simţ întruchipat de opiniile acceptate, şi apoi să depă- 
şească aceste opinii. „Metoda" lui este „dialectica", ceea ce implică în mod 
evident ideea că judecăţile la care ne-am referit, oricît de mult ar modifica 
poziția lui Socrate, nu vor schimba situația de fapt: aceea că el rămîne în 
principal, dacă nu cumva exclusiv, preocupat de problemele umane, adică de 
ceea ce este nobil şi drept de la natură, sau de natura dreptăţii şi a nobleţii de 
caracter”. în forma sa originală, filosofia politică înţeleasă în sens larg 
reprezintă esența filosofiei sau mai degrabă „cea dintîi filosofie". Rămîne la 
fel de adevărat şi faptul că înţelepciunea umană înseamnă recunoaşterea 
ignoranței. Nu este posibilă cunoaşterea întregului, ci doar a unor părți din 
întreg, ceea ce înseamnă o cunoaştere parțială a părților. De aici rezultă că nu 
este posibilă nici o depăşire a sferei opiniilor, nici măcar de către cel mai 
înţelept om de pe lume. Această concluzie socratică sau platoniciană se 
deosebeşte radical de concluzia tipică modernă, conform căreia imposibilitatea 

cunoaşterii întregului impune ca întrebarea referitoare la întreg să fie 
abandonată şi înlocuită cu întrebări de un alt tip, cum ar fi cele caracteristice 
ştiinţelor sociale şi naturale moderne. Caracterul incognoscibil al întregului 
afectează inevitabil şi cunoaşterea fiecărei părți. Din cauza acestui fapt, 
inceputul sau întrebările conţin o mai mare cantitate de dovezi decît sfîrşitul 
iau răspunsurile, astfel că revenirea la început rămîne o necesitate constantă. 
Faptul că fiecare parte a întregului, şi, de aici, mai ales domeniul politicii, este 
într-un anumit sens deschisă spre întreg împiedică instituirea filosofiei politice 
m..iu a politologiei ca disciplină independentă. Nu Socrate şi nici Platon, ci 
Aristotel este adevăratul întemeietor al politologiei ca disciplină separată şi, 
flră nici o îndoială, cea mai importantă dintre toate ştiinţele înalte, într-un şir 
de multe alte discipline. Diferenţa dintre Platon şi Aristotel poate fi exempli- 
ficată prin contrastul existent în legătura dintre Republica şi Timaios pe de o 
parte şi cea dintre Politica şi Fizica sau Despre ceruri pe de altă parte. Spre 
deosebire de Platon, în studiul filosofiei lui Aristotel se face o distincție 
inacceptabilă între cosmologia sa şi căutarea celui mai bun sistem politic. 
Modul de filosofare aristotelian nu se mai desfăşoară după aceeaşi argu- 
mentație ascendentă despre care am amintit la Platon. în timp ce doctrina lui 
Platon reiese inevitabil din dialogurile sale, doctrina aristotelică este prezentată 
prin tratate. în ceea ce priveşte problemele politice, adică problemele cetății, 
Aristotel acționează direct, ca un învăţător în fața unui număr indefinit de 
oameni de stat şi legiuitori, cărora li se adresează simultan şi colectiv. Platon 
în schimb îşi prezintă filosofia sa politică pe parcursul unei conversații cu 
interlocutorul sau interlocutorii interesaţi să descopere cel mai bun sistem 
politic ori puşi în situaţia de a crea legi pentru o comunitate anume, condu- 
cîndu-i pe calea aleasă de el. Totuşi, nu din întîmplare discuția capitală din 
lucrarea Politica include un dialog între reprezentantul oligarhiei şi cel al 
democraţiei'5. Faptul că acest dialog nu are loc la începutul Politicii este un 
element la fel de semnificativ pentru Aristotel. 

Aristotel era interesat în mod deosebit de propunerea lui Hippodamos, 
conform căreia aceia care inventează ceva în folosul cetății ar trebui să fie 
răsplătiți cu onoruri. Examenul acestei propuneri ocupă aproape jumătate din 
analiza pe care Aristotel o face întregului sistem al lui Hippodamos. El este cu 
mult mai sceptic decît Hipodamos în ceea ce priveşte virtuțile inovaţiilor. Se 
pare că Hippodamos nu se gîndise nici o clipă la diferența dintre inovaţia din 
domeniul meşteşugurilor şi inovaţia din domeniul juridic sau la posibila apariție 
a unor tensiuni între nevoia de stabilitate politică şi ceea ce am putea numi 





18. Vezi în special 128 1al6 şi bl. 

evoluţia tehnologică. Pe baza unor observaţii competente, s-ar putea depista 
existența unei conexiuni între nestăvilita preocupare a lui Hippodamos pentru 
claritate şi simplitate şi interesul său, la fel de nestăpînit, pentru progresul 
tehnologic. Pe ansamblu, sistemul propus de el duce, din cîte se pare, nu 
numai la încurcături, ci şi la o permanentă stare de confuzie şi de revoluţie, 
adică de instabilitate politică. în orice caz, Aristotel nu a putut explica inovația 
fără a evidenția cea mai importantă diferență dintre meşteşuguri şi lege. 
Meşteşugurile pot fi supuse permanent perfecționării şi rafinării. Fiind subiec- 
tul unui progres permanent, ele nu pot fi afectate negativ de progres. Situația 
legilor este diferită, deoarece justiția îşi datorează autoritatea, adică puterea de 
a se face ascultată, numai tradiției - aşa cum afirmă Aristotel -, iar tradiția se 
creează într-o perioadă lungă de timp. Spre deosebire de meşteşuguri, justiția 
nu-şi datorează eficacitatea raţiunii decât într-o măsură redusă sau chiar deloc". 
Oricît de evidentă ar fi rațiunea unei legi, caracterul său rațional ajunge să fie 
umbrit de pasiunile umane care o limitează. Aceste pasiuni fac să fie emise şi 
susținute precepte şi convingeri incompatibile cu textul legii, iar convingerile 
născute din umorile şi izbucnirile subiective ale indivizilor trebuie la rîndul lor 
să fie contracarate de convingeri contrare, născute din umorile individuale şi 
născătoare de pasiuni la fel de subiective, nu întotdeauna identice cu temeiurile 
pe care se fondează legea. Legea, instrumentul cel mai important în procesul de 
educație morală a „celor mulţi”, trebuie să fie susținută în această situație prin 
apelul la credinţe străvechi, ancestrale, cum ar fi - spre exemplu - miturile -în 
special miturile care atribuie zeilor trăsături umane - sau prin folosirea 
„teologiei civile". Zeii din aceste mituri nu există prin ei înşişi, ci numai „prin 
lege". Totuşi, datorită caracterului imperios al legii, am putea spune că princi- 
piul care guvernează întregul vrea şi în acelaşi timp nu vrea să poarte numele 
de Zeus”. întrucât cetatea luată ca întreg se caracterizează prin nesupunere în 
fața rațiunii, bunăstarea se dobîndeşte prin folosirea unei retorici deosebite de 
cea judiciară şi de cea consultativă, retorică menită să servească artei politice, 
„însuşi specificul afacerilor publice biruie adesea în faţa rațiunii." Această 
exemplificare luată din Politica lui Aristotel este, credem noi, relevantă. în 
prima carte a lucrării sale, Aristotel face o prezentare a dictatului rațiunii în 
ceea ce priveşte sclavia: este drept să-i înrobeşti pe oamenii care sînt sclavi 
prin însăşi natura lor, iar oamenii care nu sînt sclavi prin natura lor, ci au fost 


19. Politica 1268b22-1269a24, 1257b25-27. Vezi şi Isocrate - Antidosis 82, Toma din 
Aquino Summa Theologiae 1 2 q. 97. a. 2. ad 1. 

20. Aristotel - Metafizica 1074M-14 (vezi Toma din Aquino ad loc). Vezi şi Heraclit 
(după Diels - Vorsokratiker, ediția a VH-a), fragm. 32. 

înrobiți prin lege şi constrîngere, sînt înrobiți pe nedrept. Un om este sclav de 
TH natură dacă este prea prost ca să se poată conduce singur sau dacă nu este 
In stare să facă o altfel de muncă decît una cu puţin deasupra celei pe care o 
fac animalele de povară. Unui astfel de om îi va fi mai bine ca sclav decît ca 
m nu liber. însă atunci cînd discută despre cea mai bună formă de guvernare, 
Aristotel consideră de la sine înțeles ca, în acel stat perfect, partea de populație 
formată din sclavi să fie constituită din indivizi destul de capabili, astfel încît 
mai tîrzki ei să poată fi eliberați, ca recompensă pentru serviciile aduse 
«tâpînilor. Este evident că aceştia nu ar avea cum să fie sclavi prin natura lor. 
I-a urma urmei un om poate avea un caracter de sclav prin natura lucrurilor, o 
lipsă de mîndrie şi de bărbăţie care îl predispun să se supună unui individ mai 
puternic decît el, dar în acelaşi timp să fie şi inteligent, adică mult mai 
folositor stăpînului său decît ar fi un ins puternic şi tîmpit, asemeni unui bou”. 
Tlaton, care - spre nemulțumirea lui Aristotel - acceptă şi el ca apărătorii unei 
cetăți să se comporte cu sălbăticie faţă de străini, exprimă aceeaşi idee într-un 
mod mai direct, admiţind (ca şi Pindar) că superioritatea fizică, prin însăşi 
natura sa, îi îndreptățește pe cei care o dețin să stăpînească asupra celorlalți. 
Aşadar, se înțelege de ce natura problemelor politice respinge într-o oarecare 
măsură nu numai raționamentul, ci şi orice formă de persuasiune. Tot aici 
descoperim şi un alt motiv pentru care reducerea sofistă a artei politice la 
retorică este absurdă. Proxenos, tovarăşul lui Xenofon, fusese discipolul lui 
(îorgias, faimosul orator şi profesor de retorică. Datorită educației primite de 
Iu acesta, el a reuşit să-şi stăpînească curtenii prin intermediul laudelor sau 
prin refuzul de a-i lăuda. S-a dovedit însă cu totul incapabil să le inspire 
respect şi teamă soldaţilor săi, nefiind în stare să-i disciplineze. Pe de altă 
parte, Xenofon, elevul lui Socrate, stăpînea la perfecţie arta politicii. Exact 
aceeaşi idee - insuficiența persuasiunii în cazul manipulării „celor mulți" şi 
necesitatea unor legi aspre - constituie trecerea pe care o face Aristotel de la 
Etică la Politică. în cadrul acestui context, el denun;ă reducerea simplistă a 
politicii la retorică, folosită de sofişti”. Deci în realitate sofiştii, departe de a 
I „machiavelici", credeau în atotputernicia discursurilor şi de aceea erau 
Incapabili să vadă asprimea politicii. 

Pînă acum am discutat despre aparenta superioritate a meşteşugurilor asupra 
legilor. Dar chiar critica adusă de Aristotel lui Hippodamos sugerează că 


2]. Aristotel- Politica 1254b22-1255a3, 1255b4-15, 1285a19-22, 1327b27-29, 
1330a25-33. Cicero - Republica II 57. 

22. Etica nicomahică 1179b4 şi urm.; Platon - Legile 690b ; Xenofon - Anabasis II 
16-20; Cicero - Republica I 2-3. 

meşteşugurile trebuie să fie adaptate după legi, deci subordonate lor. Legea îşi 
trage prestigiul din faptul că este menită să reprezinte un dictat al rațiunii iar 
pe de altă parte, rațiunea manifestă într-o meserie este inferioară celei existente 
în cadrul unei legi, desăvirşite”. Legile sînt produsul artei legislative, dar arta ! 
legislativă este cea mai înaltă formă de înţelepciune pragmatică sau de pre- 
vedere care este preocupată de binele colectiv al unei comunități organizate, şi 
nu numai de binele unui singur individ, ca la început. Deosebirea dintre 
meşteşuguri şi lege este în acest caz fundamentată pe diferenţa dintre înde- 
mînare şi prevedere. Prevederea este mai nobilă decît îndemînarea manifestată 
într-un meşteşug, deoarece fiecare profesie este interesată de un bine parțial, 
pe cînd prevederea reprezintă preocuparea pentru binele uman ca întreg, adică 
pentru traiul bun. Numai prevederea ne permite să deosebim profesiile veri- 
tabile (cum este medicina) de meşteşugurile simulate (cum este cosmetica) şi 
să decidem care dintre utilizările unui meşteşug sau ale unei arte (ca, de 
exemplu, strategia) sînt bune. Meşteşugurile se raportează la Drept sau Lege, 
căci aceasta le face să fie meserii prin faptul că se constituie ca limită şi normă a 
lor”. Artizanul este interesat de crearea unor produse specifice profesiei sale 
(pantofarul este interesat să facă pantofi, medicul să le redea oamenilor 
sănătatea), nu de propriul său bine. El este preocupat de binele său numai prin 
faptul că are interesul să fie plătit pentru munca sa ori pentru că practică acea 
artă care însoţeşte toate meseriile din lume: arta de a obține profit. Astfel 
această artă, cea de a obține cîştig, poate să pară a fi un meşteşug universal, o 
artă supremă; ea nu cunoaşte limite şi-i oferă fiecărui individ posibilitatea de a 
cîştiga tot mai mulți bani. Totuşi ideea că arta de a face bani este un meşteşug, 
o profesie, presupune că pofta de cîştig nelimitat este benefică pentru om, iar 
această opinie poate fi pusă cu uşurinţă sub semnul îndoielii. Pare evident că 
agoniseala, acumularea de cîştiguri, se face cu un anumit scop, de folosire 
judicioasă a averii, adică reprezintă o activitate dominată de prevedere”. 
Deosebirea dintre prevedere şi meşteşug trimite la ideea că nu există nici o 
tehnică sau artă care să arate ce meşteşug ar merita să fie ales într-un anumit 
moment şi ce fel de bun parțial este asociat acelui meşteşug, în comparaţie cu 
alte feluri de bunuri. Nu există nici un fel de expert care să hotărască în locul 
unui cetățean prudent care sînt problemele vitale ale acestuia 


23. Etica nicomahică 1094a27-b6, 1180a18-22 ; vezi şi 1134a34 împreună cu Politica 
1287a28-30. 

24. Etica nicomahică- 1094b7-10, 1140a26-30, 1141b23-29, 118 1a23; vezi şi Sofocle - 

Piti bine decît o poate face cetățeanul respectiv. A fi prevăzător înseamnă a 
duce o viaţă cinstită, iar pentru a duce o viaţă cinstită se cuvine ca fiecare om 
Rfl fie propriul său stăpîn sau să aibă dreptul să decidă ce e mai bine pentru el. 
Prevederea este acel tip de cunoaştere inseparabilă de „virtute morală", de 
ipiritul etic, adică de curăţenia sufletească (sau, altfel spus, de capacitatea de 
„1 ulege între bine şi rău), aşa cum şi virtutea este inseparabilă de prevedere. 
Meşteşugurile în sine nu sînt legate atît de strîns de virtute. Aristotel merge 
plnă acolo încît sugerează că virtutea necesară artizanilor ca artizani (adică 
doar în cadrul practicării meseriei) este inferioară celei cerute sclavilor”€. 
Prevederea şi virtutea, acționînd laolaltă ca şi cum ar fi una, îi permit 
Individului să ducă o viaţă cinstită sau nobilă, ceea ce constituie țelul firesc al 
fiecărui om. Cel mai bun mod de viață este cel dedicat cunoaşterii sau studiului, 
domenii superioare vieții politice sau exercitării unei meserii. In consecinţă, 
cunoaşterea practică ocupă o poziţie inferioară cunoaşterii teoretice, care are ca 
obiect de'studiu lucrurile cereşti sau kosmos-ul, şi îi este subordonată acesteia, 
dar în aşa fel încît în cadrul sferei sale de interes, care include totalitatea 
problemelor umane, prevederea rămîne valoarea supremă”. Sfera de interes 
dominată de prevedere este una închisă, de vreme ce principiile prevederii - 
scopurile în vederea cărora fiinţa umană este călăuzită de prevedere - sînt 
cunoscute independent de cunoaşterea teoretică. Din pricină că Aristotel 
susține că toate meşteşugurile sînt inferioare legii sau prevederii, că prevederea 
este inferioară cunoaşterii teoretice şi omul poate ajunge la cunoaşterea teore- 
tică (la cunoaşterea întregului, id est la înţelegerea a ceea ce face ca „toate 
lucrurile" să formeze un tot), el a putut pune bazele politologiei ca disciplină 
independentă între alte discipline, în aşa fel încît politologia să păstreze per- 
spectiva cetățeanului sau a omului politic sau să fie forma complet conştientă de 
Înţelegere a problemelor politice la nivelul „bunului simţ", a „simțului comun". 
Se poate presupune că străinul din Atena afirmase despre predecesorii săi 
că îşi imaginaseră natura ca fiind superioară artelor sau meşteşugurilor, iar pe 
acestea superioare legii. Aristotel consideră şi el că natura este superioară legii, 
pentru că o lege bună este cea conformă cu natura lucrurilor, dar la el legea este 
superioară meşteşugurilor. Viziunea lui Aristotel trebuie diferențiată de o altă 
viziune extremă, conform căreia natura şi legea se contopesc şi se opun împre- 
ună artelor şi meşteşugurilor, care aici par să profaneze o ordine sacră a lumii. 
După Aristotel, virtutea morală este cea care furnizează principiile sănă- 
toase ale acțiunii, țelurile nobile şi drepte urmărite de om. Aceste țeluri îi apar 

evidente doar individului moral şi bun, iar prevederea descoperă mijloacele de 
realizare respective. Omul bun din punct de vedere moral este individul educat 
cum se cuvine, omul bine-crescut. Ştiinţa politică a lui Aristotel este destinată 
numai acestor oameni?®. Domeniul prevederii este delimitat în această situaţie 
de principii care le sînt cu totul clare numai indivizilor educați. în căutarea 
unor principii de rang superior, am putea pune întrebarea „de ce trebuie să ne 
comportăm decent? ", dar astfel am înceta deja să fim bine educați, deoarece 
buna-cuviință este sortită să aibă valoare prin ea însăşi, prin simpla alegere a 
unui atare comportament. Omul educat este recunoscut ca fiind educat nu 
numai de cei asemenea lui, dar şi de oamenii cu carenţe în educaţie. Totuşi, 
printre aceştia din urmă se pot găsi şi indivizi cu o mare putere de persuasiune, 
care să se îndoiască de binele reprezentat de virtutea morală. în consecință, nu 
este suficient să ştii ce înseamnă dreptatea, mărinimia şi celelalte virtuţi, sau 
să fii mişcat de frumuseţea lor; trebuie să arăţi că ele sînt bune”. Trebuie deci 
să trecem dincolo de sfera prevederii sau de ceea ce am putea numi conştiinţă 
morală. Trebuie să arătăm că practicarea virtuţilor morale este finalitatea dată 
omului prin natura sa, să dovedim că, prin firea sa, omul este înclinat spre un 
astfel de comportament. Aceasta nu înseamnă că, prin firea sa, omul îşi 
găseşte finalitatea dată prin natura lucrurilor fără nici un efort din partea lui. 
Scopul natural al omului, ca şi cel al oricărei făpturi din univers, ajunge să fie 
cunoscut cu adevărat prin intermediul studiului teoretic, prin studierea tuturor 
naturilor existente“. Mai precis, cunoaşterea virtuţilor derivă din cunoaşterea 
sufletului uman; fiecare parte a sufletului are tipul său specific de perfecţiune. 
Platon schițează o astfel de prezentare pur teoretică a virtuților în Republica. 
Caracteristic pentru Aristotel este însă faptul că nici măcar nu încearcă să facă 
o asemenea trecere în revistă. El prezintă toate virtuțile morale ca şi cum ele 
ar fi cunoscute de omul moral şi virtuos, fără a încerca să le deducă dintr-un 
principiu superior. în general, filosoful prezintă un anumit obicei ca fiind 
demn de laudă, fără a cerceta de ce lucrurile stau astfel. Am putea spune că 
Aristotel rămîne în cadrul limitelor impuse de un nomos nescris, recunoscut 
de oamenii bine educați de pretutindeni. Acest nomos poate fi în conformitate 
cu rațiunea, dar nu este pur şi simplu impus de rațiune, ci formează sfera 


28. Etica nicomahică 1095a30-b$, 1103a24-26, 1144a7-9, 1144a20-1 145a6, 1178al6-19. 

pitiblemelor umane sau politice prin faptul că le devine limită sau prag. Dacă 
nr ti procedat altfel, Aristotel ar fi făcut ca ştiinţa sau practica politicii să 
depindă de ştiinţele teoretice. 

Pentru a pătrunde temeiul metodei aristotelice, trebuie înțeles faptul că, 
pentru filosoful stagirit, cel mai înalt ţel al omului - conform naturii sale - este 
cunoaşterea de tip teoretic sau filosof ia şi că această perfecțiune nu impune 
virtutea ca valoare în sine, adică nu pretinde să facem fapte nobile şi drepte 
numai datorită valorii intrinseci a acestei alegeri”. Nu mai este nevoie să 
spunem că cel mai înalt țel al ființei umane nu poate fi atins fără a întreprinde 
acțiuni similare cu cele propriu-zis morale, dar acțiunile în discuţie sînt 
considerate de către filosof mai degrabă simple mijloace de realizare a ţelului 
urmărit. Acest țel necesită în plus prevedere, deoarece filosoful trebuie să 
judece cum îşi poate asigura într-un anumit moment condițiile necesare pentru 
a filosofa. Calitățile morale sînt într-o strînsă legătură cu al doilea țel natural 
al omului, care este integrarea în viața socială. în consecință, s-âr putea crede 
că aceste calități capătă valoare atîta timp cît sînt puse în serviciul cetății. Spre 
exemplu, mărinimia este demnă de toată lauda, pentru că cetatea are nevoie de 
oameni născuţi pentru a conduce şi conştienţi că sînt născuți pentru a conduce. 
Este însă suficient să citim prezentarea pe care o face Aristotel mărinimiei 
pentru a înțelege că manifestarea mărinimiei în integralitatea sa nu poate fi 
înțeleasă în acest fel. Nu putem considera că aceste virtuţi există numai pentru 
binele cetăţii, de vreme ce însăşi cetatea trebuie să existe pentru a face posibilă 
practicarea acestor virtuţi”. Virtutea nu trebuie înţeleasă numai ca un mijloc 
pentru îndeplinirea celor două scopuri naturale, despre care se spune că ar fi 
justificarea existenței umane. în consecinţă s-ar părea că ea trebuie să fie 
privită ca un „absolut". Totuşi nu trebuie ignorate nici legăturile virtuţii cu 
cele două scopuri naturale de care am amintit. Simţul moral dovedeşte că 
cetatea urmăreşte un ţel dincolo de sine, dar nu arată cu claritate că acest ţel 
ar fi viața dedicată filosofiei. Omul înzestrat cu simţ etic, omul bine educat, 
poate să fie foarte conştient că activitatea sa politică îi slujeşte la petrecerea 
timpului liber într-un mod elevat, însă distracţia lui va merge rareori mai 
departe de plăcerea oferită de poezie sau de alte arte imitative“”. Aristotel este 
întemeietorul ştiinţei politice deoarece el este descoperitorul virtuţii. Ceea ce 

Aristotel numeşte spirit etic devine la Platon o calitate plasată la jumătatea 
drumului dintre virtutea politică sau vulgară, care este pusă în slujba bunăstării 
trupului (a autoconservării sau a tihnei), şi virtutea adevărată, despre care se 
poate spune că îi animă numai pe filosofii adevăraţi”. în ceea ce îi priveşte pe 
stoici, care au ajuns pînă acolo încît să susțină că numai ceea ce este nobil este 
bun, ei l-au identificat pe omul nobil cu înțeleptul, care este şi el stăpînpe 
„virtuţile" numite logică şi fizică”. Trebuie să fim atenți să nu confundăm ființa 
umană posesoare a spiritului etic - sau „omul bun" - din filosof ia lui Aristotel, 
individul bine educat ce atinge perfecțiunea, cu „omul bun" din Republica lui 
Platon, membru al celei mai joase categorii sociale din scrierea amintită, 
cinstit şi echilibrat, dar căruia îi lipsesc toate celelalte virtuți““. Noţiunea de 
„bunătate" sugerată de Platon a pus bazele pentru o altă diferenţiere, făcută 
ulterior de Machiavelli şi Rousseau, cea dintre „bunătate" şi „virtute". 

Cînd Aristotel împărtăşeşte din ştiinţa sa politică unor oameni mai mult sau 
mai puțin nobili, el le dovedeşte cu cît mai multe argumente că stilul de viață 
al unui individ perfect educat tinde spre stilul de viaţă filosofic. Astfel el 
clarifică o problemă formulînd în fața ascultătorilor săi nomos-vă nescris care 
reprezintă limita înţelegerii lor, în timp ce el însuşi se plasează dincolo de 
această limită. în acest fel este obligat sau îndrituit să le corecteze părerile 
despre problemele care intră în competenţa lor. Aristotel este nevoit să vor- 
bească despre virtuți şi vicii „nenumite" şi de aceea necunoscute pînă în acel 
moment. Este obligat să nege tacit sau explicit concepția conform căreia unele 
deprinderi bune foarte apreciate, cum ar fi simțul ruşinii sau cel al evlaviei sînt 
calificate dret virtuți. Prin natura sa, omul educat este capabil să se lase 
influenţat de filosofie, iar ştiinţa politică a lui Aristotel este o încercare de 
punere în mişcare a acestei potențialități. în cea mai bună ipostază a sa, omul 
bine educat şi ghidat de filosofie este conducătorul luminat, aşa cum a fost 
Pericle sub influența lui Anaxagora”. într-o astfel de situaţie există o justi- 
ficare pentru a face legătura dintre sfera politico-morală şi ştiinţa teoretică. 
Unul dintre motivele pentru care a părut necesar să se facă o distincţie radicală 
între înţelepciunea practică, pe de o parte, şi ştiinţele luate laolaltă cu meşte- 
şugurile şi artele, pe de altă parte, a fost faptul că fiecare artă sau meşteşug 
este interesat numai de un bine parțial, în timp ce prevederea marchează 
interesul pentru binele omenesc în totalitatea lui, adică pentru binele absolut. 


34. Phaidon 68b2-69c3, 82all şi urm., Republica 518d9-e3. 

35. Cicero - De finibus III 11, 17-18, 72-73. Vezi, totuşi, şi ibidem V 36. 
36. Vezi Phaidon 82all-b2, împreună cu Cicero - De officiis I 35. 

37. Phaedrus 269d-270a. 

'Ibtuşi cea mai înaltă formă de prevedere este arta juridică, care este o artă iu 
hi tectonică, o artă a artelor, ea este preocupată, în cea mai inteligibilă 
manieră posibilă, de binele absolut al ființei umane. Preocuparea artei juridice 
este binele uman absolut şi se manifestă prin încercarea de a determina care 
din nenumăratele forme de bine parțial sînt cu adevărat bune pentru toate 
ființele umane. Maniera adoptată de ea în urmărirea subiectului are maximum 
de inteligibilitate, deoarece creează cadrul în care se poate manifesta preve- 
derea politică propriu-zisă, adică rezolvarea adecvată a situațiilor existente. 
Mai mult decît atît: termenul de artă (saupractica) juridică este unul ambiguu. 
El ar putea însemna arta practicată la un moment dat de către un legiuitor care 
acționează în numele uneia sau alteia dintre comunităţile politice. Pe de o parte 
mai poate însemna şi „ştiinţa practică" a creării de legi, ştiinţă predată de un 
profesor al legiuitorilor care le este superior acestora, din moment ce el îi 
învață pe făcătorii de legi ce trebuie să facă. Dacă ia forma unei ştiinţe 
practice, ea se deosebeşte de prevedere şi de toate formele ei; va ocoli orice 
încurcătură de ale cărei pericole nu o poate feri altceva decît spiritul etic”. S- 
ar părea deci că pînă la urmă prevederea este supusă rigorilor unei ştiinţe. 
Asemenea consideraţii i-au convins pe Platon şi pe Socrate să afirme că 
virtutea este cunoaştere şi că urmărirea prevederii este filosofie. Aşa cum toate 
formele umane de bine parțial nu pot fi considerate bune decît prin raportare 
la cea mai înaltă formă de bine, adică la forma absolută de bine, la fel şi binele 
omenesc absolut există numai în raport cu binele ca valoare în sine, cu ideea 
de bine, care se plasează dincolo de toate celelalte idei. Ideea de bine (şi nu 
binele uman sau buna creştere ca valoare particulară) reprezintă principiul 
originar al prevederii. Dar, de vreme ce iubirea de înţelepciune nu este 
înțelepciunea însăşi şi nici preocuparea pentru binele propriu - una din temele 
tratate de filosofie - nu are o finalitate probabilă, pare imposibil de ştiut dacă 
traiul în stil filosofic este cea mai bună alegere. Socrate n-ar fi avut un răspuns 
la această problemă dacă nu şi-ar fi dat seama că singura alternativă serioasă 
la modul de viaţă al filosofului este viața politică şi că viața politică este 
subordonată vieţii filosofice. Viaţa politică, adică traiul în cetate, este viața 
trăită într-o peşteră izolată printr-un zid de restul lumii, în timp ce lumea 
trăieşte în lumina soarelui. Cetatea reprezintă singurul tot în cadrul marelui tot 
sau singura parte din totalitate a cărei esență poate fi cunoscută integral. în 


38. Etica nicomahică 1094al5-bl0, 1099b31, 1104a3-10, 1141b24-27, 1152M-3, 1181323; 
Politica 1287a32-b3, 1288b10 şi urm., 1325b40 şi urm. Vezi Toma din Aquino - 
Summa Theologiae 1 q. 1. a. 6. ad 3. şi q. 14. a. 16. c, precum şi Comentariu 
asupra Eticii VI, lectio 7. (nr. 1200-1201). 

ciuda controverselor existente între ei, Platon şi Aristotel au căzut de acord asupra 
ideii că cetatea este în acelaşi timp închisă, cît şi deschisă în faţa întregului. Opiniile 
lor concordă şi în ceea ce priveşte natura zidului care separă cetatea de restul 
totalității, al întregului. Pornind de la faptul că singura scriere politică propriu-zisă a 
lui Platon sînt Legile, în care Socrate nu apare, am putea fi tentaţi să tragem concluzia 
că singurul motiv pentru care Aristotel şi nu Socrate a devenit întemeietorul ştiinţei 
politice este acela că Socrate şi-a petrecut viața într-o nesfîrşită ascensiune înspre 
ideea de bine, încercînd în acelaşi timp să-i facă şi pe cei din jur conştienţi de 
respectiva ascensiune. Din acest motiv i-a lipsit timpul liber, necesar nu numai pentru 
activitatea politică (adică în slujba cetăţii), ci chiar şi pentru punerea bazelor ştiinţei 
politice. 

La sugestia noastră provizorie, după care ştiinţa politicii statutată de Aristotel este 
forma pe deplin conştientă a înțelegerii comune asupra problemelor politice, se poate 
aduce obiecţia că matricea acestei ştiinţe nu este simţul comun pur şi simplu, ci simțul 
comun al vechilor greci, ba chiar - ca să fim mai precişi - simțul comun al clasei 
superioare din societatea Eladei. S-a spus că acest lucru iese în evidenţă de la sine, 
datorită temei abordate de Aristotel în Politica: statul-cetate în Grecia antică. Este 
adevărat că statele--cetăţi reprezentau o formă de organizare socială şi politică mult 
mai des întilnită la vechii greci decît la alte popoare“, dar faptul că Aristotel 
apreciază statul-cetate catarginez mult mai mult decît pe cel atenian şi aproape în 
aceeaşi măsură ca şi pe cel spartan ne oferă suficiente argumente pentru a renunţa la 
ipoteza că statul-cetate este în primul rînd elen. O dificultate mult mai demnă de luat 
în seamă apare atunci cînd ne concentrăm atenţia exact asupra acestei expresii: 
„statul-cetate”. Statul-cetate apare ca o formă specifică de organizare statală, iar 
această idee nu poate fi nici măcar formulată în limbaj aristotelian. Mai mult, în zilele 
noastre, termenul „stat" apare în opoziţie cu cel de „societate", în vreme ce termenul 
„cetate" îl includea atît pe cel de „stat", cît şi pe cel de „societate”. Ca să fim mai 
exacți, termenul „cetate" este anterior distincţiei existente în zilele noastre între stat şi 
societate, în consecință nu poate fi rezultatul combinării termenilor „stat"” şi 
„societate". Pentru termenul „cetate" cel mai apropiat echivalent existent este „ţara" : 
se spune că „fie bună, fie rea/ asta este ţara mea", dar nu putem zice „bună sau rea, e 
societatea mea" sau „bun ori rău/ e statul meu". Un alt sinonim posibil pentru „cetate"” 
ar fi cuvîntul „patrie, țara strămoşilor noştri“. Totuşi nu trebuie 


39. Vezi Aristofan - Pacea 59 şi 63. 
40. Vezi Xenofon - Hiero 4.3-5 ; Platon - Criton 51cl, Legile 856d5. De consultat, în 
primul rînd, felul în care abordează Aristotel termenul de „patrie". 

să neglijăm diferenţele existente între „cetate" şi „ţară”. „Cetate" nu este echivalent 
cu „oraş", pentru că acest termen - în sensul dat de Aristotel şi specific Greciei antice 
- include atît noţiunea de „oraş”, cît şi pe cea de „tară". Insă cetatea, aşa cum o 
înţelege Aristotel, este în esenţă o societate de tip urban“!, în care nu lucrătorii 
pămîntului formează baza societăţii. Forma de organizare socială alternativă la 
„cetate" nu este vreun alt tip de „stat", ci „tribul" sau „naţiunea" (cu sensul de 
„populaţie"), un tip de societate inferioară, ca să nu spunem barbară, care - în opoziţie 
cu cetatea - nu este în stare să asigure concomitent civilizaţia şi libertatea locuitorilor 
săi? 

Pentru cetățeanul obişnuit, echivalentul modem al cetăţii este țara, dar pentru 
teoretician acest echivalent este reprezentat de unitatea dintre stat şi societate, care 
devine „societate" pur şi simplu, dar şi „civilizaţie" sau „cultură”. Datorită modului în 
care percepem noi noţiunea de „țară” am putea avea o înţelegere completă a noțiunii 
de „cetate", dar această înțelegere ne este îngreunată de accepţiunile moderne ale 
termenului, care îşi au originea în teorie. Din acest motiv este necesar să înțelegem 
fundamentul deosebirii dintre „cetate" în sensul vechi, pe de o parte, şi accepţiunile 
moderne de care am amintit, pe de altă parte. 

Cetatea este un tip de societate care include diverse alte tipuri de societăți, altfel 
spus, diferite grupuri organizate social după reguli proprii, acestea fiind neapărat mai 
mici şi în acelaşi timp subordonate cetăţii. Dintre ele cea mai importantă este familia 
sau gospodăria. Cetatea este cea mai cuprinzătoare şi mai înaltă formă de societate, 
deoarece țelul său este binele suprem şi atotcuprinzător spre care ţinteşte orice tip de 
societate. Forma supremă de bine este fericirea. Şi este aceeaşi atît pentru cetate, cît 
şi pentru individ. Esenţa fericirii o constituie practicarea virtuţii şi în principal a 
spiritului etic. De vreme ce pentru individ viaţa dedicată studiului se dovedeşte a fi 
cea mai bună alegere, rezultă că şi țelul urmărit de cetate trebuie să conțină măcar 
ceva analog. Oricum, scopul de bază al cetății este traiul nobil, motiv pentru care 
preocuparea de bază a unei cetăţi trebuie să fie virtutea membrilor săi şi, în 
consecință, educaţia liberală”. Există o mare varietate de opinii legate de definiția 
fericirii, însă Aristotel se mulţumeşte să afirme că între oamenii suficient de înţelepţi 
nu există divergențe serioase pe această temă. în timpurile moderne s-a ajuns să se 
creadă că este mai înțelept să considerăm că fericirea 


41. Politica 1276a26-30; 1319a9-10, 29-38; 1321M9, 28. Vezi şi Platon - Legile 
758d-e. 

42. Politica 1284a38-b3, b38-39; 1326b3-5. 

43. Etica nicomahică 1094al8-28, 1095al4-20, 1098al5-17; Politica 1252al-7, 
2178b21-24, 1324a5-8, 1325M4-32. 

nu are un înțeles bine definit, de vreme ce persoane diferite, ba chiar şi 
aceleaşi persoane în perioade diferite ale vieții au păreri cu totul diferite 
despre fericire. De aici rezultă că fericirea sau binele suprem nu mai pot fi 
reprezentate de binele comun urmărit de membrii societății în ansamblul ei. 
Totuşi, oricît de diferite ar fi sensurile date noţiunii de fericire, se consideră 
că în toate cazurile condițiile fundamentale pentru realizarea acesteia sînt 
aceleaşi: nimeni nu poate fi fericit dacă nu rămîne în viață, dacă nu este liber 
şi dacă nu are posibilitatea să-şi caute fericirea, orice ar înțelege el prin asta. 
în acest mod garantarea condiţiilor pentru asigurarea fericirii devine scopul 
oricărei forme de organizare politică, deoarece fericirea ajunge să fie consi- 
derată dreptul natural al fiecărui individ. De asemenea, societatea ca formă de 
organizare politică nu are dreptul să impună membrilor ei un anumit tip de 
fericire, deoarece nici o concepţie asupra fericirii nu poate fi intrinsec superi- 
oară altei concepții. Siguranţa vieţii tuturor membrilor unei societăți, împreună 
cu libertatea şi dreptul de a fi fericiţi, ar putea purta laolaltă numele de fericire 
politică sau publică, dar astfel se confirmă încă o dată faptul că adevărata 
fericire este o problemă personală, nu publică. Chiar şi într-o societate 
organizată politic se cere un anumit gen de virtute, ca mijloc de asigurare a 
traiului paşnic în comun şi, în ultimă instanță, pentru fericirea fiecărui membru 
al societăţii, orice ar însemna pentru el această fericire. De aici, rezultă că 
scopurile individului şi scopurile societăţii sînt, în esenţa lor, diferite. Fiecare 
individ se zbate pentru fericirea sa, înţeleasă în felul lui personal. Acest efort, 
care este parțial concurenţial şi parțial cooperativ în raport cu eforturile 
întreprinse de alții asemenea lui, produce sau se constituie într-un fel de reţea. 
Reţeaua astfel creată reprezintă „societatea", diferită de „stat", căci acesta nu 
face altceva decît să asigure condițiile pentru ca indivizii să-şi poată canaliza 
eforturile în direcţia dorită de fiecare. în consecinţă, rezultă că, într-o anumită 
privință, statul este superior societății; el se întemeiază pe dorinţele şi nevoile 
egale pentru toţi cetățenii, adică pe condiţiile necesare asigurării fericirii. însă 
dintr-un alt punct de vedere societatea este superioară statului, căci societatea 
este rezultatul preocupării fiecărui individ de a-şi atinge scopurile sale, pe cînd 
statul este interesat numai de anumite mijloace. Cu alte cuvinte, tot ce este 
public şi comun se află numai în serviciul personal, orice ar însemna aceasta. 
Țelul final sau esenţial al individului este unul particular. Această dificultate 
nu poate fi depăşită decît prin transcenderea planului în care sînt plasate atît 
statul, cît şi societatea. 

Aristotel cunoştea şi respingea o anumită concepţie asupra cetăţii, concepție 
care - din cîte se pare - prevestea opinia modernă asupra organizării sociale 
şi, în consecință, şi diferențierea dintre stat şi societate. Conform acestei 

concepții, telul unei cetăți este acela de a le oferi cetățenilor săi posibilitatea 
«A comercializeze bunuri şi produse, protejîndu-i împotriva agresiunilor de 
orice fel, fie ele provocate de concetățenii lor, fie de străini. însă în această 
viziune caracterul moral al membrilor cetății nu era luat în calcul, căci nu avea 
nici o importanţă”. Aristotel nu prezintă argumente în favoarea unor astfel de 
țeluri limită urmărite de o cetate doar dacă nu considerăm cumva că trimiterea 
la un filosof sofist, existentă în context, este o indicație suficientă. Concepţia 
prezentată şi criticată aici de Aristotel ne aminteşte de descrierea pe care o 
face Platon inRepublica „cetăţii porcilor", o societate suficient de organizată 
pentru a satisface nevoile naturale ale trupului, adică a ceea ce este privat din 
punct de vedere natural. Putem spune că societatea apare pentru prima dată 
separată de stat sub forma unei pieţe în care concurenții vînd şi cumpără şi 
care are nevoie de stat pentru a o proteja sau mai degrabă pentru a o sluji. Pe 
această bază, „politicul" ajunge să fie înțeles pînă la urmă ca un produs 
secundar al „economicului”. Acţiunile pieței sînt caracterizate prin libera 
inițiativă, pe cînd statul constrînge. Totuşi libera inițiativă nu este numai o 
caracteristică a pieţei, ci este, mai mult decît orice altceva, o trăsătură esențială 
a virtuţii înnăscute, diferită de cea practică. De aici, în vremurile moderne, s-a 
dedus că, de vreme ce virtutea nu se poate obține prin constrîngere, promovarea 
virtuţii nu poate constitui scopul activității unui stat. Spre deosebire de legile 
statului, care nu au alt rol decît acela de a apăra viaţa, libertatea şi proprietatea 
privată a fiecărui cetăţean, statul în sine trebuie să fie indiferent atît la virtute, 
cît şi la viciu, nu din cauză că virtutea nu ar fi importantă, ci pentru că este 
măreață şi nobilă. Să remarcăm că acest raționament trece cu destulă uşurinţă 
peste importanţa educaţiei şi a formării deprinderilor în procesul de însuşire a 
virtuții. Consecința sa imediată este ideea că virtutea, ca şi religia trebuie să 
devină probleme private, altfel acea societate, distinctă de stat, va reprezenta 
mai puțin domeniul privatului şi mai mult pe cel al voluntarului. în acest fel 
societatea acoperă nu numai spaţiul sub-politic, ci şi pe cel supra-politic 
(morala, arta, ştiinţa). înţeleasă astfel, societatea nu mai este propriu-zis 
societate şi nici măcar civilizaţie, ci cultură. Pornind de la aceste baze, politicul 
trebuie înţeles ca un produs al culturalului: cultura reprezintă matricea statului. 
„Cultura" ca termen care acceptă folosirea pluralului (cu trimitere la alte 
tipuri de culturi, în sens antropologic) este cea mai bună variantă modernă a 
„cetăţii. Se consideră că, în forma lui originară şi în sensul sugerat aici, 


44. Politica 1280a25-b35. Vezi şi criticile asemănătoare aduse acestui tip de societate 

termenul „cultură" îşi are rădăcinile în religie: „religia este domeniul în care 
un popor (Volk) dă o definiţie a ceea ce consideră el a fi adevărul". De 
asemenea, în opinia lui Aristotel, preocuparea pentru problemele divinului 
ocupă într-un fel primul loc între preocupările de bază ale cetății. Dar, după 
ultima analiză făcută, reiese - tot conform opiniei sale - că afirmaţia anterioară 
nu e adevărată. Explicaţia sa este aceea că interesul acordat planului divin, 
care ocupă un loc de onoare printre interesele cetăţii, este domeniul de 
activitate al clerului, în timp ce adevăratul interes pentru lucrurile divine 
reprezintă cunoaşterea divinului, adică înțelepciunea trans-politică, dedicată 
zeilor cosmici, divinități diferite de zeii olimpieni. în cuvintele lui Toma din 
Aquino, gîndirea călăuzită de credinţă şi nu simpla gîndire dată de la natură 
(pentru a nu mai pomeni despre gîndirea coruptă) ne învaţă că' Dumnezeu 
trebuie iubit şi proslăvit”. Gîndirea dată de la natură nu poate hotărî care 
dintre diversele forme de venerare a divinului este cea veritabilă, deşi este 
capabilă să dovedească falsitatea acelora care sînt cu totul imorale; în fața 
gîndirii naturale fiecare dintre diversele forme de venerare a divinului pare 
să-şi datoreze validitatea sistemului politic existent, fiind în consecință subordo- 
nată cetății. Opinia lui Aristotel este mai apropiată de perspectiva biblică decît 
pare la prima vedere. Filosoful este şi el preocupat în primul rînd de adevărul 
religiei. Dar, întorcîndu-ne la relaţia existentă între „cetate" şi „cultură”, 
remarcăm că sensul noțiunii de „cultură" - aşa cum este el folosit în mod 
curent astăzi - se deosebeşte de sensul original, în primul rînd pentru că el nu 
mai implică recunoaşterea unei ordini ierarhice a diverselor componente ale 
culturii. Din acest punct de vedere afirmaţia aristotelică, conform căreia în 
societatea umană elementul politic ocupă poziţia cea mai înaltă sau cu cea mai 
mare autoritate, trebuie să fie considerată una arbitrară sau, în cel mai bun 
caz, expresia unei culturi dintre multe altele asemenea ei. 


46. Hegel - Die Vemunft in der Geschichte (ediţia Hoffmeister), 125. în studiul său 
„Wissenschaftliche Behandlungsarten des Naturrechts" (Schriften zur Politik und 
Rechtphilosophie [ediţia Lasson], 383 şi 393) Hegel traduce termenul de polh 
folosit de Platon şi Aristotel prin Volk. Hegel nu vorbeşte de culturi, ci de 
Volkgeister şi Weltanschauungen. Vezi şi Burke - Reflections on the Revolution in 
France (Works [Bohn Standard Library], II 351 şi 362) şi Letters to a Regicide 
Peace I (ed. cit., V 214-215). Legătura spontană şi lipsită de constrîngere existentă 
între comerţ, „societate" şi „cultură" (în opoziție cu statul, dar şi cu religia) apare 
la Jakob Burckhardt în Welgeschichrliche Betrachtungen (Gesamtausgabe, VII 
[Basel, 1929], 20, 42-43 şi 47-48). 

Afirmația că toate elementele unei culturi ocupă o poziție egală este 
destinată să se potrivească la descrierea sau analiza tuturor tipurilor de societăți 
cunoscute de omenire, fie că aparţin trecutului sau prezentului. Cu toate 
acestea, ea pare să fie produsul unei culturi anume, a culturii moderne 
occidentale, şi nu putem fi siguri că, folosind-o pentru înţelegerea altor culturi, 
nu încălcăm regulile lor. Culturile respective trebuie apreciate aşa cum sînt, 
după specificul lor. S-ar părea că cea mai bună cale este să judecăm fiecare 
cultură din perspectiva idealurilor urmărite de ea, căci aceste idealuri ar putea 
ajunge să se reflecte într-un anumit tip de ființă umană, iar acel tip de ființă 
umană s-ar putea dovedi fără putință de tăgadă conducătorul societăţii în 
cauză. Acesta este un caz special de exercitare a dominanţei, pe care Aristotel 
îl consideră a fi unul normal. Dar este el oare numai un caz special? Teoria 
după care toate elementele unei culturi au o importanţă egală şi pe care am 
putea-o considera perspectiva egalitaristă asupra culturii este ea însăşi pro- 
dusul unei societăţi egalitariste al cărei specific derivă din urmărirea unui 
ideal egalitarist - crearea unei lumi constituite din părți nu foarte diferite unele 
de altele - şi care, în consecinţă, are un foarte mare respect pentru astfel de 
indivizi, remarcabili prin faptul că se dedică slujirii omului obişnuit. Interesul 
contemporanilor pentru diversitatea culturilor lumii a fost anticipat de interesul 
arătat de călătorii din Grecia antică față de popoarele din jur. Putem spune că 
Herodot a studiat popoare diferite, fiind interesat de specificul ținuturilor şi al 
locuitorilor acestora, de artele şi meseriile pe care le practicau, de legile lor 
scrise sau nescrise şi de istoriile sau miturile care circulau în teritoriile lor. în 
acest context, elementul politic nu iese în evidență ca fiind cel mai important 
sau ca avînd cel mai mare grad de autoritate. Spre deosebire de această 
abordare descriptivă, abordarea aleasă de Aristotel este una pragmatică. El 
judecă diversele tipuri de organizare socială fiind preocupat de problema 
traiului tihnit sau a unei forme perfecte de guvernare. în consecință, toate 
grupurile sînt prezentate ca încercări de rezolvare a problemei menţionate, în 
contextul dat de condiţiile exterioare impuse lor. Din această perspectivă, 
specificul ținutului, al locuitorilor şi, într-o oarecare măsură, chiar şi artele 
sau meseriile practicate acolo apar drept simple condiţii exterioare, singurul 
lucru urmărit de filosoful din Stagira fiind ordinea socială. 

Aici, ne simțim obligați să spunem cîteva cuvinte despre pretinsa preju- 
decată antidemocratică a lui Aristotel. Democraţia față de care ia poziție 
filosoful este democraţia cetăţii, nu sistemul democratic modern sau vreun alt 
tip de democraţie care presupune diferențierea dintre stat şi societate. Demo- 
crația cetății este caracterizată prin prezenţa sclaviei; cetățenia reprezenta un 
privilegiu, nu un drept. Acest tip de democraţie nu admitea revendicarea 

libertății omului ca ființă umană, ci doar a omului liber ca om liber şi, în 
ultimă instanță, a oamenilor care erau liberi prin natura lucrurilor, mai precis 
a celor care se trăgeau dintr-o familie în care toți membrii ei erau cetățeni 
(liberi), atît pe linie maternă, cît şi pe linie paternă. Omul liber se deosebeşte 
de sclav prin faptul că trăieşte aşa cum îi place, iar dreptul de a duce felul de 
viață dorit este acelaşi pentru toți oamenii liberi. Cetăţeanul liber nu acceptă 
să primească ordine de la nimeni şi nici să se supună nimănui. însă, pentru că 
este necesar să existe o formă de guvernare, omul liber acceptă să fie supus 
numai unei persoane care la rîndul ei îi este supusă lui! Toți cetățenii trebuie să 
aibă acces în mod egal la funcţiile de conducere din cetate, din simplul motiv 
că sînt oameni liberi. Unica metodă prin care acest drept poate fi garantat este 
alegerea în funcţiile de conducere prin tragere la sorți, sistem care se deose- 
beşte de votarea unor candidați aleşi dinainte, fiindcă aici intră inevitabil în 
calcul şi alte consideraţii, pe lîngă calitatea de om liber. Iar aceasta este 
singura care trebuie să conteze. Votarea unor candidați anume este mai curînd 
o metodă aristocratică decît una democratică. Prin urmare, şi din perspectivă 
aristotelică, democrația modernă va trebui să fie definită, luînd în calcul 
inclusiv intențiile, drept un amestec de democraţie şi aristocrație. De vreme ce 
libertatea în forma cerută de democrația cetății înseamnă să trăieşti cum îţi 
place, respectivul tip de democraţie nu admite decît minimum de constrîngeri 
asupra membrilor ei. Este „tolerantă” pînă la extrem“. Unora s-ar putea să li 
se pară ciudat că Aristotel nu admite posibilitatea creării unui regim democratic 
auster, strict, „puritan"”, dar acest tip de regim ar fi mai degrabă unul teocratic, 
nu democratic. Totuşi, reținem că Aristotel nu pomeneşte de nici o conexiune 
între guvernarea democratică a cetăţii şi cetatea care se mărgineşte la asigurarea 
unor condiţii pentru ca membrii ei să poată comercializa bunuri şi servicii, 
protejîndu-i împotriva agresiunilor, fără a fi însă deloc preocupată de caracterul 
moral al locuitorilor săi. Democraţia, aşa cum o înţelege Aristotel, nu este 
mai puțin activă sau mai puțin cuprinzătoare din punct de vedere politic în 
comparaţie cu alte forme de guvernare. 

S-ar părea că democraţia nu este doar o formă de organizare a cetăţii printre 
multe altele, ci forma normală. Sau că orice cetate tinde să fie democratică. 
Cetatea este sau tinde să formeze o societate cu oameni liberi şi egali. Ea este 
reprezentată de locuitorii ei, le aparține, şi, ca urmare, ar trebui să fie condusă 
de ei. Nu întîmplător Aristotel introduce reflecțiile sale fundamentale din 
cartea a treia a Politicii printr-o dispută de sorginte democratică şi prima 

definiție care îi vine în minte pentru „cetăţean" este aceea pentru cetățeanul 
care trăieşte într-un regim democratic. Spre deosebire de oligarhie sau de 
aristocrație, democrația înseamnă puterea tuturor şi nu doar puterea concentrată 
în mîinile unui grup. Oligarhia şi aristocrația exclud participarea la guvernare 
a cetăţenilor obişnuiţi, în vreme ce democrația nu îi exclude pe cei avuţi şi pe 
cei bine educați”. Cu toate acestea, în opinia lui Aristotel, aparenta putere a 
tuturor este de fapt şi în democrație puterea unui grup. în cazul oamenilor cu 
drepturi egale metoda corectă, ba chiar mai mult, singura metodă potrivită 
pentru deliberare şi pentru luarea deciziilor în cazurile în care nu există 
unanimitate este să te supui voinţei majorităţii. în realitate se întîmplă însă 
următorul lucru: în orice cetate majoritatea oamenilor liberi o constituie 
săracii, ceea ce înseamnă că democrația înseamnă plasarea puterii în mîinile 
săracilor”. Se susține că democraţia înseamnă puterea tuturor, iar această 
pretenție se bazează pe libertate şi nu pe sărăcie, fiindcă dreptul de a conduce 
are mai multă credibilitate dacă se întemeiază pe o valoare pozitivă decît pe un 
defect sau o lipsă. Dar dacă democraţia înseamnă puterea celor săraci, a celor 
care nu duc un trai tihnit, atunci ea reprezintă de fapt puterea celor needucaţii 
şi în consecință indezirabili. De vreme ce nu ar fi fost înţelept să le refuze 
mulțimilor (demos-ului), acolo unde ele există, dreptul de a participa la guver- 
nare, Aristotel şi-a gîndit forma ideală de guvernare ca o cetate fără demos, o 
cetate formată exclusiv din oameni bine educați, pe de o parte, şi din străini şi 
sclavi, pe de altă parte. însă această soluţie perfectă poate fi pusă în aplicare 
numai dacă se întrunesc cele mai fericite condiții. Prin urmare, Aristotel ia în 
considerație o diversitate de soluţii mai puţin radicale, propunînd diferite 
forme de organizare politică în care oamenii de rînd să participe la guvernare 
fără a deveni majoritari. în reflecțiile fundamentale prezente în cartea a treia a 
Politicii el ajunge în cele din urmă să accepte democrația, punînd însă o 
condiție: cetăţenii obişnuiţi să nu fie prea corupți. După ce formulează, cu 
maximă permisivitate, principiile de bază pentru un astfel de sistem social, 
Aristotel prezintă mai întîi modelul democraţiei şi apoi pe cel al unei stăpîniri 
de tip absolutist în care liderul este un individ de excepţie”. Filosoful stagirit 

acționează în acord cu afirmaţia lui Platon înLegile, conform căreia există două 
„mame" ale tuturor regimurilor politice. Ele sînt democraţia şi monarhia”. 
Argumentaţia în favoarea unui anumit tip de democraţie pare să fie convingă- 
toare la nivel politic. De ce atunci Aristotel nu este pe deplin mulțumit de 
democraţie ? Ce îl determină spre o anumită formă de monarhie ? Cine este 
acel bărbat cu calitățile lui Zeus care, prin dreptul său natural, un drept cu 
mult mai măreț decît oricare altele, este cel mai în măsură să conducă mulți- 
mile? Acest om are cel mai înalt grad de independenţă şi încredere în sine şi, 
prin urmare, nu poate să facă parte din populaţia unei cetăți: nu este el oare, 
dacă nu filosoful, cel puţin cea mai bună reflectare a acestuia pe plan politic ? 
Este greu de crezut că ar putea să fie filosoful însuşi, deoarece regalitatea în 
sensul ei cel mai nobil ţine de începuturile cetăţii, în timp ce filosoful apare 
într-o etapă mai tîrzie, iar desăvirşirea filosofiei - a propriului sistem filosofic 
creat de Aristotel - aparține mai degrabă perioadei de crepuscul a cetății. 
Apogeul dezvoltării cetății şi apogeul evoluției filosofiei se plasează în epoci cu 
totul diferite”. Oricum ar fi, avansăm ipoteza că motivul esenţial care 1-a făcut 
pe Aristotel să aibă rezerve chiar în ceea ce priveşte o formă perfectă a demo- 
crației a fost convingerea lui că mulțimile (Jemos-ul) sînt prin natură refractare 
filosofiei”. Numai omul cu educaţie aleasă poate să se apropie de filosofie şi 
să-i dea ascultare filosofului. Pe de altă parte, democraţia modernă presupune 
o armonie fundamentală între filosofie şi popor, armonie determinată fie de- 
educarea tuturor indivizilor, fie de filosofie (ca ştiinţă), care poate uşura 
condiția umană prin invenții şi descoperiri. La rîndul lor, invențiile trebuie să 
fie recunoscute ca salutare fără nici un fel de rezerve. Lăsînd la o parte soluția 
oferită de Aristotel, am putea ajunge să credem în posibilitatea creării unei 
societăți pur şi simplu raţionale, în care fiecare membru este neapărat rațional, 
astfel încît toți oamenii să fie înfrățiți, necesitatea unui guvern putînd dispărea 
cu totul, dacă facem abstracție de cei care se ocupă strict de administrarea 
bunurilor. De asemenea ar fi posibilă şi integrarea filosofiei în cetate sau mai 
degrabă în ceea ce, în timpurile moderne, se numeşte „cultură", reuşind astfel 
să înlocuim distincția dintre natură şi convenție cu cea dintre natură şi istorie. 
Pentru Aristotel, inegalitatea politică este în cele din urmă justificată de 
inegalitatea dată de natură dintre ființele umane. Faptul că, prin natura lor, 
unii oameni sînt sortiți să fie conducători, iar alții conduşi arată inegalitatea 

care caracterizează întregul univers. întregul ca ansamblu ordonat este format 
din ființe de ranguri diferite. în cazul ființei umane sufletul este, prin natura 
lui, stăpînitorul trupului, iar inteligența este partea conducătoare a sufletului. 
Pe baza acestui fapt, oamenii cerebrali sînt considerați conducătorii naturali ai 
celor nechibzuiți“. Este evident că egalitarismul, care vrea să pună pe planul 
al doilea inegalitatea spirituală şi să scoată în evidență egalitatea impusă de 
necesitățile naturale ale omului, cum sînt respirația sau digestia, nu rezolvă 
problema democraţiei. Cu totul altfel stau lucrurile în cazul egalitarismului 
care porneşte de la ideea de morală şi de la implicaţiile acesteia. Atunci cînd 
emitem judecăți morale - adică atunci cînd îi lăudăm pe oamenii inimoşi sau 
acţiunile lor bune şi îi dojenim pe cei răi sau le reproşăm acţiunile rele -, se 
presupune că acţiunile unui om, deci şi faptul că el este un om bun sau rău, țin 
de fiinţa şi puterea sa”. Prin urmare, se consideră că, înainte de a-şi manifesta 
voința sau, altfel spus, prin.firea lor, toți oamenii sînt egali, avînd în vedere 
faptul că ei pot deveni buni sau răi. Acesta pare a fi aspectul cel mai important 
al problemei. Totuşi s-ar părea că educaţia unui individ sau condițiile în care 
trăieşte afectează imens, dacă nu cumva decisiv, capacitatea sa de a deveni bun 
sau rău. A susține că un individ este responsabil moral pentru condițiile 
nefavorabile care l-au modelat ca ființă umană înseamnă a-l considera respon- 
sabil şi pentru condiţiile în care s-a format; el însuşi trebuie să-şi fi dorit să 
trăiască în asemenea condiții, care - fiind aşa cum au fost - l-au împins la fapte 
rele. Dintr-o perspectivă mai generală, ar trebui să spunem că vina pentru 
inegalitatea evidentă existentă între oameni în ceea ce priveşte posibilitatea de 
a fi buni sau răi se datorează în întregime ființelor umane". Astfel, judecata 
morală duce direct la postulatul că un Dumnezeu preocupat de dreptate i-a 
făcut pe toți oamenii egali în ceea ce priveşte capacitatea lor de a fi buni sau răi. 
Totuşi s-ar putea ca „materia" să fi subminat intenţia inițială a Dumnezeului 
drept. în consecință, vom fi nevoiți să postulăm creaţia ex nihilo, operă a unui 
Dumnezeu atotputernic, care trebuie să fie neapărat şi atoateştiutor. Va trebui 
să atribuim actul creator unui Dumnezeu al Bibliei, stăpînitor absolut, care 
trebuie să fie cel ce este, care se va îndura de cei de care se va îndura, fără nici 
o altă justificare, deoarece - fără a mai aduce şi alte argumente - presupunerea 
că îndurarea Lui depinde de meritele umane îi face pe oameni să cadă, 
inevitabil, îripăcatul'trufiei. în conformitate cu această idee, Toma din Aquino 

ne învaţă că pînă şi în starea de inocență, oricît de mult ar fi durat, oamenii tot 
n-ar fi fost egali în faţa legii şi cel de deasupra ar fi stăpînit peste cei mai 
prejos de el. Creînd făpturi de ranguri diferite şi în special oameni de ranguri 
diferite, Dumnezeu nu s-a arătat nedrept cu creaţia Sa, deoarece egalitatea în 
Creaţia nu este un act de justiţie, ci unul de generozitate, de aceea este perfect 
compatibilă cu inegalitatea darurilor oferite. Dumnezeu nu datorează nimic 
făpturilor create de EI”. Luînd în considerare legătura existentă între inteli- 
gență şi prevedere, pe de o parte, şi pe cea dintre prevedere şi simț etic, pe de 
altă parte, trebuie să admitem că, în ceea ce priveşte moralitatea, între oameni 
există o inegalitate dată de natură. Această inegalitate face totuşi posibil ca toți 
oamenii să fie înzestrați în mod natural cu capacitatea de a opune - spre 
exemplu - omorului, care diferă de capacitatea de a fi virtuos în sensul larg al 
cuvîntului sau de aceea de a deveni un om perfect educat. Chiar dacă acceptăm 
că toate făpturile îşi pot pleda în fața Domnului propria lor cauză, apelînd la 
bunătatea sau toleranța Sa, vom ajunge la aceeaşi concluzie, cu condiţia să nu 
înțelegem prin dreptate hotărîrea fermă de a da fiecăruia după cît merită, ci 
bunătate echilibrată prin înțelepciune. Pornind de la aceste ipoteze, chiar astfel 
de pretenţii ale unor făpturi ale Domnului, pretenții justificate de bunătatea 
Creatorului lor, vor trebui probabil respinse din pricina înțelepciunii Sale, 
adică datorită interesului Său pentru binele comun al întregului univers”. 
Argumente de acelaşi gen l-au făcut pe Platon să caute originea viciului în 
ignoranță şi să facă din cunoaştere o caracteristică rezervată oamenilor înzes- 
trați cu anumite trăsături pozitive. în ceea ce îl priveşte pe Aristotel, este 
suficient să spunem aici că, aşa cum o înțelege el, virtutea morală nu este 
posibilă fără „înzestrare" şi că, din acest motiv (şi mai ales din cauza inegali- 
tății naturale), virtutea adevărată nu este la îndemîna tuturor fiinţelor umane. 
Pentru a înțelege mai bine această perspectivă clasică, am putea să aruncăm o 
privire la genul de egalitarism specific epocii moderne. în opinia lui 
Rousseau, o dată cu apariția formelor de organizare socială, inegalitatea 
naturală a fost înlocuită de o egalitate convenţională. Fundamentul eticii, al 
libertăţii noastre morale sau al libertății de decizie este reprezentat de contractul 
social, prin care ia ființă societatea umană, însă în cadrul acesteia practicarea 
virtuţii morale şi îndeplinirea sarcinilor pe care le avem faţă de tovarăşii noştri 

sjnt condiții indispensabile”. O analiză mai detaliată arată că esenţa moralei 
este intenția bună, care se deosebeşte de capacitatea de a îndeplini sarcinile 
încredințate de comunitate: cea dintii stă la îndemîna fiecărui individ, pe cînd 
în a doua situație inegalitatea naturală se manifestă inevitabil. însă respectarea 
acestei inegalităţi naturale nu poate fi o datorie, deoarece morala implică 
libertatea de a decide, dîndu-ne dreptul de a nu ne supune nici unei legi, dacă 
ea nu este una autoimpusă. De aceea putem spune că datoria fiecărui om 
constă în supunerea a ceea ce e natural dinăuntrul şi din afara sa în favoarea 
acelei părţi din fiinţa proprie de care depinde demnitatea sa, adică în favoarea 
legii morale. Legea morală cere ca fiecare să acționeze moral, adică să-şi 
dezvolte complet şi uniform toate aptitudinile şi să şi le exercite în armonie cu 
cei din jurul său. O astfel de dezvoltare uniformă şi integrală nu este posibilă 
atîta timp cât fiecare individ este handicapat din pricina diviziunii muncii sau 
a inegalităţii sociale. în consecință, este de datoria fiecăruia să contribuie la 
instaurarea unei societăţi cît mai egalitariste şi; în acelaşi timp, să tindă spre 
atingerea celui mai înalt nivel de dezvoltare a ființei umane. într-o astfel de 
societate, care este rațională tocmai pentru că nu este una dată de la natură (ea 
a cîştigat definitiv în confruntarea cu natura), fiecare om va fi inevitabil 
fericit, în măsura în care fericirea este într-adevăr rezultatul unui comportament 
moral liber consimțit. într-o astfel de societate constrîngerea nu va mai avea 
sens, căci nu va mai fi necesară”. S-ar putea ca unele rămăşiţe ale inegalităţi 
naturale să se transmită prin procesul natural al procreaţiei, dar ele vor dispărea 
treptat, de vreme ce - putem spera - aptitudinile dobîndite pot fi şi ele 
moştenite genetic, ca să nu mai vorbim de deciziile care se pot lua în perioada 
de creştere a copilului, căci în acest stadiu al educaţiei nu ne putem dispensa 
încă de constrîngere. 

La Aristotel inegalitatea naturală este o justificare suficientă pentru carac- 
terul non-egalitar al cetăţii şi apare ca argument în favoarea ideii că cetatea 
reprezintă forma naturală de asociere par excellence. Cetatea există prin natura 
lucrurilor, deci cetatea este cadrul natural al omului. Atunci cînd întemeiază 
cetăți, oamenii nu fac altceva decît să execute ceea ce natura lor îi determină 
să facă. Prin natura lucrurilor, oamenii caută organizarea în cadrul unei cetăți, 

deoarece ei tind spre fericire şi spre o viaţă în comun, trăită în aşa fel încît să 
le satisfacă nevoile specifice ființei lor, în funcție de importanța naturală a 
acestor nevoi. Am fi tentaţi să spunem că cetatea reprezintă singura formă de 
societate umană care poate urmări asigurarea unei vieți perfecte. Dintre toate 
făpturile de pe Pămînt, omul este singura care tinde spre fericire şi este capabilă 
de fericire, fiindcă omul este singurul animal înzestrat cu rațiune şi cu darul 
vorbirii, străduindu-se să vadă şi să ştie mai multe nu numai de dragul de a şti, 
dar şi pentru că sufletul său este - într-un fel - „întreaga lume", omul fiind un 
microcosmos. între univers şi mintea umană există o armonie naturală. Dacă 
universul, din care ființa umană reprezintă doar o mică parte, nu i-ar fi favo- 
rabil, omul nu ar fi în stare să fie fericit. El nu poate trăi dacă natura nu-i oferă 
hrană şi alte lucruri care să-i satisfacă nevoile. Natura a creat cel puţin o parte 
din animalele existente, dacă nu pe toate, în folosul ființei umane - deşi nu 
neapărat şi exclusiv pentru scopurile ei. De aceea, atunci cînd capturează sau 
ucide un animal care îi este folositor, omul acţionează conform naturii sale”. 
O astfel de teorie, referitoare la relația omului cu universul, ar putea fi numită 
„optimism" în sensul originar al termenului: lumea în care trăim este cea mai 
bună dintre toate lumile posibile. Nu avem nici un argument în favoarea presu- 
punerii că nenorocirile care există din plin, şi mai ales cele care nu provin din 
prostia umană, ar fi putut lipsi din lume, fără ca prin absenţa lor să nu dea ocazia 
apariției unor rele şi mai mari. Omul nu are nici un drept să se plîngă şi să se 
revolte. Toate acestea confirmă faptul că natura omului este îngrădită în atîtea 
moduri, încît foarte puțini indivizi pot să ajungă la fericirea acelei libertăți 
depline de care este capabilă ființa umană - şi nici aceia nu reuşesc întotdea- 
una. Din acest motiv, o cetate într-adevăr devotată realizării fericirii umane este 
un lucru foarte rar (dacă nu cumva imposibil de găsit), iar diversele legi create 
de oameni par a fi mai degrabă rodul întîmplării decât al raţiunii umane“. 
Aristotel a fost obligat să-şi apere teoria despre fericire şi despre țelul 
fiinţelor umane atunci în faţa unor poeți care au susținut că divinitatea este 
invidioasă pe fericirea umană şi îi poartă pică omului”. Filosoful din Stagira nu 
putea lua în serios o astfel de idee. Ea a fost însă reluată, sub o formă considera- 
bil modificată, într-o epocă ulterioară: universul, întregul aşa cum îl cunoaştem 
noi, este opera unui zeu al răului sau a unui demon, care se deosebeşte de zeul 

binelui sau de divinitatea supremă. Din acest motiv, scopul urmărit de ființa 
Wlană, prin natura sa, ca parte a întregului vizibil sau a universului, nu poate 
li unul bun. Ipoteza de față porneşte de la presupunerea că omul deține 
cunoaşterea binelui autentic, care se deosebeşte de binele natural. El nu poate 
recunoaşte binele autentic prin propriile sale puteri, căci dacă s-ar cunoaşte 
„întregul vizibil" nu ar părea doar rău. însă din acest motiv presupusa capacitate 
de recunoaştere a binelui autentic nu reuşeşte să ne convingă. Dar să vedem 
acum critica adusă principiului aristotelic în epoca modernă. Nu este suficient 
să spunem că ştiinţa nouă, anti-aristotelică, a secolului al XVII-lea refuză prin- 
cipiul cauzelor finale. Filosofii clasici „materialişti” au afirmat acelaşi lucru şi 
totuşi spre deosebire de filosofia modernă antiaristotelică nu au respins ideea 
că un trai bun este în concordanță cu natura sau că „natura a făcut ca lucrurile 
necesare să fie uşor de obținut". Dacă medităm mai profund la faptele pe care 
Aristotel le rezumă atunci cînd spune că natura nostră este îngrădită în multe 
feluri, vom ajunge la concluzia că pentru om natura nu este o mamă iubitoare, 
ci o mamă aspră, nemiloasă, şi deci că adevărata mamă a omului nu este 
natura. Un fapt specific gîndirii moderne nu este această concluzie în sine, ci 
hotărîrea ulterioară, de a elibera omul din robie prin propriul său efort susținut. 
Hotărîrea îşi găseşte cea mai potrivită expresie în apelul la „cucerirea" naturii: 
natura este percepută şi tratată ca un duşman care trebuie supus. în conformitate 
cu această tendință, ştiinţa a încetat să mai fie contemplație pură şi a devenit 
sclava supusă şi darnică, devotată cauzei ameliorării condiției umane. Ştiinţa! 
devine o unealtă a puterii, căci oferă mijloacele necesare pentru îndeplinirea 
țelurilor omeneşti naturale, care nu mai tind spre cunoaşterea de dragul 
cunoaşterii, ci se reduc la comoda autoconservare. Omul, potențialul cuceritor 
al naturii, se plasează acum în afara naturii. Rezultă deci că nu mai există o 
armonie naturală între rațiunea umană şi universul exterior. Credinţa într-o 
astfel de armonie pare acum o ipoteză ce ţine de dorința sau bunătatea celui 
care o afirmă. Trebuie să luăm în considerare şi posibilitatea că lumea ar fi 
creația unui demon al răului care vrea să ne înşele, oferindu-ne o imagine falsă 
asupra adevăratei sale naturi, asupra lumii şi asupra noastră, prin intermediul 
facultăților cu care ne-a înzestrat. Se confirmă, astfel, aceeaşi ipoteză conform 
căreia lumea este produsul necesității oarbe, cu totul indiferentă la posibilitatea 
ca ea sau creațiile ei să devină vreodată cunoscute. Desigur că nu avem nici un 
motiv să ne încredem în facultățile noastre naturale, ci trebuie să privim totul 
cu un scepticism extrem. Nu putem avea încredere decît în ceea ce stă cu totul 
în puterea noastră: în concepte, pe care le creăm conştient şi despre care nu 
pretindem altceva decît că sînt constructe proprii, şi - în măsura în care ele 
lasă o impresie asupra noastră - în informaţiile pure, neinterpretate, pe care le 

putem conştientiza fără a le fi produs noi înşine. Cunoaşterea necesară pentru 
supunerea naturii trebuie să fie una cu adevărat dogmatică, însă dogmatismul ei 
se va baza neapărat pe un scepticism absolut. Sinteza dogmatismului cu scepti- 
cismul ia în cele din urmă forma unei ştiinţe care progresează la infinit, sub 
forma unui sistem sau a unei acumulări de ipoteze confirmate susceptibile 
reevaluării in infinitum. Distanţarea de înţelegerea primară sau naturală a 
întregului (în sensul de „univers", „totalitate"”) este condiţia primă a noului 
dogmatism, bazat pe scepticismul absolut. Ea duce la transformarea şi, în cele 
din urmă, la abandonarea întrebărilor care, din perspectiva înţelegerii primare, 
au fost considerate esenţiale. Locul problemelor capitale este luat de pro- 
blemele derivate. Această schimbare de perspectivă poate fi ilustrată şi de 
înlocuirea „cetății" cu „cultura”. 

Din cele spuse pînă acum rezultă că poziția modernă pretinde şi, în acelaşi 
timp, nu poate accepta scopurile naturale. Dificultatea întîmpinată este ilustrată 
de sintagma „starea naturală", care nu mai înseamnă condiţia completă sau 
perfectă a omului, ci doar condiţia sa originară. Această stare, fiind cu totul 
naturală, nu este doar imperfectă, ci şi malefică. Ea reprezintă războiul tuturor 
împotriva tuturor. Omul nu este o ființă socială prin natura lucrurilor, fiindcă de 
fapt natura îi izolează pe unii oameni de ceilalți. însă tot prin acțiunea naturii 
omul este obligat să se transforme într-o ființă socială, căci numai prin faptul că 
natura îl determină să se ferească de moarte ca de cel mai mare rău posibil el 
va fi determinat să devină şi să rămînă cetăţean, ființă socială. Acest scop nu 
este unul spre care ființa umană tinde prin natura lucrurilor, ci unul spre care 
ea este obligată să tindă prin natura lucrurilor; mai precis, acest scop nu îi apare 
omului cu claritate, ci trebuie numit, pentru ca omul să poată scăpa din starea 
sa naturală de suferință. Natura îi furnizează un scop ființei umane numai în 
sens negativ, prin faptul că starea naturală este insuportabilă. Ceea ce Nietzsche 
a numit caracterul ascetic definitoriu al moralei moderne pare să-şi aibă originea 
în acest fapt. Omul cucereşte natura deoarece natura îl obligă s-o facă (constrîn- 
gere universală). Rezultatul este libertatea. Unii ar putea spune că libertatea 
este țelul spre care tinde natura însăşi, dar cu siguranță că lucrurile nu stau aşa. 
Țelul acesta nu este unul natural, ci unul proiectat de om împotriva naturii, şi 
deci numai în acest sens putem vorbi de un ţel clădit pe baze naturale. 

După Aristotel, prin natura sa omul este sortit unei vieți desăvârşite. Țelul 
acesta este universal, în sensul că viaţa nici unui om nu poate fi înțeleasă sau 
apreciată la adevărata ei valoare decît prin raportare la respectivul scop. Cu 
toate acestea, rareori ființa umană ajunge să-l atingă. Şi atunci, nu este oare 
posibil să existe un obstacol natural în calea unei vieți desăvîrşite, în sensul dat 
de Aristotel ? Poate o astfel de viaţă fi trăită în conformitate cu natura ? Pentru 

a descoperi un țel cu adevărat universal al omului ca om, trebuie în primul rînd 
să facem abstracție de acel gen de legi naturale pe care încercau să le descopere 
discipolii lui Aristotel, adică de legile „normative", care pot fi încălcate şi care 
probabil sînt mai des încălcate decît respectate. Trebuie să căutăm apoi legile 
naturale în sine?'cele pe care nu le poate încălca nimeni, deoarece toate ființele 
sînt obligate să “acţioneze in conformitate cu ele. Unii au sperat că legile de 
acest gen ar putea constitui un fundament solid pentru un nou tip de legi 
„normative", în cazul cărora probabilitatea de a fi violate este mult mai redusă 
în comparaţie cu legile normative propovăduite de tradiţia aristotelică. Noile 
legi normative nu mai sînt considerate legi naturale propriu-zise, ci sînt legi 
raționale, în opoziţie cu legile naturale, devenind în cele din urmă „idealuri"*. 
Idealul „există” doar în virtutea rațiunii umane, prin „elaborare" ; el există 
numai „în rostire". De aceea în filosofia politică clasică el are un statut cu totul 
diferit de cel al perfecțiunii (telul fiinţei umane) şi în acelaşi timp unul 
echivalent cu cea mai bună formă de guvernare (cel mai bun regim politic). 
Trebuie să reținem acest fapt, dacă vrem să înțelegem politizarea la-care a fost 
supusă gîndirea filosofică în vremurile moderne sau, în alte cuvinte, caracterul 
învechit al distincției dintre natură şi convenţie din filosofia modernă. 
Modificarea fundamentală pe care încercăm s-o descriem aici se evidențiază 
de la sine prin înlocuirea sintagmei „legea naturală" cu „drepturile omului" : 
termenul de „lege", care prescrie anumite îndatoriri, a fost înlocuit prin „drep- 
turi", iar „omul” a luat locul „naturii”. Drepturile omului sînt echivalentul 
moral al lui Ego cogitans. Ego cogitans (eul, fiinţa înzestrată cu gîndire) s-a 
eliberat cu totul de sub „tutela naturii" şi în cele din urmă refuză să se supună 
oricărei legi care nu-şi are originea în integritatea ființei sale sau să slujească 
vreunei „valori", de orice tip, dacă acea valoare nu este propria sa creaţie. 
Este insuficient să spunem că subiectul lucrării Politica nu este statul-cetate 
al Greciei antice, ci polis-u\ (cetatea). Mai trebuie adăugat că subiectul tratatului 
lui Aristotel este tn realitatepoliteia (regimul politic) sau „forma" unei cetăți. 
Acest fapt e evident la începutul fiecărei cărți a tratatului, cu excepția celei 
dintii”. La începutul primei cărţi Aristotel se ocupă de cetate, fără a pune 
problema formei de guvernare, deoarece primul său obiectiv este de a stabili 
demnitatea unei cetăți ca formă de organizare socială. El trebuie să arate că 

cetatea în sine este dată de la natură, adică cetatea, total diferită de gospodărie 
sau de alte forme naturale de organizare socială, există. Aristotel face acest lucru 
deoarece au existat indivizi care au susținut că nu există nici o deosebire 
esenţială între cetate şi gospodărie, ba chiar unii care au negat existenţa for- 
melor naturale de organizare socială. Am putea spune că, la începutul Politicii, 
Aristotel prezintă atît cetatea ca structură unitară, compusă din diferite grupuri 
sociale, cit şi părțile care o compun. în orice caz, la începutul cărții a treia el 
prezintă şi alte părți constitutive ale cetăţii, care acum nu mai sînt grupuri 
sociale, ci sînt chiar cetăţenii ei“. Noţiunea de „cetăţean" este evident legată 
de cea de „regim", de sistem politic: un individ poate fi cetățean într-o demo- 
crație, dar nu şi într-o oligarhie. Iar exemplul nu este unic. în timp ce impor- 
tanţa acelor „părți” ale cetăţii care reprezină forme de asociere naturală între 
cetăţeni rămîne una neutră din punct de vedere politic, importanța cetățenilor 
ca elemente constitutive ale cetăţii se transformă inevitabil într-o chestiune 
politică controversată. încercînd să definească statutul unui cetățean, Aristotel 
abordează esența problemei politice par excellence. Ceea ce este valabil pentru 
un simplu cetăţean este valabil şi pentru un bun cetățean, de vreme ce munca 
sau activitatea unui simplu cetățean aparține aceleiaşi categorii ca şi cea a unui 
bun cetăţean“. Spre deosebire de noțiunea de „om bun", noțiunea de „bun 
cetățean" este şi ea legată de „regim". Este evident că într-o democraţie liberală 
un bun comunist n-ar putea fi altceva decît un cetăţean nevrednic şi invers. 
Regimul este „forma" sub care se manifestă cetatea, spre deosebire de „„mate- 
rie" sau „conţinut", constituită în primul rînd din ființele umane care locuiesc 
în cetate, în măsura în care se consideră că ele n-au fost influențate sau 
modelate de nici un regim politic. Cetăţeanul propriu-zis (adică ființa umană 
încadrată în sistemul politic al unei cetăţi) nu este însă parte a „conţinutului", 
deoarece forma stabileşte deja criteriile după care se determină calitatea de 
cetăţean a unui individ”. Forma este mai nobilă decît conţinutul, deoarece se 
află în relație directă cu „ţelul" urmărit, cu finalitatea. Caracterul unei cetăți 
anume ni se relevă mai clar numai dacă ştim ce fel de oameni constituie 
majoritatea populaţiei sale şi, în consecinţă, care este țelul urmărit de aceştia. 
Se pare că Aristotel ajunge la concluzia că schimbarea formei de guvernare 
transformă radical o cetate. La prima vedere concluzia sa pare paradoxală, ca 
să nu spunem absurdă, căci ea neagă evidenta continuitate a unei cetăţi. Cetatea 
ar trebui să rămînă ea însăşi, în ciuda oricăror schimbări politice. Căci n-ar fi 

mai corect şi mai logic să spunem că Franţa, care a fost mai întîi o monarhie 
absolutistă, s-a transformat apoi într-o democraţie decît să spunem că Franța 
democrată este cu totul altă ţară în comparaţie cu Franța monarhistă ? Sau, dacă 
judecăm lucrurile dintr-o perspectivă mai generală, nu este mai bine să spunem 
că aceeaşi „substanță" sau acelaşi „conţinut" ia succesiv forme diferite, însă 
acestea, în comparaţie cu substanța, rămîn „simple" forme? Nu cred că este 
nevoie să specificăm că Aristotel nu era atît de naiv încît să nu remarce 
continuitatea „conținutului", spre deosebire de discontinuitatea „formelor”. El 
nu susține că identitatea unei cetăți depinde în totalitate de păstrarea identității 
formei de guvernare, fiindcă în acest caz - ca să dăm un exemplu - n-ar exista 
decît o singură cetate democratică. El afirmă doar că identitatea unei cetăți 
depinde în mare măsură de păstrarea formei de guvernare”!. în ciuda acestui 
fapt, afirmaţia sa contrazice noțiunile pe care le cunoaştem noi. Nu contrazice 
însă experienţa noastră. Pentru aceasta, trebuie să-i urmărim argumentaţia cu 
mai multă atenţie decât este necesar de obicei. Aristotel porneşte de la un expe- 
riment. La scurt timp după ce o cetate devine democratică, democrații amintesc 
uneori o anumită acțiune - o anumită obligaţie contractuală -, care nu intră în 
obligațiile cetății, ci în ale celor detronaţi, adică ale oligarhilor sau tiranului. 
Democratul, partizanul democraţiei, vrea să sugereze că, acolo unde nu există 
democraţie, nu există nici cetate. Nu întîmplător Aristotel se referă la afirmaţia 
unor democrați şi nu la cea a unor oligarhi. Poate că, după ce oligarhia a fost 
înlocuită de democraţie, oligarhii vor spune pur şi simplu că cetatea este pe 
cale să se dezmembreze, făcîndu-ne să ne întrebăm dacă despre o cetate pe 
cale să se dezmembreze mai putem spune că există. Se remarcă, astfel, că 
pentru partizanii unui anumit regim cetatea „există" doar atîta timp cît ea este 
recunoscută de regimul cu care aceştia simpatizează. Există şi oameni cumpătaţi 
şi cerebrali, care resping această opinie extremistă şi, în concluzie, susțin că 
schimbarea regimului politic este doar un eveniment de suprafață, \ care nu 
afectează în nici un fel existenţa cetăţii. Aceşti oameni afirmă că, oricît de legaţi 
ar fi de o anumită formă de guvernare, cetăţenii buni ai cetății se pun în slujba 
ei şi îşi fac datoria sub orice guvernare, de orice fel ar fi ea. Haideţi să-i numim 
pe aceşti oameni „patrioți”. Susţinătorii unui anumit regim le vor spune 
„cameleoni""?. Aristotel nu este de acord nici cu patrioţii, nici cu partizanii 
unui regim. El afirmă că o schimbare de regim politic este mult mai semnificativă 
decît spun patrioții, dar nu atît de importantă pe cît susțin partizanii regimului 
respectiv. Prin schimbarea formei de guvernare cetatea nu 

încetează să existe, însă într-o anumită privință - şi anume cea mai importantă - 
ea devine altă cetate, iar comunitatea politică "se va orienta spre urmărirea unui 
țel radical diferit de cel dinainte. Făcînd acesta afirmaţie; aparent stranie, 
Aristotel se gîndeşte la țelul cel mai nobil căruia i se poate dedica o cetate: 
perfecțiunea umană. Nici o altă schimbare în modul de organizare al unei 
cetăți nu poate fi comparabilă ca importanţă cu trecerea de la nobleţe la 
josnicie sau invers. Considerăm că acest punct de vedere nu este cel al unui 
patriot şi nici cel al susținătorului unui regim oarecare, ci al unui susținător al 
perfecțiunii. Filosoful nu afirmă că, prin schimbarea regimului politic, o cetate 
se transformă în toate privinţele, devenind alta. Ea va rămîne aceeaşi cetate în 
ceea ce priveşte - de exemplu - obligațiile pe care şi le-a asumat fostul regim. 
Aristotel nu oferă nici o soluție pentru aceste obligații, dar nu pentru că nu ar 
fi în stare, ci pentru că aceasta nu este o problemă politică în adevăratul sens al 
cuvîntului, ci mai degrabă una juridică”. Nu este greu să deducem principiul 
pe care l-ar fi urmat dacă ar fi vrut să dea un răspuns problemei juridice, 
fiindcă stagiritul era un om de bun simț: dacă tiranul şi-ar fi asumat anumite 
obligaţii în beneficiul cetății, se cuvenea ca şi cetatea să le onoreze, dar dacă 
acele obligaţii i-ar folosi tiranului doar pentru ornamentarea propriei imagini, 
cetatea se poate considera dezlegată de astfel de obligații. 

Pentru a înțelege teoria supremației regimului politic, susținută de Aristotel, 
trebuie să luăm în considerare şi comportamentul cunoscut azi sub numele de 
loialitate. Loialitatea cere fiecărui cetățean să fie devotat nu doar ţării pur şi 
simplu, fără a ţine cont de regimul politic, ci să-şi dovedească devotamentul 
față de ţara aflată sub o anumită guvernare şi supusă constituției în vigoare. Un 
fascist sau un comunist poate susține că subminează Constituţia Statelor Unite 
din loialitate faţă de Statele Unite, deoarece în opinia lui acea constituție este 
malefică poporului american. însă în acest caz nimeni nu va lua în serios 
pretenția lui de a fi un cetățean loial țării. Este adevărat că şi constituția ar 
putea fi modificată pe cale legală, constituțională, în aşa fel încît forma de 
guvernare să nu mai fie democraţia liberală, ci să devină una comunistă sau 
fascistă, situaţie în care fiecărui cetățean al Statelor Unite i se va pretinde să 
fie loial doctrinei fasciste sau comuniste, dar nici unul dintre partizanii 
democraţiei liberale, dacă este într-adevăr conştient de semnificaţia doctrinei 
susținute de el, nu va propovădui o astfel de doctrină, pentru că astfel şi-ar 
submina loialitatea față de democraţia liberală. Numai atunci cînd un regim 
politic se prăbuşeşte avem dreptul să apărăm în public ideea înlocuirii sale cu 

un alt regim. Am ajuns aşadar în punctul în care facem distincția dintre 
legalitate şi legitimitate: orice este legal într-o societate oarecare îşi trage 
esenţa legitimității sale din ceva ce reprezintă sursa tuturor legilor, din prin- 
cipiul legitimizant, indiferent dacă este vorba despre suveranitatea poporului, 
despre drepturile divine ale regilor sau despre orice altceva. Principiul legiti- 
mizant nu înseamnă numai justiție, deoarece există o varietate de principii de 
legitimitate. Principiul legitimizant nu este nici dreptul natural, fiindcă într-o 
astfel de situaţie dreptul natural în sine este la fel de neangajat ca şi în situația 
comparaţiei între democraţie, aristocrație şi monarhie. Principiul amintit este 
reprezentat în fiecare caz printr-o accepţie specifică justiţiei: justiţia înțeleasă 
democratic, oligarhic, aristocratic şi aşa mai departe. Rezultă deci că fiecare 
regim politic îşi are particularitatea lui, derivată dintr-o formă specifică de 
morală (publică sau politică), din ceea ce se consideră că poate fi apărat în 
public, adică din ceea ce este considerat corect de către o parte dominantă a 
societății. Respectiva parte preponderentă nu trebuie să fie neapărat o majo- 
ritate. O societate anume poate fi caracterizată prin permisivitate extremă, însă 
exact această permisivitate trebuie să fie mai întîi constituită şi apoi apărată. 
Mai mult, ea trebuie să aibă şi nişte limite: o societate permisivă, care 
permite membrilor să inventeze tot felul de interdicții, va înceta destul de 
repede să mai fie atît de permisivă, ba chiar va dispărea de pe fața pămîntului. 
Dacă nu privim cetatea prin prisma diversităţii de regimuri politice existente, 
înseamnă că refuzăm să o privim aşa cum o face un om politic, o ființă umană 
preocupată de un anumit tip de morală publică. Diversitatea eticii publice sau 
cea a regimurilor politice face să apară problema formei perfecte de guvernare, 
fiindcă fiecare regim politic susține că este cel mai bun posibil. în concluzie," 
întrebarea călăuzitoare din Politica lui Aristotel este întrebarea legată de cea 
mai bună formă de guvernare. însă acest subiect va fi analizat mai atent în 
altă parte. 

Vom încheia cu o remarcă legată de aparenta autocontradicție a lui Aristotel 
în ceea ce priveşte tema esenţială abordată în Politica. El îşi fundamentează 
discuția sa teoretică asupra celei mai bune forme de guvernare pe principiul că 
cel mai înalt ţel al omului, fericirea, este acelaşi atît pentru individ, cît şi 
pentru cetate. Stagiritul afirmă cu claritate că acest principiu va fi acceptat de 
oricine în forma prezentată de el. Dificultatea apare din faptul că țelul cel mai 
nobil al individului este contemplaţia. Filosoful din Stagira pare să o rezolve 
susținînd, pur şi simplu, că şi cetatea poate să ducă o viaţă contemplativă, la 
fel ca şi individul. Totuşi este evident că, în cel mai bun caz, cetatea este 
capabilă doar de o formă analoagă cu viaţa contemplativă. Aristotel ajunge la 
această rezolvare aparentă a problemei pornind de la înțelesul deplin al celui 

mai bun mod de viaţă al individului, dar procedînd la o abstractizare evidentă, 
adecvată strict unui studiu politic şi limitată în înţeles”. într-un astfel de 
studiu, trans-politicul, supra-politicul - viața spirituală în opoziţie cu viața 
politică - este luat în considerare numai ca limită a politicului. însă ființa 
umană este mai mult decît cetăţean, locuitor al unei cetăţi. Omul transcende 
realitatea cetăţii prin ceea ce are el mai bun. Ca dovadă, există destule exemple 
de indivizi de cea mai înaltă nobleţe spirituală, dar nu şi exemple similare de 
cetăţi care să exceleze în nobleţe spirituală, şi, în consecință, să ilustreze 
forma perfectă de guvernare. Indivizi care să-şi dedice viaţa perfecțiunii (cum 
au fost Platon şi Aristotel) au existat într-adevăr, pe cînd forma ideală de 
guvernare există numai prin cuvintele celor care au imaginat-o. Afirmînd că 
omul transcende realitatea cetăţii, Aristotel ajunge la aceeaşi conclozie ca şi 
liberalismul epocii moderne. El se desparte de doctrina lberalistă prin faptul 
că limitează această transcendere numai la partea cea mai nobilă a ființei 
umane. Omul transcende realitatea cetății numai prin căutarea adevăratei 
fericiri, nu prin căutarea fericirii personale, oricum ar fi ea înțeleasă. 

De obicei nu putem şti ce gîndeşte un om luîndu-ne numai după cuvintele 
sale, fie ele rostite sau scrise. Cunoaştem filosofia politică a lui Aristotel din 
tratatul său, Politica. în schimb Republica lui Platon, spre deosebire de 
Politica, nu este un tratat, ci un dialog între alți oameni decît autorul lucrării, 
în vreme ce, dacă citim Politica, auzim permanent vocea lui Aristotel, cînd 
citim Republica nu-l auzim niciodată pe Platon. Platon nu rosteşte nimic, în 
nici unul din dialogurile sale. Din acest motiv nu putem deduce din ele opiniile 
lui Platon. Dacă cineva ar cita un pasaj din dialogurile lui Platon pentru a 
dovedi că a susținut cutare sau cutare afirmaţie, ar fi ca şi cum ar afirma că, 
în opinia lui Shakespeare, viaţa este o poveste spusă de un idiot, plină de 
zgomot şi furie şi neînsemnînd nimic. Evident, o remarcă absurdă. Oricine 
ştie că Platon nu vorbeşte prin gura adevăraţilor Protagoras, Callicles, Menon, 
Hippias, Trasymachos, aşa cum şi-i închipuia el, ci prin gura personajelor 
numite Socrate, străinul din Elea, Timaios şi străinul din Atena. Platon se 
foloseşte de purtători de cuvînt. întrebarea este de ce foloseşte un număr atît 
de mare de purtători de cuvînt ? De ce îl face pe Socrate al său un ascultător 
tăcut al discursului lui Timaios şi al străinului din Elea? Nu ni se spune. 
Nimeni nu ştie care a fost motivul autorului, iar cei care pretind că ştiu 
confundă ghicitul cu cunoaşterea. Atîta timp cît nu cunoaştem motivaţia lui 
Platon, nu ştim nici ce înseamnă un purtător de cuvînt la Platon, nici măcar 
dacă există cu adevărat purtători de cuvînt în scrierile acestuia. Dar aceasta 
este o afirmaţie şi mai ridicolă. Chiar şi un copil ştie că purtătorul de cuvînt 
preferat al lui Platon este veneratul magistru şi prieten al lui, filosoful Socrate, 
căruia Platon îi atribuie, integral sau parțial, doctrina sa. Nu vrem să părem 
mai ignoranți decît orice copil de pe stradă şi de aceea vom repeta şi noi, cu 
docilitate, că purtătorul de cuvînt par excellence al lui Platon este Socrate. 
însă Socrate era prin excelență un maestru al ironiei. Astfel ne-am întors de 
unde am plecat: dacă vorbeşti prin intermediul unui om cunoscut pentru 
spiritul său ironic este ca şi cum n-ai afirma de fapt nimic. E posibil oare ca 

Platon, precum şi Socrate cel din dialoguri, maestru al cunoaşterii ignoranței, 
să nu fi avut nimic de spus, să nu fi avut o doctrină? 

Să presupunem că dialogurile lui Platon nu reflectă o doctrină, ci că - fiind 
un tribut adus lui Socrate - prezintă stilul de viață al magistrului lui Platon, 
dîndu-l drept model. Totuşi dialogurile nu pot să ne spună „trăiţi aşa cum a 
trăit Socrate", întrucît stilul de viaţă al lui Socrate a fost posibil datorită unui 
dar „demonic" pe care îl avea filosoful şi pe care noi nu-l deţinem. în acest 
caz, poate că dialogurile ne sugerează să trăim aşa cum ne învaţă Socrate, să 
urmăm stilul de viață propovăduit de el. Oricum, presupunerea că dialogurile 
lui Platon nu conţin o doctrină este cu totul absurdă. 

Ironia socratică este responsabilă pentru o mare parte, dacă nu cumva 
pentru întreaga desfăşurare de idei din cadrul dialogurilor. Ironia este un gen 
de disimulare, de falsitate. Din acest motiv Aristotel vede obiceiul de a ironiza 
în primul rînd ca pe un viciu. Cu toate acestea, ironia nu înseamnă disimularea 
unor acţiuni dăunătoare sau a unor vicii, ci mai degrabă a unor acțiuni benefice 
şi a unor virtuţi. Insul ironic, spre deosebire de cel lăudăros, îşi diminuează 
valoarea propriei persoane, de care este totuşi conştient. Dacă ironia este un 
viciu, atunci este un viciu grațios. Folosită cum se cuvine, nici nu are cum să 
fie un viciu. Insul mărinimos - cel care nu se consideră demn de a face lucruri 
mari, deşi în realitate este demn de aşa ceva - este sincer şi onest, deoarece el 
are obiceiul de a se subestima, şi totuşi, în contact cu oamenii obişnuiţi, el este 
ironic!. în această situaţie ironia este subestimarea generoasă a valorii personale şi 
disimularea superiorității față de un altul. Putem spune că ironia este trăsătura 
specifică omului superior: fiindcă nu-şi etalează superioritatea, el menajează 
orgoliile celor inferiori lui. Cea mai înaltă formă de superioritate este superiori- 
tatea în înţelepciune. Deci ironia în sensul ei cel mai nobil va fi disimularea 
propriei înțelepciuni, păstrarea sub tăcere a ideilor înțelepte. La un astfel de 
individ ironia poate lua două forme: fie, cînd e vorba de un subiect inteligent, 
emite opinii general acceptate şi mai puţin inteligente decît adevăratele gînduri, 
fie se abţine să susțină orice opinie legată de acel subiect, pe motiv că nu ştie 
suficient de multe despre acesta şi, în consecință, ar putea doar să pună unele 
întrebări, dar în nici un caz să dea răspunsuri. Dacă există o legătură indestruc- 
tibilă între ironie şi o anumită ierarhie a fiinţelor umane atunci ironia constă în 
capacitatea de a vorbi în mod diferit diferitelor categorii de oameni”. 

Deşi este neîndoielnic că faima lui Socrate provenea în primul rînd din 
faptul că se folosea de ironie, nu am exagera prea mult dacă am spune că ironia 

şi cuvintele cu înțeles ambiguu „sînt folosite numai asupra lui Socrate de către 
oponenții săi şi au întotdeauna un înţeles nefavorabil”?. La această remarcă s- 
ar putea răspunde că de acolo de unde iese atît de mult fum trebuie să fi 
existat şi un foc cît de mic sau, cu alte cuvinte, că ironia fățişă ar fi o 
absurditate. însă, oricum ar sta lucrurile în realitate, noi sîntem nevoiți să 
revenim de unde am pornit. Nu putem înţelege doctrina lui Platon, aşa cum a 
conceput-o el, dacă nu ştim ce înseamnă un dialog platonician. Nu putem 
percepe doctrina lui Platon fără a înţelege forma în care este ea prezentată. 
Trebuie să fim la fel de atenți atît la modul în care se exprimă filosoful, cît şi 
la ceea ce spune el. Asupra oricăruia dintre aceste două aspecte ne-am orienta, 
trebuie să fim chiar mai atenţi la „formă" decît la „conţinut", de vreme ce 
semnificaţia „conţinutului" depinde de „forma" în care el se manifestă. Trebuie 
să ne stăpînim puţin interesul pentru problemele serioase (problemele filoso- 
fice), pentru a ne lăsa atraşi de studiul unei probleme mai degrabă literare. 
Există totuşi o legătură între problema literară şi cea filosofică. Cea dintii, 
legată de prezentare, de exprimare, este una care trimite la un anumit gen de 
comunicare. Comunicarea poate fi un mijloc de împlinire a vieţii sociale, iar 
în forma ei cea mai înaltă comunicarea chiar este viață socială. în consecință, 
studiul acestei probleme literare este o parte importantă a studiului asupra 
societăţii. Mai mult decît atât, căutarea adevărului este, chiar dacă nu în toate 
privinţele, obişnuită şi se realizează cu ajutorul comunicării, motiv pentru care 
problema literară devine o parte importantă în cadrul studiului asupra impor- 
tanței filosofiei. înțeleasă în mod adecvat, ea semnifică de fapt problema 
legăturii dintre societate şi filosofie. 

Personajul platonician, Socrate, discută această problemă literară, concen- 
trată asupra scrierilor, în Phaidros. El spune că scrierea este o invenție cu 
valoare îndoielnică. Astfel ne face să înțelegem de ce el însuşi s-a abținut de 
la transcrierea discursurilor sau a cărților sale. Dar Platon n-a repudiat scrisul; 
el a scris dialogurile. Putem presupune că pentru Platon dialogul este un gen 
de scriere eliberată de imperfecţiunile caracteristice celorlalte scrieri. Scrierile 
sînt în general imperfecte din cauză că ele nu sînt la fel de accesibile tuturor 
celor care citesc sau din cauză că spun aceleaşi lucruri tuturor cititorilor. Putem 
conchide că dialogul platonician spune lucruri diferite pentru cititori diferiți şi 
aceasta nu din întîmplare, ci întrucît este atît de inteligent construit încît 
reuşeşte să transmită lucruri diferite unor cititori diferiți, dar şi pentru că este 
fundamental ironic. Dialogul platonician, citit în mod adecvat, va releva unele 

calități esenţiale, specifice comunicării orale, cum sînt flexibilitatea sau 
adaptabilitatea. Ce înseamnă să citeşti cum se cuvine un text scris ne-o spune 
Socrate în Phaidros, atunci cînd prezintă caracteristicile unei scrieri de calitate. 
O scriere sau un text de orice fel este de calitate atunci cînd se supune 
„necesităţii logografice", acea necesitate care ar trebui să domine în scrierea 
discursurilor şi care este caracterizată prin următoarele elemente: fiecare 
parte a unui discurs scris trebuie să fie necesară întregului, fiecare parte 
trebuie să fie plasată la locul potrivit; într-un cuvînt, o scriere de calitate 
trebuie să semene cu un animal sănătos, care îşi îndeplineşte cum se cuvine 
sarcina pentru care a fost creat“. Sarcina unei scrieri este să le vorbească unora 
dintre cititori şi să rămînă mută în mîinile altora. Dar nu se admite în general 
că fiecare scriere le vorbeşte cititorilor săi, transmițîndu-le ceva? 

Deoarece platonicianul Socrate nu rezolvă această dilemă, haideţi să apelăm 
la un alt Socrate, cel prezentat de Xenofon. în opinia lui Xenofon, la Socrate 
arta conversaţiei avea două aspecte. Cînd cineva îl contrazicea într-o anumită 
privință, Socrate revenea la ipoteza pe care se fundamenta întreaga dispută, 
punînd întrebarea „Ce este... ?". întrebarea se referea la subiectul central al 
discuţiei şi Socrate răspundea la ea punct cu punct. în acest mod adevărul 
devenea evident chiar şi pentru cei mai înverşunați oponenți. Dar atunci cînd 
discuţia asupra unui subiect era inițiată chiar de filosoful atenian, adică atunci 
cînd le vorbea unor oameni care mai mult ascultau decît dialogau, Socrate 
pornea de la opinii general acceptate şi pe această cale reuşea să obțină acordul 
celor din jur pînă ajungea la cele mai neobişnuite concluzii. Ultimul tip de artă 
a conversaţiei, cel care conduce la obţinerea acordului celor din jur - acord 
care nu este acelaşi lucru cu adevărul -, este cel pe care Homer i-l atribuia 
vicleanului Ulise atunci cînd îl numea „vorbitor iscusit”. Ar putea să pară 
ciudat că Socrate îşi trata oponenții mai bine decît pe ascultătorii docili. 
„Ciudăţenia" este explicată însă de o altă relatare a lui Xenofon. Acesta ne 
spune că Socrate nu-i aborda pe oameni de fiecare dată în aceeași manieră. El 
discuta într-un anumit fel cu cei înzestrați cu anumite calități, cu cei de care 
era atras în mod natural, şi altfel îi trata pe nenumăraţii inşi cărora le lipseau 
acele calități. Oamenii înzestrați cu calități erau cei iscusiți: ei rețineau repede, 
aveau o memorie bună şi erau dornici să afle ceva despre toate subiectele care 
meritau atenția lor. Nu mai pare atunci deloc ciudat că Socrate s-a străduit să-i 
îndrepte spre adevăr pe cei care erau în stare să gîndească - să filosofeze -, în 
timp ce pe ceilalți 1-a făcut să cadă de acord asupra unor puncte de vedere utile 
sau le-a întărit încrederea în acele puncte de vedere. Aşa cum apare la Xenofon, 

Socrate se dedică celei mai plăcute părți din activitatea sa numai atunci cînd 
slă cu prietenii sau, mai bine zis, cu „prietenii cei mai apropiaţi”, deoarece - 
aşa cum o spune el însuşi în scrierile lui Xenofon - este înţelept să spui 
adevărul cînd te afli printre prieteni care îl pot pricepe”. Dacă legăm aceste 
înlormaţii de cele pe care le găsim în Phaidros, vom ajunge la următoarea < 
oiicluzie: sarcina potrivită unei scrieri este într-adevăr să vorbească sau să 
dezvăluie adevărul cîtorva cititori, iar pe alții să-i conducă spre puncte de 
vedere şi atitudini folositoare. Datoria esențială pe care trebuie să o îndepli- 
nească un text scris este să-i facă să gîndească pe cei care, prin natura lor, sînt 
făcuți pentru asta. Un text de calitate îşi atinge scopul dacă cititorul este 
permanent atent la „necesitatea logografică" a fiecărei părți din el, oricît de 
mică sau de nesemnificativă ar părea acea parte. 

Dar ceea ce numim „operă de calitate" reprezintă numai categoria în cadrul 
căreia dialogul platonician se constituie ca specie. Modelul acestui gen de 
scriere de calitate este conversaţia de calitate. Mai există însă o diferență 
capitală între carte şi conversaţie, de orice fel ar fi cele două: într-o carte 
autorul se adresează mai multor oameni care îi sînt cu totul necunoscuţi, pe 
cînd în cadrul unei conversații vorbitorul se adresează unuia sau mai multor 
interlocutori pe care, într-o măsură mai mare sau mai mică, îi cunoaşte personal. 
Dacă un text valoros trebuie să imite o conversație captivantă, s-ar zice că el 
va trebui să se adreseze în primul rînd unuia sau mai multor inşi pe care 
autorul îi cunoaşte. Destinatarul inițial va deveni astfel un fel de reprezentant 
al acelui tip de cititor căruia autorul vrea să-i transmită în primul rînd mesajul 
scrierii sale. Nu este neapărat nevoie ca acest tip de cititor să fie reprezentat de 
indivizi înzestrați în cel mai înalt grad cu calitățile dorite de autor. Dialogurile 
lui Platon prezintă o conversaţie în cadrul căreia un om discută cu unul sau 
mai mulți interlocutori pe care, într-o anumită măsură, îi cunoaşte. Pe parcursul 
acestei conversații individul respectiv poate să-şi adapteze spusele la abilitățile, 
caracterul şi chiar dispoziţia psihică de moment a inter! ocutorilor. Dar dialogul 
platonician se deosebeşte de simpla conversaţie, a cărei formă o adoptă, prin 
faptul că respectiva conversație devine accesibilă unei mulțimi de oameni cu 
totul necunoscuţi lui Platon şi cărora el nu li se adresează niciodată în mod 
direct. Pe de altă parte, acest tip de dialog filosofic ne arată în acelaşi timp, cu 
mai multă claritate decît ar face-o un „Cuvînt către cititori", modul în care 
principalul vorbitor îşi adaptează discursul doctrinar, transmis prin intermediul 
operei scrise, la publicul său specific şi modul în care el îşi reia discursul 


5. Memorabilia (Convorbiri memorabile) I 6.14, IV 1.2-2.1; vezi IV 6.13-15 şi 
Banchetul 4.56-60 ; Platon - Republica 450dI0-el. 

filosofic, pentru a-i asigura validitatea şi în afara contextului limitat de 
situaţia conversaţională din text. Asta deoarece în nici unul din dialogurile lui 
Platon oamenii care dialoghează cu principalul vorbitor nu ating perfecțiunea 
în ceea ce priveşte calitățile cu care sînt înzestrați. Este şi unul din motivele pe 
care Platon implică în discuţii o mare diversitate de purtători de cuvînt. Atunci 
cînd nu reuşeşte să ne prezinte o conversaţie între Socrate şi străinul din Elea 
sau între Socrate şi Timaios, el sugerează că între indivizii care sînt sau ar 
putea fi consideraţi egali nu se poartă nici un dialog platonician. 

Am putea respinge observaţiile precedente afirmînd că ele pornesc în 
primul rînd de la ceea ce spun personajele lui Platon şi nu de la ceea ce spune 
Platon însuşi. Dar să ne întoarcem de unde am pornit. Să abandonăm orice 
pretenţie de înțelegere. Să admitem că dialogul platonician este o enigmă, ceva 
care te lasă perplex, buimăcit de uimire. Dialogul platonician reprezintă un 
uriaş semn de întrebare. Un semn de întrebare scris pe tablă cu cretă albă nu 
ne dezvăluie absolut nimic. Două astfel de semne de întrebare ne-ar spune 
totuşi ceva: ne-ar atrage atenția asupra numărului 2. Numărul dialogurilor lui 
Platon care au ajuns pînă la noi este de 35. Astăzi, paternitatea cîtorva dintre 
ele este considerată în general incertă şi dubioasă, însă inconsecvențele din 
textele respective au fost decelate pe baza convingerii că ştim ce doctrină 
susținea Platon sau cum gîndea el, ştim ce ar fi putut scrie şi aşadar am epuizat 
toate posibilităţile oferite de opera acestui filosof. în orice caz, ne vedem 
confruntați cu mai multe creaţii individuale din cadrul aceluiaşi gen. Le putem 
compara, putem nota similitudinile şi discrepanţele, putem împărți genul literar 
numit „dialog platonician" în mai multe specii sau putem medita pe marginea 
lor. Să încercăm să ne imaginăm cele 35 de dialoguri sub forma unor exemplare 
individuale aparținînd unei specii de animale stranii şi să procedăm asemenea 
zoologilor. Vom începe prin a clasifica aceste exemplare individuale, ca să 
vedem dacă nu cumva o să-l auzim pe Platon însuşi, diferenţiindu-se de 
personajele sale şi vorbind în prim planul lucrării sale. Chiar dacă am face una 
din cele mai puţin inteligente supoziţii - care, aşa cum se întîmplă de obicei, 
ar fi şi cea mai prudentă -, aceea că - din cîte ştim noi - dialogurile lui Platon 
ar putea fi transcrieri exacte, cuvînt cu cuvînt, ale unor conversații reale, ar 
rezulta acelaşi fapt şi anume că cele 35 de dialoguri aparţin lui Platon. Aceasta 
pentru că au existat cu siguranță dialoguri ale lui Socrate cunoscute lui Platon 
şi care întrec numărul dialogurilor platoniciene publicate. Este aproape sigur 
că Socrate a purtat suficiente discuţii şi cu Platon însuşi şi totuşi nu există nici 
un dialog al lui Platon în care autorul să apară în dialog cu Socrate”. 


6. Vezi Republica 505a2-3. 

în vreme ce tot ceea ce se spune în aceste dialoguri filosofice este rostit de 
personajele folosite de Platon, cel care îşi asumă întreaga responsabilitate pentru 
titlurile acestora este autorul. Numai patru dialoguri au titluri care desemnează 
subiectul central al discuţiei: Republica, Legile, Sofistul şi Omul politic. La 
Platon nu există nici un dialog intitulat Natura sau Adevărul. Subiectul central 
al acestor patru dialoguri este preponderent unul politic, după cum o arată şi 
titlurile lor. Această impresie este întărită şi de observaţia că, în opinia 
personajului Socrate folosit de Platon, cel mai mare sofist este mulțimea 
politică’. Mai există 25 de dialoguri ale căror titluri sînt de fapt numele unor 
oameni care, într-un fel sau altul, participă la conversaţia imortalizată în 
dialogul cu pricina, iar aceşti oameni sînt invariabil bărbaţi, contemporani cu 
Socrate. în astfel de cazuri titlurile sînt la fel (sau aproape la fel) de puţin 
lămuritoare în ceea ce priveşte subiectul central al dialogului ca şi titlurile 
romanelor Arma Karenina sau Doamna Bovary. Numai în trei cazuri (Timaios, 
Critias, Parmenide) titlul desemnează fără ezitare personajul principal din 
dialogul respectiv. în două cazuri (Hipparchos şiMinos) titlul numai reprezintă 
numele unui participant la discuţie, ci al unui bărbat din trecut, care este doar 
menţionat pe parcursul dialogului. Acestea amintesc de titlurile tragediilor 
greceşti. Numele lui Socrate apare doar în dialogul Apologia lui Socrate. 
Aşadar, cu unele reţineri, am putea spune că şapte din titluri indică tema 
dialogurilor corespunzătoare lor: Republica, Legile, Sofistul, Omul politic, 
Hipparchos, Minos şi Apologia lui Socrate, iar tema aceasta, cel puţin din cîte 
ne sugerează titlurile, este una preponderent politică. 

Faptul că, dacă facem abstracție de Apologia lui Socrate, numele filosofului 
nu mai apare în nici un alt dialog nu este, credem noi, întîmplător. Xenofon i-a 
dedicat lui Socrate patru scrieri, dar nici el nu menționează numele acestuia în 
nici un titlu, cu excepția propriei sale Apologii a lui Socrate. Scrierea cea mai 
extinsă pe care Xenofon i-o dedică integral lui Socrate este numită Amintiri şi 
nu Amintiri despre Socrate, aşa cum ar fi de aşteptat, ţinînd cont de conţinutul 
ei. Ca şi Platon, Xenofon s-a abținut în mod deliberat să menţioneze în titluri 
numele magistrului său, Socrate, exceptînd cazul în care acest nume se asocia 
cu termenul „apologie”. Apologia lui Socrate scrisă de Platon ne oferă prezen- 
tarea oficială şi solemnă a stilului de viață adoptat de Socrate, prezentare pe 
care filosoful o face în faţa cetății Atenei în momentul în care este acuzat că ar 
fi comis un delict capital şi este obligat să se apere. Socrate îşi numeşte 
prezentarea „conversaţie"t. Este unica sa conversaţie cu cetatea Atenei şi ea 
nu reprezintă decît un dialog incipient, căci este mai degrabă unidirecțional, 


7. Republica 492a8-494a6. 
8. 37a6-7 ; vezi 39el-5 şi Gorgias 455a2-6. 

monologic. în prezentarea pe care o face în fața oficialităților, Socrate vorbeşte 
destul de mult despre genul de oameni cu care obişnuia să dialogheze. Din 
spusele sale reiese că el discuta cu mulți cetăţeni atenieni în public, mai precis 
în piață, lîngă tarabele zarafilor. „Interesul” său deosebit, care a atras suspi- 
ciunea concetăţenilor, era acela de a-i interoga pe cei care se pretindeau 
înţelepţi. Socrate îi aborda, de fapt, pe toţi cei despre care se presupunea că 
deţin anumite cunoştinţe. în declarația amănunțită pe care o face, filosoful 
menționează totuşi numai trei feluri de oameni cu care intra în vorbă : oamenii 
politici, poeţii şi meşteşugarii. Este la fel de adevărat că, în momentul în care 
recapitulează pe scurt cele spuse, Socrate îi adaugă şi pe oratori la cele trei 
categorii deja menţionate, iar la scurt timp după această reluare afirmă că îl 
chestiona pe oricare atenian sau străin care i se părea suficient de înțelept”. Nu 
putem totuşi nega că, dacă ne-am lăsa influenţaţi de sugestiile existente în 
Apologia lui Socrate, ne-am aştepta să găsim mai multe dialoguri platoniciene 
în care să fie prezentate conversațiile lui Socrate cu cetățenii obişnuiţi ai 
Atenei, mai ales cu oamenii politici, poeții şi meşteşugarii cetăţii, şi mai 
puţine dialoguri în care partenerii de conversaţie să fie retoricieni şi sofişti din 
afara cetăţii sau alți inşi de acest gen. La Platon, personajul Socrate este lăudat 
sau deplîns pentru că vorbeşte despre cizmari şi alți inşi de aceeaşi condiție, 
însă nu-l vom găsi niciodată discutînd cu cizmarii sau cu alții asemenea lor. 
Filosoful atenian dialoghează cu adevărat (spre deosebire de prezentarea pe 
care şi-o face în unicul său discurs ţinut în public) numai atunci cînd partenerii 
săi nu sînt oameni de rînd, ci indivizi care - într-un fel sau altul - aparțin unei 
elite, deşi niciodată sau aproape niciodată nu este vorba de elită în sensul cel 
mai înalt al cuvîntului. Xenofon are nevoie de un capitol întreg din Memorabilia 
pentru a dovedi cât de mult le-a fost de folos Socrate meşteşugarilor cu care se 
întîmpla să converseze din cînd în cînd. în capitolul următor Xenofon redă şi 
o conversație dintre Socrate şi o femeie de moravuri uşoare, o frumoasă 
curtezană care vizita Atena'”. în dialogurile scrise-de Platon, Socrate aminteşte 
de conversațiile pe care le-a avut cu două femei vestite ale epocii (Diotima şi 
Aspazia), însă în dialogurile propriu-zise auzim şi vedem o singură femeie: 
soția lui Socrate, Xantipa, şi chiar ea este menţionată numai o singură dată. 
Mai mult decît atât, Platon nu ne oferă nici un dialog purtat de filosoful atenian 
cu oamenii demos-ului, mai ales cu meşteşugarii; ne sînt prezentate o singură 
discuţie a lui Socrate cu poeţi şi foarte puţine cu cetăţenii Atenei, care erau cu 
toții oameni politici, fie în exercițiul funcțiunii, fie retrași din activitatea politică, 


9. Vezi 17c8-9, 19d2-3, 21e6-22al (şi contextul), în comparaţie cu 23b5-6 şi 23e3-24al. 10. III, 
10-11. 

în comparaţie cu cele purtate cu tinerii promitători. Lăsînd la o parte titlurile 
operelor lui Platon, în primul rînd această selecție a dialogurilor este cea care 
ne face să-l „auzim" pe Platon însuşi, fără intermedierea personajelor sale. 

O altă clasificare a dialogurilor lui Platon, care pare evidentă la o analiză 
mai detaliată, este cea între dialogurile dramatice (interpretate), 26 la număr, 
şi cele narative (povestite), care sînt doar 9. Dialogurile narative îl au ca 
povestitor fie pe Socrate (şase din ele), fie pe un alt personaj, căruia i se 
menţionează numele. Ele sînt povestite unei alte persoane, cunoscută după 
nume (două dialoguri), unui tovarăş de discuţie al cărui nume nu este menţionat 
(alte două dialoguri) sau unui public neprecizat (cinci dialoguri). Despre 
Platon se aminteşte că este prezent în Apologia lui Socrate şi i se specifică 
lipsa în Phaidon, care este unul din dialogurile narative. De aici am putea 
trage concluzia că Platon trebuie să fie considerat prezent în toate dialogurile 
dramatice şi absent din toate dialogurile narative. Am spune mai degrabă că, 
prezentînd cea mai mare parte din dialoguri ca fiind dramatice şi doar cîteva 
narative, Platon arată încă o dată că ni se adresează direct nouă, cititorilor, 
fără a se servi de personajele sale. Fiecare din aceste două forme de dialog 
oferă anumite avantaje. Dialogul dramatic nu este stînjenit de nenumăratele 
repetări ale propozițiilor „zise el" sau „eu am spus”. Pe de altă parte, în 
dialogul narativ unul dintre participanţii la discuție le oferă celor care nu au 
fost de față, deci şi nouă, în mod direct sau indirect, o relatare a conversaţiei, 
spre deosebire de dialogul dramatic, în care nu există nici o cale de comunicare 
între cititor şi cei prezenți în dialog. într-un dialog narativ Socrate ne-ar putea 
spune lucruri pe care altfel nu le-ar fi putut spune interlocutorilor într-un mod 
adecvat, cum ar fi motivul pentru care a deplasat subiectul conversației într-o 
anumită direcție sau ce gîndea el despre interlocutorii din acel moment. Astfel, 
Socrate (sau povestitorul în general) ne poate dezvălui unele din tainele sale. 
Platon nu ne spune el însuşi cu ce scop şi-a împărțit opera în dialoguri 
dramatice şi dialoguri narative şi de ce un anumit dialog este povestit, iar un 
alt dialog este interpretat. El ne dă voie totuşi să aruncăm o privire în atelierul 
său literar, făcîndu-ne martorii transformării unui dialog narativ într-unui 
dramatic. Socrate îi povesteşte lui Euclid Megaricul conversaţia avută cu 
Theaitetos. Euclid, care - din cîte se pare - nu are o memorie la fel de bună în 
comparaţie cu celelalte personaje ale lui Platon, scrie tot ceea ce aude de la 
Socrate, însă nu redactează chiar cuvînt cu cuvînt relatarea lui Socrate, ci 
„înlătură... părțile narative dintre replici", cum ar fi „eu am zis" sau 
„Theaitetos a fost de acord"!!. Astfel, Euclid reuşeşte să transforme un dialog 

narativ într-unui dramatic. Ideile folosite de Euclid sînt discutate de Socrate în 
Republica. După cum va afirma el, în mod explicit, dacă un autor scrie ca şi 
cum ar fi doar unul sau altul dintre personajele sale, adică dacă „înlătură" 
„cuvintele poetului aflate între replicile personajelor” (cele specifice poves- 
tirii: „zise a" şi „îi răspunse b”), autorul se ascunde pe sine în spatele 
personajelor, iar scrierile sale devin piese de teatru”. Este evident că autorul se 
ascunde complet şi atunci cînd nu „înlătură cuvintele aflate între replicile 
personajelor", ci încredințează narațiunea unuia dintre personajele sale. Ca să 
folosim cuvintele personajului platonician Socrate, în dialogurile sale, Platon 
se ascunde cu totul. Nu înseamnă însă că el îşi tăinuieşte numele, fiindcă s-a 
ştiut dintotdeauna că autorul dialogurilor în discuţie este filosoful Platon, ci că 
filosoful îşi ţine ascunse propriile opinii. De aici putem concluziona că 
dialogurile platoniciene sînt piese de teatru scrise în proză, şi prin urmare 
trebuie citite ca nişte piese de teatru. Nu putem să-i atribuim autorului nici una 
din ideile exprimate de personajele sale fără a ne lua mai întîi nenumărate 
măsuri de prevedere. Pentru a ilustra această idee printr-un alt exemplu, să ne 
gîndim la o cunoscută piesă a lui Shakespeare, Macbeth. Ca să aflăm care este 
opinia lui Shakespeare despre viață, spre deosebire de opinia personajului 
Macbeth, trebuie să judecăm cuvintele lui Macbeth din perspectiva întregii 
piese. Este foarte probabil să descoperim că, privind lucrurile din această 
perspectivă, viaţa nu este pur şi simplu lipsită de sens, ci că ea devine astfel 
pentru cel care încalcă legea sacră a vieții, că ordinea consacrată se restabileşte 
de la sine şi că încălcarea legilor vieţii duce la autodistrugere. însă, de vreme 
ce acest exemplu de autodistrugere este prezentat în cazul particular ilustrat de 
personajul Macbeth, o ființă umană cu o anumită structură, ne vom întreba 
dacă această aparentă învățătură sugerată de piesa lui Shakespeare este valabilă 
pentru toți oamenii, dacă ea este una universală. Va trebui să ne gîndim dacă 
ceea ce nouă ni se pare a fi o lege a naturii este într-adevăr aşa, ţinînd cont de 
faptul că încălcarea de către Macbeth a legii vieţii este provocată, cel puţin în 
parte, de intervenția unor ființe supranaturale. în acelaşi fel va trebui să 
înțelegem şi „cuvintele" personajelor lui Platon, în funcție de „realitățile" 
oferite în dialoguri. „Realităţile” acestea sînt reprezentate în primul rînd de 
locul în care se desfăşoară dialogul şi acţiunea unui discurs individual: asupra 
cărui gen de oameni acționează Socrate prin discursurile sale ? Care sînt vîrsta, 
caracterul, capacităţile fizice şi intelectuale, poziţia în societate şi înfăţişarea 
fiecărui interlocutor? Cînd şi unde are loc acțiunea? Reuşeşte Socrate să-şi 
materializeze intenţiile ? Acţiunea sa porneşte din proprie inițiativă sau i-a fost 

impusă din exterior, de către cineva sau ceva? Poate că intenția principală a lui 
Socrate nu este să propovăduiască o anumită doctrină, ci mai degrabă să educe 
ființele umane, să le facă mai bune, mai cinstite sau mai înţelegătoare cu 
ceilalți, mai conştiente de propriile limite, deoarece, înainte de a se supune de 
bună voie unei anumite învățături, oamenii trebuie să fie dispuşi să o facă, 
trebuie să devină conştienţi de nevoia lor de a asculta şi să fie eliberați de 
iluziile care îi fac neînţelegători. Această eliberare se realizează mai puţin prin 
vorbire şi mai mult prin tăcere şi faptă, prin acțiunea tacită a lui Socrate, total 
diferită de discursurile sale. Dar „realitățile" despre care am vorbit includ şi 
cîteva „fapte" relevante, care nu sînt menționate în cuvinte" şi totuşi sînt 
cunoscute atît de Socrate, cît şi de Platon. Un anumit discurs al lui Socrate, 
care îşi convinge cu totul publicul, poate să nu fie conform cu „faptele" 
cunoscute de Socrate. Atenţia noastră este atrasă spre aceste „fapte" fie prin 
amănunte străine de tema discuţiei, fie prin remarci aparent întîmplătoare. 
Este relativ uşor să înțelegem discursurile personajelor; oricine le ascultă sau 
le citeşte le şi înţelege. Mult mai dificil este să percepem ceea ce, într-un fel, 
nu se spune, adică felul în care se spune ceea ce se spune. Discursurile perso- 
najelor se referă la teme generale sau universale (cum ar fi dreptatea), însă 
aceste teme sînt plasate în contexte particulare sau individuale. Individualizate, 
ființele umane prezente în dialoguri discută în acele momente despre subiecte 
cu valoare universală. A înţelege discursurile în lumina realităţilor înseamnă a 
observa cum particularul sau individualul afectează tratarea filosofică a unei 
teme filosofice, cum acesta transformă abordarea filosofică într-una retorică 
sau poetică ori cum se recuperează perspectiva filosofică implicită dintr-o 
abordare retorică sau poetică explicită. Altfel spus, pentru cel care interpre- 
tează discursurile din perspectiva realităților, bidimensionalul se transformă în 
ceva tridimensional sau mai degrabă interpretantul reface tridimensionalitatea 
originară. Pe scurt, nu sîntem în stare să înțelegem pe de-a-ntregul legea 
necesităţii logografice. într-un dialog platonician nimic nu este'întâmplător. 
Totul trebuie să fie acolo unde este. Orice ar părea accidental în afara dialogului 
capătă sens înăuntrul acestuia. în toate conversațiile adevărate, întîmplarea 
joacă un rol considerabil. Nu şi la Platon; toate dialogurile sale sînt cu totul şi 
cu totul imaginare. Dialogul platonician se bazează pe o înşelătorie funda- 
mentală, o înşelătorie frumoasă sau înfrumuseţată, reprezentată de refuzul 
întîmplării, de excluderea accidentalului. 

Cînd Socrate explică, în Republica, ce este o piesă de teatru şi cum se 
deosebeşte ea de alte genuri de poezie, pe seriosul Adeimantos îl duce gîndul 
numai la tragedie. în acelaşi fel cititorul sobru al dialogului platonician - şi 
primul lucru pe care Platon îl face este să le impună cititorilor săi o atitudine 

gravă, serioasă - percepe dialogul respectiv ca pe un nou gen de tragedie, de 
cea mai bună şi mai rafinată calitate. Cu toate acestea, atunci cînd Adeimantos 
pomeneşte de tragedie, Socrate adaugă cuvintele „şi comedia"!?. Ajunşi în 
acest punct, ne vedem siliți să apelăm la un alt autor decît Platon, ba chiar la 
unul pe care Platon nici n-ar fi avut cum să-l cunoască, de vreme ce acesta s-a 
născut la sute de ani după moartea filosofului grec. Motivul îl voi expune în 
cele ce urmează. Avem acces la opera lui Platon în primul rînd prin intermediul 
tradiției platoniciene, fiindcă acest tip de tradiție este cel căruia îi datorăm 
interpretările, traducerile şi edițiile operei lui Platon. Timp de sute de ani 
tradiția platoniciană a fost reprezentată de platonismul creştin. Mulţumirile pe 
care le datorăm acesteia nu trebuie să ne facă să pierdem cumva din vedere 
faptul că există totuşi o diferenţă între platonismul primitiv şi creştinism. Nu 
trebuie să ne surprindă în faptul că, din cîte se pare, cel care ne-a fost de cel 
mai mare ajutor în efortul nostru de a înţelege această diferență este un creştin, 
adică Sir Thomas More (Thomas Morus). Opera sa, Utopia, este o prelucrare 
liberă a Republicii lui Platon, însă comunitatea imaginată de Morus este mult 
mai puțin austeră decît cea a lui Platon. Intrucît Morus înțelesese foarte bine 
legăturile dintre cuvinte şi realități, a marcat deosebirea existentă între 
comunitatea perfectă imaginată de el şi cea imaginată de Platon prin aceea că 
şi-a plasat expunerea privitoare la acea comunitate imediat după cină, în timp 
ce discuţia în care Platon dezvoltă imaginea Republicii sale ţine loc de cină. în 
capitolul al 13-lea din scrierea sa Dialogue of Comfort against Tribulation *, 
Thomas Morus scrie: „Şi, drept dovadă că viaţa aceasta nu este vreme de 
bucurii, ci mai degrabă vreme de jelanie, băgăm de seamă că însuşi mîntuitorul 
nostru a vărsat lacrimi de două sau de trei ori, dar niciodată nu-l aflăm să rîdă 
mai mult de o dată. Nu mă voi pune chezaş că n-a făcut-o, dar el nu ne-a lăsat 
nici un fel de mărturie că ar fi făcut aşa. Pe de altă parte însă ni s-a arătat 
vărsînd lacrimi". Morus trebuie să fi fost conştient că, în ceea ce-J priveşte pe 
Socrate, în opera lui Platon sau în cea a lui Xenofon lucrurile stăteau exact 
invers: Socrate nu ne-a lăsat nici un fel de mărturie că ar fi plins, dar - pe de 
altă parte - ni s-a arătat rîzînd"*. Raportul dintre plîns şi rîs este similar cu cel 
dintre tragedie şi comedie. în consecință, putem spune că şi conversaţia lui 
Socrate (şi - în consecinţă - dialogul platonician) este mult mai aproape de 
comedie decît de tragedie. Această legătură poate fi remarcată 


13. Republica 394b6-c2. * 14. Phaidon 115c5 ; Xenofon - Apologia lui Socrate 
28%. * Dialogul alinării în vitregie, tradus fragmentar în limba română de Ana 
Cartianu, în Secolul XX nr. 10-12 [213-215]/1978, pp.102-108 (n.tr.). 

inclusiv în Republica lui Platon, care are afinități evidente cu Adunarea 
femeilor, comedia lui Aristofan”. 

Opera lui Platon este formată din mai multe dialoguri, ea imitînd pro- 
teismul, varietatea şi eterogenitatea ființei umane. Numeroasele dialoguri 
formează un kostnos, un univers textual care copiază într-un mod misterios 
misteriosul kosmos. De fapt, kosmos-u\ operei lui Platon imită sau reproduce 
modelul de la care a pornit pentru a deştepta în noi misterul acestuia şi pentru 
a ne ajuta să pătrundem acest mister. Există mai multe dialoguri fiindcă 
întregul este format din mai multe fragmente. Dar, luat separat, fiecare dialog 
nu reprezintă în nici un caz un capitol dintr-o enciclopedie a științelor filosofice 
sau o parte dintr-un sistem filosofic, cu atît mai puțin o relicvă a unei etape din 
evoluția lui Platon. Fiecare dialog se ocupă de cîte un fragment şi dezvăluie 
adevărul legat de el. însă adevărul unui fragment este doar un adevăr parțial, 
o jumătate de adevăr. Se poate spune că fiecare din dialogurile lui Platon face 
un rezumat a ceva, extrăgînd esenţialul şi constituindu-se în tema centrală a 
dialogului. Dacă lucrurile stau aşa, atunci tema centrală, aşa cum apare ea în 
cadrul dialogului, este una imposibilă. însă imposibilul - sau mai degrabă un 
anumit gen de imposibil -, atunci cînd este tratat ca posibil, devine ridicol în 
cel mai înalt grad ori, cum ne-am obişnuit să spunem, se transformă în comic. 
Esenţa fiecărei comedii a lui Aristofan constă în acest tip de imposibil, explicat 
mai sus. Dialogul platonician aduce la desăvârşire ceea ce am putea crede că 
a fost deja desăvârşit de Aristofan. 

Republica, cea mai vestită scriere politică a lui Platon - de fapt, cea mai 
vestită scriere politică din toate timpurile -, este un dialog narativ a cărui temă 
centrală este dreptatea. în timp ce locul unde are loc conversaţia ne este 
prezentat destul de clar, timpul, mai precis anul în care se petrece ea, nu ni se 
dezvăluie. Din acest motiv, nu cunoaştem condițiile politice în care a avut loc 
respectiva discuţie despre principiul politic, deşi nu sîntem lăsaţi cu totul în 
necunoştință de cauză. în Republica, Socrate prezintă istoria unei decăderi. 
Cu o zi înainte, în compania lui Glaucon, filosoful plecase din Atena spre 
Pireu, centrul puterii comerciale şi maritime a atenienilor, fortăreață a demo- 
craţiei. El nu coborîse spre Pireu cu gîndul de a purta o discuţie filosofică 
despre dreptate, ci pentru a se ruga unei zeițe (probabil unei divinități noi, 
străine atenienilor) şi în acelaşi timp pentru că era dornic să admire un festival 


15. Vezi Adunarea femeilor 558-567, 590-5901, 594-598, 606, 611-614, 635-643, 
655-661, 673-674 şi 1029 cu Republica 442dl0-443a7, 416d3-5, 417a6-7, 464b8-c3, 
372b-c, 420a4-5, 457c10-d3, 461c8-d2, 465M-4, 464d7-e7, 416d6-7, 493d6. Cf. 
Republica 451c2 cu Thesmophoriazusae 151, Republica 452b6-c2 cu Lysistrata 
676-678 şi Republica 47345 cu Lysistrata 772. Vezi şi Republica 420€l-421b3. 

inedit, care includea nu numai procesiuni ale localnicilor, ci şi ale unor străini, 
în timp ce se grăbeau să se întoarcă în oraş, Socrate şi cu tovarăşul său sînt 
reținuți de nişte cunoştinţe, care îi obligă să meargă împreună cu ei acasă la 
Polemarchos, un bogat metec*. Planul lor era ca, imediat după cină, să plece 
împreună pentru a admira festivalul nocturn şi inedita procesiune cu torţe 
organizată în cinstea zeiţei. în casa lui Polemarchos se întîlnesc şi cu alți 
oameni. Dintre aşa-numiţii synontes, zece cu toții, cei care sînt împreună cu 
Socrate cu această ocazie şi sînt menționați pe nume, doar cinci sînt atenieni. 
Patru din ei sînt meteci, iar al zecelea este un străin, un vestit profesor de 
retorică. Doar şase din cei zece synontes iau parte la discuţie. E clar că, în 
comparație cu vechea Atena, ne aflăm la polul opus, într-o cu totul altă cetate 
decît străvechiul stat atenian, acea Atena a luptătorilor de la Maraton. Respirăm 
un aer nou şi straniu, aerul decadenţei. în orice caz, Socrate şi principalii săi 
interlocutori, Glaucon şi Adeimantos, se dovedesc a fi extrem de îngrijorați de 
aerul decadent al timpurilor prezente şi meditează la o restaurare politică. Cel 
mai dur rechizitoriu care a fost rostit vreodată la adresa guvernării democratice, 
o formă inedită de guvernămînt, favorabilă noutăţii şi schimbării, este cel 
prezent în Republica, şi nici un glas nu se ridică pentru a o apăra. Mai mult, 
Socrate face propuneri de reformă extrem de radicale, fără să întîmpine nici o 
rezistență serioasă din partea interlocutorilor săi. La cîţiva ani după această 
discuţie, cîţiva oameni legaţi de Platon şi de Socrate prin relaţii de rudenie sau 
de prietenie au pus la cale o restauraţie politică, încercînd să înlăture demo- 
craţia şi s-o înlocuiască cu un regim politic aristocratic, devotat cauzei virtuții 
şi dreptăţii. între altele, ei au creat o instituție a puterii numită Cei Zece din 
Pireu. însă personajele din Republica se deosebesc de aceşti oameni politici. 
Cîţiva dintre actanţii din Republica (Polemarchos, Lysias şi Niceratos) ajung 
victimele aşa-numiților Treizeci de Tirani. Situaţia seamănă cu cea din dialogul 
Laches, în care Socrate discută despre curaj cu cîțiva generali înfrînți ori pe 
cale de a fi înfrînți în bătălie, sau cu cea din Charmides, unde filosoful discută 
despre cumpătare cu nişte viitori tirani. în Republica, Socrate abordează tema 
dreptății în prezența victimelor unei încercări eşuate de a instaura din nou 
dreptatea, încercare organizată de nişte oameni nedrepţi!S. Astfel autorul ne 


* Metecii erau locuitori ai Atenei, lipsiți de drepturile cetăţenilor. în Atena acelor 
vremi, cetățeni cu drepturi depline erau cei al căror tată era cetățean atenian. Din 451 
legea devine mai restrictivă, extinzînd cerința la ambii părinți (n.tr.). 16. Lysias - 
împotriva lui Erathostenes 4-23; Xenofon - Hellenica II, 3.39, 4.19, 4.38 ; Platon - 
Şapte scrisori 324c5 ; Aristotel - Politica 1303bl0-12 şi Constituţia atenienilor 35.1. 
Arhontele Polemarchos era magistratul atenian care se ocupa de procesele în care 
erau implicați meteci (Aristotel - Constituția atenienilor.). 

pregăteşte pentru eventualitatea în care restauraţia încercată în Republica nu se 
va materializa şi în planul politic real. 

Caracterul restauraţiei propuse de Socrate începe să iasă la iveală încă 
dinainte, printr-o acțiune anterioară conversaţiei. Discuţia despre dreptate nu 
este cu totul spontană. în timp ce Socrate şi Glaucon se grăbesc spre casă, 
Polemarchos (în greceşte „conducătorul luptei”) îi vede încă de la depărtare şi 
îşi trimite un sclav să le ordone să-l aştepte. Nu Socrate, ci Glaucon este cel 
care îi răspunde sclavului că-l vor aştepta pe Polemarchos. Puțin mai tîrziu 
acesta apare, însoțit de Adeimantos, Niceratos şi de alți cîțiva inşi, al căror 
nume nu ne este dezvăluit. Numele lui Adeimantos, cel mai important personaj 
din grup, este plasat la mijloc, aşa cum se cuvine. Polemarchos, remarcînd că 
grupul său deţine superioritatea numerică şi deci şi pe cea fizică, le cere lui 
Socrate şi lui Galucon să rămînă în Pireu. Socrate răspunde că s-ar putea evita 
constrîngerea prin persuasiune. Polemarchos spune că în acest caz el şi grupul 
său s-ar putea dovedi imuni la persuasiune, refuzînd pur şi simplu să asculte. 
După aceea Glaucon este cel care cedează în fața forței. Nu şi Socrate. Din 
fericire Adeimantos începe să se folosească de forţa persuasiunii înainte ca 
Socrate să fie obligat să cedeze în fața forței brute. El le promite celor doi că, 
dacă vor rămîne, vor avea ocazia să asiste la un spectacol inedit: o cursă de 
cai cu torţe, desfăşurată în cinstea unei zeițe, cursă deosebit de incitantă nu 
din cauza zeiței, ci din pricina cailor. Urmînd exemplul lui Adeimantos, 
Polemarchos le promite că, după cină, le va oferi încă un spectacol, o serbare 
nocturnă care merită să fie văzută. în cele din urmă tot Glaucon - şi nu 
Socrate - este cel care ia o hotărîre, a treia hotărîre: „s-ar părea că trebuie să 
rămînem". Votul este acum aproape unanim în favoarea rămînerii celor doi la 
Pireu, iar Socrate nu are altă soluție decît să se supună deciziei majorităţii, o 
majoritate oricum zdrobitoare. Votul înlocuieşte astfel bătălia, deşi votul este 
convingător numai atunci cînd aminteşte de pericolul bătăliei. De aceea discuția 
despre dreptate este rezultatul unei combinaţii între constrîngere şi persuasiune. 
A ceda unei astfel de combinaţii reprezintă un act de dreptate. însăşi dreptatea, 
ca şi datoria sau obligația, este un astfel de amestec: constrîngere şi persua- 
siune, obligație şi convingere. 

Totuşi, în scurt timp, Socrate preia inițiativa. Ca urmare, toate distracțiile 
şi spectacolele promise, ba chiar şi cina, sînt în curînd uitate, fiind înlocuite cu 
o discuţie despre dreptate. Este de presupus că această discuţie a durat de 
după-amiază pînă a doua zi dimineaţa. în special partea centrală a conversaţiei 
trebuie să se fi desfăşurat în lipsa luminii naturale a soarelui, poate într-un 
cadru cu lumină artificială (vezi începutul cărții a cincea). în acest fel acțiunea 
lucrării Republica se dovedeşte a fi un act de stăpînire, de autocontrol, în 

confruntarea cu plăcerile şi chiar cu nevoile trupului, un act de renunțare la 
plăcerile oferite de spectacolele lumii din exterior sau la satisfacerea curiozi- 
tății. Acţiunea mai sus menționată ne mai dezvăluie şi caracterul restaurației 
propuse de Socrate: hrana trupului şi a simţurilor este înlocuită de hrana 
spirituală. Totuşi nu cumva tot dorința de a admira spectacole inedite este cea 
care l-a făcut pe Socrate să meargă pînă la Pireu şi, prin urmare, cum s-a şi 
întîmplat, să se supună obligaţiei de a rămîne aici, pentru ca în final să se 
angajeze într-o discuţie despre dreptate ? Socrate se autopedepseşte sau este 
pedepsit de cei din jur pentru acest moment de slăbiciune ? în realitate, după 
cum rămînerea sa în Pireu se datorează unui amestec de constrîngere şi persua- 
siune, şi plecarea sa spre acest oraş se datorează unui amestec de evlavie şi 
curiozitate. Vizita filosofului poate părea inexplicabilă dacă n-am bănui că acesta 
a fost mînat înspre Pireu în primul rînd de credinţa sa în zei şi de veneraţia cu 
care îi tratează. Nu trebuie să uităm însă că el vine aici împreună cu Glaucon. 
Nu putem exclude nici posibilitatea ca totul să se fi datorat exclusiv tînârului, 
de dragul căruia Socrate a acceptat să coboare în oraş. La urma urmei, din cîte 
am putut remarca pînă acum, înainte de începutul discuţiei filosofice din 
Republica, Glaucon este cel care ia toate hotărîrile. Xenofon scrie!” că, de 
dragul lui Charmides şi al lui Platon, Socrate s-a arătat binevoitor faţă de 
Glaucon şi l-a vindecat de puternicele sale ambiţii politice. Pentru a avea 
succes în tratamentul său, magistrul filosof a fost nevoit să-i capteze atenția, 
căutînd să-i satisfacă toate cererile. S-ar putea ca Socrate, aşa cum apare el la 
Platon, să fi coborit în Pireu împreună cu Glaucon pentru că tînărul vroia acest 
lucru, găsind astfel'o metodă discretă de a-l vindeca de boala ambiţiei politice. 
Sigur este că Republica ne oferă cel mai grandios tratament conceput vreodată 
împotriva oricăror forme de ambiție politică. 

La începutul discuţiei, în centrul atenției stau Cephalos, bătrînul tată al lui 
Polemarchos, împreună cu alte două personaje. Cephalos este tatăl în sensul 
deplin al cuvîntului, unul dintre motivele acestei forţe paterne fiind şi bogăția 
sa. Averea întăreşte autoritatea paternă. Cephalos pare să reprezinte cea mai 
naturală formă de autoritate. El deţine demnitatea specifică senectuţii, repre- 
zentînd ordinea bazată pe respectul față de cei vîrstnici, vechea ordine, opusă 
decadenței prezentului. Se poate uşor observa că această ordine străveche este 
superioară oricărei forme de restaurație. Deşi îi plac discursurile, Cephalos 
părăseşte discuția despre dreptate cînd aceasta abia se stîrnise, explicînd că 
trebuie să se îngrijească de o jertfa. Dar bătrînul nu se mai întoarce niciodată 
la discuţie. Dreptatea, aşa cum o înţelege el, nu are nevoie de discursuri sau de 


17. Memorabilia (Convorbiri memorabile) TII 6. 

justificări. După plecarea sa, Socrate intră în centrul atenției. Orieît de nobilă 
ar fi dreptatea concepută de Cephalos, ea este însuflețită de înțelesul tradițional 
al conceptului, iar acest înţeles este unul extrem de deficitar (366d-e). Vechea 
ordine este ea însăşi deficitară, căci ea stă la originea dezordinii prezentului: 
Cephalos este tatăl lui Polemarchos. Şi cu siguranță că nu Cephalos este cel mai 
potrivit reprezentant al vechii ordini, oricum nu al celei ateniene. Binele nu se 
identifică nici cu părinții, nici cu străbunii. Evlavia este înlocuită de filosofic 
De vreme ce această discuție despre dreptate nu a fost plănuită dinainte, 
trebuie să vedem cum de s-a ajuns la ea. Discuţia este deschisă de Socrate, 
care îi adresează o întrebare lui Cephalos. întrebarea este un model de bună- 
cuviinţă. I se oferă ocazia lui Cephalos să vorbească despre toate lucrurile bune 
pe care le deţine şi să-şi etaleze fericirea în toate aspectele ei. Totodată se 
pune în discuție singurul subiect cu caracter general despre care este de 
presupus că Socrate ar fi putut învăţa ceva de la bătrîn, şi anume cum este să 
te simți bătrîn. Cu siguranță că Socrate a întîlnit foarte rar oameni de vîrsta lui 
Cephalos (vezi Apologia lui Socrate 23c2) şi, atunci cînd i-a întîlnit, aceştia - 
spre deosebire de Cephalos - nu i-au oferit ocazia de a le pune o astfel de 
întrebare. Pe de altă parte, Cephalos discută de obicei numai cu oameni de 
vîrsta lui, luînd ca subiect predilect bătrînețea. Contrazicînd părerea multora 
dintre contemporanii săi, dar susținînd acelaşi lucru ca şi bătrînul poet Sofocle, 
el aduce laude bătrîneții, remarcînd în special faptul că bătrînii nu mai sînt 
bîntuiţi de poftele trupeşti, aceşti stăpîni nemiloşi şi turbați. Este evident că, 
spre deosebire de Socrate, Cephalos suferise mult slujind acestor stăpîni pe cînd 
încă nu ajunsese la bătrîneţe. Dar, spre deosebire de Sofocle, care - atunci 
cînd fusese întrebat fără delicateţe cum priveşte el acest subiect - vorbise cu 
multă asprime despre poftele cărnii, bătrînul interlocutor al filosofului abor- 
dează subiectul cu naturalețe cînd este întrebat despre bătrîneţe în general 
(vezi 328d2-4). Prima problemă atinsă de cel dintii interlocutor al lui Socrate în 
Republica se referă la răutăţile provocate de eros. Din această pricină bătrîneţea 
este demnă de toată lauda, căci ea aduce eliberarea de poftele simţurilor sau 
cel puţin împinge la cumpătare. însă Cephalos se corectează imediat: pentru 
bunăstarea unei fiinţe umane nu vîrsta este relevantă, ci firea omului. Pentru 
oamenii care au o fire optimistă chiar şi bătrînețea reprezintă o povară suporta- 
bilă, de unde deducem că totuşi bătrînețea este mai apăsătoare decît tinereţea. 
Ne-am putea gîndi imediat la pierderea memoriei şi la slăbirea vederii, dar 
Cephalos nu pomeneşte nimic despre astfel de infirmități. Dacă pofta tru- 
pească, năpastă a tinereții, este o povară atît de mare, ne vine greu să înțelegem 
cum poate fi adevărată o astfel de judecată definitivă asupra bătrîneții. Nu e de 
mirare că filosoful se arată uimit de declaraţia lui Cephalos. încercînd să-l facil 

pe bătrîn să-i dezvăluie şi mai multe, el afirmă că puterea lui Cephalos de a 
îndura bătrînețea mult mai uşor decît alții se datorează nu firii sale optimiste, 
ci averii semnificative. Cephalos nu neagă faptul că bogăţia este o condiție 
necesară pentru a îndura mai uşor bătrîneţea (şi astfel, involuntar, îl sfătuieşte 
pe Socrate cel sărac să nu ajungă prea bătrîn), însă este de părere că averea nu 
este o condiţie suficientă. Condiţia cea mai importantă rămîne firea bună, 
optimistă. Atunci Socrate îi dă bătrînului ocazia să vorbească de o altă faţetă 
a cumpătării sale, care nu se mai datorează bătrîneţii: felul chibzuit în care şi- 
a strîns averea. Nu rămîne nici o umbră de îndoială că, în acest domeniu, 
cumpătarea lui Cephalos este înnăscută. Socrate mai are să-i pună o singură 
întrebare (a treia şi ultima înainte de a aborda problema dreptății): „Care 
socoteşti că a fost cel mai mare avantaj pe care ţi l-a adus posesia unei mari 
averi?"%. Nici Cephalos nu crede că răspunsul său este foarte convingător. 
Pentru a-l judeca, interlocutorii săi ar trebui fie să trăiască experienţa vîrstei 
înaintate, lucru pe care nimeni din cei prezenţi - cu excepția sa - nu I-a făcut, 
fie să treacă printr-o experiență comparabilă (vezi Phaidon 64a4-6): aceea de 
a fi aproape de moarte. O dată ce a trecut prin această stare, omul începe să 
se teamă că poveştile despre în Hades ar putea fi adevărate, că acela care a 
făptuit nedreptăți aici s-ar putea să dea socoteală acolo, şi începe să se întrebe 
dacă nu cumva a făcut cuiva vreo nedreptate. Cercetîndu-şi cu scrupulozitate 
trecutul, omul îşi dă seama că, fără să vrea, a înşelat sau a minţit sau că 
datorează vreunui zeu nişte jertfe ori vreunui seamăn de-al lui nişte bani. 
Numai dacă este bogat, omul acela îşi poate plăti datoriile cît mai are timp s-o 
facă. Acesta este, prin urmare, cel mai mare cîştig pe care îl are Cephalos de 
pe urma averii sale, din momentul în care a început să simtă că i se apropie 
moartea. Să remarcăm că ultima idee, la fel ca şi prima, se referă numai la 
starea actuală a lui Cephalos şi că doar ideea centrală (cumpătarea şi chibzuinţă 
în dobîndirea averii) se referă la întreaga viață a acestuia. 

în mod normal, răspunsul lui Cephalos oferea prilejul pentru mai multe 
întrebări. Care a fost cel mai mare cîştig de care s-a bucurat Cephalos de pe 
urma averii sale pe cînd era la maturitate sau pe cînd era în pragul bătrîneţii ? 
Cît de demne de crezare sînt istoriile care vorbesc despre pedeapsa din viaţa de 
după moarte? Să înşeli pe cineva fără să vrei este o faptă necinstită? Este 
posibil ca un om la fel de chibzuit în privinţa averii cum a fost Cephalos să 
acționeze vreodată necinstit ? Socrate nu ridică nici una din aceste probleme, 
fiindcă în cele din urmă ele ar trimite din nou la întrebarea pe care el o şi 
pune: părerea lui Cephalos despre dreptate, aşa cum reiese din răspunsurile 


* Republica 330d, traducere în limba română de Andrei Cornea, în Opere V, Editura 
Ştiinţifică şi Enciclopedică, Bucureşti, 1986, passim (n.Ir.). 

lui, este una corectă? Este oare dreptatea acelaşi lucru cu onestitatea? 
A restabili dreptatea înseamnă pur şi simplu a da înapoi ce ai primit şi a lua 
înapoi ce ai dat ? S-ar părea că Socrate simplifică în mod nejustificat viziunea 
evlaviosului negustor Cephalos, care vorbea despre plata a ceea ce omul 
datorează celorlalți oameni şi zeilor. Filosoful nu pare a fi deloc de acord nici 
cu jertfele oferite zeilor, despre care vorbea bătrînul. Este oare posibil ca el să 
gîndească că, oferindu-le jertfe zeităților, le dăm înapoi ceea ce am primit, de 
vreme ce tot binele pe care îl avem ne vine de la ei (379 şi urm.) ? Nu putem 
spune nici că restabilirea echilibrului se face în mod natural, o dată cu moartea 
noastră, pentru că în acest caz Cephalos n-ar fi avut nici un motiv să se 
îngrijoreze din pricina datoriei sale față de zei, ca să nu mai vorbim de faptul 
că el le va lăsa copiilor săi toată agoniseala. însă acest fapt dovedeşte că 
jertfele nu sînt o situaţie specială de restituire a ceva ce a fost dat sau primit. 
Să presupunem doar că Socrate consideră jertfele sau sacrificiile aduse zeilor 
un simplu act de credință, care nu are legătură cu problema dreptății (c/. 331 a4 
cu Gorgias 507M-3), sau că el limitează discuţia la dreptate, noțiune diferită 
de cea de credință. 5 

Lui Socrate nu-i este greu să dovedească că viziunea lui Cephalos asupra 
dreptății nu este una viabilă. Ar fi nedrept ca acela care a luat sau a primit o 
armă de la un om cu mintea limpede să o restituie atunci cînd acel om, după 
ce înnebuneşte, i-o va cere. Dar ar fi la fel de nedrept dacă s-ar decide să-i 
spună nebunului tot adevărul în față. Cephalos pare gata să se recunoască 
înfrînt, cînd fiul şi moştenitorul său, Polemarchos, comportîndu-se ca un 
demn urmaş al acestuia, se ridică în apărarea tatălui şi îi ia locul în polemica 
iscată. însă opinia pe care o susţine el nu este exact aceeaşi cu a tatălui său. 
Dacă ar fi să ne folosim de o glumă a lui Socrate, Polemarchos moştenise 
numai o jumătate sau poate chiar mai puțin de jumătate din bogăția minții 
părintelui său. Polemarchos nu mai susţine că dreptatea impune să spui 
adevărul în orice împrejurare. Fără să-şi dea seama, el enunță acum unul din 
principiile conţinute în doctrina Republicii. Aşa cum se va vedea mai tîrziu în 
text, într-o societate bine organizată este necesar ca în general copiii şi chiar 
unii adulți să fie mințiți în anumite condiții. Acest exemplu relevă specificul 
discuţiilor care au loc în prima carte din Republica. Aici, Socrate combate 
cîteva opinii greşite despre dreptate. Totuşi activitatea sa distructivă sau 
negativistă conţine în ea însăşi ideile pozitive sau educative ale întregii lucrări 
platoniciene. Să judecăm din această perspectivă cele trei opinii despre dreptate 
discutate în prima carte a dialogului. 

Opinia lui Cephalos, aşa cum a fost ea preluată de Polemarchos după ce - 
plin de evlavie şi de voie bună - tatăl său a plecat, constă în ideea că dreptatea 

înseamnă plata datoriilor. Numai grija personală a lui Cephalos poate justifica 
acest punct de vedere extrem de personal. Ideea completă, pe care el se 
străduia să o afirme, nu este alta decît cea enunțată de definiția clasică a 
dreptăţii: dreptatea constă în a da înapoi, a lăsa sau a oferi cuiva ceea ce i se 
cuvine, ceea ce îi aparține”. în decursul discuţiei cu Cephalos, Socrate combate 
exact această perspectivă asupra dreptăţii. în polemica sa el face implicit apel 
la o altă opinie despre dreptate, susținută tacit şi de Cephalos : dreptatea este 
folositoare nu numai pentru cel care dă (care este răsplătit pentru spiritul său 
de dreptate), dar şi pentru cel care primeşte. Cele două perspective asupra 
dreptății nu sînt în nici un caz compatibile. în unele situaţii a-i da unui om ceea 
ce-i aparține îi poate fi dăunător. Nu toți oamenii ştiu să-şi folosească bunurile 
cu înțelepciune sau cu folos. Dacă judecăm lucrurile cu maximă exigenţă, 
putem spune că foarte puțini oameni sînt în stare de aşa ceva. Dacă dreptatea 
trebuie să fie bună sau folositoare, sîntem nevoiţi să afirmăm că fiecare om 
trebuie să deţină doar ceea ce „i se potriveşte"!”, ceea.ce îi este util şi numai 
atîta timp cât îi este util. Ba chiar am putea cere desființarea proprietății private 
sau instaurarea comunismului. în măsura în care există o legătură între 
proprietatea privată şi familie, ne vedem obligați să cerem în plus şi desființarea 
familiei sau instaurarea comunismului absolut, care impune folosirea în comun 
a proprietăţii, a femeilor şi a copiilor, plus traiul în comun al oamenilor. Mai 
grav este că prea puţini oameni vor fi capabili să stabilească exact ce lucruri şi 
în ce cantitate sînt necesare şi utile fiecărui individ sau, cel puţin, fiecărui 
individ care contează. De aşa ceva sînt în stare numai indivizi de o înțelepciune 
ieșită din comun. Vom fi aşadar obligaţi să cerem ca societatea respectivă să 
fie condusă numai de înţelepţi, de filosofi, care să deţină puterea absolută în 
sensul strict al cuvîntului. Combătînd opinia lui Cephalos despre dreptate, 
Socrate susține necesitatea unei guvernări de tipul comunismului absolut, în 
care conducerea să fie lăsată cu totul pe mîna filosofilor. Nici nu mai e nevoie 
să spunem că acest raționament se bazează pe ignorarea sau pe desconsiderarea 
cîtorva aspecte dintre cele mai relevante. Este un raţionament „abstract" în 
cel mai înalt grad. Dacă dorim să înțelegem Republica, trebuie să ne străduim 
să descoperim care sînt acele aspecte neluate în seamă şi de ce sînt ele 
ignorate. Chiar textul Republicii, dacă este citit cum trebuie, ne furnizează 
răspunsurile la întrebări. 

în timp ce prima opinie a fost doar sugerată de Cephalos, însă cel care a 
enunțat-o a fost Socrate (chiar şi el o face numai parțial), a doua părere este 


18. Toma din Aquino - Summa Theologiae 2 2 q. 58. a. 1. Vezi şi Cicero - Legile I, 
19 şi 45. 
19. Vezi 332c2 şi Xenofon - Cyropedia I, 3.17. 

enunțată de Polemarchos, deşi cu sprijinul lui Socrate. La început, teza lui 
Polemarchos este prezentată ca fiind aceeaşi cu cea a lui Cephalos. Fără a se 
lăsa domolit de contraargumentele lui Socrate, Polemarchos îşi însuşeşte teza 
tatălui său - în timp ce acesta din urmă este încă de față -, fiind încurajat şi 
susținut de poetul Simonide. Numai după plecarea lui Cephalos şi după ce 
Socrate îşi repetă contraargumentele la teza lui Cephalos, Polemarchos recu- 
noaşte că prima opinie despre dreptate era greşită şi că cea a lui Simonide se 
deosebeşte de cea a lui Cephalos. Aceasta întrucît opinia susținută de poet nu 
este supusă puternicei contraargumentaţii a lui Socrate. Concepţia lui Simonide, 
aşa cum o înțelege Polemarchos, este că dreptatea nu constă în a-i da fiecăruia 
ceea ce îi aparține, ci în a-i da fiecărui om ceea ce îi este util. Amintindu-şi că, 
atunci cînd a combătut opinia lui Cephalos, Socrate pomenea de ceea ce 
aparține unui prieten (33 1c6), Polemarchos vorbeşte în numele lui Simonide 
şi, pentru a fi mai precis, spune că dreptatea constă în a face bine prietenilor. 
Numai că, atunci cînd Socrate îl întreabă cum se manifestă dreptatea atunci 
cînd e vorba de duşmani, Polemarchos spune că ea impune să le faci rău. 
Această opinie, conform căreia dreptatea constă în a-ţi ajuta prietenii şi a face 
rău duşmanilor, este una din cele trei definiţii ale dreptății discutate în cartea 
întîia a Republicii, carte care începe şi se încheie cu laudele aduse de Socrate 
înțelepciunii de care dau dovadă poeții. Conform unui alt dialog, Cleitophon 
(410a6-bl), care precede Republica (în ordinea tradițională a operelor lui 
Platon), aceasta este şi singura definiție care îi aparține lui Socrate. înțeleasă 
astfel, dreptatea este evident un lucru folositor, nu numai pentru cei care 
primesc şi care astfel îi sînt de folos celui care oferă, ci - din acelaşi motiv -şi 
pentru cei care dau. în această variantă, dreptatea nu trebuie să fie susținută de 
pedepse şi recompense divine, aşa cum se întîmplă în cazul dreptății 
imaginate de Cephalos. în consecință, Polemarchos renunță la ideea răsplății 
divine, iar opinia sa este adoptată şi de Thrasymachos. în ciuda acestui fapt, 
şi varianta expusă de Polemarchos ridică unele probleme. Dificultatea nu 
constă în faptul că dreptatea înțeleasă în acest mod, adică „ochi pentru ochi, 
dinte pentru dinte", reprezintă doar o reacţie la acțiunile altora sau că ea nu 
explică acțiunile inițiale, prin care cineva îşi face prieteni sau duşmani, pentru 
că dreptatea, oricum am înţelege-o, presupune existenţa unor lucruri care ! în 
sine - nu sînt nici drepte, nici nedrepte. Am putea spune, spre exemplu, că - 
încă din momentul în care se naşte - fiecare făptură umană are prieteni, rol 
jucat de părinţii săi (330c4-6), dar totodată -are şi duşmani, aceştia fiind 
duşmanii familiei sale. Să fii om înseamnă să ai prieteni, dar şi duşmani. 
Problema este cu totul alta. Dacă dreptatea înseamnă să le dai celorlalți ceea 
ce li se cuvine, atunci singurul lucru care trebuie să-l preocupe pe un om drept 


80 CETATEA ŞI OMUL 


este să ştie ce i se cuvine fiecărui ins cu care are de-a face sau, poate, să ştie 
numai ce i se cuvine şi ce nu i se cuvine lui însuşi. Aceste cunoştinţe îi sînt 
furnizate de lege. în principiu, legea poate fi cunoscută cu destulă uşurinţă de 
orice om care ştie să asculte. Dar, dacă esența dreptăţii constă în a le oferi 
prietenilor ceea ce le va fi de folos, atunci omul drept trebuie să judece singur. 
El trebuie să ştie ce este folositor pentru fiecare dintre prietenii săi. Trebuie să 
deosebească prietenii de duşmani. Dreptatea include în acest caz o cunoaştere 
de un rang înalt şi, în cel mai rău caz, va fi o artă, comparabilă cu medicina, 
arta prin intermediul căreia un om ştie să prepare leacuri care vor face bine 
oamenilor şi deci ştie să prepare şi ceva ce le-ar face rău. în orice caz, înseamnă 
că omul care se pricepe cel mai bine să-şi vindece prietenii bolnavi şi să-şi 
otrăvească duşmanii nu este un om drept, ci un medic. Dar medicul se pricepe 
la fel de bine să-şi otrăvească şi prietenii. Confruntat cu aceste dificultăți, 
Polemarchos nu este în stare să identifice ştiinţa sau arta care să se potrivească 
dreptăţii sau care să reprezinte dreptatea. Combaterea definiției date de el are 
loc în trei etape. în etapa centrală, Socrate evidențiază dificultatea de a ne 
recunoaşte fără greşeală prietenii şi duşmanii. Am putea crede că cineva ne este 
prieten sau că ne-a făcut un bine, dar în realitate să ne înşelăm. Făcîndu-i la 
rîndul nostru un bine, s-ar putea ca în realitate să ajutăm un duşman. De 
asemenea, am putea să facem rău unui om care nu a făcut rău nimănui, unui 
om drept sau bun. Pare mai potrivit să spunem că dreptatea constă în a-i ajuta 
pe cei drepți şi a le face rău celor nedrepți sau întrucît nu avem nici un motiv să 
ajutăm un om care probabil nu va face niciodată nimic în folosul nostru sau să 
facem rău unui om care poate că a făcut rău altora, dar care probabil că nouă 
nu ne va face rău niciodată”. în final, dreptatea înseamnă a ajuta oamenii buni 
dacă-ţi sînt prieteni şi în a-i pedepsi pe cei răi dacă-ți sînt duşmani. Este evident 
că dreptatea înţeleasă ca ajutor oferit oamenilor care ne ajută este avantajoasă 
pentru ambele părți. Dar este oare la fel de avantajos să facem rău celor care 
ne-au făcut rău ? Socrate pune această întrebare în a treia parte a discuţiei sale 
cu Polemarchos. Dacă îi vătămăm pe oameni, aceştia devin şi mai răi, aşa cum 
se întîmplă şi atunci cînd le facem rău cîinilor sau cailor. De aceea un om drept 
sau cu judecată nu va vătăma nici o ființă umană, nici măcar cît ar vătăma un 
cîine sau un cal (vezi Apologia lui Socrate 25c3-e3 şi Euthyphron 13al2-c3). 
în această etapă Socrate se foloseşte de premisa că dreptatea este o artă, 
premisă discutată în prima parte a discuţiei, dar absentă în cea de-a doua. 

Ne amintim că Polemarchos urma să explice ce este arta dreptăţii. De 
vreme ce dreptatea se ocupă de prieteni şi duşmani, trebuie să fie ceva 


20. Cf. 450d10-el cu Gorgias 487a. 

comparabil cu arta războiului (332e4-6): dreptatea este arta care le permite 
oamenilor să se organizeze într-o echipă combatantă în care fiecare membru al 
ei să-i ajute pe ceilalți, astfel încît, luptînd împreună, să-şi poată înfrînge 
inamicii şi să îi vatăme aşa după cum consideră. Totuşi, Socrate îl face pe 
Polemarchos să accepte că dreptatea este folositoare şi în timpuri de pace, în 
comerțul paşnic, în problemele legate de bani, dar fără a se referi neapărat la 
utilitatea banilor, ci la siguranţa păstrării lor sau a altor lucruri. în acest caz, 
dreptatea va fi identică cu arta de a asigura protecţia bunurilor. Numai că ea se 
dovedeşte acum similară cu arta hoției, căci cel care se pricepe să păzească se 
va pricepe la fel de bine şi să fure, fiindu-i necesar acelaşi gen de cunoştinţe. 
Astfel, omul drept ajunge să fie identificat cu jefuitorul, deci cu un om fără 
îndoială nedrept. Raționamentul nu combate ipoteza susținută de Polemarchos, 
ci prezumția că dreptatea este o artă sau un meșteșug: dacă luăm în considerare 
doar cunoştinţele necesare, adică latura intelectuală a unei activităţi, şi nu ne 
referim la intenţiile morale (care în exemplul amintit sînt cu totul opuse), 
atunci identificarea paznicului cinstit cu hoțul este o concluzie care vine de la 
sine. De fapt definiția lui Polemarchos este cu totul amorală, acesta fiind şi 
motivul pentru care el nu se gîndeşte la diferenţa dintre prietenii adevăraţi şi 
cei care doar pretind a fi prieteni, şi din acest motiv i se răspunde după cum 
merită. Tatăl său nu întîmpinase această dificultate, deoarece pentru el drep- 
tatea era strîns legată de existența zeilor, care sînt atotştiutori. O asemenea 
explicaţie nu este deloc multumitoare, pentru că Socrate nu are cunoştinţă 
decît de virtutea morală ca atare - virtutea înseamnă cunoaştere. Cu alte 
cuvinte, trebuie să ne întrebăm: ce reprezintă intenția şi voinţa şi prin ce anume 
se deosebesc ele de cunoaştere? O intenție bună nu se bazează pe anumite 
cunoştinţe, care lipsesc în cazul unei intenții rele ? Nu-i oare posibil ca intenția 
bună să fie acelaşi lucru cu un anumit gen de cunoaştere ? Intenţia bună se 
bazează pe o opinie care nu există în cazul intenţiei rele. însă fiecare opinie 
legată de un subiect implică necesitatea de a cunoaşte unele lucruri despre acel 
subiect. Fără o analiză prealabilă, nu putem şti nici măcar dacă dreptatea este 
sau nu o artă, comparabilă cu arta medicinei, adică dacă nu este cumva un fel 
de medicină a sufletului sau, altfel spus, un fel de filosofic Prima greşeală pe 
care o face Polemarchos pe parcursul discuţiei este aceea de a nu susține pînă 
la capăt ideea identificării dreptăţii cu arta războiului. Dreptatea în vremuri de 
„pace" este reprezentată prin comportamentul indivizilor aliați față de cei 
neutri, fiindcă pacea absolută nu există. Pe de altă parte, Socrate combate şi 
următoarea opinie a lui Polemarchos, dar argumentaţia sa este valabilă numai 
dacă pornim de la premisa că dreptatea şi hoţia sînt incompatibile. Să nu uităm 
însă că, în conversaţia dintre Socrate şi tatăl lui Polemarchos, se stabilise deja 

cel puțin compatibilitatea dintre dreptate şi minciună, iar cuvîntul grecesc 
pentru „hoţie" are şi sensul de „înşelăciune" şi se foloseşte pentru a exprima 
un lucru făcut pe furiş, fără îndoială însă că, după respingerea necondiționată a 
tezei susținute de Polemarchos, punctul culminant este atins o dată cu afir- 
maţia că dreptatea constă în a-i ajuta pe oamenii cinstiți care ne sînt prieteni şi 
în a nu face rău nimănui. Socrate nu se opreşte la teza conform căreia dreptatea 
constă în a ajuta pe toată lumea, nici la cea conform căreia a fi drept înseamnă 
a-l ajuta pe toţi oamenii cinstiți şi buni”. Dreptatea nu este operă de caritate. 
Poate că Socrate a vrut să spună că există ființe umane cărora nu li se poate 
oferi nici un ajutor. în cazul nebunilor funcționează numai dreptatea negativă - 
interdicția de a le face rău -, iar dreptatea constă în a-i ajuta pe cei înţelepţi şi 
în a nu face rău nimănui. Dacă ne amintim pretenţia inițială a lui Polemarchos, 
cum că ideea susținută de el ar fi identică cu cea a tatălui său, am putea afirma 
că dreptatea constă în a-i ajuta pe cei înţelepţi, spunînd adevărul şi dîndu-le 
ceea ce li se cuvine. însă aceeaşi afirmație nu mai e valabilă în cazul oamenilor 
fără discernămînt, adică atunci cînd avem de-a face cu nebunii. Oricum ar fi, 
cuvintele lui Socrate au un înţeles mult mai adînc şi mai important. Ipoteza 
înaintată de Polemarchos reflectă cea mai răspîndită concepție asupra dreptății, 
anume că dreptatea înseamnă spirit civic, preocuparea pentru binele comun, 
devotamentul neabătut pentru o cetate anume, care este duşmanul potențial al 
altor cetăți. Cu alte cuvinte, dreptatea ar fi acelaşi lucru cu patriotismul, 
înțeleasă astfel, dreptatea constă într-adevăr în a-ți ajuta prietenii, adică pe 
concetăţenii tăi, şi a-ţi urî duşmanii, pe cei din afara cetăţii. Nici o cetate, 
oricît de corectă ar fi, nu se poate dispensa de această accepţie a dreptății, căci 
şi cea mai corectă cetate rămîne o cetate: o societate închisă, exclusivistă, 
privată. Din acest motiv chiar Socrate va cere mai tîrziu (375b-376e) ca, prin 
însăşi natura lor, paznicii unei cetăți să fie blînzi față de proprii concetăţeni 
sau conaţionali, însă duri şi nemiloşi față de străini. El mai propune ca poeții 
lipsiţi de seriozitate, care reprezintă o mare pacoste pentru cetate, să fie 
alungați în alte cetăţi (398a5-bl). Dar, mai presus de toate, Socrate le interzice 
locuitorilor dintr-o astfel de cetate a dreptății să-i considere pe toţi oamenii 
drept fraţi de-ai lor şi să se limiteze la a-şi manifesta sentimentele şi acțiunile 
prietenoase numai față de concetăţenii lor (414d-e). Dintre toate opiniile legate 
de dreptate şi discutate în prima carte a Republicii (opinii în general cunoscute), 
cea a lui Polemarchos, înțeleasă în mod adecvat, va fi singura păstrată integral 
în partea constructivă sau pozitivă a lucrării. Reamintim că această opinie 


21. Vezi Cicero - De republica 1, 28. Cf. Xenofon - Memorabilia (Convorbiri memo- 
rabile) IV, 8.11 şi I, 6.5. 

susține că dreptatea reprezintă devotamentul neabătut pentru binele comun şi 
pretinde ca nimeni să nu păstreze nimic pentru sine, ci doar în folosul cetății, 
adică impune o formă radicală de comunism. 

A treia şi ultima opinie discutată în prima carte a Republicii este cea 
susținută de Thrasymachos. Discuţia cu el reprezintă de departe cea mai 
dezvoltată secțiune a primei cărți din dialog, deşi nu este secțiunea centrală. 
Totuşi, într-un anumit sens, ea formează centrul Republicii în totalitatea ei. 
Dacă am împărți lucrarea după numele interlocutorilor pe care Socrate îi 
schimbă pe parcursul dialogului, am avea trei părți: partea I - Cephalos şi 
Polemarchos (tatăl şi fiul), partea a Ii-a - Thrasymachos, partea a Ill-a - 
Glaucon şi Adeimantos (cei doi frați). Thrasymachos stă singur, la fel ca şi 
Socrate, însă singurătatea celui dintii seamănă mai degrabă cu cea a hulitorilor 
Ciclopi. Pe parcursul întregului dialog Thrasymachos se arată a fi singurul 
interlocutor care-şi manifestă deschis furia şi se dovedeşte nepoliticos, ba 
chiar bădăran. Intervenţia sa brutală în conversaţie este comparată de un om 
aşa de blînd şi bine-crescut cum este Socrate cu cea a unei fiare sălbatice care 
se repede asupra lui şi a lui Polemarchos, ca şi cum ar vrea să-i sfişie în bucăți. 
Noi am putea spune că Thrasymachos se comportă ca un inamic al dialogului, 
un ins lipsit de ritm şi de har, a cărui singură armă este forţa brută şi 
agresivitatea (336b5-6; vezi şi 4llel şi contextul). Era perfect normal şi 
totodată potrivit ca cea mai brutală definiție a dreptăţii să fie enunțată de cel 
mai sălbatic bărbat prezent la discuție. Thrasymachos susține că dreptatea 
înseamnă folosul celui mai tare, că ea serveşte doar unuia dintre cei implicaţi, 
adică este folositoare doar pentru cel care primeşte, dar şi dăunătoare pentru 
cel care dă. în concluzie, departe de a fi o artă, dreptatea este o absurditate. De 
fapt Thrasymachos elogiază nedreptatea. El nu recunoaşte legea şi nici ruşinea, 
nici în vorbe şi nici în fapte, şi nu roşeşte decît din cauza căldurii. Nu mai este 
nevoie să spunem că acest personaj este lacom de bani şi dornic de prestigiu. 
Am putea spune că el reprezintă versiunea oferită de Platon pentru Discursul 
Nedreptăţii, în opoziţie cu versiunea lui Socrate, care susține Discursul 
Dreptăţii, specificînd însă că, dacă în bătălia oratorică din Norii lui Aristofan 
Discursul Nedreptăţii are cîştig de cauză, în Republica cel care iese victorios 
este Discursul Dreptăţii. în cazul în care acceptăm că Polemarchos îl reprezintă 
pe insul democrat (327c7), iar Cephalos pe oligarh, am putea merge pînă într- 
acolo încît să susţinem că Thrasymachos reprezintă tiranul, încarnarea 
Nedreptăţii. însă, dacă sîntem de acord cu această idee, vom fi nevoiți să 
explicăm de ce un tiran, aşa cum pare a fi Thrasymachos, s-ar arăta atît de 
dornic să facă publice principiile tiraniei şi astfel să-şi educe potenţialii 

concurenți. Mai mult, dacă ne apucăm să comparăm începutul secțiunii ocupate 
de Thrasymachos cu sfîrşitul acesteia (354al2-13), vom observa că Socrate 
reuşeşte să-l îmblînzească pe presupusul tiran, lucru pe care filosoful nu-l 
reuşeşte cu Critias. însă îmblinzirea este înrudită cu dreptatea (486b 10-12), 
aşadar Socrate reuşeşte să îl facă pe Thrasymachos mai drept, mai cinstit. în 
acest fel el pune bazele prieteniei sale cu Thrasymachos, o prietenie care nu a 
fost niciodată precedată de duşmănie (498c9-dl). Platon reuşeşte cu foarte 
mare uşurinţă să ne facă să-l urîm pe Thrasymachos, întrucît în orice situație 
ar trebui să-i urîm pe oamenii care vorbesc şi se comportă asemeni lui 
Thrasymachos, să nu le urmăm niciodată exemplul şi să nu acționăm în nici o 
situație aşa cum ne sfătuiesc cei asemenea lui. Mai există însă şi alte conside- 
rente care trebuie luate în seamă. în orice caz, ca să înțelegem Republica, dar 
şi ca să ne urmăm traiul zilnic fără a cădea în greşeală, este foarte important 
să nu ne purtăm cu Thrasymachos aşa cum se poartă el cu cei din jur. Trebuie 
să evităm furia, fanatismul şi proasta creştere. Dacă vom analiza fără părtinire 
indignarea lui Thrasymachos, va trebui să admitem că reacţia sa violentă la 
discuţia lui Socrate cu Polemarchos este, într-o oarecare măsură, o reacție de 
bun simţ. Acea discuţie conduce la afimaţia că nu are nimic de cîştigat cel care 
face rău altor oameni şi că dreptatea nu face rău niciodată nimănui, cu atît mai 
puţin celui în cauză. De vreme ce o cetate, ca formă de organizare umană, este 
o societate care din cînd în cînd trebuie să poarte război, iar războiul nu poate 
exclude vătămarea oamenilor nevinovaţi (471 a-b), condamnarea fără discernă- 
mînt a vătămării fiinţelor umane este echivalentă cu condamnarea la dispariție 
a fiecărei cetăţi, chiar şi a celei mai drepte cetăţi de pe lume. Adevărul este că 
Thrasymachos nu rosteşte această obiecție, dar ea este implicită definiției sale 
şi se dovedeşte a fi doar rezultatul unei opinii care, în esenţa ei, nu numai că 
nu este deloc barbară, ci este chiar foarte onorabilă. 

Cînd, pentru prima dată, Thrasymachos este buimăcit de raționamentele lui 
Socrate, Polemarchos se foloseşte de ocazie pentru a-şi exprima cu mai multă 
vigoare acordul său față de opinia lui Socrate. în acest moment, Cleitophon, 
un partener de-al lui Thrasymachos, la fel cum şi Polemarchos este partenerul 
lui Socrate (vezi 336b7 şi 340c2), se ridică în apărarea brutalului său camarad. 
Astfel începe un scurt dialog între Polemarchos şi Cleitophon, dialog care va 
cuprinde şapte replici. în centrul acestui intermezzo stă o afirmaţie a lui 
Cleitophon, care susține că - după spusele lui Thrasymachos - dreptatea 
constă de fapt în supunerea față de conducători. însă a te supune conducătorilor 
înseamnă în primul rînd a te supune legilor care au fost emise de aceşti 
conducători (338d5-e6). Prin urmare, teza susținută de Thrasymachos este 
aceea că dreptatea înseamnă supunerea față de lege sau că Ideea de dreptate se 

identifică fie cu cea de legalitate, fie cu obiceiurile sau legile impuse de cetate. 
Teza sa reprezintă cea mai clară şi mai naturală definiţie a dreptății”. Merită 
să remarcăm faptul că această perspectivă clară asupra dreptăţii nu este nici 
măcar menționată în mod explicit, necum analizată pe parcursul Republicii. S- 
ar putea zice că ea constituie de fapt însăşi definiţia cetăţii: nici o cetate nu 
acceptă ca legile sale să fie puse la îndoială. Căci, chiar dacă cetatea acceptă 
existența unei legi superioare celei după care funcționează ea, acea lege 
superioară trebuie interpretată de către o autoritate constituită în mod legal, 
iar o astfel de autoritate este fie instituită de cetate, fie constituită ca o 
federaţie în care sînt incluse mai multe cetăţi şi în cadrul căreia dreptul va fi 
din nou identificat cu legalul. Iar, dacă dreptatea este asimilată legalităţii, 
atunci sursa dreptății este voința legiuitorului, a celui care face legea. In 
oricare cetate legiuitorul este regimul politic: tiranul, oamenii de rînd, oamenii 
de excepţie etc. Fiecare regim îşi stabileşte legile în propriul său avantaj, adică 
în aşa fel încît să nu-şi pericliteze propria existență şi bunăstare. De aici 
rezultă că supunerea în fața legilor sau a dreptăţii (înţeleasă ca justiţie) nu este 
neapărat în avantajul celor conduşi, adică al celor care nu aparţin clasei 
conducătoare a cetății, ba chiar poate să le dăuneze. Este de presupus că 
reprezentanţii clasei conducătoare ar putea să elaboreze legi care să funcționeze 
spre binele tuturor, atît al conducătorilor, cît şi al supuşilor. Acest bine al 
tuturor ar fi Binele în sine, deci nu ar mai fi determinat de legiferarea lui sau 
de supunerea în fața legii. El ar reprezenta ceea ce este drept prin natura 
lucrurilor şi ar fi corect, indiferent de ceea ce declară cetatea că este corect, 
ba chiar mai presus de opinia cetății. Aşadar, de vreme ce definiția cetății 
exclude un bine natural comun tuturor cetăţenilor, rezultă că dreptatea sau 
supunerea în fața legilor este avantajoasă pentru cei conduşi, dar în acelaşi 
timp le dăunează. în ceea ce îi priveşte pe conducători, pentru ei dreptatea nu 
există, căci ei sînt „suverani”. Dreptatea este dăunătoare deoarece nu are ca 
scop un bine natural, care nu poate fi altul decît binele individual. Judecata 
necesară pentru a avea grijă de propria bunăstare poartă numele prevedere. 
Prevederea impune fie ca omul să încalce legea ori de cîte ori este sigur că 
poate scăpa nepedepsit (iar în această privință prevederea are mare nevoie de 
ajutorul retoricii judiciare), fie ca el să devină tiran, deoarece numai tiranii pot 
să se îngrijească de binele personal fără să mai aibă grija celorlalți. Definiţia 
lui Thrasymachos - cea a „„pozitivismului legal" - nu este altceva decît definiția 
cetăţii şi ea se autoanulează. 


22. Republica 359a4 ; Gorgias 504dl-3 ; Xenofon - Memorabilia IV 4.1, 12, 6.5-6; 
Aristotel - Etica nicomahică 1129a32-34. 

Dar să mai evaluăm o dată primele două opinii. După opinia lui Cephalos, 
dreptatea constă în a da, a lăsa sau a înapoia fiecărui om ceea ce i se cuvine 
sau ceea ce îi aparţine. însă cea care stabileşte ce îi aparține unui om este 
legea. Deci în opinia lui Cephalos, dreptatea este o subcategorie a dreptății 
definite de Thrasymachos. (în termeni aristotelieni, dreptatea particulară, 
individuală, este inclusă în dreptatea universală.) Prima şi cea de-a treia 
definiţie a dreptăţii sînt legate una de cealaltă. Legea, care stabileşte ce îi 
aparține unui om, poate fi prost elaborată, adică îi poate acorda unui individ 
oarecare ceva ce nu îi este util. Numai înţelepciunea, care este diferită de lege, 
poate îndeplini sarcina cerută de dreptate, adică poate să-i ofere fiecărui om 
ceea ce îi este cu adevărat necesar şi util, ceea ce îi este folositor prin natura 
lucrurilor. însă poate fi o astfel de perspectivă asupra dreptății compatibilă cu 
societatea ? Această problemă este menționată în definiția dată de Polemarchos 
dreptăţii. Ea nu implică necesitatea legii: dreptatea constă în a-i ajuta pe 
prieteni, pe concetăţeni, în a te dărui cu totul binelui comun. Este totuşi o 
astfel de concepţie compatibilă cu preocuparea pentru binele natural al fiecă- 
ruia? Partea constructivă a Republicii va trebui să arate cum şi dacă pot fi 
reconciliate aceste două concepții despre dreptate - dreptatea ca legalitate şi 
supunerea în faţa legii” şi dreptatea ca devotament faţă de cetate. Mai remar- 
căm în trecere că Polemarchos, care abandonase în cele din urmă definiția 
susţinută de tatăl său, se ridică şi el împotriva opiniei lui Tharasymachos. în 
esență, Socrate şi Polemarchos aparțin de-acum aceleiaşi tabere, deoarece 
amîndoi sînt apărători ai bunăstării colective. 

Scurta discuţie dintre Polemarchos şi Cleitophon ne arată că dialogul dintre 
Socrate şi 'Thrasymachos, sau cel puţin partea de început a acestuia, are caracte- 
rul unei confruntări judiciare. Socrate este avocatul apărării, iar Thrasymachos 
este cel care îl acuză pe filosof de un anumit delict. Faptul că Thrasymachos, 
reprezentînd „cealaltă parte", este ascultat cu atenţia corespunzătoare, dove- 
deşte respectarea unei cerinţe a justiţiei. Cu toții sîntem atenți la ceea ce ne 
spune Socrate despre Thrasymachos. Dar trebuie să ascultăm cu atenţie şi 
ceea ce crede Thrasymachos despre Socrate. Socrate, care este de părere că 
Thrasymachos se comportă ca un animal sălbatic, se simte cu totul nevinovat 
şi se plasează în defensivă. Thrasymachos îl mai întîlnise şi înainte pe filosof. 
Exasperarea arătată în discuţia de față este rezultatul experienţei sale din 
întîlnirea sau întîlnirile anterioare. El este convins că Socrate se foloseşte de 
ironie, se comportă cu fățărnicie, pretinzîndu-se ignorant, cînd în realitate ştie 


23. Pentru înțelegerea legăturii dintre „lege" şi „binele individului" vezi Minos 31743 
şi urm. 

foarte bine cum stau lucrurile. Departe de a fi ignorant şi inocent, filosoful îi 
pare deştept şi viclean şi în plus şi nerecunoscător. Imoralul Thrasymachos este 
indignat moral, în vreme ce moralul Socrate este sau se pretinde a fi pur şi 
simplu înspăimîntat. în orice caz, după izbucnirea inițială a lui Thrasymachos, 
Socrate îşi cere scuze pentru orice greşeală pe care ar fi comis-o el sau 
Polemarchos. La rîndul său, Thrasymachos nu se comportă ca un simplu 
procuror, ca un acuzator, ci ca un ins investit cu cea mai înaltă autoritate. El 
îi interzice lui Socrate să dea anumite răspunsuri la întrebările pe care el le 
pune. într-un anumit moment Thrasymachos îl întreabă pe Socrate: „Ce ai 
socoti drept să păţeşti ? ". Pedeapsa pe care o propune Socrate ulterior este de 
fapt un cîştig, o recompensă pentru el. Ajuns însă aici, Thrasymachos pretinde 
ca Socrate să-i plătească pentru învățătura pe care el i-o va da. Cînd Socrate 
răspunde că nu are bani, Glaucon se aruncă în discuţie şi declară că „noi toți 
vom cotiza pentru Socrate". Situația seamănă izbitor cu cea în care Socrate se 
va afla ulterior, în faţa judecății atenienilor, atunci cînd va fi acuzat de cetatea 
Atenei că ar fi dat un „răspuns interzis" de legea cetăţii. Atunci fratele lui 
Glaucon, Platon, laolaltă cu alţi cetăţeni, s-au pus chezaşi pentru o amendă pe 
care trebuia s-o plătească filosoful. Thrasymachos se comportă asemenea 
cetăţii, el seamănă cu cetatea, iar aceasta ar însemna - conform unui raționa- 
ment prin deducție, acceptat atît de Socrate, cît şi de Thrasymachos (350c7-8) - 
că Thrasymachos este cetatea. Din acest motiv el susține în continuare o 
definiție a dreptăţii conformă cu logica cetăţii şi este furios pe Socrate atunci 
cînd acesta respinge implicit definiția dată de cetate. Evident că Thrasymachos 
nu este cetatea, ci numai caricatura unei cetăți, o imagine deformată sau mai 
degrabă un fel de imitație a ei. Thrasymachos imită cetatea, se joacă de-a 
cetatea. Este capabil de aşa ceva întrucît există o legătură comună între el şi 
societate: fiind un retorician, el se aseamănă cu sofiştii, iar cetatea este 
sofistul par excellence (492a şi urm.; Gorgias 465c4-5). Scopurile esenţiale 
ale retoricii lui Thrasymachos erau: să stîrnească sau să domolească energiile 
dezlănţuite ale mulţimii, să atace personalitatea unui ins şi să contraatace în 
cazul unui atac asupra sa, dar şi să joace teatru, componentă necesară a artei 
sale oratorice”. Atunci cînd îşi face apariţia şi intervine în Republica, 
Thrasymachos joacă rolul cetăţii înfuriate. Mai tîrziu, în acelaşi text, se va 
vedea clar că mînia nu este partea negativă, crudă, a unei cetăți. 

Pe măsură ce conversaţia sa cu Socrate îşi urmează cursul, devine tot mai 
clar că furia sau asprimea lui Thrasymachos nu este o caracteristică esențială 
a făpturii lui, ci este subordonată tehnicii sale retorice. Socrate atrage atenția 


24. Phaidros 267c7-d2; Aristotel - Retorica 1404al3. 

că stăpînitorii, conducătorii cetății, cei care instituie legile, gîndindu-se numai 
la avantajele de care să beneficieze ei înşişi, ar putea să greşească. în acest caz 
ei vor impune acțiuni care le-ar dăuna lor, dar care ar fi benefice pentru supuşi. 
In acest caz supușii ar putea acţiona cinstit, adică s-ar supune legilor, iar supunerea 
le-ar aduce chiar anumite avantaje. Aşadar dreptatea ar fi un lucru bun. Cu 
alte cuvinte, după ipoteza emisă de Thrasymachos, bunăstarea supuşilor este 
total dependentă de erorile conducătorilor. Cînd lui Thrasymachos i se atrage 
atenţia asupra acestei probleme, el afirmă, după un moment de ezitare (datorat 
înţelegerii sale mai lente) că, în cazul în care comit greşeli, nici conducătorii 
nu se dovedesc cu adevărat conducători. Un conducător în adevăratul sens al 
cuvîntului trebuie să fie infailibil, la fel de infailibil cum ar trebui să fie şi 
ceilalți indivizi care posedă cunoştinţe într-un anumit domeniu prin care se 
autodefinesc, cum ar fi meşteşugarul sau înțeleptul în adevăratul sens al 
cuvîntului. Sintagma pe care o propune Thrasymachos, de „cunoscător în 
adevăratul sens al cuvîntului", este transformată cu ajutorul lui Socrate în cea 
de „artizan în adevăratul sens al cuvîntului”, iar Socrate o va folosi cu o 
remarcabilă măiestrie împotriva lui Thrasymachos. El arată că artizanul în 
adevăratul sens al cuvîntului nu se dovedeşte interesat de propriul său beneficiu, 
ci de folosul celor jn slujba cărora îşi practică meseria: cizmarul face încălțări 
pentru alţii şi doar întîmplător pentru sine, medicul prescrie tratamente şi 
medicamente pacienţilor săi, iar ei beneficiează de ele. De aici rezultă că, 
dacă arta stăpînirii este asemănătoare unui meşteşug, aşa cum afirmase 
Thrasymachos, arunci stăpînitorii sînt cei care slujesc celor stăpîniți, adică îşi 
conduc cetatea în favoarea supuşilor lor. Artizanul în adevăratul sens al 
cuvîntului este infailibil, adică îşi face treaba cum se cuvine, şi este preocupat 
numai de bunăstarea celorlalți. De aici, Socrate trage concluzia că orice artă 
sau meserie, înțelese în sensul precis al cuvîntului, sînt forme de dreptate: 
dreptate pusă în practică şi nu doar sub forma tine intenții, aşa cum este 
supunerea în fața legii. „Arta este dreptate" - această propoziţie reflectă 
afirmaţia socratică conform căreia virtutea este cunoaştere. Ideea care reiese 
din discuţia lui Socrate cu Thrasymachos trimite la concluzia că o cetate a 
dreptăţii va fi o formă de asociere în care fiecare individ va fi un artizan în 
sensul precis al cuvîntului. O cetate de meşteşugari sau artizani, cu bărbaţi şi 
femei, în care fiecare locuitor va avea o singură profesie pe care o va face bine 
şi cu dăruire deplină, fără să-i pese de propriul său cîştig, ci doar de folosul 
celorlalți sau de folosul comun. Această concluzie sintetizează întreaga doctrină 
prezentată în Republica. Cetatea construită în decursul dialogului ca model 
ipotetic de perfecțiune se bazează pe principiul „fiecare om cu meseria sa" sau 
„fiecare să-şi vadă de treaba lui". Soldaţii din această cetate sînt „artizanii" 

libertăţii (395c), filosofii din ea sînt „artizanii" cumpătării, dreptăţii şi virtuții 
poporului (500d); există şi un „artizan" al cerurilor, astronomul (530a). Pînă 
ți Zeul este prezentat în chip de artizan: el este infailibilul creator al Ideilor 
eterne (507c, 597). întrucît cetăţenia în cetatea dreptăţii este dată de calificarea 
intr-o profesie sau alta, iar esenţa acelei meserii sau arte se află în suflet şi nu 
In trup, deosebirea dintre cele două sexe îşi pierde din importanţă. Cu alte 
cuvinte, se instituie egalitatea între cele două sexe (452c-455a; vezi şi 452a). 
Cetatea perfectă este formată prin asocierea unor artizani. Ea nu este o asociere 
între ingi bine crescuţi care „îşi văd de treaba lor", în sensul că duc cu toţii o 
viață retrasă, izolați în spațiul lor privat (496d6), şi nici o asociere a înte- 
meietorilor cetăţii. 

Thrasymachos ar fi putut evita înfrîngerea dacă ar fi abordat problemele 
din perspectiva bunului simţ, după care conducătorii sînt, fără îndoială, pasibili 
de a greşi (340cl-5), sau dacă ar fi spus că toate legile sînt create de 
conducători exclusiv în interesul lor personal, care nu întotdeauna se dovedeşte 
a fi unul real. însă, de vreme ce el este cetatea sau mai degrabă joacă rolul 
cetăţii, alegerea unei soluţii care să i se dovedească fatală era inevitabilă. Dacă 
omul drept trebuie să rămînă în limitele legalității, dacă nu poate exista nici o 
scăpare în fața legii şi a conducătorilor, atunci conducătorii sînt obligați să fie 
infailibili. Ei nu au voie să greşească, căci, dacă legile sînt dăunătoare supuşilor 
lor, ele ar trebui să fie cel puţin benefice pentru cei care stăpînesc. în caz 
contrar legea nu are de ce să fie respectată. De aici vedem că şi demnitatea 
legilor se datorează unei arte, iar acea artă ar putea chiar să facă legile inutile, 
aşa cum o arată şi faptul că - după spusele lui Thrasymachos - legiuitorul 
poate fi un tiran, un individ care, conform definiției general acceptate, conduce 
fără legi, dar şi faptul că o astfel de dominație absolută este stăpînirea exercitată 
prin intermediul artelor /Omul politic 293a6-c4). Nu legea, ci arta este 
producătoare de dreptate. Arta ia locul legii. însă vremea în care Thrasymachos 
putea să joace rolul cetăţii a apus. De vreme ce noi ştim despre el că nu este 
un aristocrat, un om nobil, sîntem îndreptățiți să bănuim că a făcut această 
alegere fatală deoarece îşi urmărea propriul cîştig. Thrasymachos era un vestit 
profesor de retorică. Astfel el este, poate accidental, singurul om care apare în 
dialogul Republica şi profesează o artă. Arta persuasiunii este necesară pentru 
a-i convinge pe stăpînitori (şi în special grupurile de stăpînitori) de avantajul 
pe care îl deţin, cel puţin de ochii lumii. Chiar şi conducătorii trebuie să 
apeleze la arta persuasiunii, pentru a-i convinge pe supuşii lor că legile 
instituite pentru a sluji exclusiv stăpînirii sînt de fapt create în beneficiul 
supuşilor. însăşi arta retorică a lui Thrasymachos rezistă şi apoi cedează din 
pricina opiniei că prevederea are o importanţă capitală în arta conducerii. Cea 

mai clară expresie a acestei opinii constă în afirmația că stăpînitorul care face 
greşeli nu este deloc un stăpînitor. Lauda adusă de Thrasymachos artei sale 
este în propriul său folos. 

Dacă o artă sau un meşteşug (al căror scop definitoriu este să-i servească 
pe ceilalți) se dovedeşte a fi dreaptă şi dacă Thrasymachos este singurul artizan 
prezent, înseamnă că Socrate i-a administrat lui Thrasymachos o înfrîngere 
răsunătoare. în sinea lui însă trebuie să recunoască că, împotriva voinţei sale 
şi fără a fi conştient de acest lucru, Thrasymachos este totuşi cel mai drept om 
dintre toți cei prezenţi la discuţie. Să analizăm cu mai multă atenţie înfrîngerea 
sa. S-ar putea spune că ea a fost pricinuită nu de convingătoarea combatere a 
ideilor sale, nici de vreo afirmaţie neglijentă pe care ar fi scăpat-o în focul 
discuţiei, ci de conflictul dintre cerințele artei sale şi lipsa de considerație cu 
care tratează dreptatea, căci există un adevăr în afirmația că arta este dreptate, 
împotriva acestei teze sar putea susține - şi de fapt Thrasymachos chiar 
susține - că Socrate ajunge la o concluzie simplistă: aceea că nici un stăpînitor 
sau vreun alt artizan nu s-ar gîndi niciodată la propriul său cîştig. Dacă vorbim 
despre artizani în adevăratul sens al cuvîntului, trebuie să avem în vedere 
cîştigul pe care aceştia îl aşteaptă de la munca lor. Acest lucru este adevărat în 
măsura în care considerăm că un medic în momentul în care devine preocupat 
de ceea ce este de obicei numit onorariu nu mai practică arta medicinei, ci arta 
de a obţine profit sau de a face bani. însă, din pricină că tot ce este valabil 
pentru medic este în acest caz valabil şi pentru cizmar sau pentru orice alt fel 
de meseriaş, ne-am vedea nevoiți să spunem că singura artă universală, cea 
care însoţeşte toate artele şi meşteşugurile, o artă a tuturor artelor, este de fapt 
arta de a obţine profit. în consecință ne vedem obligaţi să acceptăm că pentru 
un artizan (pentru cel care dă) este util să-i servească pe ceilalți sau să fie drept 
față de ei şi de arta profesată numai prin faptul că în acest fel practică şi arta 
de a obține profit. Astfel, nici un om nu se comportă corect numai de dragul 
dreptăţii, nimănui nu-i place dreptatea în sine. Pe căi diferite, Socrate şi 
Polemarchos se străduiesc inutil să găsească arta care să fie şi dreptate. între 
timp noi am aflat că arta în sine este dreaptă, că dreptatea nu este o artă sau o 
profesie ca şi celelalte, ci o caracteristică a tuturor artelor. însă singura artă 
care le caracterizează pe toate celelalte este arta de a obţine profit. De fapt, 
arunci cînd vorbim despre un artizan corect sau cinstit, ne referim mai puțin la 
felul în care îşi exercită profesia şi mai mult la compensaţia pe care o cere 
pentru produsul muncii sale. Cu toate acestea, spre deosebire de celelalte arte 
şi profesii, este cert că arta de a obține venituri nu este una caracterizată prin 
dreptate sau corectitudine, căci mulți dintre oameni care au arătat cea mai 
mare pricepere în această artă nu au fost oameni drepți. Rezultă de aici că 

artele care sînt drepte în esenţa lor sînt puse în cele din urmă în slujba unei arte 
care nu e caracterizată prin dreptate. Opinia lui Thrasymachos, conform căreia 
binele personal reprezintă valoarea supremă, iese aici învingătoare. 

Cel mai zdrobitor argument împotriva lui Socrate este oferit de artele care 
au drept scop exploatarea nemiloasă şi sistematică a supuşilor de către condu- 
cătorii lor. Un astfel de exemplu este oferit de păstorit, un exemplu ales cu 
înţelepciune de către Thrasymachos pentru a demola argumentaţia lui Socrate, 
mai ales că regii sau alți stăpînitori, orice nume ar purta ei, au fost comparaţi 
cu păstorii încă din cele mai vechi timpuri. Păstorul este cu siguranţă interesat 
de bunăstarea turmei sale, pentru că în acest fel oile le pot oferi oamenilor 
cotlete de miel de cea mai bună calitate, proaspete şi zemoase. Dacă nu ne 
lăsăm prostiți de imaginea înduioşătoare a păstorului care caută vreun miel 
pierdut sau îi hrăneşte cu mîna lui pe mieii bolnavi, vom remarca faptul că, la 
urma urmei, păstorii sînt preocupați numai de bunăstarea proprietarilor tur- 
melor şi de propriul lor cîştig (343b). Cu toate acestea - şi în acest moment 
triumful lui Thrasymachos pare să se transforme într-o înfrîngere definitivă - 
există o deosebire evidentă între proprietari şi păstori: cele mai bune cotlete 
de miel sînt pentru proprietari, nu pentru păstori, cu excepția cazului în care 
păstorul este necinstit. Acum, în ceea ce priveşte raportul dintre stăpînitor şi 
stăpîniți, poziția lui Thrasymachos sau a oricărui om de genul său este exact 
cea a păstorului. El este nevoit să se gîndească şi la turmă, dar şi la proprietarul 
ei: Thrasymachos poate să obțină beneficii din exercitarea profesiei sale, 
adică din ajutorul pe care îl oferă stăpînitorilor - indiferent dacă aceştia sînt 
tirani, oameni de rînd sau oameni cu cele mai bune intenții. însă beneficiile 
sale apar numai dacă el le este loial stăpînilor, dacă îşi face treaba bine şi spre 
folosul acestora, şi îşi respectă partea sa din angajament, deci dacă este drept 
şi cinstit cu cei cărora le slujeşte. împotriva propriei sale afirmaţii, el este 
nevoit să recunoască utilitatea dreptăţii, nu numai pentru cei care beneficiază 
de ea (în special pentru stăpînitori), ci şi pentru cei care o practică, adică - în 
acest caz - pentru el însuşi. Ceea ce este valabil pentru cei care îi ajută pe 
conducători este valabil şi pentru conducătorii înşişi şi de fapt pentru toate 
ființele umane care au nevoie de ajutorul altora ca să-şi realizeze intențiile, 
oricât de necinstite ar fi acestea - îi includem aici şi pe tirani sau pe răufăcători. 
Nici o formă de asociere nu poate dura dacă în sînul ei nu domneşte dreptatea 
(351c7-d3). De aici, ajungem să admitem că dreptatea ar putea fi doar un 
mijloc, chiar unul indispensabil, pentru înfăptuirea nedreptăţii, pentru a tunde 
şi mînca oaia. Dreptatea constă în a-ţi ajuta prietenii şi a-ți vătăma duşmanii. 
Binele comun al întregii cetăți nu se deosebeşte în mod fundamental de binele 
comun al unei bande de jefuitori. Arta tuturor artelor nu este arta de a obţine 

profit, ci arta războiului. în ceea ce priveşte arta profesată de Thrasymachos, 
nici măcar el nu o poate considera drept acea artă a artelor şi nici pe el nu se 
poate vedea în chip de stăpînitor, fie tiranic ori netiranic (344c7-8). Totuşi, se 
dovedeşte că această repunere în drepturi a opiniei lui Polemarchos a fost 
favorizată de Thrasymachos: binele comun derivă din binele personal, prin 
intermediul dreptei cumpăniri. Principiul afirmat de Thrasymachos nu s-a 
dovedit a fi eronat, doar logica sa este greşită. 

Ca răspuns la raționamentul lui Thrasymachos, bazat pe exemplul cu 
păstorul, Socrate recurge din nou la noțiunea de „artă (sau profesie) în ade- 
văratul sens al cuvîntului”. Filosoful nu mai pomeneşte acum nimic despre 
infailibilitatea artei, dar aminteşte şi mai stăruitor decât o făcuse înainte (341d5) 
despre faptul că artele propriu-zise îi aduc beneficii artizanului numai prin 
practicarea de către acesta a artei de a obţine profit, pe care o numeşte acum 
arta simbriaşului sau a mercenariatului. Respingînd afirmaţia lui Thrasymachos, 
conform căreia stăpînitorilor le face plăcere să stăpînească, el susține că, dacă 
Thrasymachos ar avea dreptate, atunci stăpînitorii nu ar mai pretinde să fie 
plătiţi pentru munca lor. însă ei pretind acest lucru, pentru că, în opinia lor, a-i 
conduce pe oameni înseamnă a face o muncă: a te interesa de binele altor 
oameni. Orice om cu simț practic ar prefera să beneficieze de pe urma altora 
şi nu să-i facă pe alţii să beneficieze de pe urma sa, iar el să fie astfel 
dezavantajat (3469, 347d2-8). Pînă în acest moment Socrate, prietenul drep- 
tății, dădea impresia că ar susține ideea renunțării la binele personal, inclusiv 
la cîştigul propriu, în favoarea binelui colectiv. însă acum se pare că el adoptă 
principiul susținut de Thrasymachos: nimănui nu-i face plăcere să-i ajute pe 
alții sau să se comporte corect, dacă nu obţine nici un avantaj. Dreptatea în 
sine este dăunătoare. Să ne reamintim acum şi de faptul că Socrate n-a spus 
niciodată că dreptatea constă în a ajuta orice om, indiferent dacă el ne este 
prieten sau duşman sau dacă este un om bun sau rău. în acest caz diferența 
dintre Thrasymachos şi Socrate este următoarea: în opinia lui Thrasymachos, 
dreptatea este un rău de care nu avem nevoie, pe cînd Socrate susține că 
dreptatea este un rău de care avem nevoie. Această concluzie şocantă nu este 
contrazisă în nici un caz cu destulă tărie de schimbul de replici dintre Socrate 
şi Glaucon, care are loc în acest punct al discuţiei. De fapt ceea ce îi spune 
Socrate lui Glaucon sugerează o astfel de concluzie însă în acelaşi timp o şi 
contrazice. în consecință, imediat după aceea, Socrate este nevoit să dovedească 
că dreptatea este bună. El o dovedeşte folosindu-se de trei raționamente, pe 
care le adresează lui Thrasymachos, dar care sînt departe de a fi convingătoare. 
Ele păcătuiesc prin procedura pe care o urmează, procedură propusă de 
Socrate, acceptată de Glaucon şi impusă lui Thrasymachos. în loc „să numere 

si să măsoare", ei ar fi trebuit să discute pornind de la premisele asupra cărora 
dînt de acord cu toţii, în special de la premisa că, în cazul în care ceva este 
similar cu X, atunci acel ceva este X (348a7-b7, 350c7-8, 350d4-5, 476c6-7). 
Aceasta fără a mai aminti că, atunci cînd combate afirmaţia lui Thrasymachos, 
după care nimănui nu-i face plăcere să stăpînească, Socrate lasă unele lucruri 
nelămurite (347b8-e2). Singurul argument diferit, de o anumită complexitate 
(351a6-7), este de fapt argumentul central, care stabileşte că nici o societate, 
oricît de nedreaptă ar fi, nu-şi poate păstra integritatea dacă în rîndul membrilor 
ei nu domneşte dreptatea. în momentul în care Socrate reuşeşte să-şi încheie 
demonstrația asupra foloaselor dreptăţii, el afirmă cu sinceritate că demon- 
strația sa este cu totul nepotrivită: el a dovedit că dreptatea este un lucru bun 
ftră a şti ce este de fapt dreptatea. Din cîte se pare, afirmaţia lui Socrate 
dovedeşte că cele trei definiţii ale dreptăţii, propuse succesiv de Cephalos, 
Polemarchos şi Thrasymachos, au fost respinse fără ca filosoful să fi probat 
sau măcar să fi propus vreo altă opinie. Cu toate acestea, combaterea celor trei 
perspective şi aprecierile emise asupra lor arată cu claritate dacă nu ce este 
dreptatea, cel puţin care este problema dreptăţii. S-a dovedit că dreptatea este 
arta care pe de o parte îi atribuie fiecărui cetățean ceea ce îi este util sufletului 
său, iar pe de altă parte determină binele comun al întregii cetăți. De aici, 
încercarea lui Socrate de a dovedi că dreptatea este folositoare, fără a fi stabilit 
mai înainte ce este dreptatea, nu mai pare cu totul absurdă, deoarece discuţia 
a stabilit deja că dreptatea este unul din cele două lucruri menționate anterior. 
Dacă am fi siguri că binele comun este identic sau cel puţin în armonie cu 
binele fiecărui individ, atunci n-ar mai fi nici o problemă. Deoarece nu putem 
fi încă siguri că această armonie există, nu putem spune cu certitudine nici că 
dreptatea este bună sau folositoare. Tocmai această tensiune existentă în ideea 
de dreptate ne face să ne întrebăm dacă dreptatea este utilă sau vătămătoare 
sau ce trebuie să luăm în considerare în primul rînd: binele comun, al cetății, 
sau binele individual. 

Cînd Thrasymachos începe să vorbească, el se comportă exact ca în 
descrierea precisă pe care i-o făcuse Socrate: precum o fiară dezlănţuită. La 
sfîrşitul primei cărți "Republicii el este deja îmblînzit. Socrate este cel care 1-a 
îmblînzit, iar acţiunea cărții constă în această minunată victorie a filosofului, 
în acelaşi timp, acţiunea respectivă se dovedeşte a fi şi o înfrîngere ruşinoasă 
a lui Socrate în poziția sa de apărător al dreptăţii. Aproape că nu mai e cazul 
să spunem că Socrate n-a reuşit cu nici un chip să-l convingă pe Thrasymachos 
de foloasele dreptăţii. Acest fapt contribuie mult la explicarea îmblînzirii lui 
Thrasymachos : deşi forța sa argumentativă este slabă, principiul susținut de el 
iese victorios. .Este de presupus că Thrasymachos s-a simțit în întregime 

consolat de faptul că, pe ansamblu, argumentaţia lui Socrate s-a arătat 
inferioară celei susținute de el, deşi trebuie să fi fost impresionat atît de 
istețimea cu care Socrate şi-a susținut în mod constant ideea, abordînd o logică 
eronată, cît şi de sinceritatea superioară cu care a recunoscut la sfirşitul 
discuţiei carenţele argumentelor sale. Toate acestea ne arată însă că Socrate a 
reuşit să-şi exercite definitiv influenţa asupra lui Thrasymachos. Din acest 
moment Thrasymachos nu va mai încerca să explice nimic şi nici măcar nu se 
va mai număra printre vorbitori. Pe de altă parte, prin faptul că va sta 
nenumărate ore fără a fi băgat în seamă, fără să mănînce sau să bea, ca să nu 
mai vorbim şi de satisfacerea propriei sale vanități (344d1), el se dovedeşte a fi 
un ascultător supus, un subordonat al lui Socrate. încă de la început el 
consideră că arta sa este o unealtă a stăpînitorilor şi de aceea se consideră şi 
pe sine tot o unealtă. Arta sa constă de fapt în a-i satisface pe stăpînitori şi în 
special a împlini aşteptările mulțimilor cîrmuitoare. Afirmațiile sale sincere, 
în care el joacă rolul cetăţii, îl arată ca pe un om dornic şi capabil să slujească 
cu folos cetatea. încetul cu încetul, Thrasymachos ajunge să priceapă că a 
satisface aşteptările gloatei politice nu e acelaşi lucru cu a satisface aşteptările 
grupului strîns în casa lui Polemarchos, fiindcă majoritatea vorbitorilor din 
acest grup se dovedesc a fi de partea lui Socrate”. Thrasymachos se arată mai 
deschis şi mult mai uşor de stăpînit decît Polos din Gorgias, dar mai puţin 
îndrăzneţ şi mai reţinut decît Callicles, cauza fiind, fără îndoială, aceea că 
Thrasymachos nu este cetăţean al Atenei”. Este ciudat că, dintr-un anumit 
moment, evită să fie identificat cu teza pe care a avansat-o. Din cauza acestei 
reţineri, discuţia dintre el şi Socrate este, într-un anumit sens, o simplă glumă 
(349a6-b'). Putem spune că, pe parcursul dialogului dintre Socrate şi 
Thrasymachos, dreptatea este tratată într-un mod zeflemist şi deci nedrept. 
Lucrul acesta nu trebuie să ne surprindă, deoarece Thrasymachos, spre deose- 
bire de personajele din Eutyphron şi Laches (ca să dăm un exemplu concret), 
nu ia în serios virtutea pusă în discuţie. El ia în serios doar arta pe care o 
profesează. Cînd ne gîndim la aceste probleme, nu trebuie să uităm nici un 
moment figura retorică folosită de Socrate atunci cînd îl descrie pe Thrasymachos. 
Putem interpreta cu uşurinţă discuţia filosofului cu Thrasymachos din perspec- 
tiva descrierii amintite. Puternicul efect al acesteia ilustrează fermecător 
virtuțile dialogului narativ. 

Ceea ce îndrăzneşte Socrate în secțiunea afectată conversației cu 
Thrasymachos ar fi de neîngăduit, dacă el nu ar fi făcut aceasta cu scopul de 


25. 337d10, 345al-2. Cf. 350e6, 35 1c6, 35147, 352b4, 354a10-1l cu Gorgias 46245. 
26. Cf. 348e5-349a2 cu Gorgias 474c4-d2, 482d7-e5 şi 487a7-bl. 

u provoca reacţia înflăcărată a lui Glaucon, reacție pe care filosoful o descrie 
m i liind cu totul surprinzătoare. Conform prezentării ce i se face, Glaucon, 
cure este răspunzător pentru rămînerea lui Socrate în Pireu (şi, să nu uităm, şi 
de venirea în acest oraş), este responsabil şi pentru mare parte din Republica, 
;ulică pentru elaborarea teoretică a celei mai bune cetăţi posibile. O dată cu 
intervenţia lui Glaucon, care este urmată imediat de cea a fratelui său, 
Adeimantos, discuţia îşi schimbă caracterul în mod radical. Ea devine cu totul 
iiicniană. Spre deosebire de cei trei non-atenieni cu care Socrate discutase în 
prima parte a dialogului, Glaucon şi Adeimantos dovedesc o aleasă educaţie. 
Ei ar îndeplini într-o foarte mare măsură condițiile pe care ar trebui să le 
îndeplinească participanţii la o discuţie pe teme nobile, după modelul propus 
de Aristotel în Etica sa. Prin natura lor, cei doi frați aparţin unei forme de 
organizare politică mai nobilă decît cea susţinută de interlocutorii din prima 
parte, care aparțin unor regimuri oligarhice, democratice şi, respectiv, tiranice. 
Cei doi aparțin, în cel mai rău caz, unei timocraţii, regimul politic devotat 
onoarei. Fiind un ins inteligent şi un iubitor al dreptăţii, Glaucon este cu totul 
nemulțumit de modul artificial în care Socrate combate afirmaţia lui 
Thrasymachos, aceea că nedreptatea este de preferat dreptăţii sau că dreptatea, 
judecată în sine, este ceva rău, chiar dacă un rău necesar. El crede că Socrate 
n-a făcut altceva decît să-l ameţească pe Thrasymachos. Curajos şi inteligent, 
respingînd pînă şi ideea unei dreptăți calculate, care să pună în balanță 
avantajele şi dezavantajele rezultate, Glaucon vrea să-l audă pe Socrate lăudînd 
dreptatea ca pe o valoare în sine, fără a lua în considerare consecințele sau 
scopurile acesteia. De aceea, deşi Socrate este responsabil pentru alegerea ca 
temă de conversaţie, cel care a impus maniera în care această temă să fie 
tratată nu este altul decît Glaucon. Pentru a putea auzi un elogiu consistent la 
adresa dreptăţii, Glaucon se lansează într-o critică aspră la adresa acesteia. 
Critica sa ar putea servi chiar drept model pentru un elogiu. Tînărul este 
evident nemulţumit nu numai de modul în care S »crate l-a combătut pe 
Thrasymachos, ci şi de declarația lui Thrasymachos legată de condiţia nedrep- 
tății. El n-ar fi fost în stare să-l întreacă pe Thrasymachos dacă n-ar fi fost pe 
de-a-ntregul familiar cu concepția propusă de personaj. Concepţia respectivă 
nu este caracteristică numai celui care a rostit-o, ci este susținută de „cei 
mulţi”, de „alte zeci de mii”. Glaucon crede în dreptate şi acest fapt îi dă 
dreptul să atace dreptatea într-o manieră mult mai puternică. De altfel, un om 
nedrept nu s-ar porni să critice dreptatea, ci ar prefera ca oamenii din jurul său 
să se lase prostiţi în continuare de credinţa în ea, astfel încît ei să intre sub 
puterea lui. Pe de altă parte, un om drept n-ar ataca niciodată dreptatea decît cu 
scopul de a determina un elogiu la adresa ei. în ceea ce priveşte critica adusă 

dreptății de către Thrasymachos, nemulțumirea lui Glaucon este justificată. 
Thrasymachos a pornit de la lege şi de la cetate ca principii deja constituite. El 
le-a luat de-a gata, aşa cum erau, rămînînd astfel limitat la simpla „opinie" 
despre lucruri, fără a se întoarce la „natura" lucrurilor. Acest fapt se datorează 
interesului pentru profesia sa, pentru arta retoricii, şi de aici pentru arta în sine. 
Atunci cînd dezvoltă teoria lui Thrasymachos despre „artă în adevăratul sens 
al cuvîntului", Socrate vorbeşte despre autonomia artei, a oricărei arte în 
opoziţie cu lipsa de autonomie a lucrurilor de care se ocupă artele, iar aici 
Thrasymachos îl aprobă întru totul. Spre exemplu, filosoful pune în opoziţie 
perfecţiune'a artei medicinei cu caracterul imperfect al corpului omenesc şi 
mai spune că arta medicinei depinde de trupul omului aşa cum vederea depinde 
de ochi. Dezvoltînd o idee a lui Thrasymachos, Socrate aproape că opune 
caracterul perfect al artelor imperfecțiunilor naturii (cf. 341c4-34247 cu 373dl- 
2, 405a şi urm. şi cu Protagoras 32 1c-e). Pe de altă parte, atunci cînd elogiază 
nedreptatea, Glaucon se întoarce la concepţia asupra naturii ca perfecțiune. 
Dar de unde ştie el ce este dreptatea şi, prin urmare, ce este nedreptatea ? El se 
bazează pe presupunerea că ar putea să afle ce este dreptatea pornind de la 
întrebarea asupra felului în care a apărut Ideea de dreptate. Acel „ceva” 
specific, natura dreptăţii, este acelaşi lucru cu intrarea ei în ființă, cu originea 
ei. însă originea dreptăţii se dovedeşte a fi în folosul celui nedrept şi spre 
suferinţa celui nedreptăţit. Dificultatea ar putea fi depăşită spunînd că, prin 
natura lucrurilor, toți oamenii sînt interesați numai de propriul lor cîştig şi nu 
le pasă deloc de binele celorlalți, în sensul că nu au nici o reţinere să-i vatăme 
pe semenii lor, dacă acest lucru le-ar aduce vreun profit, de orice fel. Deoarece 
toți oamenii acționează conform naturii lor, atunci cînd sînt luați împreună 
provoacă o situaţie care devine insuportabilă pentru cei mai mulți dintre ei. 
Majoritatea, reprezentată de cei slabi, ajunge la concluzia că tuturor le-ar fi 
mult mai bine dacă ar cădea de acord să nu-şi mai facă rău unul altuia, în acest 
fel ei încep să creeze şi să instituie legi şi astfel îşi face apariția dreptatea. 
Vorbitorul remarcă însă că ceea ce este valabil pentru majoritatea oamenilor 
nu este valabil şi pentru el, care este „om cu adevărat", căci el poate să se 
descurce singur şi este mai avantajat în cazul în care nu se supune legilor sau 
convențiilor sociale. De fapt, arunci cînd se supun legilor şi nedreptății, chiar 
şi ceilalți oameni se împotrivesc propriei lor firi. Ei se supun numai de teama 
consecințelor dăunătoare provocate de nedreptate, consecințe care determină 
identificarea nedreptăţii. în acest caz ajungem la concluzia că omul nedrept va 
duce cea mai fericită viață, cu condiţia ca necinstea lui să rămînă cu totul 
necunoscută, iar el să-şi păstreze nepătat renumele de om absolut corect, pe 
cînd omul absolut cinstit va trăi o viaţă din cele mai 

nefericite, dacă cinstea şi corectitudinea sa vor rămîne complet necunoscute 
(De aici rezultă că Thrasymachos nu este un ins cu totul nedrept.) în conse- 
cință, de vreme ce singura răsplată a dreptății este numai dreptatea însăşi, 
după cum speră Glaucon, el îi cere în schimb lui Socrate să-i dovedească faptul 
că viața dusă de un om drept, care în cele din urmă moare în cea mai adîncă 
mizerie şi dezonoare, este mai bună decît cea a unui om nedrept, dar care în 
schimb trăieşte şi moare copleşit de fericire şi de glorie. 

în consecință, Glaucon este de acord cu Thrasymachos asupra supoziției că 
dreptatea înseamnă legalitate, însă clarifică această idee: dreptatea înseamnă 
respectarea egalității stabilite pe cale legală, care înlocuieşte astfel contradic- 
toria inegalitate naturală. Astfel el neagă ideea că dreptatea ar fi în avantajul 
celui mai puternic. în opinia lui, dreptatea reprezintă avantajul celui mai 
slab”. Cînd a avansat ipoteza dreptății ca avantaj al celui mai puternic, 
Thrasymachos nu se gîndea la insul mai puternic prin natura sa (el nu este 
interesat de natură, ci de artă), ci la cel efectiv mai puternic. El ştie că oamenii 
care, prin natura lor, sînt slabi se pot asocia într-un grup în cadrul căruia să 
devină mai puternici decît individul puternic prin natura sa (Gorgias 488c-e). 
Ca o concluzie, am putea spune că opinia lui Thrasymachos conține mai mult 
adevăr, mai multă seriozitate şi mai mult pragmatism decât cea a lui Glaucon. 
Acelaşi lucru este valabil şi pentru cea mai importantă deosebire dintre cei doi. 
Glaucon nu crede că există vreun om cu totul cinstit, pe cînd Thrasymachos nu 
are nici cea mai mică îndoială că există mulţi oameni drepți, pe care el îi 
disprețuiește, şi pe drept cuvînt, fiindcă sînt prostănaci. Glaucon este interesat 
de dreptatea veritabilă, pe cînd Thrasymachos se mulţumeşte cu o atitudine 
deschisă, sinceră. Glaucon scotoceşte în sufletele oamenilor şi, dacă cineva 
este de părere că nu poţi ghici ce se ascunde în sufletele altor oameni, ne vom 
limita la a spune că Glaucon îşi analizează propriul său suflet şi descoperă 
acolo nedreptatea luptîndu-se aprig împotriva bunei sale creşteri (vezi 619b7- 
dl). Glaucon caută un om care să fie cu adevărat drept. Pentru a ajunge la el 
sau mai degrabă pentru a dovedi că nimeni nu este cu adevărat drept, el este 
nevoit să se folosească de o poveste închipuită, pornind de la un mit (359d5- 
8). De fapt, este obligat să presupună că imposibilul este posibil. Pentru a 
înțelege legătura dintre omul cu adevărat drept („omul dreptăţii”), şi omul cu 
adevărat şi cu totul nedrept („omul nedreptăţii”), Glaucon este nevoit să devină 
un artizan „al imitației" (361d4-6), să prezinte drept posibil ceea ce, prin natura 
lucrurilor, este imposibil. El consideră că toate acestea sînt necesare pentru a-i 
oferi lui Socrate un model pe care filosoful să-l folosească într-un 


27. 347d8-e2 ; vezi şi înţelegerea lui Adeimantos cu Thrasymachos (367c2-5). 

elogiu adus dreptăţii ca opțiune valoroasă prin ea însăşi. Acum înțelegem 
care este diferența majoră dintre Glaucon şi Thrasymachos. în discuţia cu 
Thrasymachos problema a fost într-o oarecare măsură estompată, o dată cu 
apariția sugestiei că între dreptate şi artă există o înrudire oarecare. Glaucon 
scoate în evidenţă diferența amintită atunci cînd compară „omul nedreptății”, 
individul nedrept, cu artizanul perfect, cel care în arta sau profesia lui distinge 
cu claritate între posibil şi imposibil. în acelaşi timp, „omul dreptăţii”, omul cu 
adevărat drept, îl vede ca pe un om obişnuit, care nu are altă calitate în afară de 
dreptate. Glaucon merge pînă acolo încît citează cîteva versuri din Eschil, în 
care omul drept şi evlavios este prezentat ca un ins şiret, cu o imaginaţie 
prolifică atunci cînd e vorba să-l descrie pe „omul nedreptății"”5. Probabil s-a 
gîndit că reformularea găsită de el ar face ideea mai pe măsura spiritului lui 
Eschil, luptătorul de la Maraton. Omul absolut drept al lui Glaucon este rupt şi 
de artă, şi de natură. El este, sub toate aspectele, un produs al imaginaţiei. 
Glaucon şi Thrasymachos se păstrează de acord asupra ideii că între binele 
individului şi binele colectiv există un conflict insolubil. Hobbes, pornind de la 
premise asemănătoare, ajunge la o concluzie cu totul diferită. Hobbes neagă 
faptul că orice bine sau orice lucru folositor de care ar beneficia un individ 
poate fi în acelaşi timp şi un lucru rău, care să-l vatăme în absenţa societăţii, a 
păcii sau a binelui comun. Spre deosebire de Thrasymachos, Glaucon face 
trimitere la această idee (358e4-5), dar el se referă şi la diferența fundamentală 
dintre cei mulți, care sînt slabi de la natură, şi cei puţini, care sînt puternici de 
la natură, diferență negată de Hobbes. în acest fel Glaucon se alătură din nou 
lui Thrasymachos şi ideii că o viaţă bine trăită este reprezentată de modul de 
viaţă tiranic, de exploatarea - mai mult sau mai puțin fățişă - a societăţii sau a 
legilor ei, exclusiv în interesul propriei persoane, adică pentru singurul folos 
natural. Hobbes s-a străduit să combată acest Discurs Nedrept pe baza egalității 
naturale”. La rîndul său, Socrate încearcă acelaşi lucru, pornind de la ideea 
inegalităţii naturale. Exact inegalitatea naturală, corect înțeleasă, este cea care 
furnizează argumentele pentru combaterea traiul de tip tiranic. De altfel Hobbes 
nu reuşeşte să explice convingător distincția dintre tiran şi rege. în ceea ce 
priveşte concepţia pe care Glaucon ne-o prezintă în opoziție implicită cu cea a 
lui 'Thrasymachos, ea nu poate să nu ne amintească de cea a lui Kant, mai 
precis de descrierea emoţionantă pe care filosoful german o face omului 
simplu, cel care nu are nici o altă calitate în afară de bunăvoință, singurul 


28. 36067 lal ; 361b2-6, c3 ; 362a8-bl, b7-8 ; Eschil - Cei şapte contra Tebei 
29. Leviathan, cap. 15 (p. 94, ediția Blackwell's Political texts). 

lucru înzestrat cu valoare absolută. Afirmația care deschide Fundamentele 
metafizicii moralei arată cu claritate că moralitatea, aşa cum o înțelege Kant, 
este mai apropiată de dreptate decât de orice altă virtute. în sensul dat de Kant, 
moralitatea este la fel de separată de artă şi de natură cum este şi dreptatea în 
concepţia lui Glaucon: legile morale nu sînt legi naturale sau reguli profe- 
sionale. De altfel, prezentarea concepţiei lui Glaucon, mRepublica, anticipează 
filosofia morală kantiană. Ceea ce urmăreşte să definească Glaucon este totuşi 
mai clar exprimat prin termenul de „onoare" decît prin cel de „bunăvoinţă”. 
Cînd semnatarii Declaraţiei de Independenţă afirmă „ne angajăm reciproc 
unul față de altul cu Vieţile noastre, cu Destinele noastre şi cu sfinta noastră 
Onoare", ei vor să spună că sînt decişi să renunţe la viețile şi la destinele lor, 
dar să-şi păstreze onoarea, căci onoarea străluceşte şi mai puternic atunci cînd 
în numele ei sînt sacrificate orice alte valori, inclusiv viaţa, obiectul primului 
drept natural menționat în Declaraţia de Independenţă. Cu toate că onoarea 
sau dreptatea presupun existența vieții şi ambele sînt menite să slujească vieții, 
ca valoare în sine ele sînt totuşi superioare vieţii“. Acesta este paradoxul 
aparent asupra căruia ne atrage atenţia Glaucon atunci cînd descrie un om cu 
adevărat drept, „omul dreptăţii”. în cadrul Republicii această idee se între- 
zăreşte în momentul folosirii noțiunii de „artă în adevăratul sens al cuvîntului", 
adică atunci cînd se afirmă diferențierea între arta în sine şi câştigul artizanului, 
dar şi implicita desconsiderare a naturii. 

Cererea adresată de Glaucon lui Socrate este puternic susţinută şi de 
Adeimantos, fratele celui dintii. Din discursul lui Adeimantos reiese clar că 
opinia lui Glaucon - după care dreptatea trebuie să aibă o valoare în sine - este 
una cu totul neobişnuită, căci degradarea dreptăţii este un fenomen la fel de 
vechi ca şi rasa umană. învinuirile pe care Glaucon le aduce dreptății se 
transformă pe nesimţite în elogii la adresa acesteia. Tot Adeimantos remarcă 
faptul că Glaucon a omis cel mai important argument. Discursul celui de-al 
doilea frate este mai puţin o critică a dreptăţii, cît o critică a elogiilor banale, 
ba chiar universal folosite, la adresa acestei virtuţi, elogii în care dreptatea este 
lăudată exclusiv pentru consecinţele pe care le provoacă, ceea ce ar dovedi că, 
în sine, dreptatea este considerată dăunătoare. în opinia lui Adeimantos, 
Glaucon nu a insistat suficient asupra recursului la zei ca argument în favoarea 
dreptăţii, prin laudele aduse acestora de oamenii obişnuiţi, dar şi de poeţi. în 
general ideea că dreptatea este bună se justifică prin raportarea la planul divin, 
căci ea este răsplătită de zei, pe cînd nedreptatea este dăunătoare, deoarece 
zeii o pedepsesc. în consecință, Adeimantos cere ca laudele autentice aduse 


30. Cicero - Definibus III, 20-22. 

dreptății să excludă ideea pedepsei şi răsplății divine, un astfel de elogiu ar 
impune cu certitudine alungarea poeților. Mai există şi un alt gen de discurs 
despre dreptate şi nedreptate, practicat atît de oamenii obişnuiţi, cît şi de poeți. 
Cumpătarea şi dreptatea sînt elogiate de toți oamenii ca virtuţi nobile, însă 
dificile şi trudnice, adică nobile prin convenţie şi neplăcute, deci vătămătoare, 
prin natura lor. De aceea Adeimantos pretinde ca elogiul autentic adus dreptății 
să o prezinte ca pe ceva plăcut în sine şi uşor de dus la capăt (364a2-4, c6-d3 ; 
vezi 357b5-8 şi 358a). Din această a doua categorie de discursuri, cele mai 
ciudate 1 se par totuşi acelea care afirmă că zeii trimit nenorociri asupra multor 
oameni buni şi fericire multor oameni răi, aşadar că zeii sînt responsabili 
pentru caracterul dificil al dreptăţii şi pentru uşurinţa cu care se realizează 
nedreptatea. Din acest motiv Adeimantos pretinde ca elogiul nefalsificat adus 
dreptății să excludă nu numai pedepsele şi recompensele divine, ci şi intervenția 
zeilor asupra oamenilor, iar dacă ideea că zeii nu acționează asupra oamenilor - 
deşi sînt conştienţi de existenţa lor - se va dovedi greu de susţinut, atunci acest 
elogiu să elimine şi posibilitatea cunoaşterii de către zei a problemelor umane, 
în orice caz, elogiul universal adus dreptăţii în zilele noastre furnizează cel 
mai puternic îndemn la nedreptate doar în cazul în care nedreptatea reuşeşte să 
fie luată drept opusul său. De aceea nici nedreptatea nu este un lucru uşor. 
într-un anumit fel, este la fel de greu să fii nedrept sau să fii drept urmînd 
vechea concepție asupra dreptăţii. Nedreptatea nu este posibilă fără ajutorul 
unei arte, al artei retoricii, însă ea oferă singura cale de realizare a fericirii (cf. 
365c7-d6 cu 364a2-4). Tocmai datorită vechilor convingeri, susținute de toți (sau 
aproape toți) oamenii, argumentele care favorizează nedreptatea sînt atît de 
puternice încît nu există decît două categorii de ființe umane care se comportă 
corect din propria lor voință: cei care, grație naturii lor divine, s-ar simţi dez- 
gustați dacă s-ar comporta incorect, şi cei care au dobîndit suficiente cunoştinţe 
şi de aceea se abțin să acţioneze nedrept. Nici un om aparținînd acestor două 
categorii nu se va înfuria pe cei nedrepți, deşi cei din prima categorie vor fi 
dezgustați la ideea că şi ei ar putea să se comporte astfel (366c3-d3). 
Discursurile celor doi frați sînt definitorii pentru caracterul lor. Glaucon se 
caracterizează mai degrabă prin bărbăție şi impetuozitate şi mai puțin prin 
cumpătare şi calm, pe cînd cu Adeimantos (adică „cel fără de teamă") lucrurile 
stau exact invers. în consecință, Glaucon consideră că farmecul dreptății 
constă exact în dificultățile pe care le presupune, pe cînd Adeimantos vede mai 
degrabă caracterul plăcut şi uşor, precum şi eliberarea de mînie, pe care le 
oferă aceasta. în concepţia lui Glaucon, omul drept este absolut corect, el nu 
are nici o altă calitate în afară de virtutea dreptăţii şi nu excelează în nici o artă 
anume. El nu aminteşte nici măcar pe departe de figura filosofului. Spre 
deosebire de acest model, Adeimantos consideră că omul drept trebuie să fie 

un om învățat. Adeimantos este mai reținut decît Glaucon. în discursul său, 
Glaucon foloseşte citate din poeţi, pe cînd în discursul lui Adeimantos nu vom 
găsi decît o punere sub acuzare a poeziei. Pentru a afla ce este dreptatea, 
Socrate va trebui să-i reunească pe cel curajos şi pe cel cumpătat, adică să 
împletească sugestiile tipice pentru Glaucon laolaltă cu cele tipice pentru 
Adeimantos. Filosoful izbuteşte acest lucru în măsura în care deosebirile 
dintre cei doi frați sînt mai mici decît asemănările care duc la un acord. 
Glaucon şi Adeimantos sînt de acord în ceea ce priveşte pretenția ca Socrate să 
aducă laude dreptăţii ca valoare în sine, care să merite să fie practicată, să fie 
plăcută sau chiar suficientă în sine pentru a face un om cu totul fericit în 
mijlocul a ceea ce se consideră de obicei a fi cea mai profundă mizerie. 
Ridicînd o astfel de pretenţie, ei stabilesc un standard după care elogiul adus 
de Socrate dreptății trebuie judecat. în acest fel ne obligă să cercetăm dacă în 
Republica Socrate a dovedit că dreptatea are caracteristicile menţionate sau în 
ce măsură aceste caracteristici există. 

Socrate se declară incapabil să apere ideea de dreptate în fața atacului celor 
doi frați (368b4-7, 362d7-9), însă nu încape nici o îndoială că în realitate el dă 
o replică dintre cele mai detaliate. Nouă nu ne mai rămîne altceva de făcut 
decît să arătăm de ce filosoful n-a putut să se conformeze pe deplin cererii lui 
Glaucon. Pentru a înţelege tehnica sa, trebuie să ne reamintim de situaţia la 
care s-a ajuns în finalul primei cărți a Republicii. în acea secțiune, dreptatea era 
definită drept arta de a-i oferi fiecăruia ceea ce îi este necesar sufletului său, 
dar şi drept arta de a determina şi de a realiza binele comun al tuturor oamenilor, 
în această accepțiune, dreptatea nu este de găsit în nici o cetate. Din acest 
motiv se simte nevoia de a întemeia o altă cetate, în care dreptatea să se poată 
impune după felul în care a fost definită. Problema apare atunci cînd trebuie 
să decidem dacă a acorda fiecărui om ceea ce îi este util este echivalent cu 
binele comun sau cel puţin dacă cele două aspecte sînt compatibile. Această 
problemă ar dispărea dacă binele comun ar fi identic cu binele particular al 
fiecărui individ, iar acest lucru s-ar putea realiza dacă între cetate şi individ nu 
ar exista nici o deosebire de esenţă, ci numai una cantitativă, sau dacă între 
cetate şi individ ar fi o legătură foarte strînsă. Presupunînd existenţa unei 
astfel de legături, Socrate se apucă mai întîi să facă unele analize asupra 
dreptății în cetate şi în special asupra apariţiei cetăţii, acțiune însoțită inevitabil 
de apariția dreptăţii şi a nedreptăţii în cetate. Mai exact, Socrate se opreşte la 
studierea modului de apariţie a cetăţii ca formă de organizare rezultată din 
asocierea unor indivizi pre-politici, adică aflați într-o etapă anterioară orga- 
nizării sociale. S-ar putea spune că acest demers i-a fost impus filosofului de 
către Glaucon. Glaucon este cel care a identificat acel „ceva" care constituie 
esența dreptăţii, adică apariția acesteia, intrarea ei în existență. Dreptatea pare 

a fi fost precedată de apariția contractului şi a legii, deci şi de apariția cetății. 
La rîndul ei, apariția cetăţii pare să fi precedat de existenţa indivizilor luaţi 
separat, fiecare dintre ei fiind preocupat de propriul său cîştig. Faptul că şi 
Socrate porneşte în demersul său constructiv de la individul interesat de 
propriul său bine se vede cu claritate şi se explică prin rezultatul la care s-a 
ajuns la sfirşitul primei cărți. 
în ciuda acestui fapt, se pune întrebarea de ce Socrate se arată interesat de 
modul în care ia ființă dreptatea şi de ce nu se mulţumeşte să pătrundă esența, 
acel „ceva" care reprezintă Ideea de dreptate, fiindcă nu încape nici o îndoială 
că filosoful - spre deosebire de Glaucon - nu face greşeala de a identifica 
esenţa unui lucru cu apariţia acestuia. Dacă Socrate ar fi analizat Ideea de 
dreptate, ar fi scăpat de multe dificultăți. Ideea de dreptate este cu certitudine 
aceeaşi, indiferent dacă la ea participă o cetate sau un singur individ sau dacă 
acel individ ori cetatea sa nu sînt părtaşi la această Idee, la fel cum Ideea de 
egalitate este aceeaşi în orice situaţie, fie că vorbim despre două pietre sau 
despre doi munţi care sînt egali. Atunci cînd studiază celelalte virtuți, în 
celelalte dialoguri, filosoful nici măcar nu se gîndeşte să cerceteze modul de 
apariție al fiinţelor sau creațiilor părtaşe la acele virtuţi. Socrate porneşte de la 
„dreptatea cetăţii" în loc să plece de la „dreptatea individului" numai pentru că 
prima sare în ochi mult mai repede decît cea de-a doua. însă, de vreme ce 
cetatea este înzestrată şi cu alte virtuţi, cum ar fi curajul, cumpătarea, dar şi 
înţelepciunea, cărora le sînt dedicate alte dialoguri, ar fi trebuit să-şi înceapă 
analizele asupra acestor virtuți pornind de la ele ca virtuţi ale cetăţii, nu ale 
indivizilor. Să fie acesta motivul pentru care analizele sale din Eutyphron, 
Laches, Charmides etc. nu duc la un rezultat concret ? Tehnica de argumentaţie 
urmată de Socrate în Republica ar putea fi explicată şi astfel: există o anumită 
legătură, destul de strînsă, între dreptate şi cetate. Deşi Ideea de dreptate există 
cu certitudine, poate că Ideea de cetate nu există. Asta deoarece nu există Idei 
ale „totalităţii”. Ideile eterne şi imuabile se deosebesc categoric de lucrurile 
individuale, cele care apar pe lume, devin şi pier, şi care sînt ceea ce sînt în 
virtutea faptului că sînt părtaşe la Ideea de care sînt legate. Asta înseamnă că 
lucrurile individuale conţin ceva ce nu ţine de Idei, un „ceva" care le 
determină apartenenţa la sfera devenirii (deosebită de cea a fiinţei) şi care, în 
plus, le determină să fie părtaşe ale Ideilor fără a fi ele însele Idei. Există 
posibilitatea ca cetatea să aparțină atît de mult sferei devenirii încît să nu 
existe Ideea de cetate. Aristotel scrie că Platon recunoştea existența Ideilor 
numai în cazul creaţiilor naturii”. Poate că Platon nu considera cetatea drept 


31. Metafizica 991b6-7', 1070a 18-20. 


DESPRE REPUBLICA LUI PLATON 103 


o creaţie a naturii. Totuşi, cetatea ar putea părea o creație naturală, din moment 
ce există o asemănare puternică între cetate şi făptura umană. Cert este că, 
susținînd o astfel de asemănare, Socrate contrazice teza lui Glaucon, despre 
care s-ar zice că încearcă să definească cetatea ca pe un lucru care a apărut 
împotriva naturii. Pe de altă parte, atunci cînd accentuează atît de mult apariția 
cetăţii, Socrate ne obligă să punem întrebarea pe care am şi pus-o. 

Cetatea nu ia ființă asemenea unei creaţii naturale. Ea este întemeiată de 
Socrate, împreună cu Glaucon şi cu Adeimantos (369a5-6, c9-10). Dar, spre 
deosebire de toate celelalte cetăți cunoscute, aceasta va fi conformă cu natura 
lucrurilor. Mai înainte de a-şi concentra atenția asupra întemeierii cetății, 
Glaucon şi Adeimantos luaseră apărarea nedreptăţii. în momentul în care 
încep să joace rolul de întemeietori ai unei cetăţi, ei trec de partea dreptăţii. O 
astfel de schimbare radicală, de fapt o transfigurare, nu se datorează faptului 
că Socrate i-ar fi sedus sau amăgit în vreun fel şi nici nu constituie o convertire 
autentică. A fi de partea nedreptății înseamnă a elogia şi a prefera un mod de 
viaţă tiranic, a trăi ca un tiran, dedicîndu-te numai sporirii puterii personale şi 
a renumelui propriu. însă renumele unui tiran care îşi exploatează cetatea şi se 
foloseşte de truda altora pare meschin în comparaţie cu renumele celui care 
pune temelia unei cetăți, cel care, numai de dragul gloriei personale, se simte 
nevoit să se pornească la întemeierea unei cetăți perfecte sau se simte obligat 
să se pună cu totul în slujba acesteia. „Logica" nedreptății îl conduce pe 
răufăcătorul mărunt, prin intermediul tiranului, la poziția întemeietorului sortit 
nemuririi. Colaborarea lui Glaucon şi Adeimantos cu Socrate în procesul de 
întemeiere a cetății perfecte reaminteşte de tînărul tiran despre care Platon 
vorbeşte în dialogul Legile (709e6-710b3 ; vezi şi Republica 487a), cel care, 
nefiind înzestrat cu spiritul dreptății, colaborează cu legiuitorul înţelept. 

întemeierea unei cetăți se desfăşoară în trei faze: întemeierea cetăţii 
sănătoase, numite „cetatea porcilor", întemeierea unei cetăți purificate, de 
tipul „cetății taberei înarmate", şi - în fine - întemeierea Cetăţii Frumuseţii, 
adică a cetăţii conduse de filosofi. 

La originea cetății se află nevoile umane, căci fiecare făptură umană, fie ea 
dreaptă sau nedreaptă, are nevoie de foarte multe lucruri şi, cel puţin din acest 
motiv, are nevoie de alte ființe asemenea. Pornind de la interesul personal al 
fiecărui om, ajungem la necesitatea unei cetăți şi totodată a binelui comun ca 
o condiție pentru binele personal al fiecărui individ (369c7, 370a3-4). 
Identificînd într-o oarecare măsură problema dreptății cu problema cetății şi 
legînd apariția cetăţii de nevoile umane, Socrate arată că este imposibil să 
elogiezi dreptatea fără a urmări rolul sau consecințele acesteia. Caracteristica 
fundamentală nu este dorința de a avea mai mult decît ceilalți, aşa cum 

susținea Glaucon, ci dorința de a avea asigurate cele necesare traiului. Dorința 
de a avea mai mult este pe planul al doilea. O cetate viabilă satisface în mod 
adecvat nevoile primare, cele ale trupului. Ele nu pot fi însă satisfăcute în mod 
adecvat decît dacă fiecare cetățean se străduieşte să-şi cîştige cele necesare 
traiului, profesînd numai una dintre artele sau profesiile necesare în cadrul 
cetăţii, în conformitate cu natura lucrurilor, căci oamenii se deosebesc unii de 
alții prin natura lor, prin felul în care sînt făcuți. Oameni diferiți sînt înzestrați 
cu capacități diferite şi au țeluri diferite, iar natura lucrurilor ce se cer făcute 
impune această „specializare". Dacă fiecare om exercită numai o profesie sau 
se dedică numai unei arte, concepțiile contradictorii ale lui Glaucon şi Adeimantos 
asupra omului drept sînt reconciliate: omul drept este un om simplu, care 
săvîrşeşte un singur lucru, potrivit înzestrării sale (397e). Ca urmare a acestui 
fapt, fiecare va munci aproape exclusiv pentru ceilalți, în acelaşi timp însă şi 
ceilalți vor munci pentru el. Toţi vor negocia între ei produsele muncii lor, ca 
produse ce le aparţin. Va exista şi proprietate privată, căci, muncind în folosul 
celorlalți, fiecare va munci de fapt şi pentru propriul său cîştig. De vreme ce 
fiecare va practica acea artă pentru care este cel mai bine înzestrat prin natura 
sa, toți vor simţi că munca le va fi mai puţin împovărătoare. O cetate viabilă şi 
sănătoasă este o cetate fericită, căci nu cunoaşte nici sărăcia, nici obligaţia, nu 
are nici guvern şi nici războaie şi nimeni nu mănîncă animale. într-o cetate 
fericită fiecare locuitor al ei este fericit. Ea nu are nevoie de o formă de 
guvernare pentru că există o armonie perfectă între munca pe care o face 
fiecare şi răsplata pe care o primeşte; nimeni nu încalcă domeniul sau 
specializarea celuilalt. Conducerea cetăţii nu-şi are rostul deoarece fiecare 
cetăţean îşi alege arta sau profesia pentru care are cea mai mare înzestrare. 
Fiecare se orientează spre meseria sa, la fel cum rața se duce spre iaz, căci în 
acea cetate există o armonie perfectă între preferințe şi înzestrare. O la fel de 
bună armonie există şi între ceea ce este util individului - alegerea artei sau 
meşteşugului pentru care, prin natura sa, este cel mai pregătit - şi ceea ce este 
util cetăţii. Natura aranjează lucrurile în aşa fel încît nu există nici un surplus 
de fierari sau vreo lipsă de cizmari. O cetate viabilă ca aceasta este fericită 
pentru că este dreaptă şi este dreaptă pentru că este fericită. Este dreaptă fără 
ca vreunul din cetățenii săi să fie interesat de dreptate, fiindcă dreptatea 
provine din natura cetăţii. Cetatea imaginată aici este în întregime naturală. Ea 
nu are foarte mare nevoie de medicină, deoarece într-o cetate sănătoasă nici 
trupurile oamenilor nu sînt atît de bolnăvicioase cum se presupune în timpul 
conversației cu Thrasymachos (341e4-6, 373dl-3). într-o cetate sănătoasă 
dreptatea este independentă de necesitatea sacrificiului personal; ea este 
plăcută şi uşor de urmat. Acest fapt se întîmplă şi din cauză că nimeni nu este 

nevoit să se intereseze de asigurarea binelui colectiv şi nici să-şi dedice toate 
eforturile pentru realizarea lui. Singura restricţie care ar putea semăna cu 
preocuparea pentru binele comunității - limitarea numărului naşterilor în 
funcţie de mijloacele cetăţenilor (372b8-cl) - va fi urmată de fiecare cetăţean, 
deoarece toţi se vor gîndi de fapt la bunăstarea personală. O astfel de cetate 
satisface cerințele impuse de Adeimantos şi se mulează într-o oarecare măsură 
şi după firea acestuia”. Este cetatea lui Adeimantos. însă pentru fratele său 
această construcție este cu totul inacceptabilă, pentru că nu satisface pofta de 
lux a lui Glaucon, şi cu atît mai puţin pe cea de carne (să nu uităm că el n-a 
primit nici cina promisă). însă, dacă i-am crede spusele, am fi în pericol să-l 
subestimăm grav. Bineînţeles că Glaucon nu minte, însă nici nu este pe deplin 
conştient de motivele care îl fac să se revolte împotriva acestei cetăți fericite şi 
sănătoase. S-ar putea spune că, într-un anumit sens, avem de-a face cu o cetate 
a dreptăţii, însă cu siguranță ei îi lipseşte virtutea sau perfecțiunea (c/. 372b7-8 
cu 607a4), căci dreptatea care o caracterizează nu este de fapt o virtute. O 
trăsătură definitorie a lui Glaucon este aceea că nu poate face deosebirea între 
nevoia de a lua masa şi nevoia de virtute. (El este şi singurul care numeşte 
această cetate „cetatea porcilor”. Nici din acest punct de vedere Glaucon nu 
prea ştie ce vrea să spună. în realitate, în cetatea sănătoasă nu există porci -cf. 
370d-e cu 373c.) Fără efort, fără trudă sau fără reprimarea răului ascuns în 
fiecare om, virtutea este imposibilă. în cetatea aceasta răul doar dormitează. 
Despre moarte se aminteşte numai atunci cînd începe deja trecerea de la 
cetatea sănătoasă la o nouă fază (372d). Deoarece într-o astfel de cetate 
virtutea este imposibil de realizat, cetatea însăşi nu poate exista. Cetatea 
sănătoasă sau orice altă formă de organizare socială de tip anarhic ar fi 
posibilă numai dacă oamenii şi-ar păstra inocenţa, însă inocenţa este lucrul cel 
mai uşor de pierdut. Oameni pot fi drepți numai cu ajutorul cunoaşterii. 
Realizarea proprie nu este neapărat în concordanţă cu spiritul de grup. 
Cetatea sănătoasă este numită de Socrate „adevărata cetate" sau, pur şi 
simplu, „cetatea" (372e6-7, 374a5, 433a2-6). Ea este cetatea par excellence, 
din mai multe motive, unul dintre acestea fiind acela că evidențiază trăsătura 
fundamentală a celei mai bune cetăți posibile. Atunci cînd Socrate vorbeşte 
despre nevoile primare, cele care îi fac pe oameni să se asocieze, el menționează 
hrana, adăpostul şi îmbrăcămintea, dar nu pomeneşte nimic despre procreaţie. 
Filosoful vorbeşte numai despre acele nevoi naturale care sînt satisfăcute prin 


32. Analizaţi replica cea mai lungă a lui Adeimantos în acest context (371c5-d3: 
nevoia de neguțători), împreună cu replica lui Socrate (e5-6: „Dar mai sînt şi alți 
oameni, cred..."). 

intermediul artelor, deosebindu-le astfel de nevoile naturale satisfăcute pe cale 
naturală. El face abstracţie de procreaţie pentru a putea înţelege cetatea ca o 
asociere a unor artizani sau pentru a crea o potrivire cît mai mare între cetate 
şi arte. Cetatea şi artele sînt dependente una de celelalte. în această privință 
Socrate susţine acelaşi lucru ca şi textul biblic, căci şi în Biblie se consideră că 
atît cetatea, cât şi artele au aceeaşi origine”. în orice caz, sîntem nevoiţi să 
reconsiderăm caracterul natural al acestui tip de cetate. în descrierea cetății 
sănătoase se pune pe seama naturii o grijă faţă de oameni care merge mult mai 
departe decît tot ce a oferit vreodată natura oamenilor. O astfel de grijă nu 
poate fi pusă decît pe seama zeilor. Nu este deci de mirare că locuitorii acestei 
cetăţi înalță imnuri de slavă la adresa acestora. Cu atît mai remarcabilă este 
tăcerea pe care o păstrează Socrate şi Adeimantos în ceea ce priveşte eficiența 
acțiunii divine în cetatea sănătoasă. 
înainte ca cetatea purificată să-şi poată face apariția - sau, mai degrabă, să 
poată fi constituită - cetatea sănătoasă trebuie să decadă. Decăderea ei este 
provocată de creşterea nevoii pentru lucruri netrebuincioase, adică de dorința 
după lucruri care nu sînt necesare bunăstării trupului. în acest mod îşi face 
apariția cetatea luxului sau cetatea febrilă, caracterizată prin strădania de a 
aduna cît mai multă avere. Probabil, într-o astfel de cetate indivizii nu vor mai 
exercita acea singură artă sau profesie pentru care este potrivit fiecare prin 
firea sa, ci vor practica orice artă sau meserie, pentru care au sau nu vocaţie, 
ba chiar încercînd combinaţii ale unor arte şi meserii care se presupune că ar 
aduce maximum de profit. Putem presupune că nu va mai exista o concordanță 
între serviciile oferite şi răsplata acestora, motiv pentru care vor apărea 
nemulțumiri şi conflicte. în consecinţă, va fi nevoie de o conducere a cetăţii, 
prin intermediul căreia să fie reinstaurată dreptatea, adică va apărea nevoia de 
ceva care lipsea cu totul din cetatea sănătoasă: educaţia, cel puţin educaţia 
necesară conducătorilor, şi în special educația în spiritul dreptății. Din acest 
moment, dreptatea nu mai funcționează în mod natural. Acest fapt se reflectă 
şi în dialog: în vreme ce, atunci cînd descriau cetatea sănătoasă, Socrate şi 
interlocutorii săi erau simpli spectatori ai devenirii cetăţii, acum ei sînt obligați 
să se transforme în întemeietori, în inşi răspunzători pentru eficacitatea 
dreptății (cf. 374e6-9 cu 369c9-10 şi 378€e7-379al1). Tot acum apare şi nevoia 
de teritoriu suplimentar şi astfel intervine şi necesitatea războiului, a unui 
război de agresiune. Rămînînd fidel principiului „fiecare om cu arta (sau 
profesia) sa", Socrate cere ca armata să fie formată din oameni care să nu aibă 
nici o altă meserie în afară de cea a războiului. Acest lucru creează impresia 





33. Cf. şi Sofocle - Antigona 332 şi urm. cu 786 şi urm. 

că arta războiului sau a apărării cetății este cu mult superioară oricărei alte 
arte. Pînă în acest moment se părea că toate artele sau profesiile aveau aceeaşi 
importanță şi că singura artă universală sau singura artă asociată tuturor 
celorlalte era arta de a obține un profit (342a-c, 346c). Abia acum avem o 
primă imagine a adevăratei ordini care guvernează artele, o ordine ierarhică, 
în care există o artă universală, cea mai înaltă dintre arte, care le dirijează pe 
loate celelalte. Ea nu poate fi profesată de nici un alt artizan, cu excepția 
practicanților acestei arte supreme. Ea nu poate fi practicată mai ales de cei 
care s-au specializat în arta de a obţine venituri. Arta artelor, arta supremă, se 
dovedeşte a fi filosofia. Deocamdată însă nu ni se spune decît că războinicul 
trebuie să aibă o fire asemănătoare cu cea a acelui animal filosofic care este 
cîinele. Pe de o parte, războinicii trebuie să fie dinamici, să se dovedească 
energici şi nemiloşi, iar, pe de altă parte, să se arate blînzi şi grijulii. Diferenţa 
aceasta de comp'ortament provine din faptul că ei trebuie să aibă o repulsie 
înnăscută față de străini şi o simpatie înnăscută pentru concetăţenii lor. Oamenii 
înzestrați cu astfel de trăsături neobişnuite au nevoie, în plus, şi de o educaţie 
de un anumit gen. Pentru a face față sarcinii ce le este încredinţată, ei trebuie 
să fie instruiți în arta războiului şi în arta de a asigura paza unei cetăţi. însă pe 
Socrate nu acest gen de educaţie îl preocupă cel mai mult. El reaminteşte că 
meşteşugul paznicului s-a dovedit a fi identic cu cel al hoţului şi cere ca în 
educaţia paznicilor să se urmărească ca nu cumva aceştia să practice hoţia sau 
alte activităţi de acest gen, decît - eventual - împotriva unui duşman din afara 
cetăţii. Prin natura lor, războinicii trebuie să fie cei mai buni luptători, căci ei 
vor fi singurii cetățeni care poartă arme şi care ştiu să le folosească. Inevitabil, 
războinicii vor fi şi singurii deținători ai puterii politice. Pe lîngă acest fapt, din 
cauză că vîrsta inocenţei a trecut, răul va stăpîni atît asupra cetății, cît şi asupra 
războinicilor. Din acest motiv, luptătorilor care apără şi păzesc cetatea le este 
necesară, mai mult decît oricărui alt cetățean, o educaţie în spiritul virtuții 
civice. Şi acest fapt se reflectă în dialogul propriu-zis. Glaucon a fost cel care 
s-a revoltat împotriva cetăţii sănătoase, iar revolta lui s-a născut din dorința de 
lux, de „a avea mai mult", din nevoia de a simți fiorii războiului şi ai distrugerii 
(vezi 471b6-cl). Socrate îi impune acum să accepte separarea deplină a meseriei 
armelor de orice lux şi cîştig (374a3): spiritul luxului şi cel al cîştigului sînt 
înlocuite de spiritul disciplinei şi cel al respectului față de sine. Din acest 
punct de vedere, educaţia lui Glaucon face parte din educaţia în spiritul cum- 
pătării, o constantă a întregii conversații desfăşurate pe parcursul Republicii. 
Educarea războinicilor în spiritul virtuţii civice este reprezentată de „educația 
armonioasă", prin poezie şi muzică. Nu orice gen de poezie este potrivită 
pentru a face din oameni buni cetăţeni, în general, şi cu atît mai puțin 

pentru a da naştere la războinici buni. în consecință, muzica şi poezia care nu 
determină însuşirea de către oameni a virtuţilor amintite trebuie să fie izgonite din 
cetate. Plăcerea specifică pe care o permite poezia poate fi tolerată numai atunci cînd 
ea duce la apariţia spiritului nobil şi la crearea unui caracter nobil. Severitatea acestei 
cerinţe este cu totul pe placul lui Adeimantos, cel care devine acum interlocutorul lui 
Socrate. însă chiar şi Socrate consideră această cerință drept una temporară, iar întreaga 
discuţie începe să capete caracterul unui mit“. Locul central este ocupat de educaţia 
religioasă. Credinţa în zei impune ca în cetate să fie povestite numai acele mituri care 
se dovedesc acceptabile, şi nu cele povestite de marii poeți. Pentru a arăta poveştile 
despre zei ce pot fi admise, Socrate impune două legi, legate de ceea ce Adeimantos 
numeşte „teologie". Pentru o înţelegere adecvată a acestei teologii, trebuie să avem în 
vedere contextul operei. Teologia este menită să servească drept model pentru 
poveştile mincinoase care sînt spuse copiilor mici (377c7-dl şi a). După cum ştim, 
poveştile mincinoase sînt necesare nu numai copiilor mici, ci şi cetăţenilor maturi ai 
cetăţii fericite, însă probabil ar fi mai bine dacă acest tip de mituri s-ar impune de la o 
vîrstă cît mai fragedă. în cetatea porcilor nu era nevoie de asemenea istorii mincinoase. 
Poate că din acest motiv Socrate o numise „cetatea adevărată", cea a sincerităţii. în 
orice caz, conversaţia despre teologie, desfăşurată între Socrate şi Adeimantos, se 
deplasează pe nesimţite de la necesitatea minciunilor nobile legate de zei 'la necesitatea 
cunoaşterii adevărului despre zei. Cei doi interlocutori pornesc de la premisa implicită 
că zeii există sau, mai precis, că undeva sălăşluieşte un zeu şi că ei ştiu ce este un zeu. 
Problema poate fi ilustrată printr-un exemplu. Socrate îl întreabă pe Adeimantos dacă 
un zeu ar minți sau ar trebui să născocească imagini mincinoase din pricina 
necunoaşterii lucrurilor străvechi, iar Adeimantos îi răspunde că aşa ceva este ridicol 
(382d6-8). însă de ce Adeimantos crede că acest lucru este ridicol ? Oare pentru că zeii 
trebuie să-şi cunoască foarte bine propriile lor probleme, aşa cum sugerează Timaios 
/Timaios, 40d3-41a5) ? Este adevărat că Timaios face deosebirea între zeii vizibili, cei 
despre care ştim că plutesc deasupra lumii noastre, şi zeii care se manifestă la distanțe 
foarte mari, adică între zeii cosmici şi cei din Olimp. O astfel de distincţie nu există 
nicăieri în teologia din Republica, unde sînt identificați doar zeii olimpieni. însă acest 
fapt dovedeşte fie caracterul „mitic" al teologiei din Republica, fie gravitatea întrebării 
„ce este un zeu ? " şi mai ales neputința de a-i găsi un răspuns. Am putea găsi o 
explicaţie la răspunsul lui Socrate luînd în considerare alte afirmaţii ale filosofului, însă 
ele nu ne ajută să înţelegem răspunsul lui Adeimantos şi, 


34. 376d9, 387b3-4, 388e2-4, 389a7, 390a5, 396c10, 397d6-e2, 398a8. 

prin urmare, nu ne putem da seama cît de profund este acordul la care ajung Socrate şi 
Adeimantos. Cu siguranță, ei cad de acord asupra faptului că zeii sînt făpturi 
supraumane şi că sînt înzestrați cu o generozitate şi o perfecţiune supraumane (381 cl- 
3). Chiar teza primei legi teologice este aceea că zeul este bun. De aici rezultă că zeul 
nu este cauza tuturor lucrurilor, ci numai a celor bune, ceea ce este acelaşi lucru cu a 
spune că zeul este drept. Prima lege a teologiei atribuie zeului noțiunea de dreptate 
din conversaţia cu Polemarchos, după care dreptatea constă în a-ţi ajuta prietenii, 
adică pe oamenii cu judecată, şi a nu face rău nimănui”. Singura dificultate evidentă 
apare în cazul celei de-a doua legi teologice, care susține lipsa de prefăcătorie a zeului 
şi care este, într-o oarecare măsură, un simplu corolar al primei legi. A doua lege are 
două implicaţii: 1) zeul nu-şi schimbă înfățişările sau forma (eidos sau idea), deci el 
nu ia înfăţişări diverse şi nici nu suferă modificări ale formei; 2) zeii nu înşală şi nici 
nu mint pe nimeni. Spre deosebire de cazul primei legi, Adeimantos nu deduce 
imediat necesitatea celei de-a doua, iar acest lucru este valabil în special pentru cea 
de-a doua implicaţie (380a7, 381ell, 382a3). Este evident că Ademinatos nu vede ce îl 
poate împiedica să susţină simultan că zeii sînt buni şi că ei mint: zeii sînt înzestrați 
cu toate virtuțile, deci şi cu cea a dreptăţii, iar dreptatea îți cere uneori să minți. Aşa 
cum o dovedeşte Socrate, mai întîi în acest context şi apoi puţin mai tirziu“, 
stăpînitorii sînt nevoiţi să mintă spre binele supuşilor lor, iar dacă zeii sînt drepți sau 
stăpînitori, este normal ca şi ei să mintă. Opoziția lui Adeimantos este deci provocată 
de interesul său pentru dreptate, ca virtute diferită de dragostea pentru adevăr (382a4- 
10) sau de filosofic El respinge dogma ce afirmă lipsa de prefăcătorie a zeilor, 
deoarece - spre deosebire de fratele său - este mult mai dispus să recunoască faptul că 
dreptatea este înrudită cu cunoaşterea sau cu arta decît că esenţa ei constă în 
sinceritate. Opoziția pe care o manifestă nu este cu totul în armonie cu implicaţiile 
lungului său discurs, rostit cam pe la începutul cărţii a doua“. Lucrul acesta nu ne 
surprinde: Adeimantos mai are încă multe de învăţat. La urma urmei, nu ştie încă ce 
este dreptatea. Ulterior, pe parcursul dialogului, Socrate sugerează că dreptatea este o 
virtute specifică oamenilor (392a3-c3), poate din cauză că ea îşi are rădăcinile în 
neputința ființei umane de a trăi independent de ceilalți, motiv pentru care este 
determinată să dea naştere cetății (369b5-7). în consecință omul este, în esenţa sa, o 
ființă 


35. 382dll-e3. Polemarchos şi Adeimantos apar împreună: 327cl. Vezi şi 449bl-7. 

36. 382c6 şi urm., 389b2-d6. Vezi propoziţia condiţională, parţial versificată, de la 
389b2-4. 

37. Esenţa acestei dificultăți apare la 366c7, după felul în care judecăm ipoteza că zeii 
înşişi trebuie să aibă naturi divine. 

„erotică", pe cînd zeii sînt autonomi, independenți, nefiind legaţi de eros. S-ar 
părea aşadar că dreptatea şi eros-ul au aceeaşi origine. 

In concepţia lui Socrate, educaţia războinicilor înseamnă educarea tuturor 
virtuților. In finalitățile acestui tip de educaţie se recunosc cu uşurinţă spiritul 
religios, curajul, modestia şi dreptatea, iar înțelepciunea este înlocuită de 
onestitate şi de respingerea plăcerii de a ride. Discuţia asupra modului în care 
războinicii ar putea fi educați în spiritul dreptăţii este amînată, pe motiv că 
interlocutorii încă nu ştiu ce este dreptatea“. Acest motiv pare a fi fals, fiindcă 
interlocutorilor nu le-ar fi uşor să definească nici celelalte virtuţi amintite. 
Vom desluşi care este adevăratul motiv al acestei amînări dacă vom fi atenți la 
faptul că, pe măsură ce conversaţia se orientează spre tema armoniei propriu-- 
zise, melodiosul şi erotizatul Glaucon, care îşi face din nou apariția, rîzînd, va 
intra în conversație, luînd încă o dată locul fratelui său (398c7, el; 402e2). In 
general, Glaucon este interlocutorul lui Socrate ori de cîte ori se discută teme 
importante. într-o conversaţie cu acest tînăr, Socrate afirmă clar scopul ultim al 
educaţiei războinicilor. El se dovedeşte a fi eros-ul, iubirea de frumos sau 
iubirea pentru lucrurile nobile. Acest gen de eros este asociat în special 
curajului şi, mai mult decît orice, cumpătării sau decenţei“”. în sens restrâns, s- 
ar putea spune că dreptatea îşi are originea în cumpătare sau în îmbinarea 
armonioasă între cumpătare şi curaj. Astfel, Socrate face izbitor de clar diferen- 
țierea dintre bandele de jefuitori şi cetatea fericită: aceste două tipuri de 
societăţi se deosebesc în principal prin faptul că partea înarmată şi stăpînitoare a 
cetății fericite este animată de eros, de iubirea pentru tot ce este frumos şi 
armonios. Deosebirea aceasta nu trebuie căutată în faptul că, în relaţiile sale 
cu alte cetăţi, fie ele ale grecilor sau ale barbarilor, cetatea perfectă se ghidează 
după argumentele dreptăţii, căci dimensiunea teritoriului acestui tip de cetate 
este determinată exclusiv de necesitățile cetăţii şi de nimic altceva (423a5-cl; 
vezi şi 422dl-7). în plus, relaţiile cetății fericite cu alte cetăţi se bazează mai 
degrabă pe judecata înțeleaptă decît pe dreptate (428d2-3). Cetatea fericită nu 
face parte din nici o comunitate sau federaţie de cetăţi, ea nu se dedică 
bunăstării vreunei comunităţi de acest tip şi nici nu se subordonează altor 
cetăți. Din acest motiv, dacă vrem să continuăm paralela între individ şi cetate, 
trebuie cel puțin să ne străduim să înţelegem virtuțile caracteristice individului, 
raportîndu-ne la alte virtuţi decît dreptatea. Faptul că eros-ul, iubirea de 
frumos, ia temporar locul dreptăţii face parte din experimentul amintit. S-ar 


38. Cf. 395c4-5 şi 427€l0-1l cu 386a1-6, 388e5, 389b2,, 389d7, 392a8-c5. 


39. 399c3, 399ell, 401a5-8, 402c2-4, 403c4-8, 410a8-9, 410el10, 41 1c4 şi urm. 
(376e2-10), 416d8-el. 

putea spune că, în această fază, situația din cetatea fericită este exact opusul 
situației din cetatea sănătoasă. 

Paralela între cetate şi individ a fost creată pe nesimţite, şi tot în acelaşi mod 
este pusă la îndoială. Pentru a funcţiona cît mai bine, cetatea trebuie să fie 
unită, să formeze un tot cît mai unitar, iar din acest motiv individul trebuie să 
fie unic. Fiecare cetățean trebuie să se dedice în exclusivitate unei singure arte 
sau profesii (423d3-6). Dreptatea înseamnă simplitate. De aceea, educaţia 
trebuie să fie una simplă. Se cuvine ca gimnastica simplă şi muzica simplă, 
naturală, să fie preferate unor forme compuse, „sofisticate" sau elaborate 
(404b5, 404b7, 404e4-5, 410a8-9). însă omul este o ființă duală, compusă din 
trup şi suflet, drept pentru care un războinic bine educat trebuie să se pregă- 
tească în cele două arte capitale (411e4), care sînt gimnastica şi muzica“, 
Dualismul de care am pomenit este ilustrat prin deosebirea radicală dintre 
medic, vindecătorul trupului, şi judecător, vindecătorul sufletului, diferență 
discutată în acest context. Nu mai este nevoie să spunem că muzica însăşi se 
compune din două arte diferite, muzica în sensul strict al cuvîntului şi poezia, 
ca să nu mai amintim şi de arta cititului şi scrisului (402b3). Deoarece fiul lui 
Asklepios combină cele două arte eterogene, cea a medicinei şi cea a războiului 
(408al-2), am putea să ne întrebăm dacă diferenţierea strictă a oamenilor care 
se dedică artei războiului de celelalte categorii de artizani sau meseriaşi 
(374a3-d6) reprezintă convingerea ultimă a lui Socrate. E posibil ca Socrate să 
fi sugerat aici că acelaşi individ poate fi un bun poet tragic şi, în acelaşi timp, 
un bun poet comic, mai ales că am aflat din acest context că omul înzestrat cu 
acea nobilă simplitate, cel care - de dragul unei asemenea simplități - n-ar 
imita niciodată un ins de condiție mai joasă, s-ar putea totuşi preta la aşa ceva, 
cu condiţia să o facă în glumă. Dualismul între joc şi seriozitate ne avertizează 
de pericolul unei aprecieri prea simpliste a simplităţii. Putem însă evita o 
astfel de judecată simplistă, reamintindu-ne că stăpînitorii cetății perfecte sînt 
nevoiți să combine două activităţi eterogene: cea de filosof, pe de o parte, şi 
cea de rege, pe de cealaltă parte. 

Deosebirea dintre dreptate şi iubirea de frumos (ultima fiind țelul educației 
războinicilor) iese la iveală în discursul lui Socrate despre stăpînitori. Stăpîni- 
torii trebuie să fie aleşi din rîndurile elitei războinicilor. Pe lîngă faptul că sînt 
obligați să stăpînească arta apărării cetățenilor, ei trebuie să fie dornici să se 
îngrijească de cetate, să îşi iubească cetatea. Acest gen de iubire nu este eros, 
ci philia (prietenie). După cum ne amintim, arta de a păzi este, în sine, 


40. Vezi înţelesul diferit al cuvîntului „simplu/neamestecat" în 410d3 şi 412a4, pe de 
o parte, şi în 39742 (cf. 397el-2), pe de altă parte. 

similară artei de a fura. Este mult mai probabil ca un om să-i iubească pe acei 
concetăţeni care îl ajută mai mult în realizarea scopurilor personale sau a căror 
fericire reprezintă o condiție pentru atingerea propriei sale fericiri (412c5-d8). 
Aşadar iubirea care se cere stăpînitorilor nu este nici spontană, nici dezinte- 
resată în sensul că un bun stăpînitor şi-ar putea iubi cetatea făcînd.abstracție de 
propriul său interes. Iubirea care i se cere este una calculată, interesată. 
Dreptatea ca devotament față de binele comun nu este nici artă, nici eros, şi se 
pare că nu merită să fie aleasă numai de dragul ei. A-ţi păsa de cetatea de care 
aparții este una; a suporta greutăţile pe care le presupune administrarea 
treburilor într-o cetate, adică a te pune în slujba cetăţii, este cu totul altceva. 
Aşa ne explicăm de ce Socrate cere ca stăpînitorii buni să fie preamăriți atît în 
timpul vieții, cît şi după moarte (414al-4; vezi şi 347d4-8). însă stimulentul 
nu are nici o influență asupra celor stăpîniți şi, din acest motiv, Socrate 
introduce acum ideea minciunii nobile par excellence, care se referă în special 
la supuşii dintr-o cetate, mai precis la soldați, cea mai importantă forță într-o 
cetate. Acest gen de minciună nobilă este necesar pentru ca soldaţii să aibă cât 
mai multă grijă de cetate, dar şi unii de alții (415d3-4). Aşadar, cetatea perfectă 
nu poate exista în prezenţa adevărului, a naturii în sine, ci doar pe baza unei 
înşelătorii fundamentale. Minciuna nobilă este formată de fapt din două părți. 
Prima parte are scopul de a-i face pe cetăţeni să uite adevărul despre educaţia 
lor, adică să uite felul în care, din simple ființe umane sau din ceea ce am numi 
ființe umane naturale, au devenit cetăţeni, locuitori ai cetăţii”!. Această înşelă- 
torie are, evident, rostul de a estompa distincția dintre natură şi artă şi pe cea 
dintre natură şi convenţie. Ea impune ca toți cetățenii să se considere copiii 
uneia şi aceleiaşi mame şi doici, pămîntul, şi să se simtă cu toţii fraţi, dar în 
aşa fel încît pămîntul să fie identificat doar cu o anumită parte a sa, cu ţinutul 
sau teritoriul care aparține respectivei cetăți. Prin urmare, fraternitatea tuturor 
ființelor umane va fi înlocuită cu fraternitatea tuturor concetățenilor. A doua 
parte a minciunii nobile justifică o caracteristică fundamentală a acestei 
fraternități specifice, adică inegalitatea funciară a indivizilor: în timp ce 
fraternitatea se datorează pămîntului de care aparțin, inegalitatea este dată de 
divinitate. Dacă zeul este cauza tuturor lucrurilor bune (380c8-9), s-ar zice că 
şi inegalitatea este un lucru bun. Oricum, decizia zeului de a impune inegali- 
tatea între frați nu a fost una arbitrară. El nu a hotărît dinainte care dintre ei să 
stăpînească şi care să fie supuşi; n-a făcut altceva decît să certifice o diferență 
naturală şi să o definească. Ne-am putea aştepta ca zeul să garanteze cel puțin 
ceea ce natura nu garantează, adică să impună ca stăpînitorii să dea 


41. Vezi şi Rousseau - Contractul social II, 7 (,Legiuitorul"). 

naştere la alți stăpînitori, soldaţii să aibă ca urmaşi doar soldaţi, fermierii şi 
meşteşugarii să aibă drept fii numai fermieri şi meşteşugari. însă zeul se 
opreşte la mult mai puţin. El cere doar ca fiii născuți din părinți nobili, dar 
care nu se dovedesc la înălțimea cerințelor acestei clase, să fie plasați într-o 
clasă inferioară şi invers, astfel încît ordinea naturală să fie respectată fără nici 
o milă. împărțirea rasei umane în cetăți independente şi autonome nu este un 
proces pur şi simplu natural, însă ierarhia din cadrul unei cetăți va fi una cu 
adevărat naturală (adică impusă de natura lucrurilor), dacă ea va fi susţinută cu 
suficientă putere de către divinitate. A doua parte a minciunii nobile, prin 
adăugarea sprijinului divin la ierarhia naturală, oferă imboldul necesar pentru 
ca militarii să se supună conducătorilor lor şi astfel să slujească cetatea cu cît 
mai multă tragere de inimă. Totuşi, de vreme ce nu putem să acordăm 
sprijinului divin menționat o importanță mai mare decît cea sugerată de text, 
sîntem nevoiți să admitem că imboldul de care am amintit nu este suficient. 
Acesta este motivul pentru care, în acest moment, Socrate introduce ideea de 
comunitarism (în sensul de trai în comun, de tip egalitarist): de vreme ce 
de manifestare a nedreptăţii. în extrem de scurta conversaţie asupra traiului în 
comun, în care se discută despre proprietate, accentul este pus pe ideea de 
proprietate. Nu vor exista nici un fel de locuri ascunse şi nici spaţii private. 
Fiecare va fi obligat să trăiască toată viața, dacă nu în spațiu deschis, cel puţin 
într-un spațiu care să poată fi controlat cu uşurinţă. Orice ins va putea să 
pătrundă în spațiul de locuit al celorlalți oricînd va dori. Ca recompensă 
pentru serviciile pe care le aduc meşteşugarilor din cetate, soldaţii nu vor fi 
răsplătiți cu nici un fel de bani, ci doar cu o cantitate suficientă de hrană şi cu 
toate celelalte produse necesare traiului. în cetatea taberei înarmate nu există 
nici un fel de echivalent al faimosului inel al lui Gyges, adică locuinţa 
personală, spaţiul privat. Nimeni nu mai poate fi fericit folosindu-se de 
nedreptate, deoarece nedreptatea nu se poate manifesta cu succes decât prin 
intermediul izolării, al tainei, iar acestea nu mai sînt posibile. 

în cetatea fericită, aşa cum am descris-o pînă acum, dreptatea depinde încă 
Glaucon, într-un discurs extrem de lung. încă nu am ajuns să întîlnim dreptatea 
autentică. Aşadar, după cum remarcă şi Glaucon, nu am reuşit încă să atingem 
fericirea autentică. Cu alte cuvinte, identitatea între interesul personal şi 
interesul celorlalți oameni sau interesul cetăţii, a dispărut o dată cu decăderea 
cetății sănătoase, şi nu a fost încă reinstituită, cel puţin în ceea ce îi priveşte 
pe soldați, apărătorii acesteia. Oamenii de rînd reprezintă oile, soldaţii sînt 
câinii, iar conducătorii sînt simbolizați de păstori (416a2-7). însă cine sînt 

proprietarii? Cine beneficiază de pe urma întregii afaceri? Pe cine face ea 
fericit? Nu este atunci de mirare că, la începutul cărții a patra, tăcutul şi -într- 
un fel - prozaicul Adeimantos, care ignoră cu totul plăcerile războiului şi nu 
concepe nici un fel de activitate paşnică de care soldaţii să se apuce numai de 
dragul ei, îl pune sub acuzaţie pe Socrate în numele acestor soldați, adevărații 
proprietari ai cetății (419a2-4). Socrate se apără afirmînd că interesul nostru 
este în primul rînd fericirea cetăţii şi abia pe urmă fericirea unui grup din 
cadrul ei, iar noi oferim fiecărui grup atîta fericire cîtă i se cuvine pentru 
serviciile aduse cetății sau pentru dreptatea ce îl caracterizează. Oferim de fapt 
fiecărui grup atîta fericire cît se impune sau cît este permis prin natura grupului. 
Insă toate grupurile sînt formate din indivizi. Nu este clar dacă fericirea 
grupului, atîta cît o permite poziţia lui în cadrul cetăţii, asigură automat şi 
fericirea indivizilor care aparțin grupului, sau dacă individul n-ar putea cumva 
ajunge la un grad mai mare de fericire printr-un comportament nedrept. Trebuie 
să vedem dacă această problemă se clarifică atunci cînd interlocutorii încep să 
caute soluţii la o altă problemă: dreptatea în adevăratul sens al cuvîntului sau 
nedreptatea veritabilă sînt necesare pentru asigurarea fericirii (427d5-7)? 

La fel cum Glaucon îşi arătase nemulțumirea față de cetatea sănătoasă, nu 
pentru că cetățenilor săi le lipsea virtutea, ci pentru că le lipsea capacitatea de a 
se bucura de masă, şi Adeimantos îşi exprimă nemulțumirea față de cetatea 
taberei înarmate, nu pentru că cetăţenilor acesteia le-ar lipsi spiritul de dreptate 
autentică, ci din cauză că nu au avere. Imperfecțiunea acestor argumente se 
datorează educaţiei incomplete a interlocutorilor filosofului. Pentru a vindeca 
oamenii de nevoia de plăceri gastronomice, soluția găsită este cumpătarea. 
Pentru a-i vindeca de pofta de îmbogăţire, soluţia este dreptatea. Cea de-a doua 
soluţie este descoperită în timp ce interlocutorii se pornesc să afle dacă 
dreptatea autentică este sau nu necesară asigurării fericirii, iar adevărul este că ea 
poate fi descoperită cu mai multă uşurinţă decît în cazul primei probleme. 
Explicația ar fi că bogăţia este mult mai apropiată de planul politic decît 
plăcerile simţurilor: cetatea în sine, ca instituţie, nu poate să mănînce şi să bea, 
dar poate deţine proprietăți. După ce Socrate îşi încheie apărarea împotriva 
acuzațiilor aduse de Adeimantos, Adeimantos pune problema bogăției, nu a 
individului, ci a cetăţii, care are nevoie de avere atunci cînd vrea să poarte 
războaie (422a4-7, b9, d8-e2). Respingînd o astfel de variantă, Socrate înfrînge 
complet opoziția lui Adeimantos față de soluția cetăţii taberei înarmate şi 
totodată - din câte se pare - pune capăt problemei dreptății veritabile. în opinia 
lui Socrate, înlocuitorul bogăției va fi politica cetăţii fericite, o politică de 
alianță cu cei mulți şi săraci din cetățile duşmane, împotriva celor puţini şi 
bogaţi (423a3-5; vezi şi 471 b2). însă aceasta nu este cea mai amară pilulă 

pe care îndîrjitul antidemocrat Adeimantos, cel atît de pornit împotriva 
inovațiilor (424d3-e4), este silit de Socrate să o înghită. Socrate se foloseşte de 
ocazie pentru a pretinde radical traiul în comun, cu femeile şi copiii. Lui 
Adeimantos i se impune să accepte inovaţia chiar şi în cazul cîntecelor (separată 
de inovația legată de diferitele tipuri de cîntece). în acuzaţia pe care i-o 
adusese lui Socrate el arătase că măsurile de pază propuse mai înainte sînt 
insuficiente sau că este nevoie de abateri şi mai radicale de la normă decît s-a 
afirmat anterior: purificarea cetății dezlănţuite, a cetăţii febrile, impune 
distrugerea completă a ei, aşa cum a fost cunoscută pînă în acest moment, act 
care ar putea fi considerat cea mai mare nedreptate (vezi 426b9-c2). Cele 
dintii, cele mai importante şi mai strălucitoare instituții legale ale cetății 
fericite, acelea care sînt dedicate venerării zeilor, sînt lăsate în seama 
interpretului străbun, adică în seama zeului, căci el este interpretul în astfel de 
probleme, care privesc ființele umane. Mai precis, aceste instituții rămîn în 
seama delphicului Apollo, deoarece, dacă Apollo ar fi un zeu al grecilor, el nu 
ar putea îndeplini o funcţie aleasă pentru o cetate care nu este numai 
grecească, ci şi fericită. Faptul nu influențează transformarea radicală de care 
am pomenit anterior. 

După ce au reuşit să pună bazele cetăţii fericite, Socrate, împreună cu 
prietenii săi, revin la problema definirii dreptăţii şi a nedreptăţii şi la întrebarea 
dacă omul care îşi caută fericirea trebuie să fie drept sau nedrept. Cert este că 
ei reuşesc să spună ce este dreptatea. Probabil că acesta este cel mai straniu 
aspect din Republica. Dialogul platonician dedicat temei dreptăţii răspunde la 
întrebarea „Ce este dreptatea?" cu mult înainte de a ajunge la jumătatea 
textului, cu mult înainte de a scoate la lumină sau de a aminti măcar elementele 
cele mai importante ale problemei, fără de care aprecierea esenței dreptății nu 
poate fi stabilită într-o manieră adecvată. Nu este de mirare că definiția 
dreptăţii la care se ajunge în Republica determină cel mult genul căreia îi 
aparţine, dar nu şi diferența sa specifică (vezi 433a3). Nu putem să nu 
comparăm Republica cu alte dialoguri care pun problema definirii unei anumite 
virtuţi. Acele dialoguri nu răspund la întrebarea asupra căreia se concentrează; 
ele sînt dialoguri aporetice. Republica pare a fi un dialog în care se afirmă 
adevărul, un dialog dogmatic. însă, de vreme ce adevărul este prezentat pe 
baza unor dovezi izbitor de incomplete, sîntem nevoiţi să susţinem că Republica 
este un dialog la fel de aporetic ca şi dialogurile aporetice propriu-zise. De ce 
oare, spre deosebire de dialogurile care se ocupă de alte virtuţi, Platon alege 
această metodă exact în dialogul legat de problema dreptăţii? Am putea spune 
că dreptatea este virtutea universală, virtutea legată cel mai evident de cetate. 
Tema Republicii este o temă politică din mai multe puncte de vedere, iar 

problemele politice cele mai urgente nu permit nici o amînare. în consecință, 
problema dreptăţii trebuie rezolvată prin orice mijloc, chiar dacă încă nu 
deținem dovezile necesare unui răspuns viabil. Dialogul Laches începe cu o 
întrebare mult mai practică decît cea legată de dreptate: dacă o anumită 
tactică de luptă este sau nu utilă în timpul unei bătălii. O dată ce inşii 
specializaţi în strategie militară nu reuşesc să cadă de acord, Socrate intervine 
în discuţie şi, într-o manieră deloc supărătoare - cel puţin pentru cei prezenți - 
, dovedeşte că la această întrebare nu se poate da un răspuns clar înainte de a 
şti ce este curajul. Discuţia pe tema definirii curajului nu duce la nici un 
rezultat şi din acest motiv răspunsul la întrebarea concretă ce fusese pusă 
inițial este amînat pentru un moment nedefinit sau, mai curînd, întrebarea în 
sine iese cu totul din atenţia interlocutorilor. De fapt problema inițială a putut 
fi lăsată la o parte fără nici un risc, deoarece nu era nici foarte importantă, nici 
foarte urgentă. Dacă lucrurile ar fi stat altfel, cel însărcinat să conducă 
discuţiile ar fi impus rezolvarea ei fără să mai aştepte răspunsul potrivit la 
întrebarea legată de curaj şi n-ar fi greşit deloc, deoarece nu există nici o 
legătură între cele două probleme. Deşi în Laches nu se ajunge la o definiţie a 
curajului, o lectură atentă a dialogului va arăta că textul răspunde la întrebare 
cel puţin la fel de bine cum o face şi textul Republicii în cazul definiției 
dreptăţii. Deosebirea dintre dialogurile aporetice şi dialogurile care conţin o 
doctrină este una înșelătoare. Pentru a nu ne lăsa păcăliți, trebuie să judecăm 
altfel lucrurile şi să vedem dacă dialogurile care conţin o doctrină - în special 
acelea în care Socrate este cel care conduce discuţia - nu se poartă cumva sub 
o presiune comparabilă cu cea pe care o simțim manifestîndu-se în Republica. 
Spre exemplu, discuţia despre care se aminteşte în Phaidon trebuia să se 
încheie, deoarece ea are loc în ziua morții lui Socrate. în ceea ce priveşte 
Banchetul, nu trebuie să uităm că Socrate atribuie învățătura conținută în 
acest dialog Diotimei. 

Studierea problemelor ridicate de definirea dreptăţii poate începe atît de 
timpuriu în dialog întrucât interlocutorii sînt de acord cu Socrate, atunci cînd 
acesta declară încheiat procesul de întemeiere a cetăţii fericite. După ce 
lucrurile dintîi, cele mai importante şi mai fascinante, lucrurile esenţiale, le-au 
fost furnizate cetăţenilor acelei cetăți ipotetice, ar fi oare posibil să mai 
lipsească ceva ? în consecință Socrate le cere interlocutorilor săi să cerceteze 
şi să afle unde există dreptate şi unde există nedreptate în interiorul acelei 
cetăți. însă Glaucon, reamintindu-i de promisiunea sa de a veni în ajutorul 
dreptăţii, îl obligă şi pe el să participe, ba chiar să preia conducerea în această 
căutare. Interlocutorii filosofului nu sînt totuşi conştienţi de faptul că Socrate 
a schimbat termenii angajamentului sau însărcinării sale. El ar fi trebuit să 

arate că dreptatea merită aleasă numai pentru valoarea ei şi nu din cauza 
consecințelor unei astfel de alegeri, însă acum el afirmă că problema este 
dacă, pentru a fi fericit, un om trebuie să fie drept sau nedrept. S-ar putea ca 
dreptatea să fie o condiție indispensabilă pentru asigurarea fericirii, fără să 
merite să fie aleasă doar pentru ea însăşi, ci doar ca un mijloc sau ca un rău 
necesar atingerii scopului amintit. în text se afirmă că întrebarea dacă dreptatea 
este sau nu bună, chiar şi în acest sens restrîns, rămîne una cu totul deschisă, 
dar cu toate acestea Socrate spune imediat după aceea că, dacă cetatea pe care 
au întemeiat-o în discuţia lor este una bună, ca trebuie neapărat să fie înzestrată 
cu toate virtuțile. El consideră deci de la sine înțeles că dreptatea este bună 
sau, poate, solicită o întrebare decisivă. Stratagema îi reuşeşte din cauză că 
Glaucon nu are o imagine foarte clară asupra problemei. El este un partizan al 
dreptăţii, dar în acelaşi timp este şi buimăcit de discursurile detractorilor 
acesteia. Ar dori să fie convins că dreptatea este lucrul cel mai nobil, dar este 
conştient că există şi altele, care nu par a fi mai prejos decît ea. De aceea, 
atunci cînd Socrate amină acea căutare a dreptăţii şi discută mai întîi despre 
alte virtuţi, interesul lui Glaucon faţă de problema acestor virtuţi este suficient 
de ridicat ca să-l împiedice să protesteze împotriva abordării ocolite pe care o 
adoptă filosoful (vezi 430d4-el). Nu nedreptățim pe nimeni dacă remarcăm 
că, în mod straniu, paradoxal, începutul discuţiei despre dreptate este lipsit de 
simplitate, cu toate că dreptatea pare să aibă destule în comun cu simplitatea. 
Pentru început, Socrate şi Glaucon caută să descopere trei virtuți capitale, 
altele în afară de dreptate. în cetatea întemeiată conform naturii lucrurilor, 
înțelepciunea este atributul stăpînitorilor şi numai al lor, deoarece înţelepţi 
constituie, prin natura lucrurilor, partea cea mai redusă a populaţiei unei cetăți 
şi este în beneficiul cetății ca aceştia să o cîrmuiască. în cetatea fericită curajul 
este atributul războinicilor, fiindcă - spre deosebire de neînfricarea înnăscută - 
curajul politic, pus în slujba cetăţii, se naşte numai printr-o educaţie concen- 
trată asupra acelor cetăţeni care sînt potriviţi pentru această formă de curaj. 
Nu este chiar aşa de uşor să găseşti dreapta măsură, căci ea nu înseamnă 
numai autocontrol în fața plăcerilor şi poftelor, ci şi cumpătare, caracteristici 
necesare atît stăpînitorilor, cît şi războinicilor (431b9-d3). Dreapta măsură 
mai poate fi înțeleasă şi în sensul de control pe care îl exercită binele din om 
asupra a ceea ce este mai rău în el, acel lucru prin care întregul ajunge la 
armonie. în acelaşi timp, dreapta măsură reprezintă acordul între ceea ce este 
inferior de la natură cu ceea ce este superior de la natură, acord prin care cele 
două categorii amintite se cuvine să stăpînească într-o cetate. Astfel înțeleasă, 
cumpătarea pătrunde la toate nivelurile cetății fericite. Chiar şi aşa, cumpătarea 
este lipsită de simplitatea şi unilateralitatea înţelepciunii şi curajului. De vreme 

ce a controla şi a fi controlat sînt două lucruri cu totul diferite, cumpătarea 
clasei de sus se deosebeşte de cumpătarea clasei de jos a societăţii. Socrate şi 
Glaucon descoperă cu uşurinţă primele trei virtuți pe care le căutau în cetatea 
fericită, însă au mari greutăți în descoperirea dreptății, căci ea pare să se 
găsească într-un loc în care le este greu să ajungă; parcă s-ar ascunde în nişte 
neguri adînci. De fapt, dreptatea se rostogolea la picioarele lor, iar ei nu 
reuşeau s-o găsească, fiindcă o căutau prea departe. Spre deosebire de celelalte 
virtuți, greutățile întîmpinate în cazul dreptății reflectă faptul că interlocutorii 
nu au discutat despre educaţia în spiritul dreptăţii, în opoziţie cu virtuțile 
amintite. Dreptatea se dovedeşte a fi principiul care, încă de la început, 
dirijează întemeierea cetății bune sau fericite, principiu care funcționează 
deja, deşi nu în mod absolut, în cetatea sănătoasă şi care, din cîte ştim, nu 
funcționează pe de-a-ntregul nici în cetatea taberei înarmate. Dreptatea impune 
ca fiecare cetăţean să facă un singur lucru care are legătură cu cetatea, acel 
lucru pentru care este cel mai bine înzestrat prin natura sa, sau - mai simplu - 
ca fiecare să-şi vadă de treaba lui. Numai prin intermediul dreptății, înțeleasă 
ca o virtute, celelalte trei calități capătă valoarea de virtuți (433a-b). Ca să fim 
şi mai clari: o cetate este dreaptă dacă fiecare dintre cele trei categorii de 
cetățeni (aducătorii de venituri, soldații şi stăpînitorii) îşi face treaba pentru 
care sînt potrivite şi se limitează doar la aceasta. Atunci, dreptatea înseamnă 
cumpătare şi, spre deosebire de înţelepciune sau de curaj, nu reprezintă o 
caracteristică exclusivă a unei singure categorii de oameni, ci îi caracterizează 
pe toți locuitorii cetății. De aici rezultă că dreptatea, ca şi cumpătarea, are un 
caracter diferit pentru fiecare din cele trei categorii amintite. Spre exemplu, 
trebuie să presupunem că dreptatea stăpînitorilor înţelepţi este influențată de 
înțelepciunea lor (fără a mai pomeni de înclinația lor caracteristică spre 
dreptate), sau că dreptatea aducătorilor de venituri îşi dobîndeşte caracterul 
specific prin vulgaritatea acestora; iar dacă şi curajul războinicilor este numai 
curaj civic sau politic şi nu curaj pur şi simplu (430c; vezi şi Phaidon 82a), 
ajungem la concluzia că şi dreptatea lor (pentru a nu mai spune nimic despre 
dreptatea aducătorilor de venituri) va fi departe de ideea de dreptate în sine. 
Nici curajul războinicilor nu este curaj în sine, deoarece, în esența lui, el 
depinde de lege (cf. 429c7 cu 412e6-8 şi 413c5-7) întrucît războinicilor le 
lipseşte responsabilitate la nivelul cel mai înalt. Pentru a afla ce este dreptatea 
în sine trebuie să o judecăm din perspectiva unei ființe umane luată aparte. 
Această apreciere ar fi mult mai uşoară dacă dreptatea, aşa cum e înţeleasă în 
cazul individului, ar fi identică cu dreptatea din cetate, fapt care ar impune ca 
individul (sau mai degrabă sufletul său) să fie constituit din aceleaşi trei tipuri 
de „naturi" ca şi cetatea. Să remarcăm şi faptul că paralela dintre cetate şi 

individ, prin care ideea de cetate perfectă rezistă sau se prăbuşeşte, ne impune 
să facem abstracţie de trupul uman (cf. tranziţia de la individ la suflet, în 
434d-435c). Cerinţa amintită pare să fie îndeplinită de o evaluare provizorie a 
sufletului: sufletul este înzestrat cu dorință (partea apetență), judecată (partea 
rațională) şi mânie sau pasiune (partea pasională) (440a5, c2), la fel cum şi 
cetatea este constituită din aducători de venituri, războinici şi conducători. De 
aici putem trage concluzia că un om este drept dacă fiecare din aceste trei părți 
componente ale sufletului său funcţionează cum se cuvine şi nu intervin una 
asupra celeilalte, deci dacă sufletul este sănătos. Dar dacă dreptatea înseamnă 
sănătatea sufletului şi invers, adică nedreptatea este reprezentată de îmbolnă- 
virea sufletului, atunci este evident că dreptatea va fi folositoare, iar nedreptatea 
dăunătoare, indiferent dacă lumea observă cînd un om este drept sau nedrept 
(44d-445b). Un om este drept şi cinstit dacă partea rațională a sufletului său 
stăpîneşte cu înţelepciune asupra întregii sale ființe (441e) şi dacă partea 
pasională, ca supusă şi aliată a celei raţionale, o ajută pe aceasta să controleze 
nenumăratele cerinţe care devin inevitabil dorințe de a avea din ce în ce mai 
mulţi bani. Ar însemna însă că numai acea ființă umană în care raţiunea, 
cultivată în mod adecvat, stăpîneşte asupra celorlalte două părţi, educate şi ele 
în mod adecvat (deci numai înțeleptul) poate fi într-adevăr un om drept (vezi 
442c). Sufletul nu poate fi sănătos dacă una din părțile sale este atrofiată şi 
mai ales dacă acest lucru se întîmplă cu cea mai bună parte a sa. Aşadar nu e 
de mirare că, în cele din urmă, omul drept este identificat cu filosoful (580d- 
583b). Iar filosoful poate fi drept fără a fi neapărat membru al cetăţii fericite. 
Aducătorii de venituri şi războinicii nu sînt drepți cu adevărat, deoarece 
dreptatea lor derivă exclusiv din deprinderi de un gen sau altul, care . nu sînt 
acelaşi lucru cu filosofia. Prin urmare, în străfundurile cele mai adînci ale 
sufletelor lor, aceşti oameni tînjesc după tiranie, după nedreptatea absolută 
(619b-d). Acum ne dăm seama cît de multă dreptate avea Socrate atunci cînd 
se aştepta să descopere nedreptatea şi în cetatea bună, în cetatea fericită 
(427d). Prin asta, nu negăm faptul că membrii cetății fericite, alții decît 
filosofii, vor acționa cu mult mai multă corectitudine decît o fac ca membri ai 
cetăților existente în realitate. 

Dreptatea celor lipsiți de înțelepciune apare într-o lumină diferită atunci 
cînd o judecăm în cadrul cetăţii, pe de o parte, şi, pe de altă parte, atunci cînd 
judecăm dreptatea sufletului. De aici putem deduce că paralela dintre cetate şi 
suflet este una înşelătoare şi imperfectă, deoarece definiția dreptății pe care se 
fundamentează este o definiție imperfectă. Ni se spune că dreptatea constă în 
faptul că fiecare categorie de locuitori ai cetății sau fiecare parte a sufletului 
uman „face acea activitate pentru care este cel mai bine înzestrată de la 

natură" sau una „apropiată" de aceasta. Se mai spune că o parte a sufletului 
este dreaptă sau un locuitor al cetăţii este drept dacă îşi face munca sau îşi vede 
de treabă „într-un anumit mod". Caracterul indefinit este eliminat dacă înlocuim 
„într-un anumit mod" cu „în cel mai bun mod posibil" sau pur şi simplu prin 
„bine" (433a-b, 443c4-d7; Aristotel - Etica nicomahică 1098a7-12). Dacă 
fiecare element component a cetății îşi face treaba bine şi prin urmare este 
înzestrat cu virtutea sau virtuțile tipice pentru ea, cetatea va fi înțeleaptă, 
curajoasă, cumpătată şi totodată absolut corectă, deci nu va mai avea nevoie, 
pe lîngă acestea, şi de dreptate. în cazul individului, lucrurile stau cu totul 
altfel. Chiar dacă individul este înţelept, curajos şi cumpătat, totuşi el nu este 
absolut corect, pentru că bunătatea față de tovarăşii săi, dorința sa de a-i ajuta, 
de a avea grijă de ei sau de a se pune în slujba lor (412d13), sentimente cu totul 
diferite de refuzul de a le face rău, nu rezultă din faptul că el este înzestrat cu 
cele trei virtuți amintite. Cele trei virtuți capitale îi sînt sînt suficiente cetății, 
deoarece cetatea este independentă, dar ele sînt insuficiente în cazul indivi- 
dului, pentru că individul nu este independent. Socrate şi Glaucon nu reuşesc 
să găsească dreptatea atunci cînd o caută tocmai pentru că dreptatea ca virtute 
independentă este inutilă în cazul cetății. 

Paralela între cetate şi suflet impune ca în structura sufletului pasiunea sau 
partea pasională să ocupe o poziție superioară dorinței (părții apetenţe), la fel 
cum, în cazul cetăţii, războinicii ocupă o poziţie superioară aducătorilor de 
venituri (440e2-7). Este foarte plauzibil ca aceia care apără cetatea împotriva 
duşmanilor din afara şi în interiorul ei, precum şi cei care au primit o educație 
armonioasă, să fie mult mai respectați decît cei cărora le lipsesc responsabi- 
litățile publice şi nu au beneficiat de o educaţie armonioasă. însă este mult mai 
puţin plauzibil ca forța pasională, luată în sine, să fie superioară ierarhic forței 
apetenţe. Partea pasională, luată separat, include într-adevăr o mare varietate 
de fenomene, pornind de la indignarea cea mai nobilă în fața nedreptăţii, a 
ticăloşiei şi a cruzimii şi ajungînd pînă la mînia unui copil răsfăţat, care se 
înfurie cînd i se ia vreun lucru pe care îl doreşte, oricît de vătămător ar fi acel 
lucru (vezi 441a7-b2). Nu putem însă să nu observăm că acelaşi lucru este 
valabil şi pentru dorinţă: eros-u\, iubirea, este un gen de dorință care, în 
formele sale benefice, porneşte de la dorința de nemurire prin urmași, trece 
prin dorinţa de nemurire prin glorie şi ajunge la dorinţa de nemurire exprimată 
de participarea prin cunoaştere la lucrurile inalterabile în toate privinţele. 
Afirmația că, în sine, forța pasională este superioară ierarhic celei apetențe 
devine astfel discutabilă. Cu toate că Glaucon neagă sub jurămînt acest lucru 
(sau poate tocmai de aceea), pasiunea conspiră cu dorința împotriva judecății 
raţionale (40b4-8). Să nu uităm nici un moment că, deşi există un eros filosofic, 

nu există nici un fel de indignare filosofică şi nici furie sau dorinţă filosofică 
de victorie (vezi 536b8-c7). Paralela între cetate şi suflet se bazează pe o 
ignorare deliberată a eros-ului, o tehnică folosită în mod repetat în Republica 
şi evidențiată cu maximă claritate în două cazuri: mai întîi atunci cînd Socrate 
menționează nevoile fundamentale care dau naştere societăţii umane şi nu 
pomeneşte nimic de necesitatea de a procrea, iar a doua oară atunci cînd 
descrie figura tiranului şi îl prezintă ca pe o încarnare a lui Eros (573b-e, 
574d-575a). Nu mai insistăm asupra faptului că Republica se deschide cu un 
fel de blestem la adresa eros-ului (329b6-dl). în discuţia tematică asupra 
poziţiei ierarhice a pasiunii şi a dorinţei, Socrate nu pomeneşte nimic de eros”. 
Se pare că există o tensiune între eros şi cetate şi, în concluzie, între eros şi 
dreptate, iar cetatea nu poate să-şi intre în drepturi decît prin deprecierea 
eros-ului. Eros-ul se supune numai propriilor sale legi şi nu legilor cetății, 
oricît de bune ar fi ele. îndrăgostiţii nu sînt în mod necesar şi concetăţeni şi 
nici tovarăşi în cadrul aceleiaşi tabere sau partid politic. în cetatea fericită, 
eros-ul se supune pur şi simplu cerințelor impuse de cetate şi numai acei 
indivizi care promit să nască şi să educe tipul potrivit de urmaşi primesc 
dreptul de a se uni în vederea procreării. Chiar abolirea spaţiului privat este o 
lovitură dată eros-ului. Cetatea nu este o uniune erotică, deşi ea presupune, 
într-un anumit sens, legături erotice. Nu există în această cetate o categorie a 
îndrăgostiților, aşa cum este una a stăpînitorilor, una a războinicilor şi una a 
aducătorilor de venituri. Cetatea nu procreează în acelaşi fel în care delibe- 
rează, poartă războaie şi stăpîneşte proprietăți. Patriotismul, devotamentul față 
de bunăstarea tuturor sau dreptatea trebuie să înlocuiască eros-ul într-o măsură 
cît mai mare, căci patriotismul este mai strîns înrudit cu pasiunea, cu dorinţa 
de a lupta, cu mînia, indignarea şi furia decît ar putea fi vreodată eros-ul. Atât 
uniunile de tip politic, cât şi cele de tip erotic sînt asocieri exclusiviste, însă 
exclusivismul lor se manifestă în moduri diferite: îndrăgostiții se izolează ei 
înşişi de ceilalți (de „lume"), fără să se opună celorlalți şi fără ca aceştia să-i 
urască, pe cînd despre cetate nu se poate spune că se izolează de „lume”, 
fiindcă ea se diferențiază de ceilalți numai opunîndu-se lor sau înfruntîndu-i. 
Pentru asocierile de tip politic opoziţia „noi şi ei" este esențială. Superioritatea 
pasiunii în fața dorinței îşi găseşte un argument în faptul că fiecare acțiune 
umană dominată de pasiune pare să includă o justificare, prin care cel implicat 


42. Vezi 43946. Cf. cu procedura similară din Timaios, unde teza care susține superio- 
ritatea pasiunii asupra dorinței este reluată, avînd drept consecință faptul că omul 
originar, aşa cum a ieşit el din mîinile Creatorului, este (sit venia verbo) asexuat. 
Cf. 69d-7la şi 72e-73a cu 9la-d, dar şi 88a8-b2. 

se consideră îndreptățit să facă un anumit lucru (440c). O bună parte din 
acțiunile justificate prin ideea de dreptate sînt de fapt acţiuni de pedepsire, iar 
pedeapsa este însoţită, în cel mai bun caz, de furie“. Furia este un sentiment 
atît de legat de simţul dreptății încît uneori face ca pînă şi lucrurile neînsuflețite 
să fie tratate ca şi cum ne-ar putea greşi cu ceva. Din acest motiv pasiunea este 
mai aptă decît dorința să „personifice"” scopurile acesteia (vezi 440a 1-3 şi 
469el-2). însă doar opinia noastră asupra valorii pe care o acordăm „personifi- 
cărti" poate arăta dacă acest lucru instituie o superioritate naturală a pasiunii 
asupra dorinţei. Asupra acestui subiect, Republica se opreşte în primul rînd 
prin prezentarea lui Glaucon, cel mai înflăcărat vorbitor din întregul dialog, 
care - asemenea unei încarnări a Pasiunii - vine în sprijinul Raţiunii pentru a 
întemeia cetatea dreaptă, cetatea celor drepți. Tot ce se spune în Republica 
despre eliminarea eros-ului din cetate nu este contrazis de faptul că educaţia 
războinicilor trebuia să culmineze cu iubirea de frumos, căci acest gen de 
iubire tintea spre eros-ul de tip filosofic, acea dragoste specifică filosofilor 
(50142), care devine de fapt un traseu inițiatic în vederea cunoaşterii Ideii de 
bine, Idee superioară celei de dreptate. Republica ar putea elimina eros-ul fără 
nici o explicație numai dacă ar elimina şi filosofia. însă între cetate şi filosofie 
există şi o tensiune, iar la nivelul acestei tensiuni reapare şi tensiunea dintre 
eros şi dreptate. în textul dialogului se susține că starea de tensiune ar putea fi 
depăşită dacă filosofii ar deveni regi. Trebuie însă să vedem dacă în realitate 
respectiva tensiune este depăşită. în această analiză sîntem călăuziți de igno- 
rarea eros-ului, caracteristică pe care am evidenţiat-o anterior. 

Cetatea fericită este caracterizată în primul rînd prin faptul că la conducerea 
ei sînt cei mai buni filosofi şi - în acelaşi timp - cei mai pricepuți războinici 
(543a5), ajunşi cît mai aproape de zeiţa fecioară Atena (Timaios 24c7-dl), 
zeiță care nu este născută dintr-un pîntece femeiesc. în consecință, acest tip de 
cetate perfectă se caracterizează prin preeminența rațiunii, dar şi a pasiunii, 
noţiune diferită de eros în sensyl său originar. Anterior apariţiei filosofiei 
cetatea fericită se caracteriza printr-o importanţă sporită acordată pasiunii, în 
comparație cu dorința, iar aceasta era cetatea artizanilor. între cele două fapte 
există o conexiune. Artele şi profesiile nu sînt erotice. Lipsa lor de erotism se 
datorează faptului că ele sînt interesate de producerea unor lucruri folositoare, 
de bunuri personale (428dI2-el) sau de mijloace de trai, pe cînd eros-ul 
năzuieşte spre binele absolut. însă, din cauza caracterului lor incomplet, toate 
artele sînt subordonate artei supreme şi au nevoie de ea. Această artă supremă, 
arta artelor, cum este considerată filosofia, este interesată numai de binele 


43. Vezi Leg/te 731b3-d5. 

ubsolut în sine, adică de „Ideea de bine”. La fel ca şi artele, eros-ul se 
orientează tot spre filosofie, cea mai înaltă formă a activităţii umane. Aşadar, 
profesiile, cele mai prozaice sau mai pragmatice forme de activitate, şi eros-ul, 
cea mai puțin pragmatică, converg amîndouă în mod manifest spre filosofie. 
Presuspusa orientarea spre filosofie a forței pasionale este - eufemistic 
vorbind - mai puțin manifestă“. 

Actul de întemeiere a cetății fericite porneşte de la ideea că, prin natura lor, 
ființele umane sînt diferite, iar acest lucru arată că există o ierarhie impusă 
oamenilor prin natura lucrurilor. Fiinţele umane se dovedesc diferite în primul 
rînd în ceea ce priveşte capacitatea de a învăţa să fie virtuoşi. Inegalitatea 
dintre ei, dată prin natura lucrurilor, sporeşte şi se aprofundează din pricina 
diferențelor în educaţie sau aptitudini şi a stilurilor diferite de viaţă - comuni- 
tare sau non-comunitare - care există în cadrul claselor sociale din cetate. 
Rezultatul este acela că cetatea fericită ajunge să semene cu o societate 
stratificată pe caste. Unul dintre personajele lui Platon, ascultînd discursurile 
pe tema cetății perfecte din Republica, compară această cetate cu sistemul 
castelor instituit în Egiptul antic, deşi este absolut clar că în Egipt cei care 
conduceau treburile statului erau preoții şi nu filosofii (Timaios, 24a-b). Totuşi, 
în cetatea-model din Republica apartenenţa la o anumită clasă socială nu este 
asigurată de descendența dintr-o familie sau alta, ci numai de aptitudinile cu 
care este înzestrat în mod natural fiecare individ. Astfel ajungem iarăşi într-un 
impas. Membrii clasei superioare, care trăiesc în comun, n-ar trebui să ştie 
cine sînt părinții lor naturali, deoarece se cuvine ca ei să-i considere drept 
părinții lor pe toți bărbaţii şi pe toate femeile din această clasă. Pe de altă 
parte, copiii de excepție născuţi în familii din clasele inferioare, care nu trăiesc 
în comun, ar trebui să fie transferați în mediul clasei conducătoare (şi vice- 
versa), însă este evident că aptitudinile deosebite ale acestor copii nu pot fi 
recunoscute chiar din momentul naşterii lor, aşadar s-ar putea ca ei să ajungă 
să-şi cunoască părinții naturali, ba chiar să devină legați sufleteşte de ei, ceea 
ce - în mod normal - i-ar face nepotriviţi pentru transferul în rîndul clasei 
conducătoare. Există trei metode prin care poate fi depăşită această problemă. 
Prima din ele cere ca rezultatul dorit să se obțină printr-o selecţie adecvată a 
părinților (bineînţeles, a unor părinţi din clasele de sus), astfel încît selecția 
post-natală să devină inutilă, deoarece fiecare copil provenit din nişte părinți 
aleşi cu grijă va fi potrivit traiului în cadrul unei clase sociale superioare. 
Aceasta este soluția care încheie discursul lui Socrate despre numărul nupțial 


44. Această dificultate este prezentată şi mai impresionant la sfîrşitul unui alt dialog, 
Legile (963e). Cf. nota precedentă. 

(546c6-d3). Luînd în considerare legătura existentă între educaţie şi modul de 
viaţă, a doua soluţie ar fi extinderea modului de viață în comun şi a educaţiei 
armonioase şi asupra claselor inferioare (401b-c, 421e-422d, 460a, 543a). 
După cum scrie Aristotel (Politica, 1264al3-17), Socrate nu stabileşte cu 
precizie dacă în cetatea perfectă traiul în comun absolut este limitat la clasa 
conducătoare sau el se va extinde şi asupra claselor de jos, ci lasă problema 
nerezolvată. Această lipsă de hotărire ar fi conformă cu atitudinea dispre- 
ţuitoare declarată pe care o are Socrate faţă de clasele inferioare (421a, 434a). 
Cu alte cuvinte, ambiguitatea care învăluie problema educaţiei armonioase 
provine dintr-o comparaţie anterioară, între acest gen de educaţie şi cel mai 
înalt gen de educaţie, față de care diferențele dintre educaţia războinicilor şi 
cea a aducătorilor de venituri devin nesemnificative. în pofida acestui fapt şi 
făcînd abstracţie de această perspectivă superioară, diferențele sînt cu certitu- 
dine foarte importante din toate celelalte puncte de vedere. Nu trebuie să 
ignorăm faptul că, eufemistic vorbind, clasa aducătorilor de venituri îi include 
pe acei oameni cărora le lipsesc bunele maniere, dar care sînt educabili, astfel 
încît omortrea lor să nu fie necesară (410a1-4, 456d8-10). De aceea Socrate 
face aluzie la nevoia de poveşti mincinoase, care să nu se adreseze războinicilor, 
ci acelor inşi insensibili în fața frumuseții şi onoarei, aşadar la necesitatea 
minciunilor punitive sau înfricoşătoare (386c 1, 387b4-c3), deoarece mulțimea 
lipsită cu totul de putere politică pare să aibă o mare nevoie de imbolduri 
exterioare pentru a se supune de bunăvoie voinței cîrmuitorilor. Este foarte 
probabil ca Socrate să fi intenţionat totuşi limitarea educaţiei armonioase şi a 
vieţii în comun la clasele conducătoare (398b2-4, 415e şi urm. 431b4-d3). 
Prin urmare, în încercarea sa de a elimina dificultatea amintită anterior, îi va 
fi aproape imposibil să elimine determinarea pe cale ereditară a apartenenței 
indivizilor la o clasă socială superioară sau inferioară, şi să încalce astfel unul 
dintre cele mai elementare principii ale dreptăţii. în plus, ne-am putea întreba 
dacă este posibil să-i delimităm cu precizie pe cei înzestrați pentru meseria de 
războinici de cei lipsiți de acest talent, deci dacă este posibilă o împărțire 
corectă a indivizilor în categorii sociale distincte. Se pune deci întrebarea dacă 
o astfel de cetate perfectă poate să fie călăuzită în mod absolut de principiul 
dreptăţii (vezi 427d). Mai mult, dacă viaţa în comun este limitată la clasa 
superioară, atunci spațiul privat va exista atît în rîndul aducătorilor de venituri, 
cît şi în rîndul filosofilor adevăraţi, căci într-o cetate s-ar putea să nu existe 
decît un singur filosof sau, oricum, nu s-ar strînge prea mulți, nici măcar un 
pluton. Războinicii fiind singura categorie socială cu totul publică sau politică, 
adică devotată cu totul cetăţii, ei sînt şi singurii care ne oferă cel mai evident 
exemplu de viață dreaptă într-o anumită accepţiune a cuvîntului „drept". 

Este nevoie să înţelegem de ce traiul în comun reprezintă o caracteristică 
specifică numai clasei conducătoare sau ce obstacol natural ar putea apărea în 
calea acestui mod de trai. Singurul lucru absolut personal al unui om, unica sa 
proprietate dată de la natură, este corpul său şi nimic altceva (464d; vezi şi 
Legile 739c). într-o astfel de situaţie, o formă absolută de comunism va impune 
o ignorare completă a corpului. Forma aproximativă a traiului în comun 
absolut impus cetăţii perfecte pe parcursul dialogului Republica pretinde să se 
încerce ignorarea completă a trupului uman. Nevoile sau dorinţele trupului îi 
determină pe oameni să-şi extindă spațiul privat şi să revendice ceea ce le 
aparține, atît de mult cât le stă în puteri. Această strădanie extrem de îndîrjită 
este contracarată prin educația armonioasă, printr-o disciplinare severă a 
sufletului, de care - din cîte se pare - foarte puțini oameni sînt capabili, dar 
care dă naştere la cumpătare. O astfel de educaţie nu extirpă însă cu totul 
dorința naturală de a fi unicul proprietar al unor lucruri (şi ființe umane). Spre 
exemplu, războinicii nu vor accepta traiul în comun absolut dacă nu vor fi 
subordonați filosofilor. în acest moment devine clar că nevoia de proprietate 
privată poate fi în cele din urmă înfrîntă numai prin filosofie, prin căutarea 
adevărului, care, în sine, nu poate fi proprietatea personală a nimănui. în 
vreme ce trupul reprezintă proprietatea personală par excellence, gîndirea este 
proprietatea comună par excellence - şi ne referim aici la gîndirea pură, nu la 
suflet în general, căci numai gîndurile luate în sine pot fi absolut identice şi 
doar despre ele se poate şti că sînt absolut identice în cazul unor indivizi 
diferiți. Aşa cum ne este explicată în Republica, superioritatea traiului în 
comun față de viaţa privată poate fi înțeleasă numai ca o reflectare a superio- 
rității filosofiei faţă de non-filosofie. Totuşi, deşi filosofia reprezintă un bun 
colectiv în cel mai înalt grad, ea este - aşa cum am arătat în paragraful 
anterior - şi un bun dintre cele mai personale. Deşi dintr-un anumit punct de 
vedere traiul războinicilor £ste un trai drept par excellence, dintr-o altă 
perspectivă, numai traiul filosofilor este cu adevărat drept. Deosebirea sugerată 
aici, în Republica, între cele două înţelesuri ale dreptății nu ne poate fi clară 
pînă nu înțelegem doctrina referitoare la relația filosofiei cu cetatea. în 
consecinţă, va trebui să o luăm din nou de la început. 

La sfirşitul cărții a patra avem impresia că Socrate a reuşit să facă ceea ce 
i-au cerut Glaucon şi Adeimantos. El a dovedit că dreptatea, ca sănătate a 
sufletului, este bună nu numai pentru rezultatele ei, ci în primul rînd ca 
valoare în sine. Mai tîrziu însă, incipitul cărții a cincea, sîntem puşi dintr-o 
dată în fața unui nou început, prin repetarea scenei desfăşurate chiar în primele 
rînduri ale dialogului. Şi la începutul Republicii şi la începutul cărții a cincea 
(dar nicăieri altundeva), interlocutorii lui Socrate iau o hotărire, ba chiar mai 

mult, o votează, iar Socrate, care nu cere nici o contribuţie în luarea acestei 
hotărîri, se supune (cf. 449b-450a şi 327c-328b3). în ambele cazuri, tovarășii 
lui Socrate se comportă asemenea unei cetăți (sau asemeni unei adunări 
cetăţeneşti), chiar dacă e vorba de cea mai mică cetate posibilă (369d1l-12). 
însă între cele două scene există o deosebire hotărîtoare: în vreme ce 
Thrasymachos este absent de la prima, în cea de-a doua el devine un membru 
al cetăţii. Avem astfel impresia că întemeierea cetății bune sau fericite impunea 
ca Thrasymachos să fie transformat într-unui dintre cetăţeni. 

O dată cu începutul cărții a cincea, tovarăşii lui Socrate îl obligă pe filosof 
să pună în discuţie problema traiului în comun în ceea ce priveşte femeile şi 
copiii. Nu există nici o obiecţie la propunerea în sine, în felul în care, la 
începutul cărții a patra, Adeimantos se opusese ideii de proprietate comună, 
căci acum nici măcar Adeimantos nu mai este identic cu cel care fusese atunci. 
Ei nu doresc decît să afle cum ar putea fi realizată practic organizarea traiului 
în comun atunci cînd e vorba de femei şi copii. Socrate înlocuieşte întrebarea 
ce-i fusese pusă cu alte două întrebări, mult mai incisive : 1) este posibil traiul 
în comun (sau comunismul) ? şi 2) este el de dorit ? Extinderea traiului în 
comun şi asupra femeilor este, din cîte se pare, o consecinţă a prezumției că 
ambele sexe sînt egale în ceea ce priveşte munca pe care o fac. Cetatea nu-şi 
poate permite să renunţe la jumătate din populația adultă pe care o poate folosi 
la muncă şi ca forță de luptă, iar în ceea ce priveşte abilitățile de a profesa 
diverse meserii sau arte, cu care oamenii sînt înzestrați prin naştere, nu există 
nici o deosebire esențială între bărbați şi femei. Egalitatea între cele două sexe 
impune o răsturnare completă a obiceiurilor şi normelor sociale, care aici 
apare nu atît şocantă, cît caraghioasă. Prezentarea aceasta este justificată prin 
faptul că doar ceea ce este util este şi cinstit sau nobil, iar numai ceea ce este 
dăunător, adică împotriva naturii, este ridicol. Tradiţionalele diferenţe de 
comportament social dintre cele două sexe sînt respinse, fiind considerate 
împotriva firii, iar revoluţionara transformare sugerată aici are ca scop crearea 
unei ordini conforme cu natura (456c 1-3), deoarece dreptatea cere ca fiecare 
ființă umană să profeseze arta sau meşteşugul pentru care este înzestrată de la 
natură, fără a ţine cont de limitările impuse de obiceiuri sau convenţii sociale. 
Socrate dovedeşte mai întîi că, prin natura lor, cele două sexe pot fi egale - 
referirea se face la aptitudinea cu care este înzestrat fiecare de a practica 
diversele arte existente. în concluzie, filosoful consideră că ea este şi de dorit. 
Pentru a dovedi însă această posibilitate, el face abstracție în mod explicit de 
diferenţele ce apar între sexe în cazul procreării. Sîntem nevoiţi să repetăm ce 
înseamnă acest lucru : pe ansamblu, argumentaţia din Republica - după care 
cetatea este o comunitate de artizani, bărbaţi şi femei deopotrivă, care se 

sustrage din toate punctele de vedere de la acea activitate, capitală pentru 
cetate, care se petrece „prin intermediul naturii" şi nu „prin intermediul 
ariei". Rezultă deci că şi argumentaţia ignoră aproape cu totul cea mai impor- 
lanlă diferență fizică din cadrul speciei umane, adică nu ţine seama de trupul 
uman. Diferenţa dintre bărbaţi şi femei este tratată ca şi cum ar fi acelaşi lucru 
cu diferenţa dintre bărbații cu părul lung şi bărbaţii fără păr (454c-e). După 
aceea, Socrate îşi îndreaptă atenţia asupra traiului în comun cu femeile şi 
copiii. El arată că acest lucru este de dorit, pentru că cetatea ar deveni mult 
mai „unitară şi astfel mult mai aproape de perfecțiune decît ar fi o cetate 
formată din familii separate, deoarece cetatea trebuie să fie cît mai asemă- 
nătoare cu o singură ființă umană, sau - mai precis - cu un singur trup uman 
(462c10-d7, 464b2), deci cu o făptură naturală. Argumentaţia politică, care se 
orientează spre realizarea celei mai puternice unități posibile a cetăţii, ascunde 
argumentația trans-politică, care se referă la caracterul natural al cetății. Este 
clar că abolirea familiei nu înseamnă legalizarea promiscuităţii sau a liberti- 
najului, căci în realitate ea impune reglementarea extrem de strictă a relațiilor 
sexuale, în funcție de ceea ce este folositor cetăţii sau ceea ce slujeşte binelui 
comunității. S-ar putea spune că preeminenta utilului înlocuieşte preeminența 
sacrului (458e4). Oamenii, atît bărbaţii, cît şi femeile, nu trebuie să copuleze 
decît în interesul exclusiv al cetăţii, astfel încît să dea naştere la cele mai 
reuşite progenituri, după metoda folosită de crescătorii de cîini, de păsări sau 
de cai. Cerinţele eros-ului sînt anulate cu totul, iar noua ordine instituită 
afectează, cum e şi normal, interdicțiile tradiționale legate de incest, adică 
legile cele mai sacre ale dreptăţii, înțeleasă în sensul tradițional (vezi 461b-e). 
în noua structură socială nimeni nu-şi va mai cunoaşte părinţii, copiii, surorile 
şi frații naturali, ci fiecare individ îi va trata pe toți bărbații şi pe toate femeile 
din generația mai vârstnică ca pe proprii săi părinți, pe cei din generaţia sa ca 
pe fraţii şi surorile sale, iar pe cei din generația mai tînără ca pe propriii săi 
copii (463c). De aici rezultă totuşi că în această cetate, construită după modelul 
natural, traiul de zi cu zi în ce! mai important aspect al său se desfăşoară în 
conformitate cu o convenție şi nu cu natura umană. Din acest motiv sîntem 
traiului în comun al femeilor şi copiilor, renunță imediat la ea (466d6 şi urm.). 
Avem impresia că pînă şi pentru Socrate ar fi fost prea mult să demonstreze că 
această idee poate fi pusă în practică, fiindcă se pare că, prin natura lucrurilor, 
oamenii îşi doresc să aibă propriii lor copii (vezi 330c3-4; 467al0-bl). De 
vreme ce măsura în discuţie este indispensabilă pentru existența cetății 
fericite, Socrate lasă deschisă problema creării unei cetăți de acest fel, adică 
a unei cetăți a dreptății. La fel se întîmplă atît cu ascultătorii filosofului, cît 

şi cu cititorii dialogului Republica, după ce aceştia au consimțit la cele mai 
mari sacrificii (cum este renunțarea la eros şi la existența familiei) numai de 
dragul dreptăţii. 

Socrate nu se mai poate eschiva multă vreme de la copleşitoarea sa obligație, 
aceea de a dovedi posibilitatea existenței unei cetăţi perfecte, clădite pe 
principiul dreptăţii. Virilul sau, mai curînd, energicul Glaucon îl obligă să se 
confrunte cu această problemă. Am putea presupune că, schimbînd evident 
direcţia discuţiei spre tema războiului - o temă atît uşoară, cit şi atractivă în 
sine, mult mai atractivă pentru Glaucon decît problema traiului în comun al 
femeilor şi copiilor -, Socrate tratează totuşi această temă conform cerințelor 
stricte ale dreptăţii şi astfel o lipseşte de o mare parte din farmecul ei, de parcă 
el însuşi ar dori să-l oblige pe Glaucon să-i impună revenirea la problema lor 
fundamentală. Am mai putea spune că Socrate nu schimbă cu adevărat subiectul 
discuţiei, evitînd problema comunizării femeilor şi copiilor sau pe cea a 
egalităţii între sexe şi trecînd la o discuţie pe tema războiului, deoarece se 
consideră că, în general, singura deosebire relevantă dintre cele două sexe este 
aceea că bărbaţii sînt mai puternici decît femeile (45 1el-2, 455el-2, 456al0-1l, 
457a9-10), iar această deosebire iese mai clar în evidență în vreme de război, 
în plus, moartea unor războinici femei reprezintă o pierdere mult mai gravă 
pentru cetate decît moartea războinicilor bărbaţi, din cauza rolurilor diferite 
pe care le au cele două sexe în perpetuarea speciei. în acest caz, s-ar putea 
spune chiar că războiul aduce după sine abolirea familiei. Oricum ar sta 
lucrurile, problema la care interlocutorii revin nu mai este cea de la care au 
plecat. Ei au plecat de la posibilitatea creării unei cetăți fericite, înţeleasă ca o 
cetate organizată în concordanță cu natura umană. Atunci cînd revin la 
subiect, întrebarea este dacă cetatea fericită va fi posibilă, adică dacă ea poate 
fi creată prin transformarea unei cetăţi reale. S-ar putea crede că a doua 
întrebare presupune un răspuns afirmativ la prima, dar lucrurile nu stau chiar 
aşa. După cum ne dăm seama în acest moment, toate eforturile noastre de a 
afla ce este dreptatea - pentru ca astfel să putem vedea în ce fel de relație se 
află ea cu fericirea - au constituit o căutare a „dreptăţii însăşi”, înțeleasă ca 
„model". Căutînd să descoperim dreptatea ca model, ajungem la concluzia că 
nici cetatea dreptăţii, nici omul drept sau virtuos nu vor fi virtuoşi la modul 
absolut, ci vor tinde cît mai mult cu putință spre ideea de dreptate în sine 
(472a-b). Numai dreptatea însăşi este absolut dreaptă (479a; vezi 538c şi 
urm.). Astfel, descoperim că nici măcar trăsăturile specifice ale cetăţii fericite 
(adică egalitatea între sexe, comunismul absolut şi conducerea cetăţii de către 
filosofi) nu sînt absolut drepte. Dreptatea în sine nu este „posibilă”, în sensul 
că nu poate să ia ființă, deoarece ea există dintotdeauna, fără a mai suferi 

vreodată vreo schimbare. Dreptatea este o „formă" sau o „ldee", una din 
multele „Idei"” existente, iar Ideile sînt singurele lucruri care „există" în sensul 
strict al cuvîntului, fără nici un amestec al non-existenţei. Ele sînt dincolo de 
orice devenire, iar orice se află în devenire se plasează între existență şi non- 
existență. De vreme ce Ideile sînt singurele lucruri perene şi nu se supun 
niciodată vreunei schimbări, ele sînt - într-un anumit sens - cauza tuturor 
schimbărilor. De exemplu, Ideea de dreptate este cauza devenirii oricărui 
lucru drept sau corect, fie că e vorba de ființe umane, de cetăți, legi, ordine 
sau acțiuni. Ideile sînt existențe autogenerate, care dăinuiesc întru veşnicie. 
Ele sînt de o strălucire absolută. Păstrînd acelaşi exemplu, Ideea de dreptate 
este absolut dreaptă. însă această strălucire a lor scapă privirii ochilor. Ideile 
sînt „vizibile" numai pentru ochii rațiunii, iar rațiunea - în sine - nu percepe 
altceva decît Idei. Totuşi, de vreme ce există nenumărate Idei şi raţiunea care 
percepe Ideile este cu totul diferită de aceste Idei, trebuie să existe şi ceva 
deasupra Ideilor, ceva superior: aceasta este Ideea de bine, care, într-un 
anumit sens, reprezintă principiul generator al tuturor Ideilor, precum şi al 
rațiunii care le percepe (517c 1-5). Platon şi Aristotel sînt de acord cu faptul 
că, în planul cel mai înalt, cunoscătorul absolut şi cunoscutul absolut trebuie să 
fie uniți. însă, în vreme ce pentru Aristotel planul cel mai înalt este cunoaşterea 
sau gîndul care se gîndeşte pe sine, pentru Platon acest plan suprem se află 
dincolo de diferența dintre cunoscător şi cunoscut sau chiar nu este o ființă 
gînditoare, raţională. Ne întrebăm iarăşi dacă nivelul cel mai înalt, aşa cum îl 
înțelege Platon, mai poate fi numit Idee în sensul propriu. La Socrate „Ideea 
de bine" şi „Binele" sînt termeni sinonimi (505a2-b3). Cetatea fericită poate 
lua ființă şi poate dăinui în timp numai cu ajutorul ființelor umane înzestrate 
în mod adecvat cu capacitatea de a percepe Binele. 

Doctrina Ideilor prezentată de Socrate interlocutorilor săi este foarte greu 
de înţeles. în primul rînd, ea este cu totul incredibilă, pentru a nu spune că 
pare chiar fantasmagorică. Pînă acum ni s-a dat a înţelege că dreptatea este în 
mod esenţial o trăsătură specifică sufletului uman sau unei cetăți, adică ceva ce 
nu are o existență independentă. Acum ni se cere să credem că dreptatea este 
autonomă, fiind aceeaşi atît acasă, cît şi într-un loc cu totul străin ființelor 
umane, şi că tot ce există participă la existența sa (vezi 509dl-510a7 ; Phaidros 
247c3). Pînă la ora actuală nimeni n-a reuşit să facă o prezentare clară sau cel 
puţin multumitoare a acestei doctrine a Ideilor. Şi totuşi, avem posibilitatea 
să definim oarecum exact principala dificultate pe care ea o ridică. „Idee" 
însemna inițial forma sau înfăţişarea unui obiect. După aceea a însemnat un tip 
sau o clasă de obiecte care sînt înrudite prin faptul că au toate aceleaşi forme, 
acelaşi caracter, aceeaşi forță, sau aceeaşi „natură". Ulterior a desemnat 

caracterul specific al unei clase de obiecte sau natura obiectelor care aparțineau 
clasei respective. Ideea unui obiect este ceea ce căutăm atunci cînd încercăm să 
aflăm „ceva"-ul, natura specifică a obiectului sau a unei clase de obiecte. în 
Republica, legătura dintre „Idee" şi „natură" se face pornind de la faptul că 
„Ideea de dreptate" este numită „cea care este dreaptă prin natura lucrurilor” 
(501b2), dar şi fiindcă se spune că Ideile, spre deosebire de lucrurile care nu 
sînt Idei, sînt date „de la natură" (597b5-e4). Totuşi, nu se explică de ce Ideile 
sînt prezentate ca „separate" de lucruri care sînt ceea ce sînt tocmai prin 
participarea la o Idee sau, altfel spus, de ce „cîinătatea" (care ar fi trăsătura 
definitorie a clasei cîinilor) trebuie să reprezinte „adevăratul cîine". Se pare că 
afirmaţia lui Socrate se sprijină pe două tipuri de fenomene. In primul rînd, 
obiectele din matematică nu vor fi găsite niciodată în rîndul lucrurilor 
perceptibile. Nici un fel de dreaptă trasată pe nisip sau pe hîrtie nu este acelaşi 
lucru cu dreapta ca noţiune a matematicii. în al doilea rînd (şi ceea ce este mai 
important), în nici o ființă umană ori societate omenească nu vom descoperi 
neapărat dreptatea sau vreunul din lucrurile înrudite cu ea în sensul pe care îl 
dăm noi acestor cuvinte, adică în toată puritatea şi perfecțiunea lor. S-ar părea 
mai degrabă că ceea ce înțelegem noi prin dreptate transcende toate lucrurile 
realizate vreodată de oameni şi este cert că oamenii cei mai drepţi de pe lume 
au fost în acelaşi timp şi cei mai conştienţi de neajunsurile dreptăţii lor. Socrate 
pare să susțină că ceea ce este evident adevărat în cazul obiectelor matematice şi 
în cazul virtuților este adevărat în mod universal, deci că există Ideea de pat 
sau de masă, aşa cum există Ideea de cerc sau cea de dreptate. Totuşi, deşi este 
absolut logic să spunem că cercul perfect sau dreptatea perfectă transcend orice 
lucru vizibil, ideea că un pat perfect este ceva pe care nici un om nu s-ar putea 
întinde sau că un strigăt perfect nu poate fi auzit e greu de susținut. Oricum ar 
sta lucrurile în realitate, Glaucon şi Adeimantos acceptă cu relativă uşurinţă 
această doctrină a Ideilor. Cu siguranță că ei auziseră de nenumărate ori de Idei 
şi înainte, dar acest lucru nu ne garantează că au înțeles într-adevăr doctrina 
prezentată de Socrate“. Totuşi, ei au auzit (încă mult mai frecvent şi mai pe 
înţelesul lor) că există zei asemeni lui Dike (536b3 ; vezi 487a6) sau Nike, care 
nu înseamnă victoria aceasta sau victoria aceea şi nici o statuie anumită a zeiţei 
Nike, ci una şi aceeaşi ființă, unică şi autonomă, care este, într-un fel, cauza 
fiecărei victorii şi care este înzestrată cu o strălucire nemaivăzută. La un nivel 
mai general, Glaucon şi Adeimantos ştiu că undeva există zei, creaturi 
autonome, origine a tuturor lucrurilor bune, care sînt înzestrați cu o strălucire 
nemaivăzută şi nu pot fi percepuți cu ajutorul 





45. 505a2-3, 507a8-9, 509a6-8, 532d2-5, 533al-2, 596a5-9, 597a8-9. 

simțurilor, deoarece nu-şi modifică niciodată „forma" (vezi 379a-b şi 380d şi 
urm.). Nu spunem asta pentru a nega existenţa unei deosebiri profunde între 
Idei şi zei, aşa cum sînt ei înțeleşi în teologia din Republica, ci doar pentru a 
afirma că cei care sînt în stare să admită acest tip de teologie sînt şi cei mai 
pregătiți să accepte doctrina Ideilor. Traseul pe care este condus cititorul 
Republicii porneşte de la cetate ca asociaţie a părinților subordonați mai întîi 
legii şi apoi zeilor, ducînd pînă la urmă la cetate ca o comunitate a strămoşilor 
artizani subordonați filosofilor şi apoi Ideilor. 

Trebuie acum să revenim la problema amintită, adică la posibilitatea creării 
unei cetăți a dreptăţii. Am aflat pînă acum că dreptatea nu este „posibilă", în 
sensul că ea nu poate lua ființă. Imediat după aceea aflăm că nu numai 
dreptatea, dar nici cetatea dreptății nu este „posibilă” în sensul amintit. Nu 
înseamnă însă că această cetate a dreptăţii, aşa cum este ea înțeleasă şi 
prezentată în Republica, ar fi de fapt o Idee, asemenea dreptăţii, şi cu atît mai 
puţin un ideal. Mai ales că „ideal" nici nu este un termen specific lui Platon. 
Cetatea dreptăţii nu constituie o creaţie autonomă, cum este Ideea de dreptate, 
aşezată - ca să spunem aşa - într-un loc de deasupra cerurilor. Statutul său este 
comparabil mai degrabă cu cel al unui tablou reprezentînd o ființă umană de 
o frumuseţe perfectă, care există numai în virtutea sau prin talentul autorului 
picturii. Este de fapt un statut asemănător cu cel al imaginilor despre care 
vorbea Glaucon: cea a omului absolut corect despre care se crede că este 
absolut incorect, şi cea a omului cu totul necinstit despre care se crede că este 
cu totul cinstit. Mai precis, cetatea dreptăţii există numai „în cuvinte"; ea 
„există" doar în virtutea faptului că, atunci cînd a fost imaginată, s-a ţinut cont 
pe de o parte de dreptate ca virtute în sine sau de ceea ce este drept prin natura 
lucrurilor, şi pe de altă parte de ceea ce este omenesc, prea omenesc. Cu toate 
că cetatea dreptăţii se plasează cu certitudine pe o poziție inferioară Ideii de 
dreptate, nici chiar modelul ei nu poate lua ființă aşa cum a fost proiectat. De 
la cetățile care există în realitate şi nu doar în cuvinte nu putem pretinde decît 
să tindă spre atingerea acelui model şi nimic mai mult (472bl-473b3; cf. 
500c2-501c9 cu 484c6-d3 şi 592b2-3). Nu este prea clar ce înseamnă acest 
lucru. Oare filosoful a vrut să spună că cea mai bună soluţie posibilă este 
compromisul, aşadar că va trebui să acceptăm într-o oarecare măsură şi 
proprietatea privată (adică va trebui să-i permitem fiecărui soldat să-şi păstreze 
încălțările şi ținuta pe tot timpul vieții lui) şi un anumit grad de inegalitate între 
sexe (astfel încît anumite funcții militare şi administrative să rămînă apanajul 
exclusiv al bărbaţilor războinici) ? Nu avem nici un motiv să presupunem că 
Socrate a intenționat să sugereze aşa ceva. Din perspectiva a ceea ce urmează, 
sugestia pe care o propunem pare a fi mai plauzibilă. Afirmația conform căreia 

cetatea dreptății nu poate lua fiinţă exact aşa cum a fost proiectată este una 
provizorie. Ea pregăteşte terenul pentru o altă afirmaţie: că cetatea aceasta, 
deşi poate să ia ființă după modelul propus, nu are prea multe şanse să fie 
astfel. în orice caz, imediat după ce declară că, dacă judecăm raţional, nu 
putem spera decît la o cetate asemănătoare cetăţii fericite, Socrate pune 
întrebarea: „Ce schimbări realizabile ar fi necesare şi suficiente pentru ca 
cetățile existente să poată fi transformate în cetăţi perfecte ? ". Răspunsul său 
este că o condiție necesară şi suficientă ar fi identitatea puterii politice cu 
filosofia; filosofii trebuie să fie regi şi stăpînitori în cetate sau regii trebuie să 
poată într-adevăr filosofa cum se cuvine. Această coincidență va duce la 
„contenirea relelor", adică va da naştere atît la fericirea individuală, cît şi la 
fericirea publică (473c 11 -e5). Dacă dreptatea, înțeleasă ca devotament absolut 
pentru interesele cetăţii, merită să fie aleasă doar pentru ea însăşi, atunci cel 
puțin acest lucru se poate realiza, însă condiţia amintită poate fi îndeplinită 
numai dacă cetatea este caracterizată printr-o bunătate desăvîrşită, adică dacă 
este capabilă să determine fericirea întregii „rase umane". Am putea chiar să 
ne întrebăm dacă identificarea filosofiei cu puterea politică n-ar fi cumva 
condiția necesară şi suficientă pentru asigurarea fericirii universale, şi în aceste 
condiţii ar fi neapărată nevoie de instituirea traiului în comun (a comunismului 
absolut) şi a egalității între sexe. Răspunsul lui Socrate nu este cu totul 
surprinzător. Dacă dreptatea înseamnă să-i dai sau să-i laşi fiecărui individ 
ceea ce este util sufletului său şi dacă ţinem cont că virtuțile sînt benefice 
pentru sufletul uman, atunci nici un om nu poate fi cu adevărat drept atîta timp 
cît nu cunoaşte „virtuțile în sine" sau Ideile în general, deci atîta timp cît nu 
este un filosof. 

Ca răspuns la întrebarea pusă, explicînd de fapt cum este posibilă existența 
cetății perfecte, Socrate introduce filosofia ca temă a dialogului. Aceasta nu 
înseamnă că filosofia apare în Republica ca un scop urmărit de fiecare individ; 
ea reprezintă un mijloc pentru realizarea dreptăţii şi, în consecinţă, pentru 
crearea cetății dreptății, cetatea ca tabără înarmată, caracterizată prin comu- 
nism absolut şi prin egalitate între sexe, condiţii impuse unei clase sociale 
superioare, cea a războinicilor. De vreme ce ideea că filosofii ar trebui să preia 
conducerea cetăţii nu este introdusă ca parte componentă a cetăţii dreptăţii, ci 
doar ca mijloc de realizare a ei, în analiza critică pe care o face Republicii, 
Aristotel nu ține seama de această instituție, şi pe bună dreptate. Filosofia este 
introdusă într-un context care se referă la posibilitatea existenței cetăţii ca 
tabără înarmată, nu la cea a oportunității creării ei. Problema unei astfel de 


umană - nu apare în cazul cetăţii sănătoase, ci intervine în discuție numai la 


DESPRE REPUBLICA LUI PLATON 133 


începutul cărții a cincea, ca urmare a unei intervențţiii a lui Polemarchos. 
Anterior mai avuseseră loc două intervenţii asemănătoare - cea a lui Glaucon, 
după prezentarea cetății sănătoase, şi cea a lui Adeimantos, după abolirea 
proprietății private şi a spaţiului privat în general -, însă acestea s-au limitat la 
problema oportunității, fapt care ne arată că, în cadrul acțiunii din Republica, 
Iolemarchos joacă un rol mult mai important decît şi-ar dori unii“. El vine să 
Îndrepte acţiunea celor doi frați şi în special cea a lui Glaucon. Ca o consecință 
îndepărtată a acţiunii lui Polemarchos, Socrate reuşeşte să reducă problema 
posibilității creării unei cetăţi a dreptăţii la problema identificării filosofiei cu 
puterea politică. Pentru ca această identificare să fie posibilă, ea trebuie să fie 
explicată, începînd de la un fapt greu de crezut: este evident pentru toți că 
filosofii sînt inutili, dacă nu chiar dăunători. Socrate, care avusese propriile 
sale experiențe în propria sa cetate - experiențe care vor atinge punctul 
culminant o dată cu condamnarea filosofului la pedeapsa capitală -, consideră 
că acuzaţiile la adresa filosofilor sînt bine întemeiate, deşi le lipseşte o 
argumentaţie mai profundă. El socoteşte că antagonismul existent între cetăți 
şi filosofi îşi are originea în cetate: cetățile prezentului, acelea care nu sînt 
conduse de filosofi, se aseamănă cu grupurile de nebuni care îi corup pe cei 
mai mulți dintre oamenii potriviți pentru arta filosofiei. Aceia care - în ciuda 


tuturor piedicilor - au reuşit să devină filosofi le întorc spatele acestor nebuni cu 


un dezgust justificat. Dar Socrate nu-i absolvă de orice vinovăţie nici pe 
filosofi. El consideră că numai o modificare radicală, care ar trebui să se 
petreacă atît în cadrul cetăților, cît şi în rîndurile filosofilor, ar putea face ca 
între cele două tabere să se instaureze acea armonie pentru care, prin natura 
lucrurilor, par să fi fost create amîndouă. Modificarea constă exact în ideea ca 
filosofii să se declare dornici să preia conducerea cetăților, iar cetățile să-şi 
manifeste dorința de a fi conduse de filosofi. O astfel de suprapunere a 
filosofiei cu puterea politică este foarte greu de realizat, improbabilă, însă nu 
imposibilă. Pentru a provoca o asemenea schimbare de atitudine din partea 
cetăților, a filosofilor sau a mulțimilor, este necesară şi suficientă găsirea 
genului potrivit de persuasiune, iar acesta poate fi furnizat- de arta pe care o 
stăpîneşte Thrasymachos, chiar a persuasiunii, dirijată de filosof şi pusă în 
slujba filosofiei. în acest context nu ne mai miră declaraţia lui Socrate, cum că 
el şi cu Thrasymachos tocmai s-au împrietenit, deşi nici înainte nu s-au 


duşmănit. Mulțimea formată din nefilosofi este bine educată şi, în consecință, 


uşor de convins. Fără „Ihrasymachos" n-ar fi existat niciodată o cetate a 
dreptăţii. Sîntem obligați să-i expulzăm din ea pe Homer şi pe Sofocle, însă 


46. Vezi laudele aduse de Socrate lui Polemarchos în Phaidros 257b3-4. 

trebuie să-l invităm pe Thrasymachos. Dintre toți interlocutorii lui Socrate din 
flepkMca,'Thrasymachos ocupă - şi pe bună dreptate - locul central, fiind 
plasat între perechea constituită de fiu şi părinte şi cea formată din cei doi frați. 
Socrate şi Thrasymachos „tocmai s-au împrietenit” întrucît Socrate spusese cu 
puţin timp înainte că, pentru a scăpa de distrugere, cetatea nu trebuie să 
permită filosofarea şi, cu atît mai puţin, filosofarea concentrată pe tema 
„discursurilor” către tineri, adică forma cea mai gravă de „corupere a tinere- 
tului". Adeimantos crede că Thrasymachos va combate cu furie o astfel de 
propunere, însă Socrate, care înțelege mai bine cum stau lucrurile, susține că, 
tocmai prin propunerea sa, el a devenit prietenul lui 'Thrasymachos, care este 
cetatea însăşi sau doar joacă rolul acesteia. După ce devine prietenul lui 
Thrasymachos, Socrate se decide să-i apere pe cei mulți de acuzaţia că nu pot 
fi convinşi de valoarea filosofiei sau, cu alte cuvinte, încearcă îmblînzirea 
mulțimii (497d8-498d4, 499d8-500a8, 501c4-502a4). Succesul său în fața 
mulţimii nu este totuşi unul autentic, de vreme ce inşii cărora li se adresează 
nu sînt prezenţi sau, altfel spus, mulțimea pe care o îmblînzeşte nu este o 
mulțime în sens concret, ci doar o mulțime imaginată. Filosofului îi lipseşte 
arta de a îmblînzi mulţimea reală, contrariul artei de a o stîrni la revoltă, acea 
artă unică profesată de Thrasymachos. Thrasymachos este cel care va trebui să 
se adreseze celor mulți, iar el - după ce I-a ascultat pe Socrate - va reuşi. 
însă dacă lucrurile stau aşa, de ce filosofii din vechime, ca să nu mai vorbim 
de Socrate, n-au reuşit să convingă mulțimile, în mod direct sau prin 
intermediari de genul lui Thrasymachos, de supremaţia filosofiei şi a filoso- 
filor ? O astfel de izbîndă i-ar fi făcut să-i impună pe filosofi drept conducători 
ai cetăţii, aducînd totodată şi mîntuirea sau fericirea cetăților lor. Oricât de 
ciudat ar suna, în această parte a dialogului reiese că este mai simplu să 
convingi mulțimea să accepte cîrmuirea filosofilor decît să-i convingi pe filosofi 
să stăpînească asupra mulțimilor. Filosofii nu pot fi convinşi, ci doar obligați 
să preia conducerea cetăților (499b-c, 500d4-d5, 520a-d, 521b7, 539e2-3), dar 
numai cei care nu sînt filosofi îi pot obliga să-şi ia asupra lor grijile cîrmuirii. 
însă, din cauza prejudecăţii ce există împotriva filosofilor, această constrîngere 
nu se va înfăptui dacă filosofii nu vor încerca ei mai întîi să-i convingă pe 
ceilalți oameni să le impună filosofilor preluarea conducerii cetăților. Iar 
filosofii nu-şi vor exercita puterea de convingere întrucît ei nu-şi doresc să 
ajungă cîrmuitori ai cetății. Ajungem astfel la concluzia că cetatea dreptății nu 
poate exista din cauză că filosofii nu vor să preia conducerea ei. De ce le 
lipseşte filosofilor dorința de a stâpîni ? Fiind stăpîniți de dorința, chiar de 
iubirea de cunoaştere ca unicul lucru de care au nevoie, sau ştiind că filosofia 
este cea mai plăcută şi mai binecuvîntată proprietate pe care o 

pot deţine, filosofii nu vor să-şi piardă vremea şi să-şi coboare privirea la 
problemele oamenilor obişnuiţi, cu atît mai puțin să aibă grijă de aceştia. Ei 
cred că, încă din timpul vieţii, s-au stabilit definitiv departe de cetăţile lor, 
într-un fel de „Insulă a Fericirii"”. Din acest motiv, nu vor lua parte la treburile 
publice decît dacă vor fi constrînşi să o facă, şi asta chiar în cetatea dreptății, 
unde educaţia adecvată a filosofilor este considerată a fi cea mai importantă 
îndatorire a cetății. Ajungînd la percepția adevăratei măreții, filosofii consideră 
că problemele umane sînt ceva meschin. Chiar şi corectitudinea lor - faptul că 
se abțin să nedreptăţească ființele umane care îi înconjoară - îşi are originea 
în disprețul față de lucrurile pentru care cei care nu sînt filosofi se înfruntă cu 
îndirjire. Filosofii ştiu că, dacă nu este dedicată filosofării, viaţa umană, chiar 
şi sub forma ei cea mai bună, care este viaţa politică, seamănă cu viaţa trăită 
într-o peşteră, iar apropierea este atît de mare încît cetatea ar putea fi identifi- 
cată cu Peştera“. Locuitorii peşterii, adică cei care nu sînt filosofi, văd numai 
umbre ale obiectelor create (514b-515c). Cu alte cuvinte, toate lucrurile pe 
care le percep sînt interpretate prin prisma judecății lor asupra lucrurilor 
drepte şi nobile, judecăţi consfințite prin decretele legiuitorilor, adică în lumina 
unor judecăţi prefabricate sau convenţionale. Mai mult, oamenii aceştia nu 
ştiu că pînă şi cele mai adînci convingeri ale lor nu sînt nimic altceva decît 
simple păreri subiective. lar dacă pînă şi cetatea perfectă se bazează în mod 
absolut pe o minciună fundamentală, fie ea şi nobilă, atunci ne putem aştepta 
ca, în cel mai bun caz, şi părerile pe care se sprijină sau în care cred cetățile 
imperfecte să fie la fel de greşite. Bunii cetățeni, cei mai buni dintre nefilosofi, 
sînt ei înşişi cei mai înflăcăraţi susţinători ai acestor convingeri şi, prin urmare, 
tot ei sînt cei mai înfocaţi adversari ai filosofiei (517a), care reprezintă 
încercarea de a depăşi simpla convingere pentru a ajunge la cunoaştere. 
Mulțimea nu este atît de uşor de convins de argumentele filosofilor, în ciuda 
celor susținute de vocea optimistă de la începutul argumentației. Acesta este 
adevăratul motiv pentru care filosofia are foarte puţine şanse să ajungă vreodată 
să fie asimilată cu puterea politică. Filosofia şi cetatea se depărtează una de 
cealaltă, mergînd în direcţii cu totul opuse. 

Problema pe care o pune depăşirea tensiunii naturale existente între cetate 
şi filosofi îl determină pe Socrate să treacă de la întrebarea dacă cetatea 
dreptăţii este „posibilă”, adică dacă poate exista în conformitate cu natura 
umană la o altă abordare : dacă cetatea dreptăţii este „posibilă" şi dacă poate 
lua ființă prin transformarea unei cetăți existente. Prima problemă, înțeleasă în 
opoziţie cu cea de-a doua, se concentrează asupra unei anumite: ar putea lua 


47. 485b, 486a-b, 496c6, 499c1, 501dl-5, 517c7-9, 519c2-d7, 539e. 


136 CETATEA ŞI OMUL 


ființă cetatea dreptății prin asocierea unor oameni care mai înainte au trăit cu 
totul liberi de orice obligaţii sociale? La această întrebare Socrate dă un 
răspuns negativ subinţeles, trecînd la problema amintită mai sus : posibilitatea 
de a crea cetatea dreptăţii prin transformarea unei cetăți deja înființate. Cetatea 
fericită nu poate fi formată din indivizi care n-au fost supuşi niciodată unei 
discipline sociale umane, din „primitivi", „animale tîmpe" sau „sălbatici"”, fie 
ei cruzi sau blînzi, dar ea nu poate fi creată nici pornind de la cetatea sănătoasă 
diriRepublica. Este nevoie ca potenţialii membri ai cetății fericite să fi acumulat 
deja cel puțin unele cunoştinţe elementare de viaţă civilizată, căci procesul de 
lungă durată pe parcursul căruia oamenii pre-politici se transformă în oameni 
politici nu poate fi opera întemeietorului sau legiuitorului cetăţii fericite. 
Legiuitorul îl presupune ca pe o condiţie necesară (vezi 376e2-4). Pe de altă 
parte însă, dacă ipotetica cetate fericită trebuie să fie o cetate veche, una care 
există cu adevărat, în decursul istoriei, cetăţenii ei trebuie să fi fost modelaţi 
pînă în străfundurile fiinţei lor de nişte legi sau obiceiuri imperfecte, specifice 
cetății lor şi consfinţite de vechimea acestora, şi în consecinţă susținute de 
oameni cu înflăcărare. Aşadar, Socrate este nevoit să-şi revizuiască sugestia 
inițială, conform căreia condiția necesară şi suficientă pentru înființarea cetății 
dreptăţii este preluarea conducerii de către filosofi. Deşi iniţial afirmase că 
cetatea fericită va lua ființă dacă filosofii vor deveni regii ei, în cele din urmă 
el susține că această cetate va fi creată dacă, atunci cînd filosofii vor deveni 
regi, ei îi vor alunga din cetate pe toți cetățenii cu vîrste mai mari de zece ani, 
adică îi vor separa complet pe copii de părinții lor şi de obiceiurile părinților 
lor, educîndu-i apoi conform obiceiurilor cu totul noi ale cetăţii fericite 
(540d-541b; vezi 499b, 50la, 501e). Atunci cînd preiau conducerea unui oraş 
existent, filosofii se asigură că supuşii lor nu sînt nişte sălbatici. Alungîndu-i 
pe toţi cetăţenii care au împlinit zece ani, ei se asigură că supuşii lor nu vor fi 
sclavii nici unei forme de cultură tradițională. Soluţia este elegantă, însă ne 
lasă să ne întrebăm cum ar putea filosofii să-i oblige pe toţi cetăţenii cu vîrste 
mai mari de zece ani să se supună cu umilință ordinului care decide expulzarea 
şi separarea lor de copii, de vreme ce filosofii încă nu au apucat să-şi educe o 
clasă de războinici care să îi asculte fără crîcnire. Spunînd aceasta, nu ne 
îndoim că Socrate ar fi putut convinge multi tineri educați şi destui vîrstnici, 
nu neapărat să plece din cetate şi să trăiască pe cîmpuri, dar să creadă că 
filosofii ar putea convinge (şi nu neapărat obliga) mulțimea să-şi părăsească 
atît cetatea, cît şi copiii, lăsîndu-i în grija filosofilor şi plecînd să trăiască pe 
cîmpuri, pentru ca astfel să se poată face dreptate. 

Aşadar, este imposibil să creăm cetatea dreptății. Şi aceasta din cauză că ea 
este împotriva naturii. Ideea că vreodată ar avea loc o „contenire a relelor" 

este împotriva naturii, „pentru că întotdeauna este necesar să existe ceva care 
să se opună binelui, iar răul colindă oricum întreaga natură efemeră şi tot ce 
există 'în ea"%. Este împotriva naturii ca retorica să aibă puterea ce i se 
atribuie, adică să fie în stare să înfiîngă împotrivirea înrădăcinată în dragostea 
oamenilor față de lucrurile ce le aparțin şi în principal față de trupul lor. Aşa 
cum afirmă Aristotel, sufletul poate stăpîni asupra trupului numai prin despo- 
tism, nu prin persuasiune. Vrînd să depăşească această dificultate, Republica 
repetă aceeaşi'eroare pe care o făcuseră şi sofiştii cînd vorbiseră despre 
puterea cuvintelor. Cetatea dreptăţii este împotriva naturii umane şi datorită 
faptului că egalitatea între sexe şi comunismul absolut sînt împotriva ei. Ea nu 
exercită nici o atracție, asupra nimănui, cu excepția acelor inşi care sînt atît de 
însetați de dreptate încît sînt gata să-şi distrugă familia ca pe ceva cu totul 
convențional şi să o înlocuiască cu o societate în care nimeni nu-şi cunoaşte 
părinţii, copiii, frații şi surorile. Iar aceste ființe nu sînt deloc o convenție. 
Republica n-ar fi opera care este dacă acest tip de iubitor de dreptate n-ar fi, 
practic, unul dintre tipurile reprezentative pentru înțelesul cel mai important 
pe care îl are dreptatea. Sau, ca să numim faptele într-o manieră mai uşor de 
înțeles pentru contemporanii noştri, Republica reprezintă cea mai dezvoltată şi 
mai profundă analiză a idealismului politic care s-a scris vreodată. 

O parte a dialogului Republica se ocupă de filosofie şi aceasta este secțiunea 
cea mai importantă a lucrării. De fapt, aici ni se oferă răspunsul la întrebarea 
legată de dreptate, în măsura în care acest răspuns se găseşte în Republica. Ne 
amintim că omul drept este acela în a cărui ființă fiecare parte a sufletului îşi 
face treaba cum se cuvine. însă cea mai bună parte a sufletului uman, judecata 
rațională, îşi face treaba cum se cuvine numai în cazul filosofului, iar acest 
lucru nu este posibil decît dacă şi celelalte două componente ale sufletului 
funcționează la fel de bine. Prin firea sa, filosoful trebuie să fie atît curajos, cît 
şi cumpătat (487a2-5). Numai el poate fi un om cu adevărat drept. însă sarcina 
care îl preocupă pe filosof mai mult decît orice altceva este atractivă prin ea 
însăşi şi, de fapt, reprezintă cea mai plăcută muncă, indiferent de consecinţele 
pe care le-ar putea impune (583a). Rezultă deci că dreptatea şi fericirea 
coincid numai în cazul filosofiei. Cu alte cuvinte, filosoful este singurul 
individ drept în sensul în care o cetate ar putea fi dreaptă, căci filosoful este 
cu adevărat liber şi independent sau, în cel mai rău caz, viața lui este prea 
puţin pusă în slujba altor indivizi, aşa cum viaţa cetății este prea puțin pusă în 
slujba altor cetăți. însă filosoful din cetatea fericită este drept şi în sensul că 
el îi ajută pe semenii săi, pe concetăţenii săi, îşi slujeşte cetatea şi se supune 

legii. In acest caz, filosoful este la fel de drept ca şi ceilalți locuitori ai cetăţii 
dreptății şi, într-un fel, ca toţi cetăţenii drepți ai oricărei cetăți, indiferent dacă 
este vorba de filosofi sau de oameni obişnuiţi. Totuşi, în această a doua 
accepţiune, dreptatea nu mai este atractivă în sine şi nu mai este respectată 
pentru valoarea ei, ci este utilă numai prin prisma consecinţelor pe care le 
impune. Ea nu mai este nobilă, ci necesară. Ca un căutător al adevărului, 
filosoful nu se mai pune în slujba cetății dintr-o înclinație naturală, adică din 
eros, ci fiindcă este nevoit să o facă (519e-520b; 540b4-5, el-2). Am putea 
spune că în prima accepțiune dreptatea reprezintă dreptul celui mai puternic, 
iar în a doua accepțiune avantajul celui mai slab, adică al oamenilor inferiori. 
N-ar trebui să fie necesar, şi totuşi sîntem nevoiți să adăugăm că nici constrîn- 
gerea nu încetează a fi constrîngere dacă ea este autoimpusă”. Conform unei 
concepţii despre dreptate, mai comună decît cea la care face referire Socrate în 
definiția sa, dreptatea constă în a nu îi vătăma pe cei din jur. înțeleasă astfel, 
dreptatea se dovedeşte a fi, în cel mai bun caz, un simplu însoțitor al măreției 
sufleteşti specifice filosofului. Dar dacă dreptatea este luată într-un sens mai 
larg, conform căruia ea constă în a-i oferi fiecăruia ceea ce îi este folositor 
sufletului său, trebuie să facem distincţie între situaţiile în care o astfel de 
ofertă este atractivă în sine pentru cel care dă (acesta fiind cazul potențialilor 
filosofi) şi cele în care ea reprezintă numai o datorie sau o obligaţie. întîm- 
plător, această distincție subliniază deosebirea dintre conversațiile în care 
Socrate se angajează de bună voie - cele pe care le caută în mod spontan - şi 
cele care i se impun şi pe care nu le poate evita în mod politicos. Există o 
diferență clară între dreptatea care merită să fie aleasă pentru ea însăşi, făcînd 
abstracție cu totul de urmările acestei alegeri, caz în care dreptatea este 
identică cu filosofia, şi dreptatea care este numai necesară, identificabilă în cel 
mai bun caz cu o guvernare a filosofilor. Această diferență devine posibilă prin 
ignorarea voită a mw-ului, o caracteristică a dialogului Republica care, în 
metafora folosită în mitul Peşterii, se dovedeşte atît de eficientă încît prezintă 
ascensiunea din peşteră spre lumina soarelui ca pe o acţiune absolut obligatorie 
(515c5-516a1). Din această cauză, s-ar putea spune că nu există nici un motiv 
care să-l împiedice pe filosof să se implice în activitatea politică, mînat de acel 
gen de iubire care poartă numele de patriotism”. 

Pînă la sfîrşitul cărții a şaptea, dreptatea este prezentată sub toate aspectele 
sale. Socrate s-a achitat de sarcina pe care i-o impuseseră Glaucon şi Adeimantos, 
dovedind că dreptatea are valoare în sine, independent de consecinţele sale şi, 


49. Kant - „Metaphysik der Sitten", Einleitung zur Tugendlehre, I şi II. 
50. Vezi Apologia lui Socrate 30a3-4. 

prin urmare, că este de preferat nedreptăţii în orice situație. în ciuda acestui 
fapt, discuţia continuă, pentru că - din cîte se pare - imaginea clară pe care 
ne-am făcut-o despre dreptate nu atrage după sine o înțelegere la fel de clară 
a nedreptăţii. La concepţia deja formată trebuie să adăugăm o înţelegere clară 
a cetății nedreptăţii şi a omului cu totul nedrept. Numai după ce înţelegem ce 
înseamnă cetatea nedreptăţii absolute şi ce este un om cu totul nedrept cu 
aceeaşi claritate cu care ni s-au lămurit chipurile cetății dreptăţii şi a omului 
absolut drept vom fi capabili să decidem dacă ar trebui să îl urmăm pe 
Thrasymachos, prietenul lui Socrate care ia partea nedreptăţii, sau pe Socrate 
însuşi, cel care merge pe urma dreptății (545a2-b2; vezi 498c9-dl). Acest 
demers ne impune la rîndul lui să presupunem că o cetate a dreptății poate 
exista cu adevărat. De fapt, în Republica, nu se renunță niciodată la ideea că 
cetatea dreptății, ca formă de organizare socială a ființelor umane, este posibilă 
şi se deosebeşte de modul de organizare socială al zeilor sau al urmaşilor 
zeilor (Legile, 739b-e). în momentul în care Socrate se orientează spre analiza 
nedreptății 1 se pare absolut necesar să susțină din nou această creație ficțională, 
cu o forță chiar mai mare decît o făcuse înainte. Cu cît cetatea dreptăţii va 
părea mai credibilă, cu atît mai urîtă, mai condamnabilă şi mai demnă de dispreţ 
va fi cetatea nedreptății. Mînia, indignarea (atît de preferată de Adeimantos, 
cf. 426e4 cu 366c6-7) sau energia dezlănţuită nu şi-ar intra niciodată în 
drepturi dacă cetatea dreptăţii n-ar fi posibilă. Sau invers: preamărirea energiei 
pasionale este, inevitabil, produsul secundar al utopiei, al credinței că există 
posibilitatea ca relele să contenească, cînd această credință este luată în serios. 
Ideea că toate relele se datorează greşelilor omeneşti (cf. 379c5-7 cu 617e4-5) 
transferă întreaga responsabilitate asupra ființei umane şi sugerează că nu doar 
viciul, ci şi răul sînt rezultatele propriei noastre voințe. însă atîta timp cît 
cetatea dreptăţii nu devine o realitate, posibilitatea înființării ei rămîne sub 
semnul întrebării. De aceea, Socrate susține în acest moment că ea a existat în 
trecut. Mai exact, el le pune pe Muze să susțină această idee sau cel puţin s-o 
sugereze. S-ar cuveni să menționăm că afirmația conform căreia cetatea 
dreptăţii a existat în realitate şi că a fost o creaţie a începuturilor este una de 
tip mitologizant, pe linia gîndirii mitologice, pentru care lucrurile cele mai 
bune sînt şi cele mai vechi. Aşadar, prin intermediul Muzelor, Socrate afirmă 
că cetatea fericită a existat cu adevărat la începuturile lumii, mai înainte de 
apariția răului, adică a cetăţii de tip inferior (547b). Cetățile de tip inferior 
reprezintă forme degradate ale cetății fericite, fragmente impure ale cetății 
pure, care forma un întreg, de unde rezultă că o cetate de tip inferior este cu 
atît mai bună cu cât este mai aproape în timp de cetatea dreptății şi invers. Ar fi 
mai corect să vorbim despre guvernări fericite sau bune şi despre guvernări 

inferioare sau degradate decît despre cetăţi fericite şi cetăți inferioare (vezi 
trecerea de la „cetăți" la „guvernări" în 543c7 şi urm.). După Socrate, există 
cinci tipuri de guvernări sau regimuri politice care merită să fie amintite: 1) 
monarhia sau aristocrația, 2) timocraţia, 3) oligarhia, 4) democraţia şi 5) 
tirania. Această ordine descrescătoare a tipurilor de guvernare se mulcază pe 
ordinea descrescătoare a primelor cinci vîrste ale omului: vîrsta de aur, cea de 
argint, cea de bronz, apoi cea a tagmei cereşti a eroilor şi, în fine, vîrsta de fier 
(546e-547a, Hesiod, Munci şi zile 106 şi urm.). Remarcăm din primul moment 
că echivalentul epocii tagmei cereşti a eroilor este la Platon regimul democratic. 
Va trebui să găsim o explicaţie pentru această potrivire, aparent ciudată. 
Republica se sprijină pe ipoteza că între cetate şi sufletul uman există un 
paralelism perfect. Pornind de la această ipoteză, Socrate afirmă că, aşa cum 
există cinci tipuri de regimuri politice, tot astfel există şi cinci tipuri de 
oameni. Distincția dintre „personalitățile autoritare şi cele democratice, care 
a fost destul de populară în studiile contemporane de politologie şi corespunde 
distincției dintre societățile de tip democratic şi cele de tip autoritar, a repre- 
zentat o reflexie palidă şi nerafinată a diferențierii pe care o făcea Socrate între 
sufletele sau oamenii de tip monarhic sau aristocratic, timocratic, oligarhic, 
democratic şi tiranic, al căror echivalent se găsea în guvernările de tip aristo- 
cratic, timocratic, oligarhic, democratic şi tiranic. în acelaşi spirit am putea 
aminti şi faptul că, atunci cînd descrie respectivele forme de guvernare, Socrate 
nu vorbeşte despre „ideologiile" specifice fiecăreia, ci este interesat de carac- 
terul tuturor regimurilor politice amintite, de ţelurile pe care le urmăresc în 
mod manifest şi conştient, dar şi de justificarea politică a acestor țeluri. în 
aprecierea acestora, filosoful nu ia în considerare nici un fel de justificare 
trans-politică, indiferent dacă aceasta îşi are originea în cosmologie, teologie, 
metafizică, filosofie, istorie sau mitologie. Concentrîndu-se asupra studiului 
formelor inferioare de guvernare, el analizează în fiecare caz mai întîi forma 
de guvernare şi apoi tipul de individ corespunzător ei. în prezentarea pe care 
le-o face, Socrate consideră că fiecare regim politic şi respectiv individul său 
este un produs al celui precedent. în studiul de față ne vom opri doar la 
prezentarea pe care filosoful o face democrației, deoarece aceasta are o 
importanță crucială pentru disputa din Republica. Democraţia se naşte din 
oligarhie, care la rîndul ei este urmaşa timocraţiei, stăpînirea războinicilor 
lipsiţi de cumpătare, dominați de pasiune. Oligarhia este cea dintîi formă de 
guvernare în care dorința deține supremaţia, iar dorinţa atotstăpînitoare este 
aceea de a acumula avere, dorința nestăvilită de îmbogăţire. Omul de tip 
oligarhic este chibzuit şi destoinic, îşi controlează toate poftele (cu excepția 
poftei de a face avere), nu este educat şi nici onest decît la suprafață, puțina lui 

cinste provenind numai din cel mai pur egoism. Oligarhia îi oferă fiecărui 
individ dreptul necontestat de a dispune de ceea ce îi aparține aşa cum crede 
ci de cuviinţă şi astfel face inevitabilă apariția „trîntorilor”, acei membri ai 
clasei conducătoare care sînt fie înglodaţi în datorii, fie deja faliți şi deposedați 
de drepturile cetăţeneşti. Aceştia devin nişte cerşetori care plîng după averile 
lor risipite şi care speră că, printr-o schimbare de regim politic, or să şi le 
recîştige, împreună cu puterea politică pe care o dețineau odinioară. în plus, 
din pricina bogăției şi a dezinteresului față de virtute şi onoare, chiar şi 
oligarhii cinstiţi devin graşi, răzgîiați şi lipsiţi de vlagă, fenomen care îi 
afectează mai ales pe fiii lor. în acest fel, ei ajung să fie dispreţuiţi de cei 
săraci, care rămîn slabi, însă plini de hotărîre. Conduşi poate de cîțiva trîntori, 
trădători ai clasei sociale de care aparțin, dar care posedă anumite abilități 
caracteristice numai clasei stăpînitoare, săracii devin la un moment dat con- 
ştienți de superioritatea lor față de cei bogaţi. Atunci cînd consideră că a venit 
momentul, preiau stăpînirea cetăţii, îi înfrîng pe cei bogați, îi ucid sau îi 
exilează pe unii dintre aceştia şi permit celor rămaşi să trăiască alături de ei şi 
să se bucure de drepturi cetăţeneşti depline. Astfel îşi face apariția democrația. 
Democraţia este ea însăşi caracterizată prin libertate, iar libertatea include 
dreptul fiecăruia de a spune orice doreşte şi de a adopta stilul de viață care îl 
satisface cel mai mult. Din aceste motive, democraţia este forma de guvernare 
care favorizează maximum de diversitate în viaţa socială. în cadrul ei putem 
găsi orice stil de viaţă şi orice tip de regim politic. De aici trebuie să înțelegem 
că, făcînd abstracţie de forma de guvernare perfectă, democraţia este singurul 
regim în cadrul căruia filosoful poate să-şi urmeze stilul lui specific de viaţă 
fără să fie deranjat de ceilalți. Prin urmare, exagerînd puţin, am putea compara 
regimul democratic cu epoca tagmei cereşti a eroilor de care pomenea 
Hesiod, cea care se apropie de vîrsta de aur mai mult decît oricare altă vîrsta 
mitică. Platon însuşi, judecind din perspectiva istorică a stăpînirii celor 
Treizeci de Tirani, spune despre democraţia ateniană că este „de aur" 
(Scrisoarea a şaptea, 324d47-8). De vreme ce, spre deosebire de celelalte trei 
tipuri de guvernare imperfectă, democrația este în acelaşi timp vătămătoare şi 
permisivă, numai în cadrul acesteia căutarea fățişă a celui mai bun regim 
politic se află în largul său. Acţiunea din Republica se petrece tot într-un 
regim democratic. într-o democraţie, cetățeanul filosof nu este în nici un caz 
obligat să participe la viaţa cetăţii sau să ocupe vreo funcție politică. în acest 
moment, unii s-ar putea întreba de ce Socrate nu i-a acordat democraţiei 
poziția cea mai înaltă în rîndul regimurilor inferioare sau chiar poziția 
supremă pur şi simplu, o dată ce şi-a dat seama că regimul politic perfect nu 
poate exista. Alţii ar putea afirma că filosoful şi-a arătat preferința 

pentru democraţie prin faptele sale: şi-a petrecut întreaga viață în democraţia 
ateniană, a luptat pentru ea în războaiele purtate de cetate şi a murit supu- 
nîndu-se legilor ateniene. în ciuda acestor speculaţii, este sigur că Socrate nu 
prefera democraţia unor alte forme de guvernare. Motivul este acela că, fiind 
un om drept din mai multe puncte de vedere, el se gîndea nu numai la 
bunăstarea filosofilor, ci şi la a celor care nu erau filosofi, iar opinia lui era că 
democraţia nu este capabilă să le ofere acestora din urmă posibilitatea de a 
încerca să devină mai buni şi mai folositori cetății, după puterile lor. Aceasta 
pentru că țelul democraţiei nu este virtutea, ci libertatea de a trăi fie nobil, fie 
josnic, conform preferințelor fiecăruia. Iată şi motivul pentru care el plasează 
democraţia pe o poziţie inferioară chiar şi oligarhiei, căci oligarhia impune un 
oarecare gen de constrîngere, pe cînd democraţia, în felul în care o prezintă 
Socrate, respinge orice constrîngere, de orice fel. S-ar putea spune şi că, 
respectînd subiectul în discuţie, filosoful renunţă la orice constrîngeri atunci 
cînd vorbeşte despre regimul care urăşte constrîngerile. El afirmă că într-o 
democraţie nimeni nu este obligat să stăpînească sau să se lase stăpînit, dacă 
nu-i convine, că oricine poate trăi în pace chiar dacă cetatea lui poartă un 
război, că o condamnare la moarte nu are nici cea mai mică consecinţă pentru 
cel condamnat, căci el nici măcar nu este întemnițat, că ierarhia existentă între 
conducători şi conduşi este cu totul răsturnată, că tatăl se comportă ca şi cum 
ar fi un copil, iar fiul său nu-l respectă şi nici nu se teme de el, că învățătorul 
se teme de învățăceii săi, iar aceştia nu au nici cel mai mic respect pentru el, 
că există o egalitate absolută între sexe şi, în fine, că nici măcar măgarii şi caii 
nu se mai dau la o parte atunci cînd le ies în cale ființe umane. Platon scrie 
toate acestea ca şi cum n-ar şti că la începutul expediției din Sicilia, atunci cînd 
au fost mutilate statuile lui Hermes, democraţia ateniană s-a lăsat pradă unei 
orgii de persecuții sîngeroase, în care au fost măcelăriți deopotrivă vinovaţi şi 
nevinovați”. Exagerările lui Socrate în ceea ce priveşte moliciunea trivială a 
democraţiei clasice sînt urmate de o exagerare la fel de puternică atunci cînd 
se fac referiri la lipsa de cumpătare care caracterizează individul de tip 
democrat. Adevărul este că în celde-al doilea caz n-ar fi putut evita exagerarea 
fără să se abată de la procedura urmată în discuţia sa despre regimurile politice 
inferioare. Această procedură, consecință a paralelei create între cetate şi 
individ, constă în faptul că individul corespunzător unui regim politic de tip 
inferior este considerat fiul unui tată dintr-un regim politic precedent. Din 
acest motiv, cetățeanul societății democratice apare drept fiu al unui tată 
oligarhic, adică un fel de fiu degenerat al unui părinte avut, care nu este 

interesat decît de felul în care poate să cîştige bani. Cetăţeanul societății 
democratice este un ins de bani gata, un trîntor gras, moale şi risipitor, un 
pierde-vară care, avînd asigurată o oarecare detaşare față de lucrurile intere- 
sante sau indiferente, trăieşte o zi lăsîndu-se cu totul pradă celor mai josnice 
pofte, iar a doua zi se comportă ca un adevărat ascet, sau care - după spusele 
lui Marx - „dimineaţa merge la vînătoare, după amiaza la pescuit, seara creşte 
vite şi după cină se dedică filosofiei"?. Cu alte cuvinte, acest gen de om face 
în fiecare zi ceea ce i se pare că, întîmplător, îi place în acel moment. Un astfel 
de cetăţean nu este în nici un caz reprezentat de ţăranul sau meşteşugarul 
uscăţiv, destoinic şi puternic, care are o singură slujbă (vezi 564c9-565bl, 
575c). Acuzele pe care Socrate le aduce în mod deliberat democraţiei devin 
într-o oarecare măsură explicabile atunci cînd ne amintim că primul destinatar 
al cuvintelor filosofului este austerul Adeimantos, cel care nu iubeşte rîsul şi 
căruia i-a fost adresat şi sobrul comentariu despre poezie, inclus în secțiunea 
despre educaţia războinicilor. Prin critici exagerate, Socrate îi oferă acestuia 
argumente care să-i justifice „visul urît" despre democraţie {cf. 563d2 cu 
389a7). Nu trebuie să pierdem din vedere nici faptul că prezentarea optimistă 
a mulțimii, care fusese temporar necesară pentru a dovedi armonia dintre 
cetate şi filosofie, trebuie să sufere unele modificări. Critica exagerată a 
democraţiei ne reaminteşte de lipsa de armonie existentă între filosofie şi 
masele de oameni. 

După ce Socrate prezintă regimul politic nedrept şi pe individul cu totul 
nedrept şi după ce compară felul de viaţă al omului lipsit de virtute cu cel al 
omului absolut virtuos, nu mai există nici o umbră de îndoială în privința 
faptului că dreptatea este de preferat nedreptăţii. Cu toate acestea conversaţia 
continuă, iar Socrate revine pe neaşteptate la discuţia despre poezie, un subiect 
care fusese deja comentat pe larg atunci cînd se vorbise despre educația 
războinicilor. Să încercăm să înţelegem această revenire, aparent nejustificată, 
într-o digresiune explicită pe care o făcuse în timpul discuţiei despre tiranie, 
filosoful remarcase că poeții aduc laude tiranilor şi sînt încărcaţi cu onoruri de 
către aceştia (ca şi de regimul democratic), dar că aceste onoruri nu le sînt 
oferite şi de cele trei regimuri politice superioare (568a8-d4). Tirania şi 
democraţia se caracterizează prin faptul că se supun ispitei dorințelor carnale, 
fie ele şi ilegale. Tiranul este o încarnare a lui Eros. Iar poeţii cîntă şi îi aduc 
laude lui Eros. Ei se poartă cu foarte mare grijă şi cu foarte multă deferentă 
faţă de acest fenomen al Erosului pe care Socrate îl ignoră din toate puterile 
sale în Republica. în consecință, poeţii încurajează nedreptatea. Acelaşi lucru 

îl face şi Thrasymachos. însă, la fel cum - în ciuda acestui fapt - Socrate 
devine prietenul lui Thrasymachos, şi noi putem deveni prieteni ai poeților şi 
mai ales ai lui Homer. Poate că Socrate are nevoie de poeţi cu scopul de a-i 
reda eros-ului demnitatea pierdută. Acest lucru îl va face însă cu o altă ocazie, 
în Banchetul, singurul dialog al lui Platon în care Socrate este prezentat în 
dialog cu poeţii şi care este dedicat integral proslăvirii eros-ului. 

Cînd ne folosim de destinul lui Thrasymachos din Republica ca de o cheie 
de înţelegere a adevărului despre poezie, sîntem conştienţi de legătura ce există 
între retorică şi poezie, legătură prezentată în Gorgias (502bl-d9). însă nu 
trebuie să ne scape din vedere nici deosebirea dintre poezie şi retorică. Există 
două tipuri de retorică: cea erotică, descrisă în Phaidros, în care Socrate era 
un maestru şi al cărei reprezentant nu este în nici un caz Thrasymachos, şi al 
doilea tip, al cărui reprezentat este într-adevăr Thrasymachos. Acest al doilea 
tip se manifestă sub trei forme: retorica juridică, cea deliberativă şi cea 
epideictică. Apologia lui Socrate este un exemplu de retorică juridică, în timp 
ce, îaMenexenos, Socrate abordează retorica epideictică, însă nicăieri el nu se 
angajează în manifestări retorice de tip deliberativ, adică în retorica politică 
propriu-zisă. Exemplul cel mai apropiat de acest gen de retorică din Corpus 
Platonicum pare a fi discursul lui Pausanias din Banchetul, în care vorbitorul 
propune ca legea ateniană ptrivitoare la eros să fie modificată pentru a-i 
favoriza pe îndrăgostiți. 

Revenirea la discuţia despre poezie, care se petrece în cartea a zecea, este 
justificată exact la începutul discuţiei despre formele de guvernare şi despre 
sufletele de calitate inferioară. Tranziţia de la forma perfectă de guvernare la 
cele imperfecte este atribuită în mod explicit Muzelor, care îşi asumă o poză 
„tragică", în timp ce trecerea de la discuţia despre omul perfect la omul inferior 
are în realitate un caracter uşor „comic" (545d7-e3, 549c2-e2). Poezia revine 
în centrul atenției atunci cînd începe regresul de la tema cea mai nobilă, aceea 
a dreptăţii înţelese ca filosofic Revenirea la poezie, precedată de o prezentare 
a regimurilor politice imperfecte şi a sufletelor imperfecte, este urmată de o 
discuție despre „cele mai mari răsplăți pentru virtute”, despre recompensele 
care, în sine, nu sînt intrinseci dreptății sau filosofiei (608c, 614a). A doua 
discuţie despre poezie constituie centrul de greutate al acelui dialog în care 
este prezentat regresul de la tema nobilă a dreptăţii. Nu trebuie să fim surprinşi, 
deoarece filosofia, înțeleasă ca o căutare a adevărului, este cea mai nobilă 
activitate umană, iar adevărul nu face parte din subiectele specifice poeziei. 

în prima discuție despre poezie, anterioară cu mult introducerii filosofiei ca 
temă a dialogului, dezinteresul poeziei față de adevăr a reprezentat cea mai bună 
recomandare pentru alegerea acesteia, deoarece la acea vreme interlocutorii 

nu erau interesaţi de adevăr, ci de minciună (377al-6). Cei mai valoroşi poeți 
au fost exilați din cetate nu pentru că îi învățau pe oameni ce este minciuna, 
ci pentru că răspîndeau un gen de minciună nepotrivită. între timp însă a 
devenit clar că numai viaţa insului care filosofează, în măsura în care el 
filosofează, reprezintă stilul corect de viaţă şi că acest gen de viaţă, departe de 
a simţi nevoia de minciună, o respinge cu hotărîre (485c3-d5). Se pare că 
evoluţia de la cetate - fie ea şi una perfectă - pînă la filosof impune în acelaşi 
timp şi o trecere progresivă de la acceptarea condiționată a poeziei la respin- 
gerea hotărîtă a acestei arte. 

Din perspectiva filosofiei, poezia se dovedeşte a fi o imitație a imitațiilor 
lucrurilor adevărate, adică a Ideilor. Meditaţia asupra Ideilor este sarcina 
filosofului, reproducerea lor este treaba oricărui artizan (meşteşugar) obişnuit, 
iar activitatea poeţilor şi a altor artiştii „imitatori” constă în reproducerea 
muncii artizanilor. Pentru început, Socrate prezintă ierarhia existentă în ter- 
menii următori: creatorul Ideilor (cum ar fi Ideea de pat) este zeul, creatorul 
reproducerii (al patului ca obiect material, care poate fi folosit) este artizanul, 
iar cel care creează imitaţia reproducerii (cum ar fi o pictură reprezentînd un 
pat) este artistul imitator. Reluînd explicația, filosoful afirmă existența urmă- 
toarei ierarhii: pe primul loc se află utilizatorul, apoi artizanul şi pe ultima 
poziţie artistul imitator. Am putea spune că Ideea de pat îşi are sorgintea în 
utilizator, cel care îi determină „„forma" în funcție de scopul pentru care va fi 
folosit acesta. Aceasta înseamnă că cel care se foloseşte de pat este cel care 
deţine cunoştinţele cele mai complete sau opiniile cele mai competente despre 
obiect, opinii cu totul diferite de cele ale meşteşugarului. Poetul se plasează la 
polul opus utilizatorului, deoarece el nu deţine nici un fel de cunoştinţe şi nu 
poate oferi nici măcar o opinie avizată (601c6-602bll). Statutul preferențial 
acordat artelor practice propriu-zise care se ocupă mai degrabă de util decât de 
un anumit gen de frumuseţe plăcută simţurilor (389e12-390a5), porneşte de la 
ideea că cetatea fericită este o cetate a artizanilor, care face abstracţie de eros. 
Nu trebuie să pierdem din vedere nici faptul că ordinea ierarhică prezentată în 
prima jumătate a cărţii a zecea face abstracţie de războinici, ca şi cum cetatea 
sănătoasă, care nu ştie ce sînt războinicii sau artiştii imitatori (373b5-7), ar 
urma să fie repusă în drepturi, adăugîndu-i-se în plus conducătorii săi naturali, 
adică filosofii. Pentru a înţelege judecata aparent scandaloasă exprimată de 
Socrate asupra poeziei, trebuie mai întîi să-i identificăm pe artizanii a căror 
operă este imitată de poet. Temele predilecte ale poeților sînt în primul rînd 
ființele umane şi ele se referă la virtute şi viciu. Poeţii judecă toate problemele 
oamenilor din perspectiva virtuţii. Aşa cum o înţeleg ei virtutea apare sub o 
formă imperfectă şi chiar distorsionată (598el1-2, 599c6-d3, 600e4-5). 

Artizanul pe care îl imită poetul este legiuitorul nefilosof, el însuşi un imitator 
imperfect al virtuţii (cf. 501b cu 514b4-515a3). în special dreptatea, aşa cum 
este ea înțeleasă de către cetate, trebuie să fie opera legiuitorului, pentru că în 
opinia cetăţii drept este ceea ce este legal. Nimeni nu a exprimat sugestia lui 
Socrate cu mai multă claritate ca Nietzsche, care a spus că „poeţii au fost 
întotdeauna valeţii unui anumit gen de moralitate"". însă, conform unei zicale 
franţuzeşti, pentru un valet nu există eroi. în acest caz ne întrebăm dacă poeţii 
- cel puţin aceia care nu sînt cu totul stupizi - nu sînt totuşi conştienţi de 
slăbiciunile ascunse ale eroilor lor. După părerea lui Socrate, lucrurile stau 
exact aşa. Spre exemplu, poeţii aduc în lumină întreaga forță a durerii pe care 
o simte un om la pierderea cuiva drag. Ei prezintă astfel un sentiment pe care 
un individ respectabil nu şi l-ar manifesta în toată profunzimea lui decît atunci 
cînd este singur, deoarece în prezenţa altora o astfel de manifestare nu este nici 
decentă, nici legală. Poetul scoate la lumină din ființa noastră acele lucruri pe 
care legea ne constrînge să le ținem ascunse (603e3-604b8, 606a3-607a9). Ca 
purtători de cuvînt ai manifestărilor pasionale, poeţii se opun legiuitorilor, 
purtători de cuvînt ai raţiunii. Cu toate acestea, legiuitorul nefilosof nu este un 
astfel de purtător de cuvînt absolut, iar legile sale sînt departe de a fi pur şi 
simplu nişte dictate ale raţiunii. Spre deosebire de legiuitori, poeţii au o 
înțelegere mai largă a vieții umane văzută ca un conflict între sentimente şi 
rațiune (390dl-6), căci ei evidenţiază limitările la care este supusă legea. însă 
dacă lucrurile stau astfel, dacă poeţii sînt, poate, oamenii care înţeleg cel mai 
bine natura pasiunilor pe care legea ar trebui să le țină în frîu, înseamnă că ei 
sînt foarte departe de a fi slujitorii legiuitorilor, ba chiar că legiuitorul prudent 
ar putea învăţa de la ei. Din punctul de vedere al filosofului, veritabila „vrajbă 
dintre filosofie şi poezie" (607b5-6) nu porneşte de la problema valorii poeziei 
în sine, ci de la poziţia ierarhică ocupată de poezie în raport cu filosofia. în 
opinia lui Socrate, poetul nu este îndreptățit să fie independent. El poate fi 
doar un ajutor al „utilizatorului” par excellence, al regelui (597e7) care este 
filosoful. Aceasta întrucît poezia prin excelență prezintă viaţa umană ca şi cum 
ar fi de sine stătătoare, nu îndreptată spre modul de viaţă filosofic, şi în 
consecință poeții nu prezintă niciodată modul de viaţă al filosofului decît într-o 
formă distorsionată, în comedie. De aici ajungem la concluzia că poezia 
independentă (indiferent dacă este sau nu interpretată) va fi în mod necesar fie 
tragedie, fie comedie - sau un amestec al celor două -, căci stilul de viaţă non- 
filosofic nu oferă nici o soluţie la problema sa fundamentală sau, eventual, 
numai o soluție absurdă. însă, dacă poezia este subordonată filosofiei, ea va 

prezenta stilul de viață non-filosofic ca fiind subordonat celui filosofic şi deci 
se va referi în primul rînd chiar la modul de viaţă filosofic (vezi 604e). Cel 
mai măreț exemplu de poezie subordonată filosofiei este dialogul platonician. 
Republica se încheie cu o discuţie despre cele mai mari răsplăţi ale virtuții şi 
cele mai mari pedepse ale nedreptăţii. Discuţia este compusă din trei părți: 1) 
dovada nemuririi sufletului, 2) răsplățile şi pedepsele divine şi umane în 
timpul vieții omului şi 3) răsplățile şi pedepsele ce îl aşteaptă pe om după 
moarte. Partea centrală nu pomeneşte nimic despre filosofie, căci răsplata 
virtuții şi pedepsirea nedreptăţii pe timpul vieţii omului sînt necesare celor 
care nu practică filosofia, celor a căror virtute nu exercită acea atracție 
intrinsecă pe care o deține virtutea specifică filosofilor. Nici unul dintre cei 
care au înțeles sensul dual al termenului de dreptate nu poate trece cu vederea 
nevoia pe care o simte „filistinul"” Socrate de a rosti cu glas tare recompensele 
care îi aşteaptă pe cei drepți pe pămînt (613d, c4). Socrate, cunoscînd carac- 
terul lui Glaucon, poate aprecia ce este folositor tînărului mai bine decît orice 
alt cititor al Republicii şi cu siguranţă mai bine decît „idealiştii” moderni, 
lipsiţi de curaj, cutremuraţi la gîndul că oamenii care, prin corectitudinea şi 
integritatea lor (ce nu trebuie în nici un caz despărțită cu totul de pricepere sau 
şiretenie), constituie pilonii unei societăţi stabile ar putea fi răsplătiți de 
societatea unde trăiesc. Acest gînd reprezintă o corectură indispensabilă adusă 
la exagerata declaraţie a lui Glaucon din lungul său discurs despre suferinţele 
extreme la care este supus omul cu adevărat drept; este posibil ca Glaucon să 
nu fi ştiut ce înseamnă un om cu adevărat drept. Datoria unui om cu adevărat 
drept, cum este Socrate, nu poate fi aceea de a-i face pe inşii mai slabi să-şi 
piardă speranţa în posibilitatea existenţei unei ordini şi a unei decente care să 
guverneze asupra problemelor umane, cel puţin nu pe aceia care, fie în virtutea 
înclinațiilor sau înzestrării lor naturale, fie din pricina obîrşiei lor, ar putea 
ajunge să dețină vreo responsabilitate publică. Lui Glaucon îi va fi de ajuns 
să-şi amintească pînă la sfîrşitul vieţii lui şi, poate, să le transmită şi celor 
apropiați multele, mărețele şi uimitoarele imagini pe care Socrate le-a înviat în 
mintea şi pentru beneficiul celor prezenți în acea noapte memorabilă din 
Pireu. Prezentarea pedepselor şi recompenselor ce îi aşteaptă pe oameni după 
moarte se face sub forma unui mit. Nu este însă vorba despre un mit nefunda- 
mentat, de vreme ce se bazează pe dovada nemuririi sufletelor. Din moment ce 
este compus din mai multe elemente, sufletul nu poate fi nemuritor decît în 
cazul în care structura sa este pusă într-o armonie absolută. însă, după cum 
ştim din experiență, sufletului îi lipseşte tocmai armonia absolută. Pentru a 
ajunge la adevăr, ar trebui să recuperăm, cu ajutorul judecății raționale, natura 
originală sau adevărată a sufletului (61 1b-612a). Acest raționament nu se găseşte 

în Republica. Altfel spus, Socrate dovedeşte nemurirea sufletului fără să fi 
explicat în ce constă natura sufletului uman. Situaţia de la sfîrşitul Republicii 
corespunde cu precizie celei de la sfîrşitul primei cărți a dialogului, unde 
filosoful afirma clar că a dovedit utilitatea dreptăţii fără să ştie ce este dreptatea, 
adică fără să-i determine acel „ceva" specific. Discuţia ulterioară finalului 
primei cărţi evidenţiază caracterul dreptăţii ca fiind constituit de o bună 
rînduială a sufletului, însă cum am putea şti ce înseamnă această bună rînduială 
fără să ştim mai întîi care este natura specifică a sufletului? Să ne amintim încă 
o dată faptul că paralela stabilită între suflet şi cetate, premisa doctrinei despre 
suflet prezentate în dialogul Republica, este în mod evident una greu de 
susținut, ba chiar uşor de combătut. Republica nu poate să determine natura 
sufletului uman deoarece face abstracție de trup şi de eros, făcînd astfel 
abstracție chiar de suflet şi de natura lucrurilor. O astfel de atitudine este 
necesară în cazul în care dreptatea, înțeleasă ca devotament absolut față de 
binele comun al unei anumite cetăți, merită să fie lăudată şi aleasă pentru 
valoarea pe care o reprezintă în sine, iar motivul pentru care laudele aduse ei 
sînt necesare nu mai necesită nici un fel de argumentație. Dacă sîntem interesați 
să aflăm cu exactitate ce înseamnă dreptatea, trebuie să căutăm „o altă cale, şi 
mai lungă" decît cea adoptată în Republica, pentru a relua studiul sufletului 
uman (504b; vezi 506d). Nu înseamnă însă că ceea ce am aflat despre dreptate 
din acest dialog nu ar fi adevărat sau că ar avea un caracter cu totul provizoriu. 
Este clar că prima carte & Republicii nu ne spune ce este dreptatea. Totuşi, 
prezentînd modul în care Socrate îl îmblînzeşte pe Thrasymachos ca pe un act 
de dreptate, dialogul ne face să înțelegem dreptatea. Doctrina dreptății 
prezentată în Republica, chiar dacă nu este completă, poate fi adevărată în 
măsura în care natura dreptății depinde în mod hotărîtor de caracterul cetăţii, 
pentru că nici caracterul planului trans-politic nu poate fi înțeles decît dacă 
înțelegem cetatea. Iar cetatea este complet inteligibilă, deoarece limitele sale 
pot fi stabilite cu precizie. Pentru a vedea care sînt aceste limite, nu este nevoie 
să fi rezolvat problema întregului, ci este suficient să fi pus această problemă. 
Şi aici, Republica ne arată într-adevăr cu claritate ce este dreptatea. Aşa cum a 
remarcat Cicero, Republica nu ne prezintă forma de guvernare perfectă, ci mai 
curînd natura problemelor politice“, adică natura specifică a unei cetăţi, în 
Republica, Socrate arată foarte clar caracterul pe care ar trebui să-l aibă o 
cetate pentru a satisface cele mai înalte cerinţe ale ființei umane. Tot el ne lasă 
să vedem limitele esențiale şi natura cetăţii, pentru a ne face să înțelegem că o 
cetate construită conform acestor cerințe nu este posibilă. 


54. De republica IL, 52. 


CAPITOLUL AL III-LEA-Despre Războiul 
peloponesiac al lui Tucidide 


1. Filosofie politică şi istorie politică 


Trecînd de la Aristotel şi Platon la Tucidide, avem impresia că intrăm într-o cu 
totul altă lume. Nu mai este lumea filosofiei politice, cea a căutării celei mai 
bune forme de guvernare, care, deşi posibilă, nu a fost şi nici nu va deveni 
vreodată realitate. Nu mai avem de-a face cu căutarea acelui templu strălucitor 
şi pur, clădit pe baza unei elevaţii spirituale, departe de vulgaritatea gălăgioasă 
şi de tot ce este lipsit de armonie. Din perspectiva celei mai bune guvernări sau 
a ordinii cu adevărat juste, a dreptăţii sau a filosofiei, viaţa politică sau măreția 
politicii îşi pierde foarte mult din farmecul ei, dacă nu cumva şi-l pierde cu 
totul. Numai farmecul şi măreția întemeietorului şi legiuitorului par să supra- 
vieţuiască şi celor mai dure teste. Cînd începem să citim scrierile lui Tucidide, 
plonjăm dintr-o dată în viaţa politică desfăşurată la intensitatea ei maximă, cu 
înfruntări pe viață şi pe moarte, cu războaie sîngeroase, fie ele civile, fie între 
popoare. Tucidide are propria sa perspectivă asupra vieţii politice, iar aceasta 
nu transcende lumea cetăţii. Istoricul grec nu se plasează în afara conflictului, 
ci chiar în mijlocul lui; analizează cu seriozitate viața politică aşa cum este 
ea; nu este interesat decît de cetățile existente, de oamenii politici, comandanții 
de armate terestre şi navale, cetăţenii şi demagogii care au existat în realitate 
şi care sînt cu totul altceva decît întemeietorii şi legiuitorii acestor cetăți. 
Tucidide ne prezintă viaţa politică în toată grandoarea ei aspră, cu toată 
duritatea şi chiar abjecția ei. Este suficient să amintim doar cum vorbesc despre 
Temistocle şi Pericle pe de o parte Socrate şi pe de altă parte Tucidide sau să 
comparăm felul diferit în care Platon şi Tucidide îl prezintă pe Nicias. Tucidide 
se arată plin de înțelegere față de măreția politicii, pe care o prezintă aşa cum 
apare în luptele pentru libertate, în procesele de întemeiere, de preluare a 
stăpînirii şi de expansiune a imperiilor. El ne convinge să împărtăşim şi noi 

acelaşi sentiment. Evenimentul cel mai turbulent care se petrece în 
dialogurile lui Platon este intrarea intempestivă a lui Alcibiade, beat, la un 
banchet al prietenilor săi. Tucidide ne oferă prilejul să fim martorii aspirațiilor 
delirante exprimate la începutul expediției în Sicilia şi ai indescriptibilelor 
suferințe de pe timpul persecuțiilor din Siracuza. El judecă problemele 
politice nu numai din aceeaşi perspectivă ca şi cetățenii sau oamenii politici, 
ci şi de la acelaşi nivel. Şi cu toate acestea Tucidide nu este un om politic. 
Conştientizăm deosebirea dintre el şi un om politic adevărat atunci cînd, aşa 
cum ne-o impune tradiția, îl numim „istoric”. 

Oricît de profundă ar fi diferența dintre Platon şi Tucidide, doctrinele lor 
nu sînt neapărat incompatibile. S-ar putea ca ei să se completeze reciproc. 
Subiectul abordat de Tucidide este cel mai mare război cunoscut de el, cea mai 
măreaţă „schimbare" din istorie. Cetatea perfectă descrisă în Republica (şi în 
Politica) este o problemă dată uitării. însă într-o continuare a Republicii, 
Socrate îşi exprimă dorința de a vedea cetatea perfectă „în schimbare", adică în 
război. „Cetatea perfectă în schimbare" este continuarea necesară a discursului 
despre cetatea perfectă. Socrate se simte totuşi incapabil să laude sau să 
prezinte în mod adecvat cetatea perfectă angajată într-un proces de schimbare!. 
Discursul său despre cetatea perfectă are nevoie de o adăugire pe care filosoful 
nu o poate oferi. Descrierea unei cetăți perfecte care evită accidentalul se 
referă la o cetate fără identitate şi la nişte oameni fără identitate, care locuiesc 
într-un loc nedeterminat şi într-un timp nedefinit (cf. Republica, 499c8-dl). 
însă un război nu poate fi purtat decît de o cetate anume, împotriva altor cetăți 
identificabile, sub conducerea unor anumiţi lideri şi într-o anumită perioadă 
istorică. Socrate pare să ceară ajutorul unui om de talia lui Tucidide, un ins 
care ar putea completa sau chiar desăvârşi filosofia politică. S-a întîmplat ca 
unul dintre cei trei interlocutori ai lui Socrate, Critias, să fi auzit pe cînd era 
copil o istorie povestită de bătrînul său bunic, care o auzise de la tatăl său, care 
o auzise şi el de la Solon, cu care se înrudea şi era foarte bun prieten şi care o 
auzise la rîndul său de la un preot egiptean. în acea istorie se spune că în 
vremuri foarte vechi Atena, care era pe atunci o cetate a perfecțiunii, a pornit 
un război împotriva Atlantidei, o insulă incredibil de mare aşezată undeva la 
apus. Poporul Atlantidei, sub conducerea regilor săi, care erau nişte bărbaţi de o 
putere incredibil de mare, au încercat să înrobească Atena şi toate celelalte țări 
de pe ţărmul Mării Mediterane. însă atenienii, preluînd cumva rolul de lideri ai 
grecilor, dar acţionînd şi pe cont propriu atunci cînd toți ceilalți îi părăsesc, i- 
au înfrînt pe atacatori şi astfel au salvat toate popoarele mediteraneene de 
sclavia atlantida. Nu un mit plăsmuit, ci această istorie adevărată 


1. Timaios 19b3-d2, 20b3. 

(Timaios 26e4-5) este cea care are funcţia de a completa prezentarea pe care 
o face Socrate cetăţii perfecte. Ea aminteşte de opera lui Tucidide nu numai 
din cauză că reprezintă o relatare a „celei mai măreţe schimbări", ci şi pentru 
că războiul cu Atlantida aminteşte de războiul peloponesiac sau, mai exact, de 
perioada siciliana a acestui război. Războiul cu Atlantida aminteşte de expediția 
siciliana, deşi o depăşeşte cu mult. O depăşeşte în primul rînd prin gigantismul 
impus atît de dimensiunile insulei din apus, cît şi de mulțimea armatei sale. 
însă, mai presus de toate, o depăşeşte prin aura de glorie ce îl învăluie: în 
vreme ce atacul injust lansat de atenieni asupra unei insule din apus se încheie 
cu o înfrîngere ruşinoasă, războiul motivat purtat de atenieni pentru apărarea 
întregii Grecii şi a teritoriilor învecinate împotriva atacului necinstit al oame- 
nilor de pe insula apuseană se încheie cu cea mai glorioasă victorie. Victoria 
imaginară asupra Atlantidei depăşeşte de departe, atît în însemnătate, cît şi în 
glorie, victoria reală din războiul împotriva Persiei, laolaltă cu mult aşteptata 
victorie în expediţia siciliana. Avem senzația că, într-un fel, Critias a încercat 
să-şi întreacă rivalul, pe Alcibiade, printr-un discurs care să depăşească în 
mod categoric faptele şi planurile lui Alcibiade, cu toate că, în sine, acestea 
erau deja incredibile. Oricum, faptul pare să confirme prima impresie despre 
legătura dintre Platon şi Tucidide. Războiul peloponesiac a fost pornit de 
cetatea Atenei la instigarea unei guvernări considerate imperfecte atît de 
Tucidide, cît şi de Platon, care o cunoşteau din proprie experiență. Războiul 
cu Atlantida a fost purtat de cetatea Atenei ca urmare a deciziei unei guvernări 
extrem de bune, despre care ştim cîte ceva numai din spusele unui preot 
egiptean. Cu toate acestea, nu există nici o problemă cît de cît importantă 
asupra căreia cei doi gînditori să nu cadă de acord. Platon nu-i dă voie 
personajului său Critias să descrie gloria fără egal a Atenei, fiindcă nu vrea 
ca unui atenian să i se permită să laude Atena. Tucidide, istoricul, a fost într- 
adevăr obligat să accepte laudele aduse de Pericle Atenei, însă a făcut tot 
posibilul pentru ca Discursul Funerar al lui Pericle să nu fie cumva considerat, 
din greşeală, o ilustrare a propriilor sale elogii la adresa cetății. 

Oricum am judeca lucrurile, sîntem obligaţi să revenim la banala distincție 
conform căreia Tucidide se deosebeşte de Platon prin faptul că este istoric. Ne 
este relativ uşor să-l percepem ca istoric, mai ales nouă, urmaşii unei epoci de 
istoricism. S-ar părea chiar că există o legătură deosebit de strînsă între 
gîndirea lui Tucidide şi „studiul ştiinţific al istoriei" din secolele al XIX-lea 
şi XX. De fapt Tucidide chiar a fost un „istoric savant". însă diferenţele dintre 
istoricii moderni şi Tucidide sînt totuşi imense. în primul rînd, Tucidide se 
limitează drastic la istoria militară şi diplomatică şi doar rareori, în cel mai 
bun caz, face unele referiri la istoria politică. Deşi nu ignoră „factorul 
economic", spune totuşi foarte puţine lucruri despre el şi nu aminteşte aproape 

nimic de istoria culturală, religioasă sau intelectuală a vremii. în al doilea rînd, 
opera sa se vrea un bun al tuturor timpurilor, pe cînd opera nici unui istoric din 
perioada modernă nu e privită ca fiind cu adevărat „definitivă". în al treilea 
rînd, Tucidide nu se mulţumeşte să povestească, să explice evenimentele şi să 
citeze din documente oficiale, ci introduce şi discursuri ale personajelor, 
compuse de el însuşi. Totuşi, Tucidide poate fi considerat istoric, însă nu în 
sensul modern al cuvîntului. Ce sens dăm însă cuvîntului „istoric” în perioada 
antică ? Conform opiniei lui Aristotel, un istoric relatează ceva ce s-a întîmplat 
cu adevărat, pe cînd poetul povesteşte ceva ce s-ar fi putut întîmpla. „în 
consecinţă", scrie el, „poezia este un gen mai filosofic şi mai serios decît 
istoria, deoarece poezia ne prezintă universalul, pe cînd istoria prezintă 
particularul"?. Poezia se plasează între istorie şi filosofie, iar istoria şi filosofia 
se găsesc la doi poli opuşi. Istoria este pur şi simplu nefilosofică sau prefilo- 
sofică, fiindcă este interesată de concret (ființe umane concrete, cetăți, regate 
sau imperii concrete, confederații concrete). în timp ce filosofia se ocupă de 
specia umană ca noţiune, istoria nici măcar nu ne permite să distingem specia 
dintre lucrurile concrete şi prin intermediul lucrurilor concrete, aşa cum face 
poezia. De exemplu, filosofia este interesată de război în general sau de cetate 
în general, pe cînd Tucidide se ocupă doar de războiul dintre peloponesieni şi 
atenieni. Astfel, Aristotel dovedeşte în mod implicit că nu există nici un fel de 
opoziţie între istorie şi filosofie, nici măcar atîta cîtă există între filosofie şi 
poezie. însă problema este dacă Tucidide este istoric în sensul dat cuvîntului 
de Aristotel. Uneori Tucidide însuşi pare să sugereze că el este într-adevăr un 
istoric în acest sens. Definiția istoriei, menționată în fragmentul despre care 
vorbim (I, 97.2), poate fi prezentată astfel: este de dorit şi chiar necesar să 
avem la dispoziție o relatare neîntreruptă, clară şi demnă de încredere a 
evenimentelor prin care au trecut şi a lucrurilor pe care le-au făcut oamenii şi 
cetăţile din toate timpurile, iar această relatare ar trebui scrisă de fiecare dată 
de un autor contemporan cu respectivele evenimente. însă Tucidide sugerează 
această definiţie a istoriei pentru a explica sau pentru a scuza o digresiune în 
opera sa aparent inutilă; el nu aminteşte definiția în cauză atunci cînd 
menţionează motivele care l-au determinat să scrie această lucrare. Luată în 
contextul operei de care aparține, această sugestie apare exact ca o respingere 
a perspectivei istorice pe care o transmite. Motivul pentru care autorul respinge 
această perspectivă nu este greu de înţeles. Cînd explică de ce scrie istoria 
războiului peloponesiac, el accentuează importanța unică a evenimentului. 
Simpla definiţie a istoriei, fie ea modernă sau antică, fiu ține cont suficient de 
mult de diferenţa dintre ceea ce este important şi ceea ce este neînsemnat. 


2. Poetica 145 la36-bll. 

în plus, este cert că Tucidide ne permite să distingem universalul în 
contextul evenimentului particular pe care îl relatează şi prin intermediul 
acestuia. Din acest motiv opera sa se vrea a fi un bun al tuturor timpurilor. în 
consecință, ținînd cont de remarca făcută de Aristotel, sîntem nevoiţi să spunem 
că Tucidide nu este doar un istoric obişnuit, ci şi un istoric poet, căci face cu 
instrumentele prozei ceea ce fac poeţii cu instrumentele poeziei. Şi totuşi, el 
este la fel de puţin istoric-poet pe cît este istoric. Deşi prezintă explicit ceea ce 
consideră a fi sarcina sa, nu expune la fel de clar ce consideră el că ar intra în 
sarcina unui istoric. De fapt, spre deosebire de Herodot, el nu pomeneşte 
niciodată de „istorie" şi numai acest fapt ar fi suficient pentru a ne face să 
ezităm înainte de a-l numi „istoric”. Tucidide chiar vorbeşte despre ceea ce 
consideră el a fi specific poeților: poeţii prezintă lucrurile mai măreţe şi mai 
grandioase decît sînt ele în realitate (121.1 şi 10.1), pe cînd el le prezintă exact 
aşa cum s-au petrecut. Motivul hotărîtor, care ne obligă să renunțăm la 
încercarea de a-l înțelege pe Tucidide din perspectiva aristoteliană, este acela 
că o astfel de distincție presupune prezenţa filosofiei şi nu avem nici un motiv 
să presupunem că pentru Tucidide sau în opera sa filosofia există. Poate că 
acea „căutare a adevărului" despre care vorbeşte Tucidide (I 20.3) precedă în 
mod esenţial, dar nu cronologic, distincția dintre istorie şi filosofie. Creaţia sa 
se doreşte un bun al tuturor timpurilor, deoarece permite urmaşilor să cunoască 
adevărul nu numai despe evenimentele trecutului, cum ar fi războiul pelopo- 
nesiac şi „lucrurile străvechi" care l-au precedat (c/. I 1.3, la început), dar şi 
despre propria lor epocă (I 22.4). Munca pe care a depus-o Tucidide pentru a 
afla adevărul despre războiul peloponesiac (şi despre „lucrurile străvechi”) îi 
va scuti pe acei potențiali cititori să investească un efort asemănător pentru a 
înțelege vremurile în care trăiesc. Opera sa oferă rezultatele unui gen de 
investigaţie (sau de „istorie"”) care face inutile investigaţiile acelor cititori. 
Folosindu-ne încă o dată de distincția practicată de Aristotel, am putea spune 
că Tucidide a descoperit „valorile universale" în „faptele concrete" ale timpului 
său (şi în „lucrurile străvechi”). Nu ar fi cu totul greşit dacă am încerca să-l 
comparăm cu Platon, căci şi despre Platon se poate spune că a descoperit 
universalul într-un eveniment particular - viața concretă a lui Socrate -, 
reuşind astfel să prezinte universalul prin intermediul particularului. 

în perioada în care modelul tradițional instituit de Aristotel a fost zdruncinat 
în mod decisiv, Hobbes şi-a mutat centrul de interes de la Aristotel la Tucidide. 
Şi el I-a considerat pe Tucidide istoric, diferențiindu-l de filosof. însă Hobbes 
percepea altfel decît Aristotel diferenţa dintre istoric şi filosof. Pentru el, 
sarcina filosofului ţinea de „transmiterea neîngrădită a preceptelor”, în vreme 
ce istoria reprezenta „simpla naraţiune". în acest sens, şi istoria transmite 
anumite precepte. Dacă este să alegem cel mai important exemplu, conform 

opiniei lui Hobbes, opera lui Tucidide arată superioritatea monarhiei în fața 
oricărei alte forme de guvernare, dar în special în faţa democraţiei. în orice 
caz, într-o lucrare istorică de calitate „narațiunea trebuie să îl educe pe 
nesimţite pe cititor şi să o facă cu o mai mare eficacitate decît ar fi posibil prin 
intermediul preceptului". Pentru a sprijini ideea că Tucidide îşi instruieşte pe 
nesimţite cititorii, Hobbes citează aprecierile lui Justus Lipsius şi mai ales pe 
cele ale lui Marcellinus: „Marcellinus zicea că opera lui Tucidide era voit 
obscură şi că oamenii de rînd ar putea să nu-l priceapă. Şi nu este greu de 
crezut, căci un om înțelept se cuvine să scrie astfel (însă cu vorbe pe înţelesul 
tuturor) încît numai cei înţelepţi să-i poată aduce laude”. De vreme ce Tucidide 
este „cel mai înţelept cronicar din câţi au scris vreodată”, cititorii săi „ar putea 
să tragă unele învățături din istoriile sale". Tucidide nu pune în lumină nici un 
fel de învățături. Aşadar, Hobbes consideră că diferența principală dintre 
filosof şi istoric (sau, în orice caz, cel mai chibzuit istoric) constă în faptul că 
istoricul doar sugerează valorile universale. El este convins că discursurile 
introduse de Tucidide în opera sa nu sînt purtătoarele unei amintite învățături, 
ci fac parte „din împletitura poveștii". Ar însemna că nici unul dintre senti- 
mentele exprimate în discursurile personajelor lui Tucidide nu poate fi atribuit 
pur şi simplu autorului. Această regulă de fier nu este impusă, ci mai degrabă 
prezentată cu o mai mare acuratețe prin următorul corolar: faptul că un 
personaj al lui Tucidide îşi exprimă o anumită opinie dovedeşte că acea opinie 
îi era cunoscută autorului. în consecință, s-ar putea ca ea să fi fost folosită 
pentru a completa o opinie exprimată de Tucidide însuşi, în cazul în care 
prima opinie este legată în mod evident de cea de-a doua. Departe de a 
submina teza neimplicării lui Tucidide în opera sa, discursurile respective nu 
fac decît să o sporească. Din moment ce el este atît de rezervat în problema 
valorilor universale, iar discursurile sale sînt atît de bogate în declaraţii 
viguroase şi convingătoare asupra lor, s-ar zice că autorul îşi convinge cititorii 
să considere aceste afirmaţii expresii ale propriei lui opinii. Tentaţia devine 
aproape irezistibilă în momentul în care vorbitorii dau glas unor păreri pe care 
nici un om inteligent sau de bun-simţ n-ar fi în stare să le contrazică. 

Dacă Tucidide este atît de rezervat cum încearcă să ne facă să credem 
observaţiile sugestive ale lui Hobbes, s-ar părea că este aproape imposibil să 
stabilim cu o oarecare certitudine care este doctrina istoricului antic. Hobbes 
susține ideea că Tucidide, „de vreme ce era de viţă regească, a fost aşadar cel 





3. Hobbes - English Works (ediţia Molesworth), volumul al VIH-lea, pp. viii, xvi-xvii, xxii, 
xxix şi xxxii. Cf. Opera Latina (ediţia Molesworth), volumul I, pp. Ixxxviii şi xiii-xiv. 

mai mulţumit de stăpînirea regală". Vom găsi cu greu vreun contemporan al 
nostru care să fie de acord cu această apreciere. Astăzi nu puţini sînt aceia 
care consideră că Tucidide, departe de a fi un simplu adversar al democrației, 
era fie un simpatizant al „politicii prin forță", fie un adept al imperialismului 
ce caracteriza democrația ateniană. în consecință, se consideră că cea mai 
cuprinzătoare imagine a concepţiei lui Tucidide apare în dialogul atenienilor 
cu melienii. Această interpretare pare într-adevăr posibilă, ținînd cont de 
atitudinea rezervată a istoricului şi de refuzul său de a-şi exprima opinia asupra 
acestui dialog. însă aceeaşi tăcere ar justifica în egală măsură şi o interpretare 
cu totul opusă celei amintite. Exegeţii contemporani ai lui Tucidide, care s-au 
arătat mai receptivi față de gîndirea sa, remarcă prezența a ceva ce transcende 
„puterea prin forță", a ceva ce am putea numi umanist sau omenesc. însă dacă 
cineva l-ar întreba pe Tucidide cum se împacă „politica prin forță" cu latura 
umană, n-ar primi nici un răspuns de la el’. 

După ce reuşim să depăşim prima impresie, remarcăm cu uimire cît de 
multe judecăți importante enunță în mod explicit istoricul în numele său. 
Aceste judecăţi sînt singurele elemente care pot constitui un punct de pornire 
legitim pentru înțelegerea doctrinei sale. 


2. Situaţia Spartei: cumpătare şi justiție divină 


Prima judecată clară şi explicită pe care o emite Tucidide este aceea că 
războiul dintre peloponesieni şi atenieni a fost mai măreț decît războaiele 
precedente. Pentru a-şi demonstra afirmația, el este obligat să dovedească 
„lipsa de forță a celor vechi". Astfel, îi răpeşte Antichității acea strălucire 
care, din cîte se pare, era opera poeţilor ce o preamăriseră înainte. în timp ce 
urmăreşte evoluţia de la lipsa de forță a anticilor la puterea contemporanilor, 
istoricul schițează şi apariția protagoniştilor războiului despre care vorbeşte, 
adică al Atenei şi al Spartei. Din cauza sărăciei pămînturilor din teritoriul lor, 
care astfel n-au atras pofta de cucerire a altor puteri, atenienii au fost lăsaţi în 
pace, iar cetatea lor a atins un oarecare grad de măreție cu mult înaintea 
Spartei. Atenienii au fost cei dintîi care, prin rafinarea stilului de viaţă barbar 
al celor din vechime, s-au dedat plăcerilor unui trai destul de îmbelşugat. 
Spartanii au fost cei care au introdus pentru prima dată un mod de viață 
specific grecesc, un stil caracterizat prin sobrietate şi egalitate, ce constituia o 
cale de mijloc între sărăcia barbară şi luxul barbar. Drept urmare, încă din 


4. English Works, volumul al VHI-lea, p. xvii. 
5. Karl Reinhardt - Vermăchtnis der Antike (Gottingen, 1960), pp. 216-217. 

timpurile cele mai vechi şi fără nici o întrerupere, Sparta a rămas caracterizată 
prin ordine şi libertate. Regimul său politic rămăsese neschimbat în ultimii 400 
de ani, fiind astfel cea mai veche dintre toate formele de guvernare existente 
în Grecia. Acest regim politic - şi nu războiul - a fost şi rămîne sursa puterii 
sale neobişnuite. Sparta a eliberat Grecia de sub stăpînirea tiranilor şi, lucrul 
cel mai de seamă, tot ea a preluat conducerea grecilor în timpul războiului cu 
Persia. Puterea Spartei este mai mare decît ar părea s-o arate „înfățişarea" sa 
şi este una stabilă. Legătura asupra căreia ne atrage atenția Tucidide aproape 
de la începutul lucrării sale, cea dintre forța Spartei şi forma ei de guvernare, 
este evidenţiată cu mai multă putere în ceea ce spune despre Sparta spre 
sfîrşitul cărţii: dintre toți cetăţenii pe care Tucidide îi cunoscuse şi studiase în 
mod direct, spartanii au fost cei care au reuşit cel mai bine să rămînă în acelaşi 
timp prosperi şi cumpătați. Atenienii au devenit cumpătați şi au impus un 
regim politic echilibrat numai atunci cînd acest lucru le-a fost impus de un 
dezastru, adică atunci cînd erau descurajați şi înfricoşați. în schimb, spartanii 
s-au dovedit cumpătaţi şi în vremuri de prosperitate, grație" guvernării lor 
stabile şi chibzuite, care a dat naştere la un comportament echilibrat. Gusturile 
lui Tucidide sînt identice cu cele ale lui Platon şi Aristotel. 

S-ar putea afirma că superioritatea Spartei în ceea ce priveşte spiritul 
republican, stabilitatea politică şi cumpătarea nu reprezintă altceva decît 
cealaltă faţetă opusă inferiorităţii lor în alte privinţe, cum ar fi măreţia 
imperială şi fastul. O astfel de obiecţie pare să fie sprijinită clar şi de Tucidide 
în aprecierea finală pe care o face la adresa felului de a fi al celor doi 
adversari: atenienii erau superiori spartanilor din punct de vedere militar din 
cauză că erau mai rapizi şi mai îndrăzneţi, în timp ce spartanii s-au arătat mai 
lenți şi mai ezitanți (VIII 96.5). Luînd în calcul legătura existentă între 
încetineală, precauţie, circumspecţie şi cumpătare”, s-ar putea considera că 
această apreciere sugerează că, în vreme de război, cumpătarea ar fi un defect. 
Dar chiar şi în această privinţă cumpătarea nu constituie neapărat un defect, 
căci, la urma urmei, spartanii au fost cei care au cîştigat războiul. Oricum ar 
sta lucrurile în realitate, este clar că trebuie să aflăm neapărat ce crede Tucidide 
despre statutul cumpătării ca valoare în sine. 

Tucidide îşi dezvăluie opinia în modul cel mai explicit şi mai inteligibil 
atunci cînd reflectează asupra felului în care războaiele civile care au avut loc 
în cetățile greceşti în timpul războiului peloponesiac au afectat comporta- 
mentul, judecăţile şi acțiunile locuitorilor (III 82-83), ducînd la vicierea lor. 


6. 12.5-6, 6.3-5, 10.2-3, 13.1, 15.2, 18.1-2, VIII 1, 24.4, 96-97. 
7. Platon - Charmides, 159b şi urm. 

Degradarea a ieşit la iveală o dată cu renunțarea la valorile tradiționale, la ceea 
ce înainte era apreciat sau blamat, ca şi la modurile de comportament încetă- 
tenite. Esenţa ei a constat în triumful absolut al spiritului aventuros şi a tot ce 
era legat de acesta în fața cumpătării şi a valorilor înrudite cu ea. Oamenii au 
ajuns să aprecieze curajul nesăbuit, graba, mînia, spiritul de răzbunare, 
suspiciunea, discreţia şi înşelătoria şi să blameze cumpătarea, precauţia, 
încrederea, buna creştere, acţiunile sincere şi fățişe. Locul cumpătării a fost 
preluat de aşa-numita bărbăţie. Decăderea statutului cumpătării, atît în vorbe, 
cît şi în fapte, a fost însoţită de destrămarea respectului față de lege şi chiar 
față de drepturile şi avantajele cetăţii, deosebite de avantajele unei facţiuni (fie 
că este vorba de cei mulți sau de cei puțini). Cumpătarea, dreptatea şi pietatea 
sînt dependente una de cealaltă. Duşmanii lor poartă numele de îndrăzneală şi 
viclenie sau inteligență. Deşi nu toate războaiele civile sînt consecința unui 
război purtat cu o cetate străină şi nici războaiele purtate între cetăți nu dau 
naştere întotdeauna la războaie civile, există totuşi o legătură între războiul 
clasic şi războiul civil. în ambele cazuri, cetățile şi oamenii au gînduri bune în 
vreme de pace sau cînd lucrurile merg bine; războiul între cetăți este un 
învățător violent, un magister al violenţei prin violență, fapt care înteţeşte 
izbucnirile de furie, nu ale tuturor oamenilor, dar ale celor mai mulți dintre 
ei; în fine, războiul între cetăți reprezintă o etapă intermediară între pace şi 
războiul civil. Asta înseamnă că într-o cetate dreptatea, cumpătarea şi pietatea, 
ca şi laudele aduse acestor virtuţi sînt la largul lor în timp de pace într-o 
măsură mult mai mare decît atunci cînd cetatea este în război. De aici s-ar putea 
Irage concluzia că, în ansamblul său, contrastul dintre Sparta şi Atena este 
unul dintre o cetate pe timp de pace şi una aflată în mijlocul unui război civil. 
O concluzie mai concretă ar fi aceea că un regim politic bun (cum este cel 
spartan) se opune războiului şi îl va evita oricînd e posibil. în fine, s-ar zice 
că superioritatea cumpătării nu poate fi pusă la îndoială, chiar dacă în vreme 
de război ea ar putea reprezenta un handicap. Degradarea cauzată de războiul 
civil, această molimă provocată de oameni, seamănă cu degradarea produsă de 
o molimă adevărată. Forţa copleşitoare a molimei şi nesiguranța generalizată 


8. Legea divină este precedată în context (III 82.6) de legăturile de rudenie (familia) 
şi de legile instituționalizate (cetatea). Ordinea pare a fi una ascendentă. Aici 
Tucidide nu mai vorbeşte despre modificarea înţelesului cuvintelor (ibidem 4-5). 
EI nu vrea să spună că, în cazul unui război, legăturile de rudenie şi celelalte 
relații existente între oameni nu mai sînt numite astfel, ci că aceste legături nu se 
mai bucură de acelaşi respect ca înainte. în consecinţă, el nu ne spune cum este 
numită pietatea (ibidem 8) după ce ajunge să fie privită cu dispreţ. 

dau naştere la o anarhie generală şi la abandonul în fața plăcerilor de moment. 
Nici pietatea sau teama de zei şi nici legile umane nu mai au nici o influență, 
asupra nimănui. Deosebirea dintre plăcut şi nobil dispare, iar lucrurile nobile 
sînt sacrificate în favoarea celor plăcute (II 52.3, 53). însă în primul rînd 
degradarea înseamnă distrugerea echilibrului şi dispariția cumpătării. 

Opinia favorabilă emisă de Tucidide asupra Spartei - apreciere a cărei 
premisă esențială este utilitatea cumpătării, a dreptăţii şi a pietăţii - se reflectă 
în cîteva din dialogurile pe care autorul le introduce în lucrare. Judecăţile 
emise de vorbitori nu pot fi identice cu cele ale istoricului, de vreme ce 
vorbitorii nu sînt interesați de adevărul obiectiv, ci de interesele cetății sau 
facțiunii căreia îi aparțin. Primul discurs al corintianului din Sparta (I 68-71) 
urmăreşte să-i convingă pe spartani să pornească război împotriva Atenei. 
Pentru a le arăta spartanilor dimensiunile gigantice ale pericolului care îi 
ameninţă din partea atenienilor şi, în acelaşi timp, pentru a explica aparenta 
incapacitate a spartanilor de a percepe acest pericol, el pune în opoziţie firea 
spartană cu cea ateniană. Ni se spune că trăsăturile specifice spartanilor sînt 
cumpătarea, calmul imperturbabil sau tihna, multumirea cu ceea ce au, aşadar 
aderenţa la legile imuabile, apoi aversiunea față de depărtarea de casă, conser- 
vatorismul, trăinicia şi încrederea unul în altul, combinate cu neîncrederea față 
de străini, manifestate prin neglijarea şi chiar trădarea aliaților, indecizia, 
încetineala, lipsa de inventivitate, nesiguranța şi îndoiala chiar şi în cazul celor 
mai sigure planuri. Stilul atenian este cu totul opus celui spartan. Atenienii 
sînt întotdeauna agitaţi, imaginativi, oricînd gata să inventeze ceva nou şi să 
pună în aplicare cele inventate, îndrăzneți peste puterile lor, plini de speranță 
şi aşa mai departe. Pentru a depăşi pericolul, spartanii vor fi nevoiţi să-şi 
schimbe modul de viaţă şi să se identifice cu atenienii. Atenienii care le 
răspund corintienilor (1 72-78) vor să-i convingă pe spartani să rămînă liniștiți 
şi să chibzuiască fără grabă. Ei doresc să le sugereze spartanilor să continue 
acelaşi mod de viaţă care s-a dovedit a fi atît de favorabil dezvoltării Atenei. în 
consecinţă, se văd nevoiţi să demonstreze că diferența dintre Atena şi Sparta 
nu este una chiar atît de radicală şi atît de periculoasă pentru spartani cum 
susțineau corintienii. Atenienii fac acest lucru pe de o parte trecînd sub tăcere 
diferența amintită şi pe de altă parte afirmînd că stilul atenian nu este atît de 
diferit de cel comun tuturor oamenilor (deci şi spartanilor), iar deosebirile 
existente se datorează numai circumstanțelor diferite. Ei nu pomenesc aproape 
nimic despre posibilitatea ca aceste circumstanţe diferite să fi dat naştere la 
diferenţe de comportament foarte serioase, evidenţiate chiar de Tucidide, de 
corintieni şi mai ales de Pericle în Discursul Funerar. Ceea ce susţin ei este că 
motivul esenţial al expansiunii ateniene a fost teama sau preocuparea pentru 

siguranța proprie. Cu toate acestea, se mîndresc cu inteligenţa şi îndrăzneala 
lor, caracteristici unice, cărora Atena le datorează măreția prezentă. Regele 
Spartei, Archidamos, cunoscut atît prin inteligența, cît şi prin cumpătarea sa, 
vrea să mențină pacea (I 79-85). El le recomandă alor săi să judece cu calm şi 
Iară grabă, fiind astfel nevoit să apere stilul de comportament spartan, care - 
ilupă spusele corintienilor - a pus cetatea Spartei într-un mare pericol. în 
acelaşi timp, asemenea atenienilor şi din acelaşi motiv ca şi ei, regele este 
nevoit să minimalizeze diferențele existente între comportamentul spartan şi cel 
utenian. Am putea spune că acest spartan este nevoit să apere manierele Spartei 
într-o manieră spartană. Discursul său degajă o nelinişte ascunsă, legată de 
războiul plănuit, sau absenţa oricărei speranţe, în afara posibilității de a ajunge 
la o înţelegere paşnică cu Atena. Speranţa sa se bazează pe posibilitatea ca 
Atena să adopte o atitudine de tip spartan şi să prefere folosirea în tihnă a ceea 
ce are în locul riscurilor implicate de un război. El susține că acele calități ale 
spartanilor de care corintienii erau nemulțumiți sînt cauza libertății şi a 
remarcabilei faime de care se bucură cetatea Spartei. Cumpătarea îi fereşte pe 
spartani de mîndrie insolentă, dar şi de josnicie în situații prospere, ca şi în 
timp de dezastre. Ea îi face să fie înţelepţi la sfat şi curajoşi în luptă, pentru că 
se înrudeşte cu respectul sau cu simţul ruşinii, care la rîndul său se înrudeşte 
cu temeritatea insuflîndu-le supunere în fața înțelepciunii superioare a legilor. 

Chiar dacă Tucidide ar fi fost de acord cu Archidamos în toate celelalte 
privințe, el nu poate fi de acord cu felul în care acesta apreciază situația. 
Conform spuselor lui Tucidide, spartanii, cărora nu le plăcea deloc să rişte şi 
care nu se grăbeau să pornească la luptă, au fost obligați de atenieni să 
pornească război împotriva Atenei. Prin urmare, Tucidide este de acord cu 
severul şi dezagreabilul efor spartan care se opune îndemnului paşnic al lui 
Archidamos, exprimat la întrunirea cetăţenilor Spartei. El nu spune că în 
realitate Archidamos apreciase bine situaţia, ci numai că era cunoscut prin felul 
său drept de a judeca lucrurile (123.6, 84, 88, 118.2). Dacă luăm în considerare 
legătura existentă între cumpătare şi respectul față de trecut, dar în primul rînd 
față de legea divină, nu sîntem surprinşi să aflăm că, atunci cînd spartanii s-au 
dus la oracolul din Delphi pentru a întreba zeul dacă ar face bine să pornească 
la război împotrivă Atenei, acesta i-a asigurat că vor ieşi învingători dacă vor 
porni acel război cu toate forțele lor şi chiar a adăugat că el însuşi îi va ajuta, 
fie că îl vor chema, fie că nu (I 118.3). Iar spartanii au cîştigat războiul. 

Dacă luăm în considerare şi relația dintre cumpătare, bunătate, dreptate şi 
legea divină, vom înţelege nu numai admirația lui Tucidide față de atitudinea 
spartanilor, ci mai ales umanismul său, care aparent iese la iveală numai cu 
referire la un text asupra politicii forței, însă care, mai probabil, marchează 

granița sau limita ce separă politica legală de cea ilegală. Istoricul îşi dezvăluie 
cu o şi mai mare claritate compasiunea pentru victimele furiei violente sau 
chiar ale bestialităţii criminale atunci cînd vorbeşte despre jalnica nenorocire 
care s-a abătut asupra orăşelului Mycalessos, unde se afla o şcoală de dimen- 
siuni mari pentru copii. El povesteşte măcelărirea fără rost şi lipsită de eroism 
a femeilor, copiilor şi animalelor (VII 29.4-5, 30.3). Dar, mai mult decît 
oricînd, Tucidide îşi dezvăluie opiniile în remarca sa despre destinul lui 
Nicias: dintre toţi grecii din vremea lui Tucidide, Nicias merita mai puţin 
decît oricine altcineva să sfirşească într-un mod atît de tragic, asta din cauză 
că el se dedicase cu totul practicii perfecțiunii, călăuzit şi inspirat de lege (VII 
86.5 ; vezi şi 77.2-3). După cum povesteşte Tucidide, rămînînd în acelaşi 
context, comandantul Demostene, tovarăş al lui Nicias, are parte de un sfîrşit 
nu mai puţin tragic. însă prin aprecierea asupra lui Nicias ni se sugerează că 
sfirşitul lui Demostene nu a fost cu totul nemeritat, ca în cazul anterior, 
deoarece Demostene nu se dăruise cu totul virtuții inspirate de lege. Legătura 
dintre o moarte bună şi devotamentul pentru virtute, inspirat de lege (şi cu 
siguranță şi de legea divină), sau cea dintre merite şi destin trimite la ideea 
puterii manifestate de nişte zei drepți. 

După ce îşi încheie demonstraţia adusă în sprijinul afirmației sale ante- 
rioare, conform căreia cei vechi au fost lipsiți de forța contemporanilor, aducînd 
explicaţii asupra modului în care a abordat atît problemele din vechime, cît şi 
războiul peloponesiac, Tucidide adaugă un capitol (Œ 23), cu care termină 
Introducerea într-un mod aparent ciudat. Acest capitol încetează însă să ni se 
mai pară ciudat dacă îl citim aşa cum este, gîndindu-ne care ar fi concluzia cea 
mai potrivită pentru Introducere, şi dacă ne amintim mesajul prezent în cele 
mai cuprinzătoare judecăți emise de istoric. Capitolul respectiv este format din 
două părți. Prima ne convinge din nou de superioritatea războiului pelopo- 
nesiac faţă de toate războaiele ce l-au precedat, iar a doua se ocupă de cauzele 
izbucnirii acestui război. în prima parte, Tucidide demonstrează superioritatea 
războiului peloponesiac - cel mai măreț dintre toate evenimentele trecutului - 
în comparaţie cu războiul cu perşii, arătînd că suferințele umane au fost cu 
mult mai mari în primul caz decît în cel de-al doilea. Aceste suferințe au fost 
pricinuite pe de o parte de oameni, iar pe de altă parte de ceea ce sîntem 
înclinați să numim catastrofe naturale: cutremure, eclipse de soare, secete şi 
urmările acestora, adică foametea. Printre altele autorul aminteşte, nu în 
ultimul rînd, şi molima. Pare cel puțin la fel de nimerit să vorbim şi despre 
suferinţele provocate de ființele umane, pe de o parte, dar şi despre „acțiunile 
demonice (divine)", pe de altă parte (II 64.2). Cele patru acţiuni demonice pe 
care le menţionează Tucidide ne-ar putea trimite cu gîndul la cele patru 

clemente’. Este adevărat că eclipsele de soare nu sînt dezastre naturale, însă 
tlespre ele se credea că anunță dezastre. Relaţia existentă între dezastrele 
provocate de oameni şi celălalt gen de dezastre ar fi în acest caz sprijinită de 
existența puterii divine: zeii i-au pedepsit pe greci pentru vina de a fi declanşat 
un război fratricid!” şi în special pe grecii responsabili de izbucnirea războ- 
iului, în acest moment Tucidide se întreabă imediat cine au fost aceia care au 
determinat declanşarea războiului. Răspunsul pe care îl dă el este că atenienii i- 
au obligat pe spartani să se ridice la luptă. Molima a izbucnit în Atena, şi nu 
în Sparta. Nu cumva Apollo a fost cel care trimis molima pentru a-i lovi pe 
atenieni (II 54.4-5) ? Majoritatea grecilor erau de partea spartanilor, care erau 
consideraţi eliberatori ai întregii Grecii de sub tirania ateniană (II 8.4-5). în 
orice caz, dacă ne amintim laudele aduse puţin mai devreme de Tucidide la 
adresa spartanilor, atunci cînd îi comparase cu atenienii, vom înceta să consi- 
derăm capitolul ultim al Introducerii drept unul nepotrivit. 

Pornind de la cele mai cuprinzătoare aprecieri emise de Tucidide, ajungem 
la concluzia că acest mare atenian a preferat modul de comportament spartan 
în defavoarea celui atenian. Faptul în sine nu este paradoxal. Nu este neapărat 
obligatoriu ca un om - şi mai ales o personalitate - să se identifice cu tendința 
care domină sau care se bucură de cea mai mare apreciere în locul de unde 
provine şi nici cu tradițiile strămoşeşti ale locului. Aprecierile de la care am 
pornit sînt mult mai puţin sclipitoare decît laudele aduse la adresa Atenei în 
Discursul Funerar, numai că Discursul Funerar exprimă sentimentele lui 
Pericle, şi.nu pe cele ale lui Tucidide. Nu este vina istoricului dacă cititorii sînt 
mai impresionați de măreție decît de modestie. Una dintre deosebirile dintre 
Sparta şi Atena este şi aceea că nici un spartan n-ar putea elogia Sparta aşa 
cum elogiază Pericle cetatea Atenei. Spartanii erau mai puţini expresivi sau 
mai laconici decît atenienii (vezi IV 84.2). Pe de altă parte însă, nici un 
cetățean din afara Spartei nu avea motive să laude Sparta cu atîta putere cum 
face Pericle cu Atena. Aceasta pentru că cei ce nu erau duşmani ai spartanilor 
s-au văzut nevoiţi să-şi exprime nemulțumirea față de comportamentul lor, 
atunci cînd, cerîndu-le sprijinul, aceştia le-au oferit ajutor în silă şi fără prea 
multă bunăvoință. Pe de altă parte, Discursul Funerar al lui Pericle are rolul de 


9. Vezi Lucrețiu VI 1096 şi urm. 

10. Aristofan - Pacea 204 şi urm. Compară cu şirul de evenimente din III 86-89: o 
mică expediţie a atenienilor în Sicilia ; molima loveşte Atena pentru a doua oară, 
concomitent cu cutremurele; Eol şi Hephaistos; spartanii, luînd un cutremur 
drept un semn rău, renunță să invadeze Atica; urmările naturale ale cutremurelor. 
Secțiunea anterioară (III 69-85), în care se vorbeşte despre războiul civil (din 
Gorcyra), este singura în care se menţionează „legea divină”. 

a-l face pe orice ascultător, fie el atenian sau străin, să fie pe deplin mulțumit 
de stilul de viață al atenienilor şi de guvernarea ateniană. Aceasta nu înseamnă 
că lipsa unui elogiu la adresa Spartei comparabil ca forță expresivă cu cel adus 
Atenei în Discursul Funerar dovedeşte că Tucidide considera Sparta mai puţin 
demnă de laude decît Atena. într-adevăr, Tucidide îl elogiază pe Pericle, dar 
elogiul său este absolut compatibil cu privilegierea Spartei în dauna lui Pericle 
şi a cetății sale, Atena. Pericle a fost superior tuturor urmaşilor săi, întrecîndu-i 
prin abilitatea sa de a menţine cetatea în afara pericolelor atît pe timp de pace, 
cît şi în vreme de război. Sub stăpînirea sa Atena ajunge la apogeul gloriei sale 
(U 65.5-13). Totuşi, Tucidide nu spune că Atena lui Pericle a reuşit să îmbine 
prosperitatea cu cumpătarea, aşa cum spune despre Sparta, şi nici că Atena ar 
fi ajuns la o astfel de situaţie grație lui Pericle. în elogiul pe care îl aduce 
liderului atenian, nici măcar nu menționează cuvîntul „cumpătare" (sophrosyne). 
Nici Pericle însuşi nu pomeneşte de cumpătare în nici unul din cele trei 
discursuri prezente în lucrarea istoricului. Faptul că Pericle evită acest cuvînt 
în timp ce Cleon şi ambasadorii atenieni trimişi în Melos îl folosesc trebuie 
înțeles ca un semn al superiorității sale față de succesorii săi, arătînd că el ştie 
despre ce vorbeşte. Discursul Funerar, al cărui conținut dovedeşte supunere 
față de lege, se deschide totuşi exact cu o acuză la adresa acestei legi, căci lui 
Pericle îi lipseşte cumpătarea, care îl împiedică pe individ să se considere mai 
înțelept decît legea (II 35 ; vezi şi I 84.3). Am mai putea aminti şi de legătura 
dintre discursurile liderului atenian şi faimosul şi scandalosul dialog dintre 
atenieni şi melieni, unde existența legii divine, care limitează dorința de 
expansiune, este negată pe față, sau de faptul că Pericle recunoaşte fără să 
ezite caracterul aproape tiranic al dominaţiei ateniene asupra cetăților supuse 
ei (II 63.2, V 104-105.2). în ansamblu, Discursul Funerar este un elogiu adus 
modului de viaţă atenian, pus în opoziţie în special cu cel spartan - îndrăzneala, 
îngăduinţa şi încrederea sînt opuse precauţiei, severității şi suspiciunii. Faptul 
că sub conducerea lui Pericle sau grație lui Pericle Atena a ajuns la apogeul 
puterii sale nu dovedeşte că sub conducerea sa sau grație conducerii sale 
cetatea ar fi devenit „perfectă". Tucidide este de părere că forma de guvernare 
instituită în anul 411 a.Chr. este cel mai bun regim de care s-a bucurat Atena 
pe tot timpul vieţii lui (VIII 97.2). Regimul lui Pericle - care, după nume, era 
o democraţie, deşi în realitate conducerea se afla în mîinile unui singur om (II 
65.9) - îi era inferior. Acest regim a salvat într-adevăr democraţia de ea însăşi 
şi a sporit puterea şi faima Atenei mai mult decît oricare altul înaintea lui, dar 
din punct de vedere constituțional a fost nevoit să se bazeze pe o simplă 
întîmplare: apariția unui om ca Pericle. Un regim politic stabil este cel în care 
un grup destul de mare, unit prin calități civice de un nivel destul de înalt, 
conduce cetatea după dreptate şi fără subterfugii. Oricît de mari ar fi fost 

meritele lui Pericle, stăpînirea sa este inseparabilă de democrația ateniană, 
căci ea aparţine democraţiei ateniene. Cel care judecă stăpînirea lui Pericle nu 
trebuie să piardă din vedere caracterul şubred al temeliei sale. Un regim politic 
stabil este un regim moderat, dedicat cumpătării. 

Toate acestea sînt în concordanță cu prima noastră impresie, conform 
căreia punctul de vedere al lui Tucidide este punctul de vedere al cetăţii. Orice 
ființă umană şi orice societate este ceea ce este în virtutea ţelului celui mai 
înalt pe care îl urmăreşte. Cetatea, dacă este una sănătoasă, nu se supune 
legilor, pe care le poate desface la fel de bine cum le şi face, ci legilor nescrise, 
adică legii divine, cea a zeilor cetății. Cetatea trebuie să se depăşească pe sine. 
Ea poate să nesocotească legea divină, se poate face vinovată de hybris prin 
vorbe şi prin fapte, însă realitatea ne arată că Discursul Funerar este urmat de 
molima ce se abate asupra Atenei, iar după dialogul cu melienii urmează 
dezastrul din Sicilia. Aceasta pare a fi cea mai inteligibilă învăţătură pe care 
Tucidide ne-o transmite în mod implicit, caracterul implicit al acesteia fiind 
cerut de caracterul intransigent al credinței sale”. Dacă lucrurile stau aşa, 
atunci nu mai este cazul să ne întrebăm de ce el nu aminteşte nimic de 
problemele economice şi culturale. Pentru el astfel de subiecte sînt mai puțin 
importante decît - de exemplu - care armată a rămas pe cîmpul de luptă după 
încheierea bătăliei, fapt motivat în ultimă instanţă de credința că îngroparea 
propriilor morți este cea mai sacră datorie. Armata care era alungată de pe 
cîmpul de luptă era obligată să le ceară duşmanilor permisiunea să-şi culeagă 
morții şi astfel să se recunoască practic înfrîntă. lată încă un motiv pentru care 
păstrarea poziţiilor pe cîmpul de luptă era atît de importantă’. Dacă Tucidide 
uită să amintească de „dublarea sau triplarea tributului în anul 425", lucru 
care, din punctul de vedere al unui istoric modern”, apare drept „cea mai 
importantă omisiune din istoria sa", aceasta s-ar putea datora şi faptului că 
pentru Tucidide, ca şi pentru cetăţile din acea vreme, plata unui tribut, adică 
subminarea libertăţii, avea o importanță mult mai mare decît suma în sine. 
Pentru o cetate lucrul cel mai important era independența sa, independență 
periclitată de tiranica cetate a Atenei. Sparta nu le-a cerut aliaţilor săi să 
plătească un tribut, ci doar să impună şi la ei forma de guvernare a Spartei, atît 
de favorabilă menţinerii libertăţii, ori cel puţin un regim politic asemănător 
celui spartan (I 19). Concluzia generală pe care o putem trage din declaraţiile 
explicite ale lui Tucidide merge cu siguranță mult mai departe de acestea. 


11. Vezi Classen-Steup, Thukydides I (ediţia a IV-a, Berlin, 1897), pp. xliv-xlv. 

12. Cf. IV 44 cu Plutarh - Nicias 6.5-6. 

13. A.W. Gomme - A Historical Comment ort Thucydides, volumul I (OxInnl, 
1945), p. 26. 

Ținînd cont de dovezile oferite în special prin ceea ce autorul nu ne spune, va 
trebui să ne reevaluăm ipoteza anterioară, legată de ceea ce, în opinia sa, 
transcende cetatea. Orice rezultat ar avea această reevaluare, ea nu va pune la 
îndoială faptul că cea mai importantă judecată se referă la ceea ce transcende 
cetatea sau ceea ce este mai presus de cetate. Ea nu se va referi în nici un caz 
la lucrurile care sînt în mod normal subordonate cetății. 


3. Situaţia Atenei: îndrăzneală, progres şi artă 


Primul subiect al reevaluării la care ne-am pornit este în mod obligatoriu 
aprecierea de care am pomenit anterior, conform căreia războiul peloponesiac 
a fost mai grandios decît toate războaiele dinaintea sa, fiind considerat cel mai 
remarcabil. Tucidide a ales acest război nu numai fiindcă a trăit în acea 
perioadă, ci şi pentru că îl considera singurul cu adevărat memorabil. Aşadar, 
măreția războiului peloponesiac este nu numai motivul pentru care a fost ales 
ca subiect de către istoric, ci chiar un subiect în sine, un ingredient important 
în relatarea războiului, sugerînd că nu vom şti adevărul despre el dacă nu vom 
cunoaşte faptul că a fost cel mai mare război. Dovada pe care se sprijină 
afirmația anterioară pare să fie furnizată de cele cîteva rînduri în care Tucidide 
arată că războiul peloponesiac a depăşit cu mult războiul cu Persia, din pricina 
suferințelor pe care le-a provocat cel dintii. Totuşi, poate că grandoarea unui 
război nu poate fi apreciată numai după suferințele pe care le-a cauzat. Faptul 
că un autor atît de lapidar cum este Tucidide a scris aproape nouăsprezece 
capitole numai pentru a-şi demonstra punctul de vedere asupra caracterului 
memorabil şi asupra măreției absolute a războiului peloponesiac arată că acest 
război mai avea şi un alt concurent în afară de războiul cu Persia. Acest concurent 
este războiul troian. La o generaţie după Tucidide, Isocrate încă susținea ideea 
că războiul troian a fost cel mai grandios dintre toate războaiele“. 

Războiul peloponesiac a fost cea mai mare mişcare de forţe deoarece a 
afectat întreaga Grecie şi o parte din populațiile barbare, „aşadar, am zice, cea 
mai mare parte din omenire". A fost, ca să zicem aşa, prima schimbare 
universală. A fost cel mai memorabil război pentru că a rămas în memoria 
tuturor oamenilor. Chiar dacă numai o parte dintre popoarele barbare au fost 
atinse de acest război, caracterul său universal rămîne integru; e de ajuns că a 
afectat cîteva popoare barbare şi pe toți grecii. Avem în vedere importanța 
deosebită acordată grecilor de grecul Tucidide. Locul excepțional pe care îl 


14. Panathenaicos 76-83 ; Helen 49. 
15. I 1.2; vezi şi 41.4. 

ocupă acest război în istorie este asigurat de faptul că în momentul izbucnirii 
lui grecii, adică cetăţile conducătoare din Grecia, se aflau pe culmea dezvoltării 
lor. Războiul peloponesiac este întru totul un război apoteotic. Fiind atît 
universal, cît şi apoteotic, acest război devine războiul complet, războiul 
absolut. Este Războiul, scris cu literă mare'S. Caracterul său universal va fi 
astfel şi mai evident, iar în acest război absolut se va afla mai mult război decît 
în alte războaie mai mici. Războiul peloponesiac este acel eveniment singular 
care dezvăluie în totalitate, într-o manieră inegalabilă şi valabilă pentru toate 
epocile, adevărata natură a războiului. 

Tucidide se simte obligat să dovedească afirmaţia că războiul peloponesiac 
reprezintă războiul total, războiul absolut şi universal. Războiul total impune 
existența unor legături între toate cetățile şi, cum s-ar spune, între toate ţările, 
mai ales pe mare, dar mai presupune şi existența unor cetăți puternice şi 
bogate. Aşadar, istoricul se vede nevoit să arate că în trecut aceste cerinţe erau 
îndeplinite într-o măsură mai mică decît în epoca sa, trebuind să dovedească 
astfel „lipsa de forță a celor vechi" (I 3.1). El îşi însoţeşte ideea universalității 
războiului („„aşadar, am zice, cea mai mare parte din omenire") de o sugestie 
legată de cea mai veche perioadă a trecutului (diferită de cea mai veche 
perioadă despre care ştim din legende - vezi 14, la început), adică referitoare 
pur şi simplu la primele evenimente din istorie. Istoricul susţine că este greu 
să emită o opinie fundamentată pe dovezi asupra celui mai vechi eveniment 
despre care s-ar crede că amenință supremaţia războiului peloponesiac, adică 
asupra războiului troian, şi a unor evenimente şi mai vechi (11.2), dar ne pune 
să ne întrebăm dacă putem într-adevăr şti ceva cu certitudine despre eveni- 
mentele petrecute în trecutul îndepărtat. însă, continuă el, de vreme ce evoluția 
din epoca trecută, despre care avem unele cunoştinţe, pînă în zilele noastre 
reprezintă, în ansamblul ei, un progres în securitate, putere şi bogăție, devine 
suficient de clar că la început nu putea fi decît nesiguranță, slăbiciune şi 
sărăcie. Aceasta se datorează unei perioade de început dominate de tulburări şi 
schimbări. Omul îşi găsea foarte rar şi foarte greu un moment de odihnă. 
Puterea şi bogăţia s-au consolidat în timpul epocilor de stabilitate şi securitate, 
care au durat mult mai mult decît epocile de instabilitate cu care alternau. 
Aşadar, puterea şi bogăţia n-au găsit o perioadă propice de dezvoltare în 
epocile pline de schimbări, ci în cele de stabilitate şi prin intermediul lor (I 2, 
7, 8.3, 12, 13.1). Stabilitatea şi pacea, şi nu schimbarea şi războiul, sînt 
benefice pentru oameni. în momentul izbucnirii războiului peloponesiac în 
Sparta şi Atena procesul de evoluţie atinsese apogeul. Acest război, cea mai 
puternică mişcare din istorie, urmează celei mai importante perioade de 


16. Vezi Platon - Republica 368e7-8. 

stabilitate şi totodată o întruchipează. Numai din acest motiv războiul amintit 
devine cea mai importantă mişcare din istorie. în consecință, înţelegerea 
războiului peloponesiac, care dezvăluie natura războiului, scoate în evidenţă şi 
adevărata natură a păcii. Opera lui Tucidide ne oferă ocazia să înțelegem nu 
numai războaiele trecute şi viitoare, ci şi toate realitățile trecutului şi ale 
viitorului (I 1.3 la sfîrşit, 22.4). 

Evoluţia de la nesiguranță, slăbiciune şi sărăcie la securitate, putere şi 
bogăţie a devenit în unele locuri o evoluţie de la barbaria generalizată la ceea 
ce unii ar numi „€lenitate" sau „elenism", armonia dintre libertate şi iubirea de 
frumos. Chiar numele de „greci” este unul recent. Să nu mai vorbim de stilul 
lor de viaţă. Iniţial, vechii greci trăiau asemenea barbarilor. în cele mai vechi 
timpuri nu existau greci (I 3, 6), căci în mişcarea sau agitația universală a 
începuturilor toți oamenii erau barbari. Condiţia apariţiei elenismului a fost 
stabilitatea, cu lungile ei perioade de tihnă. Elenismul este o realitate tîrzie şi 
rară. El reprezintă excepția de la regulă. Aşa cum omenirea se împarte în greci şi 
barbari, şi elenismul - la rîndul său - are doi poli: Sparta şi Atena. Opoziția 
fundamentală dintre schimbare şi stabilitate se regăseşte şi la acest nivel: Sparta 
cultivă stabilitatea, pe cînd Atena preferă schimbarea. în momentul izbucnirii 
războiului peloponesiac Atena şi Sparta atinseseră apogeul dezvoltării lor. Pe 
parcursul acestei mari mişcări istorice, puterea, bogăția şi elenismul, clădite 
de-a lungul unei perioade de stabilitate, sînt consumate şi epuizate. Grecii şi 
barbarii, elementele naturii şi zeii laolaltă, toți par să fi pus la cale o conspirație 
prin care să-i provoace elenismului cel mai mare rău posibil (I 23.1-3). începe 
declinul. Punctul de maximă stabilitate este atunci cînd elenismul ajunge la 
apogeu, atinge culmea şi se încheie pe timpul celei mai mari mişcări din 
istorie. Această mişcare slăbeşte, periclitează, ba chiar distruge atît puterea şi 
bogăţia, cît şi elenismul. Schimbarea dă în curînd naştere la acea tulburare din 
interiorul cetății, numită stasis, care înseamnă de fapt o revenire la barbarie, în 
inima Greciei reapare cea mai sălbatică şi mai criminală barbarie, care fusese 
supusă, o dată cu apariția elenismului. Mercenari traci, aflaţi în slujba 
atenienilor, ucid copiii dintr-o şcoală grecească. Tucidide prezice ruina Atenei 
şi a Spartei. Aşa cum contemporanii săi se uitaseră la ruinele barbare de pe 
insula lui Apollo, tot astfel el vede cu ochii minţii ruinele Spartei şi ale Atenei 
( 8.1, 10.1-2). Istoricul considera ideea că „prin natura lor, toate lucrurile vor 
ajunge să şi decadă", astfel încît îl face pe Pericle să exprime această idee (II 
64.3). Nu este lipsit de semnificaţie faptul că pomeneşte de noile puteri 
militare care se ridică în Nord, cum ar fi marele imperiu al odryzilor, şi mai 
ales de uimitoarea evoluţie a Macedoniei sub conducerea regelui Archelaos (II 
97.5-6, 100.2). 

Războiul peloponesiac, un eveniment de excepţie, se deosebeşte de celelalte 
evenimente de excepție din istorie prin faptul că reprezintă apogeul războiului 
grecilor. Atunci cînd studiem acest război, vedem apogeul grecilor şi schim- 
barea ce i-a urmat, adică vedem începutul declinului. Apogeul civilizaţiei 
greceşti este apogeul omenirii. Războiul peloponesiac, cu tot ce implică el, 
schimbare fără să înțelegem măreţia perioadei de stabilitate, nu putem înțelege 
nici elenismul dacă nu îi înțelegem pe barbari. întreaga viaţă a omului 
evoluează între cei doi poli, al războiului şi al păcii, şi între cei ai barbariei şi 
elenismului. Studiind războiul peloponesiac, Tucidide pătrunde limitele tuturor 
problemelor umane. Studiind acest eveniment de excepție în cadrul problemelor 
trecutului, el pătrunde natura tuturor problemelor umane. Din acest motiv 
opera sa are un caracter peren şi rămîne un bun al tuturor timpurilor. 

Pentru a demonstra supremaţia războiului peloponesiac, Tucidide scoate în 
evidență slăbiciunea celor vechi - aceasta întrucît oamenii credeau în supre- 
maţia războiului troian. Războiul troian îi datorează lui Homer renumele 
dobîndit peste timp. Punînd la îndoială supremația războiului troian, Tucidide 
pune la îndoială autoritatea lui Homer. Evidenţiind slăbiciunea celor vechi, 
istoricul dovedeşte că nici o relatare provenită de la ei nu este veridică în mod 
decisiv: el arată slăbiciunea celor vechi, şi în special a lui Homer, în ceea ce 
priveşte înțelepciunea. Dovedind că grecii care au participat la războiul pelopo- 
nesiac erau la apogeul dezvoltării lor, istoricul dovedeşte şi că înţelepciunea sa 
este superioară celei a lui Homer. însă, în ciuda analizei întreprinse de istoricul 
grec, fascinația Antichității - o fascinație devenită nemuritoare prin opera lui 
Homer - va depăşi întotdeauna superioritatea stabilă a epocii lui Tucidide. 
Tucidide ne pune să alegem între înțelepciunea sa şi înţelepciunea homerică. 
EI se angajează într-o confruntare cu Homer, care a trăit la mulţi ani după ce 
războiul troian se încheiase, iar acest fapt este de ajuns ca să îl transforme 
într-un martor îndoielnic al războiului. Homer este în primul rînd poet. Poeţii 
exagerează şi înfrumuseţează. Ei povestesc istorii fabuloase, ascunzînd astfel 
adevărul despre ființele umane şi despre natura umană. înțelepciunea homerică 
ne dezvăluie specificul vieţii omului prezentîndu-ne fapte şi vorbe hiperbolizate 
şi înfrumuseţate. Conducătorii ahei nu l-au urmat de bunăvoie pe Agamemnon 
la Troia, ci fie că se fereau, fie pentru că erau constrînşi s-o facă. Strania evoluţie 
a războiului troian poate fi explicată mai prozaic prin lipsa de bani a aheilor'”. 
Prin tratamentul prozaic aplicat războiului troian (ca să nu mai pomenim şi de 
modul de abordare a războiului peloponesiac), Tucidide anticipează felul în 
care Cervantes va trata tema cavalerilor rătăcitori. 


17.1 3.3, 9.1, 9.3, 10.3, 11.1, 11.3, 21.1, 22.4. 

Aşadar, noul tip de înțelepciune este superior celui vechi. Cu toate acestea, 
tocmai prin încrederea acordată istoriilor lui Homer, Tucidide reuşeşte să 
scoată la lumină adevărul despre războiul troian (1 10.1-3). El îl admira pe 
Homer în primul rînd pentru că acesta a reuşit să relateze într-o manieră 
plăcută adevărul pe care îl ştia. Tucidide nu dă impresia nici că ar nega 
caracterul plăcut al înțelepciunii marelui poet: „Absența faptelor legendare 
din paginile istorisirii mele ar putea să fie mai puţin plăcută ascultătorilor 
mei". Dar pentru cei al căror auz a fost educat cum se cuvine, istoriile sale nu 
vor părea mai puţin încîntătoare decît epopeile lui Homer'%. înțelepciunea 
gravă şi austeră a lui Tucidide este şi ea armonioasă, fiind inspirată tot de o 
muză, poate chiar de una mai importantă - şi de aceea mai gravă şi mai 
austeră - decît cea care I-a inspirat pe Homer. într-un cuvînt, poate că este 
mult mai lămuritor să-l vedem pe Tucidide implicat într-o confruntare cu 
Homer decît într-una cu un istoric modern, fiindcă, mai înainte de orice 
altceva, esenţa elenismului constă în înţelepciunea omenească. 

în Introducerea la lucrarea sa, Tucidide se arată interesat în primul rînd de 
demonstrarea superiorității războiului peloponesiac în fața tuturor războaielor 
ce l-au precedat (I 1-19), iar în al doilea rînd de demonstrarea superiorității 
relatării sale față de toate scrierile anterioare de acest gen (I 20-22). Pe 
Tucidide nu-l interesează numai războiul, ci şi logos-ul scrierii sale. Progresul 
în înțelepciune pe care îl realizează este înrudit cu progresul despre care 
vorbeşte cel mai clar în „studiul său arheologic". Epoca lui Tucidide se putea 
mîndri cu experiență, îndemînare şi cunoştinţe superioare tuturor epocilor 
trecute, fapt ce se evidenția în primul rînd în Atena (I 49.1-3, 70.2, 71.2-3). 
Studiul arheologic al istoricului este într-o concordanță absolută cu ceea ce 
spune Pericle în Discursul Funerar despre caracterul îndoielnic al înțelepciunii 
homerice (II 41.4) şi despre împlinirile generaţiei sale, în comparaţie cu cele 
ale generaţiilor anterioare (II 36.1-3). Oricât de mult ar fi apreciat Tucidide 
Sparta, cumpătarea şi legea divină, modul său de gîndire aparţine cu totul 
inovatoarei cetăți a Atenei, şi nu demodatei cetăți a Spartei. începutul conven- 
tional al operei sale („Tucidide atenianul") conţine un mesaj neconvențional. 

Tucidide ne face să ne întrebăm dacă putem afla într-adevăr ceva despre 
evenimentele cele mai vechi din istorie. El remarcă totuşi că evenimentele din 
vechime includ şi probleme care apar în toate timpurile şi care provoacă 
interesul oamenilor din toate epocile. Tucidide consideră că natura umană este 
un spaţiu imuabil, în care se manifestă toate aspectele sale: războiul şi pacea, 
barbaria şi elenismul, înţelegerea şi discordia între cetățeni, puterea navală şi 
puterea terestră, cei puțini şi cei mulți. Specificul naturii umane nu poate fi 


18. Vezi Cicero - Oratorul 39. 

înţeles fără a înțelege natura în ansamblul ei. Deoarece războiul este o formă 
de mişcare şi schimbare, iar pacea o formă de stabilitate, acestea sînt doar 
forme particulare ale interacțiunii universale şi atotcuprinzătoare dintre stabili- 
tate şi schimbare. în consecință, Tucidide este interesat de problemele umane, 
dar şi de cele care nu sînt legate direct de oameni, incluzînd aici nu numai 
molima şi cutremurele, ci şi evenimente care nu au afectat în mod direct 
războiul peloponesiac. El vorbeşte despre pămînt atunci cînd face incursiuni 
pe mare sau despre mare în timpul unor atacuri terestre, oferind explicaţii 
naturale tuturor acestor întîmplări (II 102.3-4, III 89). Altădată furnizează o 
explicaţie logică pentru înspăimîntătoarea Caribda, pe lîngă care trece Ulise 
cu tovarășii săi în Odiseea (IV 24.5). Ceea ce şiretul său personaj Demostene 
pare că a numit „natura locului", istoricul numeşte „locul însuşi" (IV 3.2, 
4.3). Cea mai puternică impresie ne-o lasă relatarea sa despre molimă, o 
schimbare puternică, aşadar o „mişcare", care a depăşit - din cîte se ştie din 
trecut - orice alt dezastru natural care s-a abătut vreodată asupra oamenilor, 
aşa cum războiul peloponesiac a depăşit toate războaiele desfăşurate anterior 
(UI 47.3, 48.3, 53.2). în loc să facem speculaţii asupra felului cum ar trebui 
înțeleasă opoziția dintre mare şi uscat (şi implicit cea dintre putere marină şi 
putere terestră, iar în special cea dintre Atena şi Sparta) şi să ne întrebăm 
dacă, în ultimă instanţă, ea n-ar trebui judecată din perspectiva opoziției dintre 
schimbare şi stabilitate, noi vom reevalua relația dintre schimbare şi stabilitate 
în termenii progresului şi declinului, pe de o parte, şi din perspectiva Atenei 
şi Spartei, pe de cealaltă parte. Oricît de mult ar depinde progresul de 
stabilitate, progresul în sine înseamnă schimbare. Mai mult, nu numai stabili- 
tatea, ci şi schimbarea, şi mai ales războiul, duc la crearea bogăției şi a puterii 
(I 15.1-2, 18.2-3, 19). în fine, aşa cum susţin unele din personajele lui 
Tucidide, stabilitatea este ucigătoare pentru meşteşuguri şi ştiinţe, pe cînd în 
cazul schimbării lucrurile stau exact invers (I 71.3, VI 18.6). Totuşi, la fel de 
adevărat este şi faptul că, spre deosebire de mulțimea capricioasă, omul politic 
care posedă cunoştinţele necesare, aşa cum a fost Pericle, reprezintă în mijlocul 
procesului uman de schimbare un punct de stabilitate supraumană, un punct de 
stabilitate care înfruntă mişcarea lumii, îi înțelege rosturile, o domină şi o 
controlează (I 140.1, II 61.2, 65.4). Tucidide şi-a putut scrie opera deoarece a 
găsit răgazul necesar în mijlocul celei mai ample mişcări din istorie (V 26.5). 
Problemele cele mai importante pe care le întîlnim în Atena sînt legate de 
stabilitate sau reprezintă forma cea mai nobilă a ei, deoarece nu este vorba 
într-atît despre o schimbare sau mutație, cît despre un anumit fel de interacțiune 
între mişcare şi stabilitate. Acest gen de interacţiune este responsabil pentru 
sărăcia, lipsa de forţă şi barbaria din vechime, la fel cum nu stabilităţii, ci unui 
alt gen de interacțiune între stabilitate şi schimbare i se datorează bogăția, 

forța şi elenismul existente în prezent. Oricît de puternică ar fi mişcarea care 
impune schimbarea asupra tuturor lucrurilor, punctul cel mai înalt la care 
poate ajunge gîndirea umană - coexistența schimbării cu stabilitatea - este 
unul stabil. Forma supremă de stabilitate nu este opusă îndrăznelii - cum este 
ea reprezentată în Sparta -, ci presupune temeritatea absolută, căci în vremurile 
mai vechi oamenii nu cunoşteau îndrăzneala (I 17). Aşadar, forma absolută de 
stabilitate nu poate fi pusă în relație cu cumpătarea. 

Dacă schimbarea şi stabilitatea (sau imobilitatea) sînt cele mai vechi lucruri, 
înseamnă că ele îi transcend sau îi includ pe zei. De pe scutul lui Ahile, cel 
descris de Homer, am aflat că zeii îşi fac simțită prezența mai mult în războaie 
decît în timp de pace. în războiul care a fost mai mult decît un simplu război, 
adică în cel mai mare război purtat vreodată, Tucidide nu găseşte nici o urmă 
a zeilor, deşi îl studiază în cele mai mici detalii. Este posibil ca aceştia să fi 
fost mai activi în alte războaie, mai mici, şi mai ales în războiul troian? Sau 
poate că esenţa hiperbolizării şi înfrumuseţării practicate de Homer constă 
exact în faptul că el atribuie zeilor responsabilitate atît pentru războiul troian, 
cît şi pentru multiplele sale întorsături ? Concentrîndu-ne asupra barbariei şi 
lipsei de putere a celor vechi şi în special asupra lipsei lor de înțelepciune, nu 
ne este oare afectată perspectiva asupra zeilor şi a problemelor divine, care 
sînt cu certitudine străvechi ?* în prezentarea pe care Tucidide o face 
Antichității se evidenţiază două personaje : Agamemnon şi Minos. Istoricul nu 
spune nimic despre obîrşia lui Minos, pomenind numai despre strămoşii lui 
Agamemnon, dar şi aici prezentarea făcută este destul de trunchiată”. Studiul 
său arheologic ne face să ne întrebăm dacă zeii au însemnat pentru Tucidide şi 
altceva decît nişte barbari descoperiți în trecutul îndepărtat şi hiperbolizaţi 
pînă la dimensiuni gigantice. Dacă lucrurile ar sta într-adevăr astfel, atunci 
legea divină la care se raportează cu atîta hotărîre nu putea fi instituită de nici 
un zeu. Originea legii şi în consecinţă şi esenţa ei devin cu totul nedesluşite, 
în cazul în care legea divină, înțeleasă în mod corect, reprezintă interacțiunea 
dintre schimbare şi stabilitate, ar trebui să studiem opera istoricului în funcţie 
de relaţia dintre această lege divină şi acea lege divină pe care o recunosc 
oamenii de rînd. 

într-un fel, Tucidide aparţine Atenei lui Pericle, acelei cetăți în care 
Anaxagora şi Protagoras şi-au propovăduit doctrinele şi au fost persecutați, 
fiind acuzaţi de blasfemie”. Discursul Funerar, în care Pericle expune toate 


19. Vezi Euripide - Elena 13-14. 


20. 14 şi 9.1-2. CJ. prima menționare a unui zeu în 113.6 (c/. 1 8.1) cu 1126.3-5. Vezi şi 
II 68.3-5 şi 102.5-6. 


21. Plutarh - Nicias 23.2-3. 

valorile pe care se sprijină Atena, nu aminteşte nimic despre legea divină. Ca 
personaj al lui Tucidide, Pericle vorbeşte numai despre legile nescrise sau, mai 
precis, despre acele legi nescrise instituite spre binele făpturilor umane care au 
fost nedreptățite. în Atena încălcarea acestor legi aducea dezonoarea celor 
vinovaţi. Nu ni se spune însă nimic care să sugereze că după dezonoare ar 
urma şi o pedeapsă divină. Pericle nu rosteşte nici un cuvînt despre zei sau 
despre supranatural. Totuşi, atunci cînd se referă la sărbătorile oferite de 
cetate după o lungă perioadă de trudă, el aminteşte de sacrificii (II 37.3, 38.1; 
vezi şi Aristotel - Etica nicomahică 1160a19-25). în singura sa referire la un 
element supranatural, Pericle afirmă că oamenii trebuie să îndure dezastrele 
venite de sus (aşa cum a fost epidemia de ciumă) „din necesitate”, spre 
deosebire de nenorocirile provocate de duşman, care trebuie îndurate „cu 
curaj". Dar nu spune niciodată că oamenii trebuie să venereze ceea ce este 
supranatural (II 64.2). Se întîmplă, în mod caracteristic, ca singura dată cînd 
Pericle vorbeşte despre un zeu - făcînd de fapt o referire la valoarea monetară 
a chipului zeiței (Atena) - să fie în mijlocul unui rezumat al discursului său, 
rezumat pe care îl face Tucidide (II 13.5). Oricît de importantă ar fi argumen- 
tația pe care o aduce istoricul în sprijinul Spartei, al cumpătării şi al legii 
divine, ea reprezintă doar o parte din doctrina acestuia. Dacă îl judecăm în 
funcţie de concluzia sa, elogiul adus Spartei - cel mai înalt elogiu prezent în 
cadrul analizei arheologice a lui Tucidide - ar putea reprezenta şi cel mai înalt 
elogiu adus celei mai vechi epoci din istorie”. Acest întreg şir logic este 
contrazis de teza prezentată explicit în deschiderea analizei arheologice - o 
teză ce susține supremaţia războiului peloponesiac -, precum şi de tot ceea ce 
implică această teză. Contradicţia corespunde opoziției dintre demodata cetate 
a Spartei şi inovatoarea cetate a Atenei, dintre admirația pentru antici şi 
admiraţia pentru apogeul atins în prezent. Numai ideea iniţială - identificarea 
binelui cu vechiul sau cu trecutul îndepărtat - pare să fie în concordanță cu 
perspectiva asupra cetăţii în sine. însă în vremuri diferite cetatea judecă în 
mod diferit. Tucidide ne arată că admiraţia pentru trecut, la fel ca şi admirația 
pentru cumpătare, se manifestă pe timp de pace şi în tihna căminului. în 
schimb, oamenii au tendința să considere că fiecare război la care au participat, 
adică fiecare război din prezent, este cel mai important dintre toate (| 21.2), 
poate din cauză că, în timpul unui război, prezentul impune un efort maxim, 
în acest caz, afirmaţia tranşantă a lui Tucidide privind supremaţia războiului 
peloponesiac este de fapt o simplă prejudecată normală şi nu are intenția de a 
jigni. însă lucrurile stau în aşa fel încît ceea ce în multe alte situaţii ar fi doar o 
prejudecată în cazul războiului peloponesiac reprezintă un adevăr demonstrabil. 





22. Cf. ekpalaitatou de la I 18.1 cu I 1.2. 

Iar atunci cînd acest adevăr mai este şi demonstrat, el distruge pentru totdeauna 
şi cea mai puternică prejudecată favorabilă Antichității şi care ar funcționa - 
cum am spus - pe timp de pace şi în tihna căminului, cînd oamenii trăiesc în 
siguranță şi se simt apărați. Punctul de vedere specific războiului, adică 
admiraţia față de prezent, cu tot ce implică ea, departe de a fi absolut eronat, 
este chiar mai corect decît punctul de vedere opus, specific perioadelor 
paşnice”. Războiul este un „învăţător violent". El îi învaţă pe oameni nu 
numai să se comporte violent, ci şi ce înseamnă violenţa şi, totodată, ce este 
adevărul. Războiul este un astfel de învățător nu numai pentru oamenii din 
jurul lui Tucidide, ci şi pentru Tucidide însuşi. însuşindu-şi bine lecţia primită, 
istoricul ne prezintă pas cu pas evoluţia războiului, pe măsură ce acesta se 
extinde. în general istoricul ne prezintă războiul în fiecare moment al lui aşa 
cum era el privit în epocă. Mai mult, el ne prezintă războiul din diverse 
perspective. Făcînd aceasta, Tucidide nu poate să nu prezinte şi propria sa 
evoluţie în trecerea de la perioada de pace la perioada războiului, cel mai înalt 
grad de educaţie la care a ajuns. Rezultatul acestui proces intim, care îi 
însufleţeşte opera, este tratatul clasic de istorie politică. în scrierea lui Tucidide 
remarcăm geneza istoriei politice, istoria politică in status nascendi, încă 
vizibil dependentă de originea sa. Tucidide este interesat în primul rînd de 
război şi, într-o perspectivă mai largă, de politica externă, lăsînd pe seama 
cetăţenilor chibzuiți grijile apăsătoare ale politicii interne, adică păstrarea 
ordinii şi stabilității în interiorul cetăţii (cf. IV 28.5). 

Cînd vorbim de propria evoluţie care însuflețeşte opera sa nu vrem să 
sugerăm că în gîndirea lui s-ar fi produs o modificare de care el nu era 
neapărat conştient sau că această modificare a lăsat urme în opera sa, urme de 
care el n-ar fi fost neapărat conştient. Ne-am gîndit de fapt la o deplasare voită 
a gîndirii sale între două puncte de vedere diferite, un proces al minţii care se 
autodefineşte prin tratarea intenționat dihotomică, din perspective diferite, a 
aceluiaşi subiect, cum se întîmplă - de exemplu - cînd istoricul vorbeşte 
despre uciderea tiranilor din Atena. El aduce cele mai înalte elogii dreptății şi 
mărinimiei acelui nobil spartan pe nume Brasidas (IV 81) şi apoi afirmă că 
Brasidas s-a opus cu hotărîre încheierii unui tratat de pace între Sparta şi Atena, 
din pricina respectului pe care îl dobîndise de pe urma victoriilor sale (V 16.1). 
Prima apreciere este cea a unui om care cuprinde cu privirea războiul în 
ansamblul său, iar a doua ne prezintă felul în care era judecat Brasidas în acea 
vreme de facțiunile favorabile păcii, în special de cea din Sparta”. Tucidide nu 


23. Vezi VI 70.1. 
24. Cf. V 14 (motivul pentru care atît Atena, cât şi Sparta înclinau să încheie pacea) cu 15 
(motivul care i-a tăcut pe spartani să ia inițiativa, propunînd încheierea păcii). 

se deosebeşte de învățătorul său, dovedindu-se în acelaşi timp flexibil şi 
auster. Explicînd şi prezentînd evenimentele din perspectivele cele mai diverse, 
care în text nu sînt identificate explicit, el ne conduce în modul cel mai firesc 
spre discursurile personajelor sale. De data aceasta, prin intermediul acestor 
discursuri, el ne prezintă lucrurile aşa cum sînt ele percepute de un anumit 
individ sau de o anumită cetate la un moment dat. Aşadar, discursurile în 
cauză par a reprezenta numai o excepție de la procedura obişnuită urmată de 
Tucidide în scrierea sa. Fiecare discurs este de fapt o parte - de un anumit 
gen - din discursul lui Tucidide. 


4. Discursurile personajelor şi discursul lui Tucidide 


în acest moment va trebui să încercăm să descoperim care este specificul creat 
de discursurile personajelor lui Tucidide în cadrul ansamblului discursiv al 
acestuia. După ce şi-a încheiat demonstraţia prin care a dovedit superioritatea 
războiului peloponesiac în faţa tuturor războaielor din trecut sau, mai degrabă, 
superioritatea prezentului în faţa Antichității, istoricul ajunge să vorbească 
despre dificultăţile inerente descoperirii adevărului despre trecut”. Acest 
adevăr este ascuns în timp. însă depărtarea în timp nu este singurul motiv care 
îi face pe oameni să se înşele. Distanţa geografică joacă şi ea un rol destul de 
important. Aceste dificultăţi nu împiedică „făpturile omeneşti” sau „mulțimile"” 
să îşi mențină cu fermitate anumite idei asupra trecutului şi asupra lucrurilor 
străine. Ideile respective îi sînt cunoscute lui Tucidide prin intermediul dis- 
cursurilor oamenilor. Adevărul pe care el îl scoate la lumină, cel despre 
Antichitate sau despre superioritatea războiului peloponesiac față de orice alt 
război anterior (ceea ce înseamnă acelaşi lucru), va fi considerat întru totul 
valabil de către cei care privesc lucrurile pornind de la acțiunile (faptele) în 
sine, nu de la ceea ce spun oamenii sau discursurile scrise (vezi şi I 11, la 
sfirşit). După ce vorbeşte despre felul în care a abordat problemele trecutului, 
Tucidide revine imediat la analiza pe care o întreprinde asupra războiului 
peloponesiac. Pasajele care vorbesc despre dimensiunea operei sale ocupă 
mult mai puțin spaţiu decît cele ce se referă la studiul său arheologic. Războiul 
peloponesiac nu era un subiect uşor de urmărit, pentru că nu există acea 


25. 120, la început. Pasajul spune clar că întreaga discuţie anterioară a avut ca temă - 
în mod direct sau indirect - problemele trecutului. în mod indirect, acestea au fost 
tratate prin demonstrarea superiorității timpurilor mai recente în faţa Antichității 
în ceea ce priveşte puterea deținută. 

26. 120.1, 3; vezi şi I 140.1. 

distanță în timp sau în spațiu. Aşa stînd lucrurile, discursurile, adică rapoartele 
despre acţiunile întreprinse, par a nu constitui un obstacol în calea descoperirii 
adevărului. Aceasta este maniera delicată în care Tucidide ne face să acceptăm 
ideea că „făpturile omeneşti" pot să greşească la fel de profund şi atunci cînd 
pomenesc de întîmplări petrecute în trecutul cel mai îndepărtat şi în teritoriile 
cele mai îndepărtate ale planetei, dar şi cînd vorbesc despre evenimente care 
se petrec în fața ochilor lor. Prima problemă o ridică discursurile ținute înainte 
de izbucnirea războiului peloponesiac şi în timpul acestuia. în unele din aceste 
discursuri se face simțită chiar vocea lui Tucidide, căci autorului i-ar fi fost 
greu să-şi amintească modul exact de exprimare a vorbitorilor. Necesitatea de 
a şti cu precizie modul în care s-au exprimat vorbitorii nu a fost (eufemistic 
vorbind) una dintre cele mai mărunte probleme întîmpinate de autor în scrierea 
discursurilor. Trebuia să afle conținutul lor, dar nu se putea baza pe informațiile 
aduse de alţii. în consecinţă, istoricul s-a decis să scrie el însuşi discursurile, 
încercînd să păstreze cît mai mult din esența spuselor vorbitorului, menționînd 
de fiecare dată cînd „i se părea" că, în circumstanţele date, vorbitorul sau 
grupul de vorbitori spuseseră cele mai potrivite lucruri despre subiectul în 
discuţie şi în ce măsură reuşiseră s-o facă. (Cred că asta implică şi ideea că 
Tucidide a ignorat defectele de dicție pe care ar fi putut să le aibă un anumit 
vorbitor, însă nu l-a înzestrat pe fiecare vorbitor cu perspicacitatea şi capaci- 
tatea de selecție care îi lipseau.) în ceea ce priveşte cele petrecute pe timpul 
războiului, autorul apreciază că felul „cum i se părea" că stau lucrurile nu 
afectează deloc cursul povestirii”. Comentariile lui Tucidide asupra discursu- 
rilor sînt înconjurate de referințe la „fapte", la „acţiuni? 

Singurul lucru care pare să reiasă cu destulă claritate din afirmaţia lui 
Tucidide asupra discursurilor din text este acela că ceea ce „i se părea" 
istoricului, adică impresiile lui personale, apar mult mai des în discursuri decît 
în relatarea evenimentelor. El nu-şi justifică foarte clar hotărîrea de a scrie 
discursurile şi abia dacă ne explică felul în care, după ce s-a hotărît să le scrie, 
le-a dat o formă cît mai apropiată de cea adevărată istoric. Pentru a explica 
discursurile menționate, exemplul lui Homer nu ne este de nici un folos. Unele 
probleme pot fi totuşi explicate prin analiza contextului imediat al afirmației 
lui Tucidide. Oricît de mare ar fi valoarea acestor discursuri, faptele sînt mult 
mai demne de încredere decît vorbele. însă Tucidide ajunge să cunoască o 
parte din evenimente şi prin intermediul discuţiilor, adică din declarațiile 





27. Aprecierea aceasta trebuie privită cu oarecare circumspecție. Vezi II 17.2, III 
89.5, VI 55.3, VII 87.5, VIII 56.3, 64.5, 87.4 (cf. ibidem 3, la început). Vezi, de 
asemenea, I 1.3, 9.1, 9.3, 10.4. - 

28. Cf. sfîrşitul de la 121 cu începutul de la I 23. 

martorilor oculari. Aceste declaraţii sînt într-o oarecare măsură viciate de 
memoria slabă sau de lipsa de obiectivitate a celor interogaţi (1 22.3). Este 
normal să presupunem că unii dintre vorbitorii ale căror discursuri se găsesc 
consemnate în opera lui Tucidide nu erau lipsiți de astfel de defecte şi că, 
atunci cînd a scris discursurile pe care le-a atribuit vorbitorilor respectivi, 
autorul s-a străduit să le păstreze caracteristicile stilistice. în funcție de tematica 
abordată, istoricul îşi împarte lucrarea în două secțiuni. Prima conține dis- 
cursuri ţinute atît înainte de începerea războiului, cît şi în timpul acestuia, iar 
cealaltă povesteşte faptele petrecute pe parcursul războiului. Dedicînd un spaţiu 
considerabil şi evenimentelor petrecute înainte de război, el ne atrage astfel 
atenția că, dintr-un anumit punct de vedere, care nu trebuie ignorat, discursu- 
rile preced pur şi simplu acțiunile. Discursurile care preced acțiunile se 
concentrează asupra motivelor acelor acțiuni, asupra planurilor şi intențiilor 
oamenilor. Doar ele pot face să se manifeste nemanifestatul (III 42.2). Acestea 
se concentrează în primul rînd asupra cauzelor războiului, de fapt, asupra 
cauzelor „declarate"” fățiş, altele decît adevăratele cauze sau motive, care 
rămîn nenumite sau nemărturisite (I 23.4). Totuşi, ele ne-ar pot induce în 
eroare, nu numai din cauza memoriei slabe sau a subiectivităţii vorbitorilor, ci 
şi fiindcă intenţia vorbitorilor ar putea fi aceea de a ne înşela. Cînd pomeneşte 
de discursuri, Tucidide scrie că i-a fost greu să-şi amintească cu precizie 
modul de exprimare a vorbitorilor, aşadar nu şi l-a amintit. Dimpotrivă, în 
ceea ce priveşte evenimentele petrecute în acea perioadă, el spune că a 
descoperit fără prea mult efort adevărul. Atunci cînd refuză să accepte faptul 
că istoria sa nu poate fi decît dezagreabilă, s-ar putea să se refere în primul 
rînd la acele discursuri. 

Ce anume reuşesc să facă discursurile şi nu poate fi redat nici de cea mai 
exactă repovestire a lor ? O astfel de repovestire ne-ar fi dezvăluit intenția dis- 
cursului, argumentele folosite de vorbitor în sprijinul intenţiei sale, împreună 
cu argumentele folosite pentru a-i combate pe adversari, ordinea argumentelor, 
precum şi importanța acordată de vorbitor fiecăruia. Ea ar fi inclus o prezentare 
descriptivă a calităților, comportamentului şi dispoziţiei ascultătorilor şi a 
vorbitorului, iar în cazul în care faptele vorbitorului nu ne-ar fi fost cunoscute 
din narațiunea propriu-zisă, am fi aflat dacă discursul acestuia se potrivea cu 
faptele sale şi în ce măsură se întîmpla acest lucru. Cu toate acestea, am fi 
lipsiţi de prezenţa fizică a vorbitorului: auzindu-l, nu înseamnă că îl şi vedem. 
N-am fi expuşi influenței lui, n-am putea fi impresionați sau chiar fermecaţi de 
el. Cele mai reuşite prezentări pe care Tucidide le-ar face discursurilor s-ar 
constitui în fragmente din discursul propriu-zis al istoricului, la fel ca şi 
celelalte părți ale lucrării sale. Nu am remarca particularitățile discursului lui 
Tucidide şi am fi expuşi numai influenţei sale. Căci în ce fel se deosebeşte 

discursul lui Tucidide de discursurile personajelor sale ? Discursurile sînt parțiale 
în două privințe. Ele se concentrează asupra unei anumite situaţii sau probleme 
şi sînt prezentate din punctul de vedere al uneia sau alteia din cetăţile comba- 
tante sau din facțiunile rivale. Narațiunea lui Tucidide corectează subiectivitatea 
implicită, căci discursul său este imparțial într-un dublu sens: nu este părtinitor 
şi se dovedeşte cuprinzător, deoarece este concentrat asupra războiului în ansamblul 
său. Prin integrarea discursurilor politice în cadrul discursului cuprinzător şi 
real al naraţiunii, istoricul scoate în lumină deosebirea fundamentală dintre 
discursul politic şi discursul real. Nici un discurs politic nu şi-a propus vreodată 
ca scop dezvăluirea întregului adevăr, căci fiecare discurs de acest gen a fost 
pus în slujba unui anumit țel politic pe care a încercat să-l atingă prin îndemnuri 
sau avertismente, prin acuzaţii sau dezvinovăţiri, prin laude sau critici, prin 
rugăminţi sau refuzuri. în consecință, discursurile personajelor abundă în elogii şi 
acuzaţii, pe cînd discursul lui Tucidide este unul rezervat. în timp ce Tucidide 
nu oferă nici un fel de răspuns, vorbitorii dau răspunsuri la diverse probleme, 
nu numai la cele de interes imediat, ci şi la problemele fundamentale şi perma- 
nente, referitoare la comportamentul uman, făcînd aceasta într-o manieră cît 
mai convingătoare. Din acest motiv cititorul aproape că nu poate rezista tentației 
de a fi de acord cu vorbitorul şi ajunge să creadă că Tucidide, care la urma 
urmei este autorul discursurilor, trebuie să se fi folosit de vorbitor ca purtător 
de cuvînt al ideilor sale. Autorul ne ajută într-adevăr să judecăm inteligența 
discursurilor, nu numai prin relatarea evenimentelor, ci şi prin aprecierile pe 
care le face. Ele nu se referă la înțelepciunea discursurilor, ci la cea a vorbi- 
torilor şi, chiar şi aşa, istoricul nu ne prezintă în toate cazurile aprecierile sale. 
In primul rînd însă, judecăţile sale explicite, fie asupra oamenilor, fie asupra 
regimurilor politice, nu sînt complete. De fapt, chiar discursurile, mai mult 
decît orice alte elemente din text, sînt cele care ne transmit, pe lîngă opiniile 
vorbitorilor propriu-zişi, şi aprecierile lui Tucidide asupra vorbitorilor. 

Atunci cînd se adresează atenienilor, locuitorii Corcyrei par să comită o 
„contradicţie neintenționată”. „Corcyra o să ia în considerare ambele posibili- 
tăţi : «război o să fie oricum» şi «acest lucru nu o să implice un casus belii». "29 
Totuşi, o acţiune oportună sau necesară, determinată de spectrul unui război 
inevitabil, nu constituie neapărat o încălcare a înţelegerii cu o anumită tabără, 
chiar dacă acţiunea respectivă este considerată provocatoare de acea tabără, 
potențialul duşman. Iar locuitorii Corcyrei nu au luat în calcul nici un alt casus 
belii, cu excepția încălcării unui astfel de tratat. Oricum, este mult mai 
important să luăm la cunoştinţă faptul că afirmațiile contradictorii pe care le 
emit fără să-şi dea seama personajele lui Tucidide nu îi aparțin neapărat. Ele 


29. Gomme, loc.cit., p. 169. 

dezvăluie încurcătura în care se află vorbitorul şi pe care autorul o scoate la 
iveală. Discursul poate să arate şi felul în care vorbitorul reuşeşte să treacă 
peste încurcătura în care s-a vîrît fără să vrea. Spartanii susțin că s-au ridicat 
la luptă pentru a apăra libertatea tuturor cetăților împotriva tiranicei Atena. 
Cetățile supuse sau aliate Atenei erau oricum dependente de ea din pricina 
tratatelor încheiate. Renunţarea la alianța cu Atena şi încheierea unui tratat de 
alianță cu Sparta părea un act nu numai incorect, ci şi dezonorant, mai ales 
dacă se petrecea într-o perioadă în care atenienii se aflau la strîmtoare (III 9). 
Prin urmare, atunci cînd spartanul Brasidas încearcă să-i convingă pe 
acanthieni să renunţe la alianţa lor cu cetatea Atenei, el nu face nici măcar cea 
mai mică aluzie la existenţa acelei alianţe, ci doar dă de înțeles în mod tacit că 
o cetate nu se poate alia cu Atena decît dacă este constrînsă s-o facă. Brasidas 
nu poate renunța cu totul la amenințările împotriva acanthienilor în cazul în 
care aceştia nu se vor supune cererii lui, dar ameninţarea lui nu înseamnă 
altceva decît că vrea să-i oblige să fie liberi. în această situaţie folosirea forţei 
ar fi perfect îndreptățită, deoarece lipsa de libertate a acanthienilor pune în 
pericol libertatea tuturor celorlalte cetăţi şi chiar bunăstarea acestora. Totuşi, 
acanthienii s-ar putea teme că, după ce vor fi eliberat cetățile care în acel 
moment erau subjugate de Atena, spartanii - la rîndul lor - vor dori să le ia în 
stăpînire. Brasidas le alungă teama, asigurîndu-i că guvernul spartan se legase 
cu cele mai înfricoşătoare jurăminte să nu încerce nimic de genul acesta (IV 
85-87). Asemenea discursului lui Brasidas, care rezolvă într-un mod magistral şi 
cu ajutorul cuvintelor marea problemă a politicii grecilor, şi discursul lui 
Hermocrates, ţinut în Gela, în fața unei adunări formate din toți cetățenii 
Siciliei (IV 59-64), este o capodoperă de previziune politică. Hermocrates 
prevede, cu mulți ani înainte ca evenimentul să se producă, intenția atenienilor 
de a cuceri Sicilia şi de aceea încearcă să oprească toate confruntările interne 
pentru a-i uni pe toți sicilienii împotriva duşmanului lor comun, a duşmanului 
„natural". într-adevăr, Sicilia este împărţită „de la natură" în dorieni şi ionieni, 
iar atenienii sînt ionieni. Invazia lor nu va fi însă determinată de ura de rasă, 
ci de pofta pe care le-o stîrneşte bogăția Siciliei. Hermocrates reuşeşte să 
prevadă pericolul de la distanță şi sugerează şi o soluție în timp, deoarece el 
înțelege foarte bine natura umană. Nici măcar nu-i învinovățeşte pe atenieni 
pentru agresiunea la care se dedau, - în opinia sa - nevoia de expansiune este 
o necesitate naturală, specifică fiecărui om în sine, indiferent ce ne-ar face să 
credem convențiile sau cuvintele („numele") folosite. Totuşi, ceea ce îi uneşte 
pe sicilieni este mai degrabă „numele” comun decît „natura" lor (rasa), 
însuşi Hermocrates este nevoit să admită acest lucru o dată cu ideea că în 


30. Vezi şi VI 77.1 la sfîrşit, 79.2, 80.3. 

circumstanțele actuale, dacă nevoia de expansiune este specifică fiecărui om 
sau cel puțin fiecărei cetăți în sine, atunci puternica Siracuza, aflată în imediata 
lor apropiere, ar fi trebuit să reprezinte un pericol la fel de mare pentru mai 
slabii săi vecini ca şi mai puternica, dar mai îndepărtata Atena. Dificultatea pe 
care Brasidas o depăşeşte, pretinzîndu-le ascultătorilor să aibă încredere în 
jurămintele solemne ale liderilor spartani, nu poate fi depăşită şi de 
Hermocrates, care este nevoit să facă apel la natură. Dacă facem în continuare 
abstracţie de dispoziţia publicului, presupunînd totuşi că acesta este în general 
format din oameni suficient de bine educați, am putea ajunge la concluzia că 
cele mai mari probleme le-a avut de înfruntat Alcibiade, în timpul discursului 
său din Sparta. Fiind acuzat de către atenieni de un delict capital, legat de 
zguduitoarele sale acțiuni blasfematoare, Alcibiade se refugiază în Sparta. El 
vrea să se răzbune pe atenieni, arătîndu-le spartanilor cum să-i înfrîngă pe 
duşmanii lor şi, în acelaşi timp, ai lui, însă mai întîi trebuie să înfrîngă două 
prejudecăţi serioase împotriva lui. în primul rînd, fiind un politician din 
Atena, Alcibiade era considerat un duşman inveterat al Spartei. Mai mult decît 
atît, el tocmai îşi trădase sau era pe cale să-şi trădeze propria cetate în 
beneficiul celor mai mari duşmani ai ei. Alcibiade reuşeşte totuşi să riposteze 
la ambele obiecţii, dînd acelaşi răspuns: fusese duşmanul spartanilor pentru 
că aceştia îl nedreptăţiseră, iar acum era duşmanul Atenei fiindcă atenienii l-au 
nedreptăţit (VI 89-92). Fiind conştient de talentul său nemaiîntilnit şi de faima 
care i s-a tras de aici şi nesimțindu-se legat de nici o cetate anume, din cauza 
inepuizabilei sale versatilități, Alcibiade nu este nevoit să recurgă la jurăminte 
pentru a evita pericolul de a se contrazice. Se contrazice într-adevăr atunci 
cînd explică poziţia sa şi a familiei sale față de democraţie: pe de o parte 
spune că regimul politic pe care îl instituiseră atenienii nu era unul cu adevărat 
democratic, iar pe de altă parte îl consideră democratic, însă este de părere că 
nu putea fi schimbat din pricina războiului (VI 89.4-6). Ambele răspunsuri 
servesc însă la fel de bine scopului pe care îl urmăreşte. 

Prin discursul demagogului Athenagoras din Siracuza, Tucidide ne oferă, 
în mod indirect, o caracterizare a democraţiei ateniene (VI 36-40). Siracuza 
primise din mai multe părți informații care arătau că flota invadatoare a Atenei 
se apropia de cetate, însă a trecut mult timp pînă cînd aceste informaţii să fie 
crezute şi atunci numai de o mică parte a cetăţenilor de aici. După ce 
Hermocrates, care bineînțeles că era convins de adevărul veştilor primite, 
vorbise în fața adunării cetățenilor, Athenagoras i se opune, arătîndu-şi neîncre- 
derea în veştile amenințătoare. El consideră că acestea reprezintă doar o 
tactică prostească a oligarhilor Siracuzei, care doreau să înspăimînte mulțimea 
şi să obțină controlul absolut asupra cetăţii. După părerea lui Athenagoras, 
atenienii erau mult prea inteligenţi ca să urce pe nave şi să pornească cu atîta 

nesăbuință într-o expediţie sortită eşecului, cum era cucerirea Siciliei. Singurul 
lucru care ar putea pune capăt acțiunilor subversive ale tinerilor oligarhi ai 
Siracuzei este, în opinia lui, teroarea maselor. O astfel de atitudine este aici 
justificată, deoarece nu există nici un motiv onorabil sau raţional pentru a nu 
accepta democraţia, un regim politic înțelept şi în acelaşi timp imparțial, care 
să4e ofere oamenilor merituoşi, aleşi din rîndul celor bogaţi, mai mult decît 
primesc de obicei cetăţenii din veniturile comunităţii şi în care mulțimea să fie 
cel mai bun judecător al înțelepciunii vorbitorilor. Tucidide I-a însărcinat pe 
Athenagoras cu cea mai clară şi mai inteligibilă prezentare a perspectivei 
democratice care apare în opera sa, fiindcă răsunătoarele subiecte abordate în 
Discursul Funerar nu descriu democraţia, ci regimul politic atenian”!. Numai 
acest fapt ar fi suficient să facă din discursul său un subiect de cel mai înalt 
interes pentru noi. Aşa cum o dovedesc faptele sale, democratul din Siracuza 
s-a înşelat cel puţin în ceea ce priveşte cunoaşterea şi înțelegerea democrației 
ateniene. Forţele invadatoare ale Atenei care au năvălit în Sicilia aveau acordul 
unanim al maselor de cetăţeni atenieni şi chiar ar fi izbîndit în misiunea lor, 
dacă replicile ateniene ale lui Athenagoras nu l-ar fi retras pe Alcibiade de la 
comanda forțelor armate ale Atenei, din motive nu foarte diferite de cele 
prezentate de Athenagoras. în plus, Alcibiade beneficia şi de sprijinul unanim 
al cetăţenilor atenieni. Athenagoras nu cunoştea modul de manifestare a 
maselor din Atena, deoarece era incapabil să privească dincolo de confruntările 
dintre partidele politice ale Siracuzei. îi lipseau atît înțelegerea, cît şi infor- 
maţiile pe care le avea Hermocrates. Democraţia ateniană era o democraţie de 
un tip special, o democraţie imperială care îşi exercita stăpînire'a cvasi-tiranică 
asupra aşa-numiților săi aliați. Chiar Cleon este cel care vorbeşte despre 
dificultatea (sau „imposibilitatea”, cum îşi permite el s-o numească) de a 
combina un regim democratic cu o atitudine imperialistă. însă tot Cleon, fiind 
în stare să-l imite (sau să-l maimuțărească) pe Pericle, a reuşit într-o oarecare 
măsură să menţină această combinaţie”. Astfel de observaţii nu ajung însă la 
miezul problemei, nu ating ceea ce Aristotel numea esența democrației ateniene, 
natura poporului atenian (c/. I 70.9). La sfirşitul unui discurs adresat trupelor 
înaintea unei bătălii navale, comandanții peloponesieni le-au spus soldaților 
lor că nu există nici o scuză pentru cei cuprinşi de laşitate: cei care se vor 
dovedi laşi vor fi pedepsiţi pe măsură, iar cei care se vor arăta curajoşi vor fi 
răsplătiți pe măsură. în tabăra grecilor, echivalentul acestui discurs conclusiv 
este afirmaţia comandantului atenian Phormion, care le spune militarilor săi 
că sînt pe cale să intre într-o confruntare importantă: fie vor pune capăt 


31. Cf. în special II 37.1 cu II 65.9. 
32. MI 37.1-2, 38 la început (cf. II 61.2). 

speranțelor peloponesienilor de a obține o victorie pe mare, fie vor aduce 
pericolul dinspre mare mai aproape de propria lor cetate”. Peloponesienii 
apelează la interesul personal al fiecărui individ, pe cînd atenianul se referă 
numai la binele cetății sale. Fără îndoială că există şi explicații suplimentare 
ale deosebirilor dintre cele două discursuri, explicaţii legate de situația concretă 
din acel moment. Totuşi, ele nu explică întru totul faptul că, spre deosebire de 
adversarii săi peloponesieni, Phormion - aşa cum îl prezintă Tucidide - 
confirmă inconştient opinia exprimată explicit de corintieni: că atenienii se 
caracterizează în primul rînd prin spirit civic. Cetăţeanul atenian îşi foloseşte 
trupul ca şi cum ar fi lucrul cel mai îndepărtat şi mai străin de fiinţa lui şi este 
oricînd gata să şi-l sacrifice pentru binele cetăţii, iar caracteristica specifică a 
minţii sale este concentrarea tuturor gîndurilor spre binele patriei (I 70.6). 
Poate că cea mai impresionantă şi cu siguranță cea mai elegantă prezentare 
pe care o face Tucidide atenianului anonim este cea realizată prin intermediul 
discursului atenienilor în Sparta (I 72-78). Atunci cînd corintienii şi alți aliați 
ai spartanilor încercau să-i stîrnească pe locuitorii cetăţii să pornească războiul 
împotriva Atenei, plîngîndu-se în fața adunării de năvălirile ateniene, în cetatea 
Spartei s-au întîmplat să se afle cu treburi şi cîțiva cetăţeni atenieni. Auzind 
despre această acțiune îndreptată împotriva cetăţii lor, atenienii au cerut sparta- 
nilor permisiunea de a se adresa şi ei cetățenilor lor, pentru a contracara efectele 
acuzațiilor aduse de corintieni. Spartanii le-au dat voie să vorbească, iar 
discursul atenienilor se constituie într-o apologie a Atenei, pe care respectivii 
inşi şi-au asumat-o fără ca acest lucru să le fi fost cerut de către cetatea lor. 
Este singurul discurs de acest fel din întreaga scriere a lui Tucidide. Dar el este 
unic şi dintr-un alt motiv, care se referă la discursurile lui Tucidide în general: 
este singurul discurs precedat de un rezumat oferit de Tucidide în numele său, 
rezumat care conține esenţa discursului. La acest rezumat Tucidide se arată de 
acord într-o oarecare măsură cu ceea ce spun la început vorbitorii atenieni 
despre semnificaţia cuvintelor lor“. Deosebirea cea mai importantă dintre 
rezumatul făcut de Tucidide şi cuvintele de început ale discursului însuşi este 
următoarea: Tucidide spune că atenienii au dorit să arate cît de bine înzestrată 
este cetatea lor în ceea ce priveşte forța armată, pe cînd atenienii susțin că vor 
să demonstreze cît de importantă este Atena, cetatea lor, şi că ea merită să se 
țină cont de ea. Cum dovedesc ei forța de care dispune Atena, cînd de fapt nici 
o secțiune din discursul lor nu este dedicată acestui subiect ? Principalele teme 


33. I 87.9, 89.10 ; vezi şi 69.3. Phormion se adresează numai militarilor atenieni, nu 
şi aliaților lor: II 88.3. 

34. Discursul care, din acest punct de vedere, se apropie cel mai mult de cel al 
atenienilor în Sparta este cel al lui Phormion (II 88-89). 

ale discursului atenienilor sînt numai două: 1) Atena a slujit cu cinste Grecia 
în timpul războiului cu Persia (73.2-74) şi 2) Atena nu poate fi acuzată nici 
pentru că şi-a creat un imperiu şi nici pentru felul în care îl conduce (75-77). 
De vreme ce faptele atenienilor în războiul cu Persia au fost cele care au stat 
la temelia imperiului său, putem spune că discursul are ca scop justificarea 
imperiului atenian, şi nu etalarea puterii de care dispune Atena. Este adevărat 
că, numai prin simpla menționare a imperiului Atenei, vorbitorii amintesc 
inevitabil şi de forța acesteia, însă de vreme ce toţi cei prezenţi ştiau de existența 
acestui imperiu clădit de Atena, nici cel mai înrăit duşman al lor n-ar fi putut 
spune că vorbitorii au arătat cît de mare este puterea cetății din care vin şi în 
nici un caz că s-ar fi mîndrit peste măsură cu această putere. De fapt, cel mai 
înrăit duşman al atenienilor, un efor spartan, chiar susține că vorbitorii s-au 
lăudat pe ei înşişi, dar consideră că, în ceea ce au spus despre meritul Atenei 
în războiul cu perşii, mîndria lor este justificată”. Adevărul este că în discursul 
lor, exact atunci cînd amintesc de războiul cu Persia, atenienii sînt cel mai 
aproape de prezentarea explicită a forței cetății lor. Ei afirmă că atenienii sînt 
cei care i-au salvat pe greci,'căci ei au trimis în luptă cel mai mare număr de 
nave, cel mai inteligent comandant (Temistocle) şi au dovedit cel mai remarcabil 
curaj. Dar ceea ce a făcut ca Atena să merite un imperiu nu este considerabila 
sa putere navală, ci zelul şi inteligenţa arătate în lupta de la Salamina (74.1-2, 
75.1). Nu puterea navală a Atenei, ci aceste calități - inteligenţa remarcabilă 
a conducătorilor săi şi entuziasmul neînfricat al poporului - şi numai ele 
constituie esenţa puterii Atenei. Chiar Tucidide ne spune că, la vremea bătăliei 
de la Salamina, Sparta era mult mai puternică decît Atena în toate privințele 
(1 18.2), cu excepția calităților amintite anterior. Sau, aşa cum a spus-o Pericle, 
în anii luptei de la Salamina, atunci cînd atenienii îşi abandonaseră cetatea, nu 
le mai rămăsese altceva decît inteligenţa şi îndrăzneala, acele calităţi specific 
masculine. Nu Atena este cea care a favorizat apariția acestor calități, ci ele 
sînt cele care au dat naştere puterii Atenei (I 143.5, 144.4). Vorbind, adică 
acționînd aşa cum o fac, atenienii din Sparta arată care erau pilonii ce stăteau 
la temelia puterii Atenei în acea vreme. Din acest punct de vedere, ei confirmă 
în mod tacit ceea ce spuseseră corintienii în faţa adunării spartanilor despre 
diferența profundă dintre atenieni şi ceilalți greci. însă datorită acestei diferenţe 
corintienii i-au văzut pe atenieni ca o adevărată ameninţare pentru ceilalți şi 
mai ales pentru spartani. Cetăţenii atenieni trebuie să arate că această deducție 
era lipsită de logică şi reuşesc să facă acest lucru într-un mod uimitor. Vorbind 
despre puterea Atenei, ei spun că ea a apărut din strictă necesitate: atenienii 
au fost nevoiți să-şi clădească imperiul pe trei elemente: frica, simțul onoarei 


35. I 86.1; vezi şi 173.2-3. 


182 CETATEA ŞI OMUL 


şi interesul propriu. Cedînd în fața acestor necesităţi, ei nu au făcut altceva 
decît ceea ce ar fi făcut şi spartanii sau orice alți oameni care s-ar fi aflat în 
locul lor: au cedat în fața naturii umane. în cazul Atenei, corectitudinea 
nemaiîntilnitâ care caracterizează relaţiile cu supuşii este o marcă distinctivă 
pentru modul de exercitare a puterii. Uimitoarea sinceritate cu care atenienii 
se ridică în apărarea atitudinii prin care cetatea lor şi-a creat imperiul 
dovedeşte, mai mult decît orice altceva, puterea de care dispunea Atena, 
pentru că numai cei foarte puternici îşi pot permite să susțină pe faţă principiile 
pe care le-au susținut vorbitorii. Ei tratează cu dispreț acuzația conform căreia 
Atena ar amenința Sparta, căci - asemenea spartanilor - nici atenienii n-au 
făcut niciodată greşeala de a porni un război împotriva unei puteri egale cu ei. 
Toate neînțelegerile dintre Atena şi Sparta sau dintre Atena şi aliații ei pot şi 
trebuie să fie rezolvate în mod paşnic, conform tratatelor încheiate între cetăți. 
Cineva vorbea despre ironia provocatoare a atenienilor, afirmînd: „este destul 
de clar că Tucidide nu îşi închipuia că scopul atenienilor a fost acela de a 
provoca, ci credea că lucrurile stau exact invers"*. Cea mai bună caracterizare 
pe care am putea-o face discursului respectiv ar fi să spunem că este sincer şi 
dispreţuitor. Tucidide ştia la fel de bine ca şi Socrate că este uşor să lauzi 
Atena în fața unor ascultători atenieni“. însă lucrul pe care l-au făcut acei 
atenieni în Sparta n-a fost deloc uşor. Tucidide este cel puţin la fel de greu de 
mulțumit ca şi acei atenieni. Oricum, nu putem spune că istoricul nu avea şi el 
reținerile sale. 

Pentru a aprecia la întreaga lui valoare singurul discurs al atenienilor în 
Sparta, trebuie să-l comparăm cu unicul discurs al spartanilor în Atena (IV 
17-20)”. Sub conducerea lui Demostene, care ştia cum să-şi încurajeze trupele, 
atenienii au reuşit să-i înfrîngă pe spartani la Pylos şi au izolat un grup relativ 
mare de adversari pe insula Sphacteria. Conducătorii Spartei s-au temut că nu-i 
vor putea elibera şi, dorind să evite cu orice preț capturarea sau uciderea 
acelor soldaţi, au trimis o solie la Atena pentru a începe negocierile de pace. 
în discursul lor, ambasadorii nu s-au putut stăpîni să nu vorbească despre 
situația grea în care se află ei şi despre măreţul succes al Atenei. Ei fac acest 
lucru vorbind despre norocul pe care I-a avut Atena: dacă acționezi cu 


36. Gomme, loc.cit., p. 254. 

37. Platon - Menexenos 235d. 

38. Celălalt discurs comparabil cu singurul discurs al spartanilor în Atena, ţinut după 
ce spartanii s-au îngrijorat din pricina pierderii a trei mii de oameni, este un 
posibil discurs pe care atenienii l-ar fi ținut în Sparta (al doilea de acest fel) după 
ucigătoarea molimă care a bîntuit Atena (II 59.2). Dacă atenienii şi-ar fi plecat 
urechea la cererea lor, spartanii ar fi acceptat pacea, însă Pericle ar fi împiedicat 
încheierea păcii chiar dacă spartanii ar fi îndeplinit cererea ambasadorilor atenieni. 

înțelepciune, vei dobîndi, pe lîngă noroc, faimă şi onoare. Cu viclenie, 
ambasadorii Spartei sugerează că victoria nu le-a adus atenienilor nici faimă, 
nici onoare. Ei îi atenționează pe adversarii lor să nu se bazeze pe faptul că 
norocul va fi întotdeauna de partea Atenei şi afirmă că într-un război norocul 
joacă un rol extrem de important. Dacă atenienii nu vor să încheie pacea în 
acel moment, iar mai tîrziu vor eşua în planurile lor, se va crede că succesul lor 
de acum se datorează norocului, şi nu puterii sau inteligenţei lor (17.4-18.5). 
în felul acesta, pe ocolite, şi plini de invidie, spartanii recunosc un adevăr pe 
care îl negaseră în propoziţiile anterioare, şi anume că atenienii îşi datorează 
victoria calităților lor. Lipsa de onestitate şi de orgoliu a ambasadorilor nu este 
compensată de bunăvoință. Regele lor, Archidamos, susţinea că, datorită 
cumpătării, spartanii sînt singurii pe care victoriile nu-i fac îngîmfaţi şi că tot 
ei cedează mai greu decît alții în fața nenorocirilor. Oricum ar sta lucrurile, 
faptele au arătat că spartanii au cedat mult mai uşor după înfrîngerea de la 
Pylos decît au făcut-o atenienii după dezastrul din Sicilia”. 

Trebuie conchis că, cel puţin în unele cazuri, vorbitorii nu vor să lase 
impresia pe care o transmit în realitate destul de uşor discursurile lor. în 
majoritatea cazurilor discursurile scrise de Tucidide conţin idei care nu le 
aparțin vorbitorilor, ci chiar lui Tucidide. Acest fapt nu exclude în nici un caz 
posibilitatea ca Tucidide, din poziţia sa de istoric, să fi respectat cît mai mult 
cuvintele spuse în realitate de vorbitori şi nu contrazice posibilitatea ca opiniile 
exprimate în discursuri să-i aparţină istoricului însuşi. însă modul de exprimare 
existent în discursuri îi aparține cu certitudine lui Tucidide. Nimeni nu va 
ajunge pînă acolo încît să susțină că vorbitorii reali au început exact cu aceleaşi 


39. I 84.2, VIII 1.3. Lipsa de sinceritate, determinată de diverse motive, explică cel 
de-al doilea discurs al corintienilor în Sparta (I 120-124). Evidenţiind în discursul 
precedent pericolul reprezentat de puterea excesivă a Atenei, ei contribuiseră la 
hotărîrea Spartei de a porni războiul împotriva Atenei. După luarea acestei decizii, 
corintienii s-au temut - şi nu fără motiv (I 125.2) - că spartanii şi ceilalţi aliaţi ai 
lor nu vor porni la război nici suficient de repede şi nici cu destul avînt pentru a 
mai apuca să salveze Potideea: „planurile pe care şi le face un om încrezător în 
viitorul său sînt foarte diferite de ceea ce realizează el practic (pentru că atunci 
cînd ajunge la punerea lor în practică, intervine frica)”. Această parafrază îi 
aparţine lui Gomme, care - după cum îi stă în obicei - omite să prezinte şi ideea 
pe care am pus-o în paranteză. Corintienii afirmă că lipsa de entuziasm şi lentoarea 
în acțiune a aliaților lor îşi au originea în încrederea exagerată în victorie, deoarece 
nu vor să pomenească de lipsa de entuziasm şi de interes a acestora fată de Potideca. 
De aici se vede diferența de interese dintre Corint şi aliații săi (c/. 120.2). în plus, 
corintienii nu vor să-şi acuze pe nedrept aliaţii că s-ar teme de forța militară a 
Atenei. Teama lor explică de ce corintienii vorbesc cu atîta optimism despre 
evoluția viitoare a războiului, aşa cum o fac în discursul lor. 

cuvinte cu care încep şi discursurile în forma transmisă nouă de Tucidide. De 
exemplu, primul discurs din Istoria acestuia începe cu cuvîntul „Corect 
(drept)”, iar al doilea discurs, care este o replică la cel dintîi, se deschide cu 
cuvîntul „Necesar (obligatoriu)". Ideea sugerată de aceste două cuvinte de 
început, luate împreună - problema relaţiei dintre dreptate şi necesitate”, a 
deosebirii, tensiunii şi poate opoziţiei existente între corectitudine şi con- 
strîngere - şi aparţinînd cu totul lui Tucidide, nu reprezintă subiectul nici 
unuia dintre cele două discursuri. Această idee, transmisă atît de discret şi de 
subtil, clarifică tot ceea ce precede cele două discursuri, precum şi pasajele 
următoare. Cele două cuvinte de început indică perspectiva din care Tucidide 
abordează războiul peloponesiac. 


5. Dike * 


Cum ajunge să fie apreciat războiul peloponesiac prin prisma distincției dintre 
corectitudine şi constrîngere? După părerea lui Tucidide, atenienii sînt cei 
care i-au obligat pe spartani să pornească războiul împotriva lor, iar acest act 
de constrîngere este adevărata cauză a războiului, deşi ea a fost cel mai rar 
menționată aici, spre deosebire de alte cauze, mult mai evidente, cum au fost 
disensiunile apărute între Atena şi Corint din pricina Corcyrei şi Potideei (I 
23.6). Tucidide vorbeşte mai întîi de faptele care constituie cauzele declarate ale 
războiului şi apoi aminteşte de motivul nedeclarat, inversînd astfel ordinea 
temporală a evenimentelor: cauzele declarate sînt „cele dintîi care ne intere- 
sează", în timp ce adevăratul motiv (cauza reală) este secret şi rămîne aşa. Dar 
atunci cînd începem să studiem aceste cauze declarate, observăm că ele sînt la 
fel de „adevărate" ca şi cauza reală amintită anterior şi constituie de fapt o 
parte constitutivă a acesteia, chiar partea decisivă. Adevăratul motiv care stă 
la baza războiului a fost acela că atenienii, devenind tot mai puternici şi 
provocînd astfel teama spartanilor, i-au obligat pe aceştia din urmă să se ridice 
la luptă. în ciuda acestui fapt, victoriile atenienilor, în special la Corcyra, i-au 
făcut pe aceştia şi mai puternici sau cel puţin le-au oferit perspectiva de a 
deveni şi mai puternici decît erau înaintea unor astfel de acțiuni. Motivul 
declarat al războiului, care este mai puțin adevărat decît cauza reală, nu a fost 
constrîngerea exercitată de puterea crescîndă a Atenei, indiferent dacă această 
presiune a atenienilor era sau nu manifestă înaintea acțiunii din Corcyra. 


40. Vezi Parmenide (în Vorsokratiker, ediția a VH-a), fragmentul 8, rindurile 14 şi 35. 
* Zeița dreptăţii în mitologia greacă. Fiică a lui Zeus, numită uneori şi „cea 
neînduplecată". In Bacchantele, Euripide scrie că Dike îi urmăreşte cu o sabie în 
mînă pe toţi criminalii care se sustrag judecății (n.tr.). 

Motivul îl reprezintă de fapt încălcarea tratatului pe care Sparta şi aliații săi îl 
încheiaseră cu Atena şi aliaţii acesteia în urmă cu treizeci şi trei de ani, aşadar 
o acțiune incorectă, o acțiune ilegală. „Constrîngerea" este cu totul altceva 
decît „corectitudinea”. 

în acelaşi context în care Tucidide pune în opoziție cauza reală a războiului, 
cea nedeclarată, cu cauzele declarate şi mai puţin adevărate, tot el afirmă că 
atenienii şi peloponesienii au fost cei care au încălcat tratatul (I 23.4, 6). Aşa 
cum mai înainte nu reuşise să stabilească că alternativa „constrîngerii" este 
„corectitudinea", nici acum - deşi reuşeşte să arate că Atena era cea care îşi 
exercita presiunea constrîngătoare - nu reuşeşte să înțeleagă cine au fost cei 
incorecţi, adică cine a încălcat de fapt tratatul. Nicăieri nu este menționată 
vreo altă încălcare anterioară a alianţei atenienilor cu Corcyra. Atunci cînd au 
încheiat tratatul cu Corcyra, dar şi în perioada în care acesta funcționa, 
atenienii aveau foarte mare grijă să nu încalce tratatul încheiat cu peloponesienii 
(144.1, 45.3, 49.4; cf. 35.1-4, 36.1). Corintienii au negat punctul de vedere al 
Atenei şi Corcyrei, conform căruia alianța dintre Atena şi Corcyra era 
compatibilă cu tratatul de treizeci şi trei de ani (I 40.1-41.4; cf. 53.2, 53.4, 
55.2). Tucidide, cel mai bun judecător pe care şi l-ar putea dori cineva, nu 
rezolvă controversa în nici un fel. El spune numai că tratatul atenienilor cu 
Corcyra, care era în război cu Corintul (aliat al Spartei), i-a „constrîns” pe 
atenieni şi pe corintieni să ajungă la confruntarea armată (49.7). în cazul în 
care era imposibil de stabilit dacă tratatul încheiat ulterior intra în contradicție 
cu prevederile primului tratat, atunci s-ar putea considera că primul tratat a 
devenit nul, fără ca vreuna dintre părți să fi fost vinovată de încălcarea lui 
(cf. 52.3). Cert este că acțiunea atenienilor asupra Potideei nu a reprezentat o 
încălcare a tratatului, fapt care nu i-a împiedicat pe corintieni să susțină totuşi 
contrariul (66-67, 71.5). Atît ambasadorii atenieni din Sparta, cît şi regele 
Spartei au susținut că Atena nu încălcase tratatul (78.4, 81.5, 85.2). Pe de altă 
parte, eforul spartan nu crede că atenienii ar fi reuşit să respingă în vreun fel 
acuzaţiile aduse Atenei şi susţine că Atena i-a nedreptăţit pe aliații Spartei, iar 
adunarea cetăţenilor din Sparta îl aprobă pe efor (86-88). Tucidide arată clar 
că hotărîrea spartanilor a fost determinată mai mult de simțul obligaţiei decît 
de cel al dreptăţii, cu alte cuvinte că legalitatea a fost totuşi luată în calcul, 
nefiind cu totul lipsită de adevăr sau irelevantă. Spartanii sînt foarte categorici 
atunci cînd susțin că atenienii au încălcat tratatul şi au acţionat incorect 
(118.3), iar Pericle este la fel de categoric cînd neagă acest lucru (140.2, 
141.1, 144.2, 145). După părerea lui Tucidide, la acea vreme exista o oarecare 
„confuzie" asupra tratatului (146). Cei implicaţi nu erau lămuriți dacă tratatul 
fusese sau nu încălcat, însă nici una dintre părți nu putea fi direct acuzată. 
Spre deosebire de acest caz, evenimentele petrecute în primăvara următoare în 


N 

Plateea au reprezentat o violare clară a tratatului, însă nici aici nu este cu 
totul clar cine a greşit şi cine a acționat corect. Cu toate că tebanii (aliații 
Spartei) invadaseră Plateea (gr. Plataiai, lat. Plataeae) (aliata Atenei) pe cînd 
tratatul era încă în vigoare, respectivul tratat era deja „confuz", iar invadatorii 
tebani fuseseră de fapt chemați de o bună parte din cetățenii Plateei (II 5.5, 7, 
7.1, IN 65-66, V 17.2). Sigur este că, o dată cu acţiunile militare din Plateea, 
războiul se iscase deja. Ar mai fi existat o soluție: ca spartanii să fi acceptat să-i 
lase pradă răzbunării atenienilor pe aliaţii lor din Teba. însă spartanii aveau 
mare nevoie tocmai de tebani. în mod raţional nimeni nu credea că Sparta ar 
fi în stare să-i lase fără ajutor, iar invadarea Aticii de către spartani - acțiune 
care s-a petrecut imediat după aceea - a putut să pară astfel absolut îndreptățită. 
La şase ani după izbucnirea războiului, adică după lupta de la Pylos, solii 
spartani declară în fața adunării cetăţenilor Atenei că nu se ştie clar care tabără 
a pornit războiul (IV 20.2). S-ar putea susține că această declaraţie nu exprimă 
neapărat convingerile spartanilor, ci că era inevitabilă în circumstanţele date 
sau că se potrivea cu caracterul şiret şi umil al întregului lor discurs. însă este 
la fel de posibil ca, după ce au eşuat atît de evident în încercarea lor de a 
înfrînge tiranica cetate a Atenei, spartanii să fi fost mult mai dispuşi decît la 
început să admită că atenienii nu purtau întreaga vină pentru acest război. 
Trecînd în revistă primii zece ani de război - întreaga sa istorie acoperă 21 de 
ani de lupte - Tucidide susţine, în numele său şi fără nici o umbră de reținere, 
că acesta a început o dată cu invadarea Aticii de către spartani (V 20.1), ceea 
ce ar însemna că Sparta a fost cea care a încălcat tratatul. în acelaşi timp, 
istoricul reproduce sau reia confuzia existentă anterior atunci cînd, în acelaşi 
pasaj în care pomeneşte de data exactă a începerii războiului, spune că tebanii 
au fost cei care au încălcat tratatul, în momentul în care au atacat Plateea. 
Tucidide vrea să sugereze în acelaşi timp că Sparta a început războiul (prin 
încălcarea tratatului) şi că Teba este vinovată de începerea acestuia (tot prin 
încălcarea tratatului existent). Confuzia creată pare să fie înlăturată de compor- 
tamentul spartanilor, care în prima parte a războiului (431-421) au părut ei 
înşişi (şi, din câte se pare, nimeni altcineva) stînjeniţi de conştiinţa faptului că 
porniseră un război nedrept, fiindcă tebanii atacaseră Plateea pe cînd tratatul 
era încă valid. La rîndul lor, spartanii, chiar dacă acționaseră într-o altă 
manieră, încălcaseră şi ei acel tratat. Chiar dacă Sparta nu ar fi rupt tratatul 
prin propriile sale acțiuni, tot l-ar fi încălcat în momentul în care a omis să se 
delimiteze de acţiunea tebanilor. în a doua parte a războiului lucrurile au stat 
cu totul altfel, fiindcă de data aceasta nu există nici cea mai mică umbră de 
îndoială că atenienii au fost cei care au încălcat tratatul. în prima parte a 
războiului dreptatea fusese de partea Atenei, însă în cea de-a doua parte ea 


DESPRE RĂZBOIUL PELOPONESIAC AL LUI TUCIDIDE 187 


este de partea Spartei. Printr-o pură coincidenţă, în prima parte a războiului 
Tucidide este de partea Atenei, pe cînd în a doua parte el lasă să se vadă că, 
Într-o anumită măsură, este de partea peloponesienilor (V 26.5). 

Dacă vom urmări evoluția conceptului de legalitate (sau corectitudine) în 
opera lui Tucidide, precum şi modul în care istoricul dezvăluie adevărul 
despre acest concept, vom descoperi că abia pe la mijlocul narațiunii sale el 
adoptă un ton lipsit de echivoc. Istoricul ascunde cît de mult poate faptul că 
Sparta a fost cea care s-a comportat incorect, din acelaşi motiv pentru care 
remarca sa iniţială (123.6) nu reuşeşte să arate clar că alternativa la „constrîn- 
gere" este „corectitudinea", adică respectarea sau violarea tratatului existent. 
S-ar putea spune că, atunci cînd se foloseşte de acea remarcă de care am 
amintit şi afirmă că atenienii i-au constrîns pe spartani să le declare război, 
Tucidide sugerează că spartanii au început războiul. însă este absolut clar că 
el ne ascunde adevărul despre încălcarea tratatului de către Sparta. Modul 
straniu în care este tratată vinovăția spartanilor în prima parte a războiului 
devine şi mai vizibil atunci cînd îl comparăm cu felul în care este abordată 
vinovăția Atenei în a doua parte a acestui război, cînd istoricul nu ezită nici un 
moment să-şi susțină propria opinie fără nici un fel de echivoc (VI 105.1-2, 
cf. V 18.4). Tratatele au fost încheiate prin jurăminte solemne, iar încălcarea lor 
reprezintă o încălcare a legii divine. Din această perspectivă, problema vinovă- 
tiei şi a celor vinovaţi de începerea războiului este pusă în legătură cu problema 
legii divine“!. Atunci cînd spartanilor le-a venit ideea să încalce tratatul şi au 
întrebat zeul oracolului din Delphi dacă ar face bine să declare război Atenei, 
„se zice" că zeul i-a încurajat să pornească la război cu toate forţele lor (I 
118.3), dar el nu vorbeşte în nici un fel de încălcarea tratatului. Dimpotrivă, s- 
ar spune că, îndemnîndu-i să pornească la luptă, zeul şi-ar fi exprimat 
convingerea că declarînd război atenienilor spartanii nu încalcă tratatul. De 
fapt, conform tuturor criteriilor obişnuite, în primii cinci ani de lupte zeii par 
să fi fost de partea spartanilor (I 123.2, II 54.4-5). însă în momentul în care s- 
a dovedit că războiul va dura mai mult decît credeau cei din Sparta şi mai 
ales după înfrîngerea lor la Pylos, spartanii au început să se îndoiască de 
credibilitatea garanţiei oferite de oracolul lui Apollo cu privire la legalitatea 
războiului pe care l-au inițiat şi să se întrebe dacă nu cumva oracolul fusese 
mai degrabă creaţia preotesei de la Delphi decît a lui Apollo (vezi V 16.2, 
1112.5). Au început să creadă că nenorocirile care îi urmăreau erau meritate, 
din cauză că încălcaseră într-adevăr tratatul. Mai tîrziu, comparînd înfrîngerile 


41. Vezi trimiterile la zeii pe care au jurat părțile implicate, în I 71.5, 78.4, 86.5. 
Importanţa jurămintelor în relațiile dintre cetăţi se evidențiază cu mai multă 
claritate din II 5.6 şi din context. 

pe care le-au suferit în prima parte a războiului cu perspectivele extrem de 
promițătoare pe care le aveau în cea de-a doua parte, precum şi incorectitudinea 
lor de odinioară cu situația prezentă cînd dreptatea era de partea lor, au ajuns 
să considere, cum era şi logic”, că insuccesele din prima perioadă de război se 
datoraseră vinovăției, şi nu incapacității lor, dar că în a doua perioadă vor fi 
învingători, deoarece acum dreptatea era de partea lor”. Nu există nici o 
îndoială că spartanii au ieşit învingători în a doua parte a războiului şi, în 
consecință, au cîştigat întregul război, iar din acest punct de vedere se poate 
spune nu numai că prezicerea inițială a lui Apollo a fost îndeplinită, ci şi că zeii 
s-au răzbunat pe oameni pentru că au încălcat jurămintele făcute (vezi V 26.4). 
însă problema care îl frămînta pe Tucidide era, din cîte se pare, dacă legătura 
dintre incorectitudine şi înfrîngere, pe de o parte, şi cea dintre corectitudine şi 
victorie, pe de altă parte, nu era decît o simplă coincidență. Aşa cum afirmă 
în diferite locuri, nu încălcarea unor ordine venite de dincolo de planul uman 
a fost cea care a provocat acel dezastru, ci dezastrul respectiv a fost cel care a 
provocat încălcarea ordinelor divine (II 17.1-2; vezi şi II 53.3-4). 

Nu înseamnă că spartanii greşeau atunci cînd se considerau vinovaţi de 
încălcarea tratatului şi nici că Tucidide ar fi considerat problema corectitudinii 
irelevantă. Nici stabilitatea şi nici elenismul, şi cu atît mai puțin războiul, nu 
sînt posibile în lipsa unor tratate între cetăți şi nici nu merită să se ţină cont de 
aceste tratate dacă nu există prezumția respectării lor de către parteneri. O 
astfel de prezumție trebuie să se bazeze cel puțin pe experienţa trecutului, deci pe 
corectitudinea părților implicate. în acest sens se poate afirma că respectarea 
fidelă a legămintelor este dreaptă prin natura sa. însă deoarece - din motive 
evidente - acest gen de legămînt nu este suficient, oamenii apelează şi la ame- 
ninţarea cu pedeapsa divină. Atît jurămintele, cît şi tratatele sînt genuri de 
discursuri care trebuie să fie judecate prin prisma faptelor legate de ele, după 
cum trebuie privite toate discursurile. Tratatele politice reprezintă doar o parte 
din opera lui Tucidide, îndeplinind aceeaşi funcție ca şi rolurile actorilor dintr-o 
piesă de teatru. Aceste tratate se deosebesc de discursurile actorilor din două 
puncte de vedere: mai întîi primele sînt citate exact, fără a se schimba vreun 
cuvînt, lucru care nu se întîmplă în discursurile actorilor, iar apoi tratatele repre- 
zintă o înțelegere între nişte tabere aflate în conflict, pe cînd discursul unui actor 
reprezintă numai una din părțile implicate în conflictul piesei de teatru. S-ar 
putea spune că tratatele reflectă pe plan politic discursul imparțial al lui Tucidide. 


42. Vezi şi remarca de aceeaşi sorginte a spartanului Clearchos, din lucrarea lui 
Xenofon Anabasis, II 2.3. 
43. Vezi VII 18.1-2 ; vezi analogiile spartane în I 128.1 şi V 16.2-3 şi cea ateniană în 


VjZ. 1. 

Reamintim că Tucidide face distincţia între motivul adevărat, deşi nedeclarat, 
al războiului şi cauzele declarate fățiş, dar mai puţin adevărate. Motivul real 
era acela că atenienii au obligat Sparta să pornească la război, iar motivul cel 
mai des invocat era că atenienii au încălcat în mod intenționat tratatul amintit. 
Observăm din nou cît de spartană este perspectiva inițială adoptată de Tucidide. 
Deoarece spartanii nu mărturiseau cu uşurinţă cauza reală“, iar cauza cel mai 
des invocată era destul de puţin relevantă, spartanii au fost nevoiţi să întărească 
valoarea celei din urmă pentru a avea un motiv cu adevărat serios (| 126.1). In 
acest scop ei s-au folosit de două tipuri de argumente. Primul era luat din legea 
sacră, iar al doilea era unul pur politic. Procedura spartanilor îl îndreptățește 
pe Tucidide să le trateze pe fiecare complet separat unul de celălalt. Istoricul 
prezintă şi explică mai întîi argumentul preluat de spartani din legea sacră, 
apoi replica atenienilor, care ține de acelaşi domeniu al sacrului. Ambele sînt 
tratate într-un spațiu mult mai extins decît argumentul politic al spartanilor şi 
replica dată în acest caz de Atena”. Faptul este cu atît mai remarcabil, cu cât 
unul dintre argumentele politice - cel care se referă la o hotărîre a Atenei în 
privința Megarei - pare să fi jucat un rol mult mai important decît toate 
celelalte motive invocate, cu excepţia celui real“. Totuşi, spre deosebire de 
argumentul politic amintit, argumentele legate de planul divin se bazau în mod 
evident pe lege. Spartanii le-au cerut atenienilor să se curețe de păcatul de care 
se făcuseră vinovaţi atunci cînd îl împiedicaseră pe Cylon să devină tiran al 
Atenei, mai ales fiindcă acesta se bucurase - din cîte se pare - de sprijinul 
zeului Apollo. Cererea lor prezenta şi un avantaj suplimentar, căci punea la 
îndoială puritatea rituală a lui Pericle, cel mai consecvent inamic al Spartei 
(126-127; vezi şi 113.6). Atenienii, acționînd probabil la îndemnul lui Pericle, 
au răspuns pe acelaşi ton, cerîndu-le spartanilor să se curețe de cele două 
păcate pe care le înfăptuiseră odinioară, mai întîi împotriva unor iloți şi apoi 
cînd îl pedepsiseră pe propriul lor rege, Pausanias, pentru că ar fi încercat să-i 
trădeze pe greci în favoarea regelui Persiei. Faţă de excelenta replică a 
atenienilor (care nu amintesc de o singură greşeală a adversarilor, ci de două, 
ambele mai recente decît păcatul atenienilor), cererea spartanilor îi apare lui 


44. Vezi 186.5. 

45. Aşa cum se vede din începutul la I 139, pasajul între I 126 şi I 138 (aproximativ 
325 de rînduri) este dedicat argumentelor referitoare la legea sacră. Dacă insistăm 
să considerăm că pasajul referitor la Temistocle reprezintă o digresiune, vedem că 
acesta conţine 97 de rînduri. în schimb, argumentele politice ale spartanilor şi 
răspunsul dat de Pericle (139.1-4, 140.3-4, 144.2) sînt prezentate în cel mult 36 
de rînduri. 

46. 1 139.1, 140.4. 

Tucidide cu totul ridicolă. „Aici leul a rîs", spune un exeget al său de odinioară. 
Această poveste nu este singura care scoate la iveală unele trăsături ridicole ale 
Spartei. însă în ceea ce priveşte această cerere absurdă a spartanilor, nu trebuie să ne 
mirăm că Tucidide i-a acordat mult mai multă atenţie decît a acordat, să zicem, 
decretului privitor la Megara şi nici că, „oricît de superstițioşi ar fi fost spartanii, ar fi 
trebuit să aleagă nişte trimişi speciali care să transmită această cerere nefondată". 
Nu este uşor să tragem o linie de demarcaţie universal valabilă între religie şi 
superstiție, mai ales după ce teologia naturală a încetat să mai constituie o bază de 
discuţie general acceptată, în cazul Spartei, ca şi în alte cazuri, ne este la fel de greu 
să delimităm preocuparea religioasă veritabilă de folosirea ipocrită a religiei ca 
argument, ca să nu mai vorbim şi de faptul că a lua drept adevăr orice iluminare 
religioasă înseamnă a transforma revelaţia în superstiție. 

Povestea lui Cylon trebuie judecată în contextul larg în care este inclusă, adică în 
cadrul integral al prezentării cauzelor care au provocat războiul peloponesiac, 
prezentare pe care Tucidide o face în prima carte din istoria sa. Cartea întîi este 
formată din următoarele părţi: 

I - Introducerea (capitolele 1-23): de la începuturile istoriei pînă în 
anul 431. II - Cauzele declarate ale războiului (capitolele 24-88): din anul 
439 
pînă în prima jumătate a anului 432. 
III - Cauza reală a războiului (capitolele 89-118): din 479 pînă în 439. 
IV -Continuarea părţii a Ii-a (capitolele 119-125): a doua jumătate 
a anului 432. V - Motivele invocate pentru a întări cauzele declarate ale 
războiului şi 
continuarea părţii a IV-a (capitolele 126-146): din jurul anului 630 
pînă la sfirşitul anului 432. Trecerile de la partea I la partea a Ii-a, de la partea a 

Ii-a la partea a III-a şi de la partea a IV-a la partea a V-a sînt întoarceri în timp, de la 
evenimente recente la evenimente petrecute mai demult. Tucidide revine pornind 
îndeosebi de la cauzele recunoscute făţiş, care intervin mai tîrziu, la cauza reală şi 
nedeclarată, prima în ordine cronologică. Luat în sine, acest fapt ne face să bănuim că 
studiul arheologic al lui Tucidide, care porneşte de la începuturi, urmăreşte de fapt să 
scoată la lumină cauza sau cauzele primordiale absolute (diferite de cauza originară a 
războiului peloponesiac), adică acele cauze cu totul adevărate, „nedeclarate” sau 
nemanifestate în sine. Bănuiala ne este confirmată la analiza studiului arheologic 
întreprins de istoric. Tucidide nu l-ar fi putut scrie dacă nu s-ar fi „întors" din prezent 
la începuturi, urmînd o 


47. Gomme, loc.cit., p. 447. 

anumită succesiune a etapelor, ordinea în care le prezintă imitînd într-un fel ordinea 
descoperirilor sale. Partea centrală a primei cărți este formată din două secțiuni: 1) 
hegemonia Atenei (capitolele 89-96) şi 2) imperiul atenian (capitolele 97-118). însă 
imperiul atenian, şi nu hegemonia acestei cetăți este adevărata cauză a războiului 
peloponesiac. Pentru a arăta importanţa pe care o are secţiunea a doua, Tucidide o 
înzestrează cu o prefață (97.2). în această prefață el nu spune absolut nimic despre 
faptul că are de gînd să prezinte fără ocolişuri adevărata cauză a războiului 
peloponesiac, deşi n-ar fi pierdut nimic dacă ar fi făcut-o. în loc de asta, istoricul grec 
ne spune că a doua secţiune (ce acoperă evenimentele petrecute între anii 476 şi 440) 
este în primul rînd un fel de adăugire la relatările existente din epocile trecute, dacă 
nu cumva chiar o versiune îmbunătățită a cronicii lui Hellanicos, şi abia în al doilea 
rînd o prezentare a modului în care a fost creat imperiul atenian. Dacă ne întoarcem 
de la ceea ce am putea numi a doua prefaţă a lui Tucidide la prima sa prefaţă -acea 
declaraţie asupra caracterului întregii sale lucrări (I 20-22) -, vom remarca, spre 
surprinderea noastră, că nici aici istoricul nu pomeneşte nimic despre tema „cauzei"” 
sau „motivului"”. El vorbeşte doar despre intenţia sa de „a afla adevărul", de a şti cele 
ce s-au spus şi s-au întîmplat cu adevărat, adică de a descoperi fapte reale, nu însă şi 
cauze reale“. Merită să menţionăm că Herodot aminteşte „cauza" la începutul lucrării 
sale, pe cînd „cercetătorul istoriei" Tucidide nu face aşa ceva”. în acest fel, Tucidide 
arată importanța reprezentată de tema adevăratelor cauze, o temă care, de altfel, ar 
putea părea de la sine înțeleasă, după cum şi este în cazul lui Tucidide. 


48. în ceea ce priveşte deosebirea dintre „fapt" sau „eveniment şi „cauză" sau 
„motiv”, vezi I 23.4-5. Poate că cea mai importantă diferenţă între remarca sa 
asupra tiranicidului atenian din I 20.2 şi reluarea acestei teme în VI 54-59 constă 
în faptul că abia în cel de-al doilea caz istoricul ne dezvăluie cu claritate cauza 
tiranicidului (vezi 54.1, 57.3, 59.1). Comparaţi, spre exemplu, V 53 (evenimentul 
central al celui de-al treisprezecelea an), în care se vorbeşte despre o „cauză" care 
era mai degrabă un „pretext", cu 123.6. 

49. în I 1.3 Tucidide pare să dea de înțeles că nu există nici o posibilitate de a cunoaşte 
cu certitudine şi claritate ceea ce s-a petrecut mai înainte de războiul peloponesiac 
(vezi şi I 20, la început). Totuşi, nu se poate să fi intenționat asta, fiindcă tocmai 
el este cel care ne oferă o imagine clară cel puţin asupra evenimentelor petrecute 
în deceniile imediat anterioare războiului. în primul rînd chiar încercarea sa de a 
dovedi superioritatea războiului peloponesiac față de toate războaiele din trecut 
impune o cunoaştere clară şi sigură a acelor războaie precedente. Nici demersul 
său în vederea descoperirii cauzelor războiului peloponesiac, adică a unor lucruri 
petrecute înainte ca acesta să izbucnească, nu ar fi avut nici un sens dacă remarca 
sa din I 1.3 ar fi luată literal. însă Tucidide nu era un neştiutor în ale literaturii. 

Din cele spuse anterior deducem că problema privitoare la motivul sau cauza 
reală a războiului trebuie judecată din perspectiva diferenței dintre Corectitu- 
dine şi Constrîngere. Spartanii erau convinşi că dezastrele abătute asupra lor 
în prima parte a războiului fuseseră provocate de comportamentul lor incorect. 
Tucidide consideră doar că această convingere a spartanilor ar fi putut avea un 
efect distrugător asupra comportamentului lor în luptă. Aceasta nu înseamnă 
că dreptatea şi corectitudinea ca valori în sine aparțin sferei simplei aparenţe 
şi că doar constrîngerea este specifică ființei sau că dreptatea şi corectitudinea 
sînt pur şi simplu opuse constrîngerii. Este adevărat că Sparta a încălcat 
tratatul respectiv, dar ea a fost obligată să acționeze astfel. Sparta a observat că 
o mare parte din Grecia intrase deja sub dominaţia Atenei şi se temea că 
atenienii vor deveni şi mai puternici. Din acest motiv, spartanii s-au simțit 
obligaţi să-i oprească înainte de a fi prea tîrziu”. Constrîngerea este aici o 
scuză, justificînd o acțiune care, în sine, ar fi fost nedreaptă (vezi IV 92.5). De 
cealaltă parte, s-ar părea că atenienii au acționat incorect, fiindcă ei nu erau 
obligaţi să-şi sporească şi mai mult puterea militară (de exemplu, nu erau 
nevoiți să se alieze cu Corcyra sau să pornească în acea expediţie spre Sicilia). 
Ceea ce îi mîna pe ei nu era constrîngerea sau necesitatea, ci hybris-ul (vezi 
TV 98.5-6). Totuşi, nu trebuie să credem că acesta este şi motivul care i-a făcut 
să piardă războiul. Să ţinem cont şi de faptul că, pe de o parte, atenienii înşişi 
şi, pe de altă parte, Tucidide, prin intermediul istoriei sale, arată că, de teama 
perşilor şi a spartanilor, Atena fusese nevoită sau stimulată să-şi sporească 
puterea, să-şi întemeieze propriul său imperiu şi apoi să şi-l extindă. Atena a 
fost nevoită să devină o cetate-tiran şi să-i oblige pe spartani să pornească 


Am putea, aşadar, să ne gîndim şi la o interpretare literară a acelui pasaj. Dacă există 
o cunoaștere clară şi sigură a evenimentelor petrecute înainte de războiul 
peloponesiac, nu pot exista dovezi clare şi sigure privind supremaţia acestui război în 
fata celorlalte, iar credinţa în superioritatea sa ar fi o simplă prejudecată, ca şi credința 
părților implicate în superioritatea unui anumit război pe care-l poartă (121.2). Dacă 
nu putem şti cu certitudine ce s-a petrecut înainte de războiul peloponesiac, nu putem 
şti sigur nici care au fost cauzele izbucnirii lui, cu atît mai puțin care a fost motivul 
real. Fie că l-am povesti în maniera homerică, fie că am face-o în maniera lui 
Tucidide, n-ar exista nici o diferenţă. * Zeiță arhaică a vechilor greci, întruchipînd 
fatalitatea, destinul, inevitabila necesitate cosmică (n.tr.). 50. I 23.6, 86.5, 88, H 
8.5. 

războiul împotriva sa. în discursul pe care îl ţin în Sparta, atenienii merg mult 
mai departe. Ei pretind că au fost constrînşi să-şi întemeieze un imperiu şi să-l 
aducă la dimensiunea pe care o avea, din cauza anumitor motive: în primul rînd 
teama, apoi onoarea sau faima, în cele din urmă interesul propriu (I 75.3). 
Dacă imboldul reprezentat de onoare şi faimă, dar mai ales cel reprezentat de 
interes sînt considerate constrîngătoare şi dacă, datorită caracterului lor con- 
strîn gător, pot justifica tirania, atunci e greu de imaginat că un război ar putea 
fi lipsit de dreptate sau că instaurarea şi exercitarea stăpînirii tiranice a unei 
cetăţi asupra altora ar fi nedreaptă”!. în consecință, atunci cînd repetă cele trei 
motive care obligă cetăţile să devină imperialiste, atenienii schimbă ordinea 
acestora, vorbind de „onoare, teamă şi interes". Ei ajung pînă acolo încît 
susțin ideea că Atena nu a făcut altceva decît să urmeze o cale care era deja 
instituită, adică - mai precis - că cel mai puternic îl domină pe cel mai slab. 
Aşadar, pentru a justifica imperiul, nu este nevoie să se apeleze şi la teamă. Nu 
atenienii, ci spartanii sînt cei care aduc în discuție un element nou, făcînd 
dintr-o dată apel la „discursul corect", care pînă în acel moment nu împiedicase 
nici una dintre cetățile care se considerau destul de puternice să-şi extindă 
teritoriile (I 76.2). Spartanii nu resping teza susținută de atenieni. în ochii lor 
astfel de discuții, axate pe generalități, reprezentau un consum excesiv de 
inteligență pentru nişte probleme nesemnificative (vezi I 84.3). La momentul 
potrivit însuşi Pericle va susține teza ateniană chiar în Atena (II 63.2). însă 
atenienii nu sînt singurii care afirmă aceste idei (vezi IV 61.5). O oarecare 
nuanţare distingem în opinia unui alt atenian, Euphemos, atunci cînd acesta ia 
cuvîntul în Camarina. Folosindu-se poate de un eufemism, fiindcă situația 
atenienilor în Sicilia nu era la fel de simplă ca aceea din Melos sau cea în care 
se aflau înaintea izbucnirii războiului, el găseşte justificări atît pentru imperiul 
clădit de atenieni, cît şi pentru expediţia lor în Sicilia. Deşi nu se sfieşte să 
compare cetatea imperială cu un tiran, motivează comportamentul Atenei doar 
prin grija pentru salvarea şi siguranţa cetăţii înseşi, adică numai prin teamă”. 
Chiar dacă, după indicațiile implicit transmise de narațiunea lui Tucidide, toate 
cetăţile înzestrate cu suficientă putere acționau în conformitate cu teza 
atenienilor referitoare la puterea constrîngătoare a interesului, nu înseamnă 
neapărat că ele sînt şi obligate să acţioneze în această manieră. Problema este 
rezolvată în dialogul atenienilor cu melienii. în timpul păcii încheiate între 


51. Luînd în considerare IV 98.5 şi bazîndu-ne pe ceea ce susțin ambasadorii atenieni 
din Sparta, am putea spune că nici posibilitatea existenţei hybris-ului, aşadar nici 
cea a legii divine nu mai există. 

52. VI 83.2, 83.4, 85.1, 87.2. Vezi la VII 57 sensul restrîns dat constrîngerii, conform 
căruia aceasta exclude interesul personal şi tot ce se leagă de el. 

cele două tabere, pe perioada de întrerupere a războiului peloponesiac, 
atenienii reuşesc să devină stăpînii insulei Melos, o colonie spartană care însă 
se păstrase în neutralitate pe parcursul războiului, din pricina puternicei forțe 
navale a Atenei. înainte de a începe asaltul, atenienii încearcă mai întîi să-i 
convingă pe melieni să treacă de partea lor. La fel cum, imediat după izbucnirea 
războiului, Pericle nu le-a mai dat voie ambasadorilor Spartei să se adreseze 
poporului atenian (II 12.2 ; cf. IV 22), temîndu-se că aceştia i-ar putea amăgi 
pe oameni, conducerea insulei Melos se vede ameninţată de acelaşi pericol şi 
ia aceeaşi măsură. Pentru a nu înşela nici măcar conducerea melienilor, trimişii 
Atenei resping ideea unui discurs îndelungat urmat de un alt discurs prelungit 
din partea melienilor şi sugerează ca acest schimb de opinii să aibă caracterul 
unui dialog”. Trimişii atenieni vorbesc ca şi cum ar cunoaşte critica dură a lui 
Socrate la adresa lui Protagoras sau Gorgias. Este evident că, prezentîndu-ne 
propunerea atenienilor, Tucidide aruncă o nouă lumină asupra discursurilor în 
care abundă lucrarea sa şi în acelaşi timp atrage atenţia asupra importanței 
unice a dialogului desfăşurat pe insula Melos. Dialogul are loc în spatele uşilor 
închise. Cu toate acestea, melienii sînt convinşi că, din pricina prezenței 
armatei Atenei, acest dialog nu poate duce la un acord, ci doar la un război sau 
la capitularea şi înrobirea lor. Melienii nu nutresc nici cea mai mică nădejde că 
ar putea să-i convingă pe atenieni să se întoarcă de unde au venit. în opinia 
atenienilor, discuţia asupra felului în care melienii s-ar putea salva de pericolul 
în care se aflau trebuia să pornească de la realităţile prezentului, de la 
dificultăţile cu care melienii se confruntau la momentul respectiv, adică exact 
de la prezența armatei ateniene. Melienii nu aveau încotro; erau constrînşi să 
accepte. Ulterior tot atenienii sînt cei care stabilesc principiul după care să 
judece lucrurile. Discuţia nu se va concentra asupra a ceea ce este drept, ci a 
ceea ce este realizabil, referindu-se la acțiunile care ar putea fi întreprinse de 
atenieni împotriva melienilor şi invers. Problemele referitoare la legalitate 
apar numai atunci cînd puterea fiecărei tabere de a o constrînge pe cealaltă este 
aproximativ aceeaşi. Dacă însă diferenţa de forțe este atît de mare ca în cazul 
Atenei şi Melosului, atunci cel mai puternic face tot ce-i stă în putinţă, iar cel 
mai slab cedează. Atenienii nu se îndoiesc nici o clipă de faptul că melienii cu 
care dialoghează, conducători ai cetăţii, diferiți de oamenii de rînd, sînt 
conştienţi de adevărul principiului pe care l-au enunțat. însă realitatea arată că 
se înşală. Oricum, melienii sînt nevoiţi să argumenteze pornind de la interesul 
fiecăruia, şi nu de la legalitatea demersului. Plecînd de pe această poziție, ei 


53. Noi luăm în considerare aici numai discursurile, nu şi măcelul. Putem deduce din 
aprecierea pe care Tucidide o emite asupra intenției de a-i ucide pe cei din Mytilene 
care era opinia sa personală asupra acestui subiect. 

le reamintesc atenienilor că Melos şi Atena au un interes comun: cel care 
astăzi este mai puternic în viitor ar putea deveni mai slab. în acel moment 
fostele lor victime sau prietenii victimelor se vor răzbuna îngrozitor pentru 
ceea ce le-au făcut celor slabi atunci cînd se aflau în culmea puterii lor. 
Atenienii nu se arată prea speriaţi de această perspectivă, fiindcă puterea care 
îi va înfrînge pe ei în viitor se va gîndi mai degrabă la propriul său interes decît 
la o răzbunare justiţiară, iar atenienii vor fi destul de socotiți ca să cedeze în 
faţa interesului învingătorului, aşa cum - speră ei - se vor arăta şi melienii în 
clipa de față. O putere imperială nu trebuie să se gîndească la situaţia sa din 
momentul în care va ajunge supusă unui potenţial cuceritor, ci la supuşii săi 
actuali, care într-adevăr, în cazul în care revolta le-ar fi încununată de succes, 
se vor gîndi numai la răzbunare. Chiar acesta este şi motivul pentru care 
atenienii trebuie să devină stăpînii insulei Melos: pentru a le dovedi supuşilor 
lor actuali că orice speranţă de rezistență în fața forței navelor ateniene este 
lipsită de rațiune. Melienii apelează la interesul comun al ambelor părți, care 
este încheierea unei alianțe paşnice între Melos şi Atena, fiindcă, consideră ei, 
menținerea lor în postura de aliaţi ai Atenei este profitabilă pentru ambele 
cetăți. Melienii sînt reduși la tăcere, fiindcă pretenția lor de a rămîne prieteni cu 
atenienii, în loc să le devină duşmani, şi în acelaşi timp de a nu se alia nici cu 
Atena, nici cu Sparta este cu totul absurdă şi nu-i mulţumeşte în nici un caz pe 
atenieni, aşa cum sperau ei. Chiar presupunînd că, din acest punct de vedere, 
prietenia şi neutralitatea nu se exclud reciproc, melienii îşi doreau cu siguranță 
să fie şi prieteni ai spartanilor, adversarii Atenei. în acel moment atenienii nu 
se puteau folosi de un atare argument, deoarece încă nu erau în război cu 
Sparta. Dar cei din Melos înțelegeau suficient de clar situația pentru a se limita 
să se declare în continuă neutralitate, în loc să accepte alianța oferită. Atenienii 
nu pot tolera cetăţile neutre? întreabă ei. La urma urmei, există o diferență 
între înrobirea unor cetăți care erau deja colonii ateniene sau depindeau de 
Atena într-un fel sau altul, dar care se revoltaseră împotriva acesteia, şi 
înrobirea unei cetăți care n-a aparținut niciodată Atenei. Astfel, pe nesimţite, 
melienii iau în considerare principiul legalității, separat de cel al interesului. 
Atenienii demolează acest argument, susținînd că, din punctul lor de vedere, 
nu există nici o deosebire între cele două feluri de cetăţi amintite. Este evident 
că acele cetăți supuse Atenei cred că dominația asupra lor se datorează forței 
superioare a atenienilor, dar deosebirea cea mai importantă trebuie făcută din 
perspectiva interesului Atenei, şi nu a legalității. în consecință, deosebirea nu 
se face; între supuşii legitimi ai Atenei şi cetățile neutre, ci între cetăţile de pe 
continent şi cetăţile de pe insule. Faptul că unele cetăți de pe insule nu sînt 
supuse Atenei este în detrimentul acesteia, deoarece reprezintă un semn de 
slăbire a puterii navale deţinute de atenieni. Deşi melienii le sugerează că ar 

trebui să se teamă de urmările acţiunii lor asupra Melosului, atenienii 
afirmă că nu se tem deloc de o posibilă alianţă a tuturor cetăților neutre cu 
inamicii Atenei, deoarece cetățile de pe uscat ştiu că atenienii nu sînt o 
amenințare pentru ele. în schimb, toate cetățile de pe insule reprezintă cu 
adevărat o ameninţare pentru Atena. Atunci cînd vorbesc despre cetățile de pe 
uscat, atenienii au un moment de nechibzuinţă şi spun că „libertatea" acestora 
este cu totul altă problemă, diferită de situaţia reală sau posibilă a insularilor. 
Melienii văd această afirmaţie ca un fel de recunoaştere a faptului că, dacă 
vor ceda, vor ajunge în robia Atenei. în consecință, ei decid să-şi apere cu 
orice preț libertatea. Punînd în discuție problema libertăţii şi a robiei şi 
vorbind despre dreptate, ei nu încalcă regula stabilită pentru dialog, căci se 
referă în continuare la interesul particular, în măsura în care interesul oricărui 
om sau al oricărei cetăți este, fără nici o îndoială, acela de a-şi păstra libertatea. 
Cu toate acestea, cei din Melos extind sfera interesului, arătînd că libertatea 
este şi un țel nobil şi că s-ar dovedi ticăloşi şi laşi dacă nu ar risca totul pentru 
a-şi păstra libertatea. Atenienii nu consideră că ar fi ceva ruşinos să cedeze în 
faţa unei forțe superioare şi susţin că, dacă melienii nu vor ceda, se vor dovedi 
lipsiţi de judecată şi cumpătare, acea virtute de care ar trebui să fie mîndri 
bărbații prin venele cărora curge sînge spartan. Melienii acceptă implicit că nu 
este nici o ruşine să cedezi în faţa unei forţe superioare, dar se întreabă dacă 
atenienii sînt într-adevăr cu mult mai puternici decît ei. Desigur, ei ştiu că 
atenienii sînt mult mai numeroşi, însă rezultatul unui război nu depinde numai 
de numărul luptătorilor, aşa încît ar mai avea speranţe. Astfel, ambele tabere 
acceptă că problema nu este dacă ar trebui să acţioneze josnic sau nobil, ci 
dacă melienii ar putea să-şi facă unele speranțe. Melienii speră încă. Atenienii 
îi avertizează să nu o facă, fiindcă nu numai numărul lor mic, ci şi 
incapacitatea lor militară fac ca intenția de a risca totul de dragul independenţei 
Melosului să fie inutilă şi lipsită de speranţe. încă mai au timp să se salveze 
prin mijloace omeneşti. Conducătorii insulei vor fi destul de inteligenți ca să 
nu comită greşeala oamenilor de rînd, care - atunci cînd nu mai au nici o 
speranţă întemeiată -recurg la ajutorul supranatural, oferit de oracole şi de 
ghicitori. Atenienii sînt de părere că acestea îi vor duce cu siguranță la 
dezastru. într-o atare situație melienii mărturisesc pe ce îşi întemeiază 
speranţele şi îşi arată astfel totalul dezacord față de atenieni. Ei spun că două 
lucruri decid soarta războiului: norocul şi forța armată. în ceea ce priveşte 
norocul, el depinde (într-o măsură mai mare sau mai mică) de ajutorul divin, 
iar zeii îi ajută pe cei drepți. Cît priveşte puterea redusă a armatei meliene, ea 
va fi întărită printr-o alianță cu spartanii, care vor veni să-i salveze pe cei din 
Melos, fie şi numai pentru a nu se face de ruşine. Problema comportamentului 
nobil al celor din Melos, atunci cînd continuă să se opună atenienilor, se 
reduce astfel la întrebarea dacă 

atitudinea lor este una înțeleaptă, căci nu te poți comporta cu nobleţe dacă 
acționezi prosteşte. Faptul că ei acționează sau nu prosteşte depinde cu totul de 
cît de justificată este speranţa lor în ajutorul zeilor, pe de o parte, şi în cel al 
spartanilor, pe de cealaltă parte. Atunci cînd au vorbit despre putere, condu- 
cătorii din Melos nu au pomenit nimic de zei. în momentul în care aceştia îşi 
mărturisesc speranţa în ajutorul divin acordat celor drepți, atenienii îi contrazic, 
propunîndu-le o altă perspectivă asupra divinului şi asupra dreptății. în opinia 
lor, atît în plan divin, cît şi în plan uman cel mai puternic este nevoit, prin 
natura lui, să domine fără rezerve asupra celor mai slabi. Această lege nu a 
fost creată de atenieni, nici n-au fost ei cei dintii care au acţionat în conformitate 
cu ea. Ei au descoperit-o în cadrul existenţei şi o vor accepta aşa cum este şi 
pe viitor, avînd certitudinea că şi cei din Melos şi alții asemenea lor ar acționa 
în conformitate cu ea dacă ar deține aceeaşi putere ca şi atenienii. (Din cele 
afirmate de atenieni s-ar putea trage concluzia că această lege ar fi adevărata 
lege divină, legea interacțiunii între schimbare şi stabilitate, legea constrîngerii 
şi a corectitudinii, constrîngerea manifestîndu-se între cei inegali ca putere, iar 
corectitudinea între cetățile cu o putere mai mult sau mai puţin egală.) Atenienii 
pretind că, în ceea ce priveşte relaţiile dintre oameni, această lege funcționează 
cu siguranță. în plan divin însă, manifestarea legii amintite este doar o 
presupunere a lor. Prin aceasta nu vor să spună că această credință a melienilor 
în nişte zei drepți este lipsită de temei, ci mai degrabă că nu sînt cu totul siguri 
că zeii există. Ori poate că atenienii nu doresc să nege existenţa planului divin. 
Altfel spus, atenienii resping acuzaţia conform căreia acțiunea lor ar fi una 
lipsită de credință, pentru că - susțin ei - cei din Atena nu fac altceva decît să-i 
imite pe zei. în plus, zeii n-ar fi putut să-i interzică celui puternic să stăpînească 
asupra celui mai slab, deoarece cel mai puternic este constrîns de necesitatea 
naturală să-l domine pe cel inferior lui. Ceea ce este valabil pentru ajutorul 
divin este valabil şi pentru ajutorul spartan. Locuitorii din Melos trebuie să fie 
foarte naivi şi lipsiți de experiență să creadă că Sparta le va sări în ajutor 
numai de dragul renumelui pe care şi l-ar cîştiga astfel. în această privinţă, 
spartanii sînt destul de corecti faţă de ei înşişi şi în relaţiile dintre ei, căci se 
supun obiceiurilor ţării lor. însă în relaţiile cu străinii ei consideră drept nobil 
ceea ce este plăcut, iar corect li se pare ceea ce le aduce cîştig; această 
atitudine este mult mai evidentă în cazul lor decît în cazul altor oameni. (între 
ei spartanii se comportă cu cei din afara Spartei aşa cum s-au comportat 
atenienii unii față de alţii în cele mai grele perioade ale molimei - vezi II 
53.3.) Melienii pun la îndoială afirmaţia atenienilor despre Sparta - diferită de 
cea expusă de aceştia în privinţa zeilor -, cel puţin atunci cînd susțin că nu 
noblețea şi spiritul de dreptate, ci tocmai propriul lor interes îi va convinge pe 
spartani să le vină în ajutor. în acest moment Atena şi Melosul au ajuns la un 

acord în ceea ce priveşte nevoia de a ignora complet ceea ce am putea 
numi, într-o singură sintagmă, consideraţiile morale şi religoase. Atenienii 
răspund acum că interesul personal îi determină pe oameni să acționeze în felul 
în care cei din Melos speră că o vor face spartanii numai atunci cînd cei 
interesați sînt convinşi că acţiunea lor nu comportă riscuri. Aşadar, este foarte 
puţin probabil că spartanii îşi vor permite să rişte, căci, dacă vor veni să 
salveze Melosul, este evident că vor risca extraordinar de mult. Melienii ştiu 
foarte bine că locuitorii Spartei sînt cunoscuţi drept nişte inşi foarte prudenti. 
Din acest moment ei nu mai pot vorbi decît la modul optativ. Atenienii au 
dreptate atunci cînd spun că melienii nu pot găsi nici un singur argument care 
să le susțină convingerea, căci cele mai puternice argumente ale lor sînt doar 
simple vise cu ochii deschişi. Concluzia vorbitorilor din Atena este de fapt un 
avertisment rece: este o prostie crasă să susții că Melosul ar face ceva 
dezonorant dacă ar accepta să devină aliata Atenei şi să-i plătească tribut. 
Locuitorii insulei vor fi cu adevărat dezonorați dacă vor acționa prosteşte şi îi 
vor obliga pe atenieni să pornească la luptă şi să-i înfrîngă, provocînd astfel 
uciderea tuturor cetăţenilor şi vinderea ca sclavi a femeilor şi copiilor din 
Melos. După ce discută îndelung între ei, conducătorii Melosului resping încă o 
dată propunerea atenienilor, repetînd Că ei au încredere în noroc, indiferent 
dacă el va depinde de zei sau de spartani. Atenienii pleacă, nu înainte de a le 
atrage atenția că melienii sînt singurii care consideră lucrurile viitoare mai 
sigure decît cele prezente şi care, atunci cînd e vorba de lucruri nesigure, le 
privesc ca şi cum dorinţa lor le-ar putea transforma în realitate. Dezastrul care 
se va abate asupra Melosului va fi proporțional cu încrederea pe care o au în 
Sparta, în noroc şi în închipuiri. Aşa cum se vede în continuare, previziunea 
atenianului se îndeplineşte întocmai. Melosul este înfrînt prin cuvinte înainte 
de a fi înfrînt în realitate. Poate că ar trebui să roşim cînd facem o astfel de 
afirmaţie, dar sîntem nevoiţi să admitem că, după părerea lui Tucidide, 
împotrivirea celor din Melos la cererea atenienilor a fost o decizie prostească şi 
din acest motiv soarta melienilor nu este tragică. Dacă ne-a mai rămas vreo 
îndoială, ea este alungată atunci cînd istoricul vorbeşte despre eşecul revoltei 
celor din Chios împotriva Atenei. Locuitorii Chiosului erau mult mai bogaţi şi 
mai puternici decît cei din Melos, însă - fiind nişte inşi serioşi şi chibzuiţi - 
erau la fel de interesați de siguranța lor ca şi spartanii. S-ar părea că, 
revoltîndu-se împotriva Atenei, ei au renunțat la interesul pentru propria 
siguranță şi că s-au comportat irațional, însă nu este deloc aşa. Ei au riscat în 
momentul în care li s-a părut că ar fi înțelept din partea lor s-o-facă şi au luat 
în calcul toate considerentele normale în această situaţie. în momentul în care 
s-au ridicat la luptă, cei din Chios aveau de partea lor mulţi aliaţi de valoare pe 
al căror ajutor puteau conta şi în acelaşi timp şansele Atenei erau aproape 
inexistente, ca urmare a dezastrului din 

Sicilia (lucru pe care pînă şi atenienii au fost nevoiţi să-l recunoască). Nimeni 
nu poate fi învinovăţit că nu a prevăzut extraordinara putere de refacere a 
Atenei”. Aprecierea implicită a lui Tucidide asupra comportamentului celor 
din Melos poate fi explicată în două moduri, care nu se exclud unul pe celălalt. 
Cetatea poate şi trebuie să le ceară cetăţenilor ei să se sacrifice pentru binele 
public, însă cetatea nu se poate sacrifica în nici un caz pe sine. Chiar atunci 
cînd este constrînsă, o cetate ar putea accepta, fără să fie dezonorată, stăpînirea 
unei alte cetăți, mult mai puternice decît ea. Nu negăm, bineînţeles, că moartea 
sau dispariția fizică trebuie să fie de preferat înrobirii, în sens propriu. Există 
aici o anumită asemănare între cetate şi individ: ca şi individul, cetatea nu 
poate avea un comportament nobil sau moral dacă îi lipseşte înzestrarea 
necesară, adică puterea. Cu alte cuvinte, virtutea este inutilă dacă nu deţii 
suficient armament”. Considerînd că cei din Melos au acţionat prosteşte, ne 
întrebăm dacă acest lucru oferă vreo perspectivă clară asupra celui mai frapant 
motiv care le-a justificat comportamentul, adică asupra ideii că zeii îl ajută pe 
cel drept şi îl pedepsesc pe cel nedrept. Această perspectivă este specifică 
spartanilor (vezi VII 18.2) şi este contrapusă celei acceptate de atenieni şi 
expusă cu maximă claritate în dialogul cu melienii. Dialogul dintre atenieni şi 
conducătorii Melosului ne face să ne întrebăm dacă, bazîndu-ne pe credința 
încetăţenită, n-ar fi cazul să susţinem opinia lui Tucidide, afirmînd că încre- 
derea în ajutorul venit de la zei nu se deosebeşte de încrederea în ajutorul venit 
de la spartani sau că zeii sînt la fel de puțin interesați de dreptate atunci cînd 
au de-a face cu ființele umane ca şi spartanii atunci cînd au de-a face cu 
străinii. Faptul că în conversaţia dintre atenieni şi melieni existenţa zeilor nu 
este pusă în discuţie în mod explicit nu dovedeşte că ea nu îl interesa pe 
Tucidide. Dacă s-ar lua în calcul problema legalității şi a corectitudinii ca valori 
de sine stătătoare, independente de zei, s-ar putea spune că există o legătură 
între nedreptate şi schimbare, precum şi una între dreptate şi stabilitate“, însă 
şi că dreptatea ca stabilitate presupune schimbare şi probleme legate de 
mişcare. în concluzie, dreptatea presupune existența nedreptăţii şi a unor 
probleme legate de nedreptate. Exact din acest motiv, cînd este vorba de 
dreptate, ființele umane caută sprijinul zeilor sau, oricum, această problemă 


54. VIII 24.4-5; vezi şi pasajul de la III 40.1: Cleon judecă „greşeala" celor din 
Mytilene din perspectiva dreptăţii. în schimb, Tucidide judecă „greşeala" celor 
din Chios din perspectiva cumpătării sau a prudenței. Vezi şi IV 108.3-4 şi, de 
asemenea, cazul celor din Orchomenos (V 61.5). 

55. Aristotel - Etica nicomahică 1178a23-33. Vezi şi Xenofon - Anabasis II 1.12. 

56. Cf. Aristotel - Etica nicomahică 1104b24-25 şi Isaia 30.15-16. Vezi şi Pindar - 
Pythianicele VIII, la început. 

nu poate fi judecată fără a lua în calcul şi implicarea zeilor. în dialogul cu cei 
din Melos, cei care ies învingători sînt atenienii. în scrierea lui Tucidide nu se 
iscă nici o polemică în care opinia spartanilor sau cea a melienilor să o domine 
pe cea a atenienilor. După ce au capitulat în fața spartanilor, locuitorii Plateei 
au fost aduşi în fața judecății şi li s-a dat voie să se apere împotriva acuzaţiei 
că în timpul războiului nu i-au ajutat pe spartani, iar aceştia apelează la lege şi 
la zei. Inamicii lor cei mai înverşunaţi, tebanii, care joacă rolul acuzatorilor, le 
răspund facînd referire la lege, însă fără a pomeni nimic de zei. Nu se 
abordează chestiunea necesităţii sau a utilității, diferite de cea a legalității, şi 
nici nu se pune în discuţie o problemă concretă: ce folos au tras spartanii şi 
aliaţii lor din uciderea celor din Plateea. Conform explicației oferite de aceştia, 
locuitorii Plateei au fost ucişi fiindcă spartanii considerau ca fiind drept ceea 
ce era profitabil pentru ei în viitorul apropiat (III 56.3). Lăsîndu-i pe cei din 
Plateea pradă urii sălbatice a tebanilor, spartanii n-au avut decît de cîştigat. De 
fapt, cei din Sparta acţionează în conformitate cu ceea ce atenienii le spuneau 
celor din Melos că ar fi comportamentul caracteristic al spartanilor (vezi III 
68.4). Cu totul altfel s-au comportat atenienii cu cei din Mytilene, după ce 
revolta acestora împotriva Atenei, aliata lor, a eşuat. în timp ce în tabăra 
peloponesiacă nu s-a găsit nici un om care să se opună uciderii cetățenilor 
lipsiți de apărare ai Plateei, în Atena s-a iscat o dispută referitoare la măsurile 
care ar trebui luate împotriva cetățenilor lipsiți de apărare din Mytilene. Cleon, 
care este de acord cu uciderea lor, este şi cel care face apel la principiile 
dreptății: cei din Mytilene au acţionat cu totul incorect, au preferat forţa în 
locul dreptăţii şi au fost îmboldiţi de hybris, aşadar executarea tuturor acestor 
inşi n-ar fi altceva decît o pedeapsă meritată (III 39.3-6). Mai mult, în situația 
dată aplicarea legii s-ar dovedi pe viitor chiar profitabilă pentru cei din Atena. 
Diodotos, care nu este de acord cu omortrea celor din Mytilene, prezintă 
situaţia exclusiv din perspectiva cîştigului pe care l-ar putea avea Atena în 
funcţie de atitudinea ei față de cei din Mytilene. El nu se întreabă dacă au 
dreptul să-i ucidă pe toți (III 44, 47.5-6). La fel se întîmplă şi cu nemilosul 
efor spartan, căci el este cel responsabil pentru încălcarea tratatului încheiat de 
Sparta şi tot el, nu bunul rege Archidamos, este cel care face apel la principiile 
legalităţii (I 86). Pe de altă parte, atenienii, care au pornit la război în prima 
perioadă a acestuia, avînd dreptatea de partea lor, nu au amintit niciodată de 
acest lucru şi în nici un caz nu s-au lăudat peste măsură. S-ar părea că în opera 
lui Tucidide numai cei cu totul lipsiți de apărare ori cei cu totul nedrepți pun 
problema legalităţii sau fac apel la principiile legalităţii”. După cum am mai 
spus, nu vrem să sugerăm aici că principiul susținut cu tărie de atenieni în 


57. Pentru cazul celor nedrepți vezi Republica 366c3-dl. 

Melos ar fi în contradicție cu dreptatea, înțeleasă ca respectare fidelă a 
tratatelor încheiate; dimpotrivă, este perfect compatibil cu această situație. 
Contradicția există doar în cazul acelor tratate care dovedesc a limita aspirațiile 
unei cetăți pentru întreg viitorul său, însă nu acesta era genul de tratate de care 
Tucidide să se arate cu adevărat interesat. 

Afirmația atenienilor, legată de ceea ce am putea numi dreptul natural al 
celui mai puternic, adică dreptul pe care cel puternic şi-l exercită în virtutea 
necesității naturale, nu constituie o dogmă a imperialismului atenian, ci una 
universal valabilă şi ea se aplică - de exemplu - la fel de bine în cazul Spartei 
ca şi în cel al Atenei. Ea nu este anulată nici de cumpătarea spartanilor, nici de 
raptul că aceştia se mulțumesc cu ceea ce au şi nici de lipsa lor de entuziasm 
în caz de război. Cu alte cuvinte, dreptul natural al celui mai puternic nu duce 
în toate cazurile la expansionism. Există unele limite dincolo de care extinderea 
teritoriilor nu mai prezintă siguranță. Există puteri care devin „saturate”. 
Spartanii erau la fel de „imperialişti” ca şi atenienii, numai că imperiul lor 
era - într-un fel - invizibil, deoarece se constituise cu mult mai devreme decît 
imperiul atenian şi îşi atinsese limita sa naturală. Din această cauză, Sparta nu 
mai reprezenta un motiv de uimire sau ameninţare. Dacă trecem cu vederea 
acest lucru, comitem o greşeală imensă, care de altfel a şi fost comisă în 
timpul celui de-al doilea război mondial, cînd destui inşi ce deţineau funcții de 
decizie au acționat pe baza presupuneri că exista un imperiu britanic şi un 
imperialism britanic, dar nu şi un imperiu rus sau un imperialism rusesc. Ei 
pornesc de la ideea preconcepută că un imperiu este format din mai multe țări 
separate de apa sărată a mării sau oceanului. Cetatea Chiosului era întrecută în 
cumpătare numai de Sparta, iar în ceea ce priveşte numărul de sclavi numai 
Sparta o mai putea întrece. Sparta era cumpătată fiindcă avusese probleme 
serioase cu iloţii săi; de fapt, iloții o făcuseră să devină astfel”. La fel ca 
atenienii săi ajunşi în Melos, Tucidide nu avea cunoştinţă de nici o cetate 
puternică care să fi pierdut ocazia de a-şi impune dominația asupra unei cetăți 
mai slabe atunci cînd era interesată s-o facă, şi asta numai din motive de 
cumpătare, independent de consideraţii politice. 


7. Dialogul din Melos şi dezastrul din Sicilia 
Totuşi, ţinînd cont de relatarea lui Tucidide, nu cumva dialogul atenienilor cu 
cei din Melos este urmat chiar de dezastrul suferit de atenieni în Sicilia ? Acea 


înfrîngere dezastruoasă, inclusiv trecerea prin sabie sau omorîrea prin înfome- 
tare a mii şi mii de prizonieri atenieni, nu este cumva o pedeapsă pentru 


58. VIII 40.2 şi 24.4; vezi şi I 101.2, 118.2, IV 41.3, 80.3-4, V 14.3. 

vorbele şi faptele atenienilor în Melos? Nu este oare vorba de consecința 
acelei acţiuni, fie că aici a fost sau nu mîna zeilor? Această idee este, poate, 
cel mai bun exemplu de ceea ce Tucidide numeşte „poveşti plăcute auzului", 
fiindcă el sugerează destul de clar că, oricît de incorectă, trufaşă sau nesăbuită 
ar fi fost tentativa de cucerire a Siciliei, eşecul ei nu s-a datorat nici caracterului 
său nedrept, nici trufiei Atenei. în ciuda celor spuse şi făcute de atenieni în 
Melos, expediţia lor în Sicilia ar fi putut la fel de bine să fie încununată de 
succes. Cu atît mai puţin s-ar putea spune că abandonarea de către atenieni a 
concepției politice care îl călăuzea pe Pericle ar fi pregătit terenul şi pentru 
abandonarea prudentei politici militare a acestuia. Cu toate că Pericle n-ar fi 
putut rosti niciodată cuvintele rostite la Melos de trimişii atenieni şi nici n-ar fi 
considerat vreodată că acțiunea Atenei asupra Melosului ar fi de vreun folos 
cetăţii sale, concepția sa politică nu se deosebea de cea a atenienilor de care 
am amintit (II 62.2, 63.2). Expediția din Sicilia s-a desfăşurat contrar felului* 
în care considera Pericle că ar trebui să se ducă un război, însă Tucidide nu 
spune nicăieri că opiniile lui Pericle erau întotdeauna corecte. Din contră, 
reamintim că istoricul considera expediţia siciliana întru totul realizabilă (I 
144.1; II 65.7, 11; vezi şi VI 11.1). După părerea sa, expediţia din Sicilia a 
eşuat din cauza politicii interne defectuoase adoptate după epoca lui Pericle, cu 
totul alta decît cea din perioada lui Pericle, După moartea acestuia, liderii 
politici n-au mai reuşit să realizeze acel echilibru perfect specific epocii 
marelui lider atenian între interesul public şi cel particular. A început să 
predomine preocuparea pentru gloria personală şi pentru cîştigul personal. 
Graţie superiorității sale evidente, Pericle devenise, aşa cum era şi normal, cel 
dintii om din cetate. Spre deosebire de el, nici unul dintre succesorii săi nu 
deținea acea superioritate. Fiecare era nevoit să lupte pentru locul său sub 
soare, fiind astfel constrîns să facă şi concesii demos-ului, iar aceste concesii 
erau contrare intereselor cetății. Preocuparea excesivă pentru bunăstarea perso- 
nală a provocat eşecul expediției din Sicilia şi a dus în cele din urmă la pierderea 
războiului (II 65.7-12). După moartea lui Pericle, Atena şi-a pierdut acel spirit 
civic unic, care reprezentase mîndria cetății încă de pe timpurile războiului cu 
Persia şi terminînd cu epoca lui Pericle (I 70.6, 70.8, 74.1-2). Aşa cum liderul 
atenian afirmă cu claritate în frumoasele cuvinte din Discursul Funerar, Atena a 
încurajat dezvoltarea individului mai mult decît oricare altă cetate, permiţind 
afirmarea cu eleganță a potențialei diversități umane, oferindu-i fiecărui ins 
independența sau lăsîndu-l să se manifeste ca individualitate autentică. Astfel, 
un cetățean al Atenei putea fi infinit superior cetăţenilor oricărei alte cetăți. în 
cuvîntarea ce apare în istoria lui Tucidide ca discursul său de adio, Pericle le 
reaminteşte concetăţenilor săi de necesitatea de a se dărui din toată inima 
cetăţii în care trăiesc. Din această perspectivă s-ar părea că există o concordanță 

perfectă între liderul politic şi istoric. Mai presus de toate, Tucidide este 
interesat de cetăţi (Atena, Sparta şi aşa mai departe), şi nu de indivizi, adică 
îl interesează în primul rînd legăturile paşnice sau războaiele unei cetăți cu 
altele şi mai puțin modul ei de organizare internă. în consecință, el se ocupă 
de viaţa şi moartea ființelor individuale numai atunci cînd acestea au legătură 
cu cetăţile cărora le aparţin. 

Cei care nu acceptă existenţa unei conexiuni între dialogul de pe Melos şi 
dezastrul atenienilor din Sicilia trebuie să ţină cont de faptul că această 
conexiune este sugerată, dacă nu cumva afirmată explicit, chiar de Tucidide, 
care aminteşte de emanciparea interesului personal în Atena imediat după 
moartea lui Pericle. Discuţia atenienilor cu cei din Melos nu evidenţiază nimic 
ce ar sugera o asemenea atitudine. însă în întreaga operă a lui Tucidide nu 
apare nicăieri o respingere mai trufaşă a legii divine care trebuie respectată de 
cetate sau care temperează dorința cetăţii de „a avea mai mult". Spre deosebire 
de Callicles sau de Thrasymachos, atenienii din Melos se limitează într-adevăr 
să susțină dreptul natural al cetății celei mai puternice. Dar oare Callicles şi 
Thrasymachos sînt mai consecvenți decît ei ? Poate cineva să încurajeze dorința 
unei cetăți de „a avea mai mult" decît celelalte cetăți fără ca, în perspectivă, să 
încurajeze şi dorinţa individului de „a avea mai mult" decît concetăţenii săi, lucru 
pe care Pericle I-a încercat (fiind, de altfel, şi singurul care a reuşit aşa ceva)” ? 
Pericle şi-a dedicat într-adevăr toate eforturile sale în vederea realizării binelui 
comun al întregii cetăți, însă unui bine comun rău înţeles. El nu şi-a dat seama 
că înţelegerea greşită a ceea ce înseamnă binele comun va duce inevitabil la 
subminarea devotamentului pentru bunăstarea tuturor, oricum am înţelege acest 
concept. Nu s-a gîndit suficient la cît de precar este echilibrul dintre interesul 
public şi cel particular, fiind mult prea sigur pe existența unei armonii perfecte. 

Tucidide priveşte moartea ființelor umane din perspectiva cetăților cărora 
le aparţin. El notează cu grijă ce se întîmplă cu cei morți după încheierea 
fiecărei bătălii. O înmormîntare decentă este ultima dovadă a grijii arătate de 
o cetate față de fiii săi. Prin moartea lor ei nu încetează să aparțină cetăţii, deşi 
în realitate nu mai aparțin unei cetăți anume, fiindcă Hadesul nu este împărțit 
în cetăți. Ritualul tradițional devine şi subiect al Discursului Funerar al lui 
Pericle, deoarece o lege străveche a Atenei cerea ca trupurile soldaților căzuți 


59. Stadiul intermediar între cetate şi indivizi este reprezentat de grupurile cele mai 
relevante din punct de vedere politic care există în cetate: cei puternici sau cei 
bogati şi cei mulți, adică mulțimea. Antagonismul existent între aceste clase sociale 
culminează cu războiul civil şi reprezintă treapta intermediară între antagonismul 
care duce la războiul între cetăţi şi antagonismul dintre indivizi, care poate duce 
la trădare şi la alte acţiuni de acest gen. 

în luptă să fie aduse acasă pentru o înmormîntare comună şi publică şi acei 
soldaţi să fie elogiaţi de unul dintre atenienii de seamă imediat după înmormîn- 
tare (II 34.1, 35.3). Pericle nu este de acord cu legea care impunea aceste 
discursuri funerare, deoarece era foarte greu să-i mulțumeşti pe cei care 
ascultau: unora dintre ei li se părea că nici un elogiu nu este suficient, iar alții 
găseau laudele exagerate. Nimeni nu poate aduce suficiente elogii celor care 
şi-au sacrificat bunul cel mai de preţ şi totuşi laudele trebuie să rămînă veridice, 
în plus, nu toți soldaţii căzuţi pe cîmpul de luptă au dus în egală măsură vieţi 
demne de laudă, iar unii dintre ei au fost chiar nişte netrebnici (II 42.3) şi nici 
morţile tuturor nu au fost la fel de eroice şi de aducătoare de laude. Pericle 
reuşeşte să depăşească acest obstacol elogiind în primul rînd cetatea sau cauza 
pentru care au murit laolaltă toţi aceşti oameni. Faima de care s-a bucurat 
discursul lui Pericle se bazează tocmai pe elogiul adus Atenei şi lucrurilor pe 
care le simbolizează ea. Cu atît mai mult se cere sacrificiul suprem, cu cît 
cetatea care îl are nu este o cetate oarecare, ci o cetate de talia şi importanța 
Atenei. Totuşi, orice cetate pretinde acelaşi lucru de la locuitorii săi şi în multe 
cazuri aceştia se.supun cu un devotament egal cu cel al atenienilor, căci 
moartea pentru patrie este o moarte nobilă şi nu este apanajul exclusiv al 
Atenei şi nici măcar al Greciei. Chiar şi moartea atenianului pentru patria sa, 
care aduce o glorie unică, înseamnă mai mult decît sacrificarea vieții în slujba 
Atenei. Tucidide ne atrage atenţia asupra acestei situații dificile, punîndu-l pe 
Pericle să evite cuvintele „moarte", „muribund" sau „cadavre". In discursul 
său, liderul atenian pomeneşte o singură dată de moarte şi atunci numai în 
expresia „moartea furişată" (1143.6)%. în consecință, făcînd referire la punctul 
culminant pe care îl reprezintă moartea, Pericle îl face să dureze extrem de 
puţin“!. Gloria cetăţii Atenei este să-i facă pe toţi cei care au supraviețuit, pe 
toți cetăţenii, fie ei soldați sau neamuri îndoliate, să dea uitării chinurile morții 
suferite de rudele, iubiții sau camarazii lor. Dar Pericle nu este un spartan care 
se adresează spartanilor, aşa cum de altfel o dovedeşte cu prisosință lungimea 
discursului său. Pînă la urmă, el nu poate să nu amintească durerea acelor 
oameni care şi-au pierdut fiii, frații sau soții pe cîmpul de bătălie. Nu se poate 
trece cu uşurinţă peste duritatea cu care liderul atenian vorbeşte sau mai 
degrabă face aluzie mai ales la durerea părinţilor în vîrstă care şi-au pierdut 
singurul lor fiu, iar pentru acest lucru el este pedepsit aşa cum se cuvine. 


60. Platon preia această idee în Menexenos. El merge chiar mai departe decât personajul 
Pericle din istoria lui Tucidide. Comparaţi acest text nu numai cu Discursul de la 
Gettysburg, ci chiar şi cu Epitaphioi lui Demostene, Hyperides şi Lysias. 

61. II 42.4; vezi şi începutul la 43.2, unde Pericle, declarînd că fiecăruia i se cuvin 
„laude în veci (nu nemuritoare)", pare să nege însă că fiecare om îşi alege moartea. 

Văduvelor nu le adresează nimic altceva decît povaţa sa de om politic: să facă 
tot ce le stă în puteri pentru a se dovedi virtuoase, căci cea mai bună soţie este 
aceea despre care, în discuţiile dintre bărbaţi, nu se vorbeşte nimic, nici de 
bine, nici de rău. însă Pericle o avea ca soție pe Aspazia. Liderul politic care 
priveşte viața şi moartea doar din perspectiva cetăţii sale uită de viața sa 
personală. Prezentarea elogiului lui Pericle este tocmai bine plasată de către 
Tucidide cu treizeci de luni înainte de moartea conducătorului atenian (II 65.6). 
La fel de nimerit este şi faptul că Discursul Funerar este urmat imediat de 
descrierea molimei abătute asupra Atenei, unde Tucidide vorbeşte de nenumă- 
rate ori despre moarte, morți, muribunzi şi cadavre, concentrîndu-se asupra 
unui eveniment care face pe oricine să înţeleagă limitările la care este supusă 
o cetate. Tucidide nu aminteşte că, pe timpul molimei, lui Pericle i-au murit 
doi dintre fiii pe care îi avea, precum şi o mare parte din rudele şi prietenii 
apropiați, nici că el însuşi a murit din cauza acestei molime. Ultimul său discurs 
ni-l arată sub impresia ciumei, căci el abordează subiectul „nenorocirilor 
personale" cu mai multă putere decît o făcuse în cele două discursuri .ante- 
rioare. Acest discurs este urmat imediat de elogiul adus de Tucidide lui Pericle, 
a cărui temă călăuzitoare este conflictul dintre public şi privat. Istoricul laudă 
mai ales intuiţia dovedită de Pericle în problema războiului, care însă ieşea la 
iveală numai în caz de război. Este adevărat că Pericle nu ar fi avut cum să 
prevadă apariția molimei, însă el nu a prevăzut sau nu a luat în considerare cu 
suficientă seriozitate nici lucrurile de care au devenit conştienţi concetăţenii 
săi şi chiar el însuşi doar o dată cu apariţia molimei (II 65.6; cf. 64.1-2). 

Să ne întoarcem acum la problema conexiunii dintre dialogul din Melos şi 
dezastrul din Sicilia. Această conexiune se bazează pe presupunerea că, pe 
termen lung, este imposibil să încurajezi dorința unei cetăți de „a avea mai 
mult" în dauna celorlalte cetăți fără să încurajezi şi dorinţa individului de „a 
avea mai mult" în dauna concetăţenilor săi. Acest raționament pare să sprijine 
elogiul „spartan" adus cumpătării şi legii divine. însă am stabilit că, în ultimă 
instanță, Tucidide nu este de acord cu un astfel de elogiu. Dacă Tucidide era 
consecvent, atunci el trebuia să fie de acord şi cu opinia avansată de Callicles 
şi Thrasymachos, evitînd însă, cum era şi normal, lipsa de rafinament şi 
superficialitatea acesteia. Concepţia sa despre tiranie ne va arăta cum stau 
lucrurile. Deşi în moduri diferite, atît atenienii, cît şi spartanii se opuneau 
tiraniei. Sparta nu a avut niciodată la conducerea sa un tiran, iar Atena a 
înlăturat jugul tiranilor săi cu ajutorul spartanilor. Admiraţia arătată tiranici- 
zilor Harmodios şi Aristogeiton reprezintă o caracteristică esenţială a ideii pe 
care o avea despre sine democraţia ateniană. După ce ne arătase în Introducere 
că opinia susținută de mulțimea ateniană în legătură cu uciderea tiranilor 
Atenei includea o gravă şi evidentă eroare, atunci cînd găseşte momentul 

potrivit, adică în cartea a şasea, Tucidide ne oferă şi o prezentare amănunțită 
a tiraniei ateniene şi a sfirşitului ei. Istoricul este nevoit să ne explice de unde 
provenea teama de tirani care copleşea demos-ul atenian, atît de dornic de a 
juca el însuşi rolul tiranului. Astfel, aflăm că acel vestit eveniment care a fost 
uciderea tiranilor din Atena nu s-a datorat iubirii de libertate însuflețite de 
patriotism, ci pur şi simplu geloziei. Aristogeiton, un bărbat în floarea vîrstei, 
era îndrăgostit de tînărul Harmodios, căruia Hipparchos, fratele tiranului 
Hippias, îi făcuse avansuri, fără a înregistra însă vreun succes. Rănit în 
mândria de îndrăgostit şi temîndu-se că puternicul Hipparchos ar putea reuşi în 
încercările sale dacă s-ar folosi de forță, Aristogeiton se hotărăşte să doboare 
tirania. Lui Hipparchos însă nici nu îi trecea prin cap să apeleze la forță. 
Totuşi, din invidie, el face greşeala să-l jignească pe Harmodios, insultîndu-i 
sora. Printr-un accident oarecare, cei doi îndrăgostiți dau greş în încercarea 
lor de a-l ucide pe tiran. Ei reuşesc să îl ucidă numai pe fratele acestuia, pe 
care legendele create ulterior îl vor înălța la rangul de tiran ca urmare a gloriei 
tot mai mari a ucigaşilor. Faimoasa faptă eroică a fost, de fapt, un act irațional, 
dacă ne gîndim la motivul său inițial sau la cel imediat, dar mai ales dacă ne 
gîndim la rezultatul acesteia. De fapt, abia după uciderea fratelui lui Hippias 
cînd tiranul însuşi este cuprins de teamă, tirania devine cu adevărat sîngeroasă 
şi dură. înaintea acestei fapte tirania fusese un regim politic agreat. Tiranii 
Atenei erau oameni „morali şi inteligenţi"”, care nu impuneau populaţiei 
impozite mari, înfrumusețau cetatea, conduceau războaie şi aduceau sacrificii 
zeilor în temple. Ei au lăsat legile cetăţii neschimbate, aşa cum le-au primit. 
Singura decizie pe care au luat-o a fost ca unul dintre ei să se afle întotdeauna 
în funcțiile de conducere. Acea faptă lipsită de rațiune a tiranicizilor a pus 
capăt acestei situații care - din cîte se pare - nu era deloc şocantă sau 
degradantă. Evenimentul a declanşat un şir de acţiuni al căror rezultat a fost 
alungarea lui Hippias din Atena. Hippias s-a refugiat la regele Persiei, de unde 
s-a întors la bătrîneţe mulți ani mai tîrziu la Maraton, o dată cu armata 
persană. Tucidide s-a dovedit capabil să distrugă acea legendă populară şi 
populistă a tiraniei pentru că avusese acces la o tradiţie orală la care nu avea 
acces chiar oricare atenian. S-ar putea ca unii să considere că relatarea plină 
de adevăr a lui Tucidide despre tirania ateniană nu reprezintă o reabilitare a 
tiraniei în adevăratul sens al cuvîntului, istoricul afirmînd că tiranii nu au mai 
realizat aproape nimic care să merite amintit şi nu s-au lansat în nici o acţiune 
de mare anvergură prin care să extindă puterea cetăților pe care le conduceau. 


62. Id est aveau aceleaşi calităţi ca şi Brasidas (IV 81.2). în VI 54.6-7 ni se arată că 
nu există nici o contradicţie între tiranie şi credință. Vezi şi 1126.3-4 şi Aristotel - 
Politica 1314b38 şi urm. 

Ei deveniseră preocupaţi numai de propria lor siguranță şi de bunăstarea 
propriilor domenii“. Totuşi, încă nu ştim dacă Tucidide considera imperiul 
forma cea mai bună de guvernare. Deşi el afirmă că în unele condiţii un 
imperiu este posibil şi chiar necesar, nu înseamnă neapărat că ar fi fost un 
„imperialist". La urma urmei, în anumite condiţii şi războaiele civile, ca şi 
tiraniile, devin posibile şi necesare. 

Conflictul dintre interesul public şi cel privat, pe seama căruia Tucidide 
pune dezastrul suferit de atenieni în Sicilia, are şi o altă dimensiune, despre 
care istoricul, din anumite motive, nu pomeneşte nimic în elogiul pe care i-l 
face lui Pericle, dar care se evidenţiază cu claritate în naraţiunea sa. Nu trebuie 
să uităm cazul lui Alcibiade, cel dintîi la care se referă istoricul atunci cînd 
pune în opoziție politica dusă de Atena după moartea lui Pericle cu situația 
existentă în epoca acestuia. Mai întîi însă să ne oprim asupra altor două cazuri. 
Demostene, cel mai simpatic dintre toate personajele lui Tucidide, comisese o 
gafă îngrozitoare în Etolia, din pricina căreia pierise în luptă un număr 
considerabil de atenieni mult mai vrednici decît cei lăudaţi de Pericle în 
Discursul Funerar. Demostene nici măcar nu s-a mai întors în cetate, întrucât 
se temea de pedeapsa atenienilor. A fost totuşi suficient de abil pentru ca în 
următoarea sa campanie, purtată în aceeaşi regiune, să compenseze înfrîngerea 
suferită printr-o splendidă victorie în numele cetăţii sale. După aceea întoar- 
cerea sa nu a mai însemnat un risc (III 98.4-5, 114.1). Exemplul dat ne oferă 
numai un fragment din cea mai gravă confruntare dezlănțuită în Atena între 
interesul public şi cel privat: dacă comiteau greşeli serioase sau fapte ce puteau 
fi luate drept greşeli de către demos, patrioţii şi inşii cu spirit civic ajungeau 
să se teamă pentru siguranţa lor. în astfel de cazuri nu pofta de cîştig sau glorie 
personală intra în conflict cu interesul public, ci mult mai îndreptățită preocu- 
pare a individului pentru propria siguranță”. în timpul expediției siciliene 
Demostene a fost trimis în Sicilia cu o armată foarte puternică, pentru a-l ajuta 
pe Nicias, care nu era destul de puternic, ca să supună Siracuza. El a vrut să 
evite greşeala pe care o făcuse Nicias care amînase prea mult timp asaltul 
decisiv asupra Siracuzei. De aceea, Demostene a pornit la atac în primul moment 


63. I 17, 18.1-2, 20.2, VI 53.3-59,4. Aşa cum Tucidide cunoştea „personal" ce se 
întîmplase cu adevărat în timpul aşa-numitului tiranicid, el trebuie să fi ştiut 
personal şi de corespondenţa dintre trădătorii greci Temistocle şi Pausanias şi 
regele Persiei, pe care istoricul îl citează cuvînt cu cuvînt (I 128.7, 129.3, 137.4). 
Tiranul Hippias a sfirşit şi el ca trădător al grecilor în favoarea regelui Persiei. 
Fenomenele , tiraniei" şi „trădării” sînt înrudite, ambele avîndu-şi originea în 
opoziţia dintre interesul personal şi interesul public. 

64. Vezi Machiavelli - Discorsi 1 28-31. 

prielnic. A suferit însă o înfrîngere serioasă. Situaţia era, din toate punctele de 
vedere, mult mai gravă decît fusese după înfrîngerea sa în Etolia. în consecință, 
Demostene nu s-a gîndit nici o clipă la siguranţa sa şi a propus ca întreaga 
armată să se întoarcă imediat la Atena. Nicias mai spera totuşi să obțină o 
victorie la Siracuza. însă motivul pentru care el anunța deschis într-un consiliu 
de război că respinge propunerea lui Demostene este acela că atenienii n-ar fi 
privit cu ochi buni retragerea trupelor din faţa Siracuzei decât dacă ar fi votat 
dinainte în favoarea acestei soluţii. Dacă cei însărcinaţi să conducă trupele în 
Sicilia îşi asumau răspunderea întoarcerii în Atena, votul atenienilor care 
urmau să judece comportarea comandanților urma să fie influențat de defăi- 
mători vicleni. Chiar acei militari care în acel moment erau cu totul favorabili 
întoarcerii imediate în Atena vor susține, o dată ajunşi în cetate, că cei care îi 
conduceau fuseseră mituiți de inamic şi din acest motiv îşi trădaseră cetatea. 
Cunoscînd firea atenienilor, Nicias preferă să rămînă în Sicilia şi să moară 
prin proprie decizie ucis de duşmani, decît să piară printr-o moarte publică de, 
mîna atenienilor, acuzat pe nedrept de o vină înjositoare (VII 47-48). Nicias 
consideră că îşi poate justifica raționamentul în mod deschis : nimeni nu poate 
nega că onoarea şi siguranţa vieţii sale şi a lui Demostene se află la cheremul 
demagogilor lipsiţi de scrupule şi al demos-ului ignorant şi uşor iritabil. El 
unul preferă o moarte onorabilă, pe cîmpul de luptă. însă hotărînd pentru sine, 
ca persoană particulară, moartea în Sicilia, el alege, ca persoană publică, 
nimicirea trupelor ateniene din acest teritoriu şi în consecință, cel puţin în 
ceea ce îl priveşte, înfrîngerea Atenei. Teama de demos-i atenian - astfel 
justificată - îl face să acționeze asemenea unui trădător. Dacă teama pentru 
propria viaţă îi putea influenţa (chiar dacă nu în aceeaşi măsură) pe nişte 
oameni aşa cum erau Demostene şi Nicias, cu un caracter cu totul integru, să 
ia hotărîri atît de discutabile, atunci comportamentul lui Alcibiade ne apare 
într-o cu totul altă lumină decît ar fi normal. Cînd atenienii îi cer să se întoarcă 
din Sicilia pentru a se apăra de o acuzaţie extrem de gravă, bănuindu-l şi de 
implicarea într-un complot care ar fi urmărit instaurarea tiraniei în Atena 
(VI53, 60-61), Alcibiade nu se mai întoarce în cetatea natală, temîndu-se că ar 
fi pur şi simplu omorît, fără să i se ofere şansa unei judecăţi imparțiale. 
Practic, el nu avea nici o altă şansă decît să se refugieze în Sparta, să devină 
un trădător al patriei sale şi, indiferent dacă îşi dorise sau nu, să devină tiran şi 
să adopte o politică de o uimitoare versatilitate. Astfel, el îi sfătuieşte pe 
spartani împotriva atenienilor, pe regele Persiei împotriva spartanilor şi atenie- 
nilor, pe oligarhii Atenei împotriva demos-ului atenian şi demos-ul atenian 
împotriva propriilor oligarhi. Această atitudine I-a transformat pentru o vreme 
într-un arbitru al tuturor puterilor militare, ba chiar l-ar fi putut aduce în 
funcția de conducător al Atenei, şi nu numai. 

Ajunşi în acest punct, vă propun să reexaminăm diagnosticul pe care îl 
pune Tucidide expediției din Sicilia atunci cînd face elogiul lui Pericle. El 
afirmă că această expediţie ar fi putut avea succes dacă succesorii lui Pericle 
nu ar fi fost mai preocupaţi de bunăstarea lor personală decît de binele tuturor 
cetăţenilor. Alcibiade a fost împins să îşi urmărească propriul interes în dauna 
interesului comun din cauza demos-ului atenian, care I-a forțat să ajungă un 
trădător al Atenei şi să încerce să devină tiran al cetăţii. Expediția din Sicilia 
ar fi avut sorți de izbîndă dacă demos-ul din Atena ar fi avut încredere în 
Alcibiade (VI 15.4). Tiraniile anterioare, precum cea a lui Pisistratos şi a fiilor 
acestuia, se dovediseră într-adevăr incompatibile cu imperiul, deoarece exis- 
tența imperiului - sau cel puțin a imperiului studiat de Tucidide - imperiul 
atenian - nu este posibilă fără implicarea deplină a demos-ului în viaţa politică. 
Mulțimea se arată entuziasmată la ideea celor mai măreţe planuri imperialiste 
pe care şi le putea asuma vreodată o cetate grecească, însă tot ea face ca 
respectivele planuri să eşueze, din cauza stupidității care o caracterizează. 
Astfel, demos-ul provoacă o situație din care se pare că numai Alcibiade, 
devenind tiranul cetății, ar mai fi putut să o salveze. Dar Alcibiade este exact 
omul pe care mulțimea îl urăşte cel mai mult şi în care nu are încredere, deşi 
tot ea este cea care l-a obligat să întreprindă acțiuni care pentru orice alt om 
ar fi părut disperate. Sub conducerea lui Pericle expediţia din Sicilia nu ar fi 
fost încununată de succes; ea nu ar fi fost nici măcar inițiată. Pentru a porni 
într-o astfel de întreprindere riscantă şi pentru a reuşi, Atena avea nevoie de un 
lider de o mai mare anvergură, cu unphysis mai bun decît Pericle. Dialogul 
din Melos este legat de dezastrul din Sicilia prin intermediul aceleiaşi idei care 
uneşte Discursul Funerar şi molima. Este vorba despre echilibrul precar 
existent între interesul public şi cel particular. 

Legătura dintre dialog şi dezastrul sicilian este mai strînsă decît cea 
existentă între o cetate tiran şi un individ tiranic. Atenienii veniți la Melos nu 
au arătat altceva decît dispreț față de încrederea melienilor în intervenția unor 
zei care să facă dreptate; de fapt, ei disprețuiau în general credinţa în zei. 
Discuţia s-a purtat într-adevăr cu uşile închise, însă cei care i-ar fi auzit, ar fi 
fost de părere că toți atenienii împărtăşesc părerile negociatorilor lor. De fapt, 
ei oricum vorbeau numai în numele unei părți a cetățenilor Atenei, în numele 
unei Atene moderne, înnoitoare, cutezătoare, a cărei __ memorie abia dacă se 
întindea pînă la Temistocle şi lupta de la Salamina. însă, exact atunci cînd, 


65. Laudele aduse virtuţii lui Antiphon (VIII 68.1) trebuie înţelese ca făcînd parte din 
contextul „alcibidian" : Antiphon nu este elogiat pentru faptul că este dăruit atît 
cu clarviziune (politică), cât şi cu virtute, aşa cum se întîmplă în cazul lui Brasidas 
şi al tiranilor Atenei (IV 81.2, VI 54.5). 

o dată cu războiul peloponesiac, această nouă cetate a Atenei este pusă la 
încercare (şi în consecință populația rurală din Atica trebuie să fie dezrădă- 
cinată), toţi atenienii încep să conştientizeze faptul că originile lor se plasau în 
negura timpurilor, într-o epocă în care credinţa în zeii ancestrali încă îşi păstra 
o putere extraordinară. Chiar Discursul Funerar ne aminteşte de gloria inegala- 
bilă a bătăliei de la Maraton, spre deosebire de cea de la Salamina“. Clasa 
socială mai veche din Atena îşi expune punctul de vedere - chiar dacă într-o 
manieră „sofisticată"“ - în timpul războiului peloponesiac. El ne este prezentat 
de Tucidide prin intermediul lui Nicias, cel care a făcut ca, în urma demersului 
său, să se încheie pacea cu Sparta, şi care s-a opus expediției în Sicilia. Putem 
spune că Nicias este un atenian de vază şi un patriot deosebit care ajunge să 
accepte cel mai uşor concepția „spartană" şi „meliană”, prezentate anterior. 
Pentru a înțelege acest lucru, trebuie să urmărim evoluţia destinului său de-a 
lungul operei lui Tucidide. Astfel vom ajunge să avem o imagine oarecum mai 
clară asupra modului în care scrie Tucidide. 

Prima acțiune întreprinsă de Nicias a fost atacul asupra unei insule aflate în 
vecinătatea Atenei. Acţiunea a fost inițiată pentru a proteja Atena împotriva 
unor posibile atacuri venite de pe mare, iar o parte din acest atac urmărea 
„eliberarea" trecerii dintre insulă şi uscat, spre folosul corăbiilor ateniene (III 
51; cf. II 94.1). Spartanii începuseră războiul întrucît se temeau pentru 
siguranţa lor, însă pretindeau că războiul fusese declanşat cu scopul de a 
„elibera" cetățile greceşti de sub dominaţia Atenei. Apoi îl găsim pe Nicias 
însărcinat cu supunerea insulei Melos, încercare care eşuează (III 91.1-3). Mai 
tîrziu, insula va fi cucerită de alți atenieni, de un cu totul alt soi, care vor 
izbîndi acolo unde Nicias eşuase. Cu următoarea ocazie îl vedem în faţa 
adunării atenienilor, atunci cînd Cleon îl consideră responsabil pentru faptul că 
spartanii care le blocaseră accesul spre insula Sphacteria nu fuseseră încă 
înfrînți. Pentru a respinge acuzaţia lui Cleon, Nicias preia o sugestie făcută de 
alți atenieni şi îi propune lui Cleon să plece în Sphacteria în locul său, dîndu-şi 
demisia din funcția de comandant al armatei în favoarea acestuia. Asemenea 
tuturor celorlalți cetățeni chibzuiți, Nicias speră că expediţia lui Cleon va 
însemna şi sfîrşitul abominabilului demagog (IV 27.5-28.5). însă speranţele lui 
sînt zadarnice. Strategia sa, aparent şireată, duce în cele din urmă la cel mai 
măreț triumf al lui Cleon şi totodată la cea mai gravă înfrîngere a facțiunii 
moderate din Atena. Atitudinea sa față de Cleon prefigurează acţiunea împo- 
triva lui Alcibiade, în timpul controversei legate de expediţia în Sicilia. Prin 
poziţia sa, Cleon vrea să slujească cauza moderaţilor atenieni, dar, de fapt 


66. 173.2-74.4, II 14-16, 34.5, 36.1-3 ; vezi şi Platon - Legile 707b4-c6. 
67. Platon - Laches 191 à. 

determină înfrîngerea lor. A patra acţiune a lui Nicias este campania împotriva 
Corintului, care se încheie cu o victorie fără însemnătate. Două lucruri trebuie 
remarcate aici: mai întîi că victoria s-a datorat cavaleriei ateniene, iar apoi că 
Nicias s-a îngrijit cu pioşenie ca trupurile a doi atenieni, rămase în mîinile 
inamicului, să fie predate tovarășilor lor în cadrul unui armistițiu (IV 42-44). 
între aceste fapte şi înfrîngerea atenienilor în Sicilia există similitudini 
uluitoare. Este de ajuns să amintim aici că motivul hotărîtor pentru înfrîngerea 
Atenei în Sicilia s-ar putea să fi fost exact inferioritatea cavaleriei ateniene, un 
motiv mai serios decît impresionantele greşeli tactice pe care le subliniază 
Tucidide. Această greşeală de tactică militară se datorează în egală măsură lui 
Nicias şi lui Alcibiade (VI 71.2 ; cf. 20.4, 21.2, 22, 25.2, 31.2, ca şi referirile 
la cavalerie pe care le face ulterior autorul în relatarea expediției amintite). 
Tucidide nu menționează această gafă de tactică militară, ci îl face pe cititor să 
o descopere, fapt care, desigur, este în perfectă concordanță cu spiritul acelei 
educaţii tacite caracteristice operei istoricului grec. Cu siguranță la fel de 
potrivit cu spiritul impus de cercetarea cauzelor războiului este şi faptul că 
Tucidide descoperă cum o gafă prea puţin spectaculoasă, de genul celei 
amintite, ar putea fi cauza hotărîtoare a înfrîngerii Atenei, mai ales cînd, după 
un moment de gîndire, ne dăm seama că acea gafă nu este chiar independentă 
de greşelile memorabile de strategie militară. în anul care urmează, Nicias are 
misiunea de a cuceri o insulă locuită de supuşi ai Spartei. Are loc şi o bătălie, 
însă inamicul nu opune prea multă rezistență. învinşii au fost tratați cu multă 
blîndeţe, cu totul diferit de felul în care au fost tratați cei din Melos după 
înfrîngerea lor, iar cucerirea s-a dovedit uşor de obţinut şi graţie unor nego- 
cieri secrete pe care Nicias le-a purtat cu cîțiva dintre locuitorii insulei (IV 
53-54). Această acțiune prefigurează politica lui Nicias față de locuitorii 
Siracuzei. A şasea acțiune a lui Nicias este întreprinsă împotriva lui Brasidas. 
Lui Nicias i s-a datorat cel puţin parțial faptul că, după cucerirea unei cetăţi 
care renunțase la tratatul său cu Atena în favoarea unei alianțe cu Sparta, 
locuitorii acesteia n-au fost măcelăriți de trupele înfuriate ale Atenei (IV 129- 
130). Ultima şi cea mai vestită acțiune întreprinsă de Nicias înainte de expediția 
din Sicilia este pacea încheiată cu Sparta, care separă cronologic cele două etape 
ale războiului peloponesiac. Această acţiune a fost posibilă o dată cu decesul 
lui Brasidas şi cel al lui Cleon. După moartea lui Cleon, Nicias reuşeşte să îşi 
atingă scopul şi să devină conducător în Atena. Era dornic să încheie pacea 
fiindcă vroia să asigure atît liniştea cetăţii sale, cât şi odihna de care el însuşi 
avea nevoie după grelele încercări la care îi supusese războiul. în plus, nu 
dorea să-şi risipească norocul, care pînă atunci îi surîsese, şi să depindă pe 
viitor de capriciile soartei (V 16.1). Se pare că între interesul său personal şi 
interesul cetății exista o concordanță perfectă. însă foarte curînd 

s-a dovedit că pacea încheiată era una destul de instabilă. Nicias a fost pus 
sub acuzare, fiind considerat răspunzător de încheierea unei păci care, se zice, 
nu era în interesul Atenei (V 46), ceea ce dovedeşte că liderii politici depind de 
capriciile soartei nu numai în vreme de război. Numai după ce ni-l prezintă pe 
Nicias în mai multe ipostaze, implicat în atît de multe evenimente diferite, 
Tucidide ne oferă şi un discurs al acestuia. Nici un alt personaj din opera 
istoricului grec nu beneficiază de o asemenea introducere. Această manieră 
unică de a-l prezenta pe Nicias dovedeşte importanţa unică pe care o are 
liderul atenian. 

în primul său discurs, Nicias încearcă să abată gîndul atenienilor de la 
expediția în Sicilia. Aceasta se întîmplă doar la cîteva zile după ce atenienii 
deja hotăriseră să pornească expediția şi, împotriva voinţei sale, îl numiseră 
printre cei trei comandanţi ai trupelor. Sentimentele mulțimii faţă de Nicias nu 
suferiseră nici o schimbare în perioada dintre cele două adunări ale cetățenilor 
(vezi III 35.4), aşa că reuşita lui depindea numai de propria putere de con- 
vingere, încercînd să-i convingă pe atenieni, el îşi începe discursul sugerînd că 
interesul personal l-ar determina să pledeze în favoarea acestei campanii 
militare şi nu împotriva ei. De aici el ar obţine glorie şi prestigiu, de vreme ce 
ar fi unul dintre comandanţi. în plus, spre deosebire de alţii, se teme prea 
puţin de moarte. Cu toate acestea, el se opune expediției siciliene pentru că 
singura sa preocupare este binele tuturor cetăţenilor Atenei. Totuşi, cineva s-ar 


68. Vezi V 46.1, referirea la un discurs al lui Nicias. în ceea ce îl priveşte pe Brasidas, 
cf. II 86.6 (sau 85.1) cu singura menționare anterioară a sa, la II 25.2. Acţiunile 
care precedă primul discurs al lui Alcibiade nu sînt mai puține ca număr decât cele 
ale lui Nicias, însă ele nu sînt nici atît de diverse. Importanţa unică pe care o are 
Nicias constă în faptul că el este reprezentantul par excellence al cumpătării într-o 
cetate a cutezanţei. Fiind o imagine a războinicului educat şi credincios, care este 
interesat şi de renumele său ca militar, şi de prezicerile care i se fac, Nicias 
reprezintă şi el acea categorie de cititori căreia i se adresează în primul rînd 
Tucidide, căci lucrarea lui se concentrează înainte de toate asupra războiului şi a 
profeţiilor (vezi I 23.2-3). Această lucrare este cel mai bine înţeleasă dacă o citim 
ca şi cum ar fi adresată unor Nicias din generaţiile viitoare, potențiali stilpi de 
temelie ai cetăților lor. Aceştia vor fi atraşi în mod firesc de relatarea celui mai 
măreț război al istoriei, măreț atît prin numărul mare de bătălii, cît şi prin 
prevestirile sale. Printre cei cărora li se adresează în primul rînd istoria războiului 
peloponesiac se vor găsi cîțiva care vor învăţa să aibă o perspectivă mai largă decît 
Nicias sau care se vor putea înălța spiritual. Această elevaţie spirituală va fi 
direcționată în primul rînd de laudele explicite aduse de Tucidide altor oameni 
decît Nicias : Temistocle, Pericle, Brasidas, Pisistratos, Archelaos, Hermocrates şi 
Antiphon (vezi mai jos nota 69). însă în cele din urmă ea va fi determinată şi de 
elogiul (sugerat în mod implicit de Tucidide) la adresa lui Demostene şi Diodotos. 

putea întreba de unde şi-ar cîştiga el gloria şi prestigiul dacă expediţia militară 
a Atenei n-ar fi încununată de succes ? Şi atunci de ce Nicias nu este de acord 
cu ea ? De fapt Nicias se opune campaniei tocmai pentru propriul său interes, 
despre care crede că, în acest caz, ca şi în cazul păcii încheiate de el (pacea lui 
Nicias), este aproape în egală măsură şi interesul cetăţii. într-un fel, el 
recunoaşte că lucrurile stau astfel atunci cînd adaugă brusc că un bun cetăţean 
este dator să aibă grijă de integritatea sa fizică şi de bunurile ce-i aparțin, 
deoarece o astfel de grijă determină interesul pentru bunăstarea întregii cetăți. 
Atîta timp cît simte că are o şansă, Nicias încearcă să convingă cetatea să-şi 
păstreze ceea ce are deja şi să nu rişte numai de dragul unor cîştiguri viitoare 
şi indefinite. De fapt, bogatul şi renumitul Nicias, întru totul mulţumit de 
gloria şi de averea pe care le are, îşi doreşte ca toți atenienii să acţioneze în 
virtutea aceloraşi imbolduri care îl mînă şi pe el să se comporte astfel sau, 
altfel spus, să acționeze după modelul spartan (vezi 170.2-3, VI 31.6). Nicias 
afirmă că duşmanul lor cel mai de temut nu este Siracuza, ci antidemocratica 
Spartă, căci spartanii s-ar putea folosi de ocazia oferită de complexa campanie 
inițiată de atenieni în Sicilia pentru a trece la acțiune. Aşadar, atenienii trebuie 
să stea liniştii. Nicias încearcă să-i facă pe ascultătorii lui să uite că spartanii 
au tendinţa să stea liniștiți şi că, pentru a-i determina să treacă la acțiune, ar 
fi nevoie de mai mult decît de campania Atenei în Sicilia. Fără să-şi dea 
seama, comandantul atenian le oferă într-un fel celorlalți cetățeni un argument 
în plus pentru a trece la acţiune. Singura lui speranţă este să-i facă pe atenieni 
să nu se mai gîndească la expediția plănuită. Nu vom spune decît că el este 
nevoit să ţină cont şi de ideea că - după decizia oficială luată la precedenta 
adunare a cetățenilor - el şi Alcibiade fuseseră amîndoi numiți conducători ai 
expediției. Pentru a-i face pe atenieni să renunţe la expediţie, Nicias ajunge 
să-l discrediteze pe tovarăşul său de la conducerea armatei, sugerînd că 
Alcibiade nu este preocupat decît de propriile interese, aşadar nu se poate avea 
încredere în el. Nimeni nu poate spune dacă şi în ce măsură acest atac - care 
în acel moment s-a dovedit a fi cu totul ineficient - la adresa caracterului lui 
Alcibiade a contribuit în circumstanţe ulterioare la rechemarea acestuia din 
Sicilia şi, de aici, la ridicarea spartanilor la luptă împotriva Atenei. însă 
nimeni nu poate nega faptul că atitudinea lui Nicias la adresa lui Alcibiade se 
potriveşte cu modul în care s-au purtat atenienii cu acesta puțin mai tîrziu, 
nesocotind cu totul interesele cetăţii lor. în ceea ce priveşte spiritul civic, 
opinia lui Tucidide despre Alcibiade coincide cu aprecierea emisă de Nicias, 
însă istoricul, care reflectase chiar mai serios decît Pericle la relaţia complexă 
care există între interesul particular şi cel public, nu este tot atât de sigur ca şi 
Nicias că preocuparea lui Alcibiade pentru propria sa bunăstare ar fi cu totul 
opusă intereselor Atenei. El este însă destul de sigur că participarea lui 

Alcibiade la expediția din Sicilia de partea atenienilor ar fi putut aduce 
victoria acestora (VI 15). în orice caz, Alcibiade, cel care îi îndeamnă pe 
atenieni să facă lucrurile ca atenienii, nu ca spartanii, îi convinge să 
încredințeze comanda expediției lui însuşi şi lui Nicias, asigurîndu-i că astfel 
defectele sale (dacă-erau într-adevăr defecte) vor fi cu siguranță compensate nu 
numai de calitățile excepţionale ale lui Nicias, dar şi de virtutea acestuia. în al 
doilea discurs al său (VI 20-23), Nicias face un ultim efort de a-i convinge pe 
atenieni să renunțe la campanie, arătîndu-le clar amplitudinea efortului pe care 
trebuie să-l facă pentru a-şi putea asigura succesul expediției. El nu îşi dă 
seama că, prin acest lucru, nu face altceva decît să le ofere atenienilor exact 
ceea ce pentru ei par a fi cele mai competente şi mai avizate sugestii 
referitoare la modul în care ar putea să îşi atingă țelul urmărit cu ardoare de 
toată cetatea dovedindu-le astfel înțelepciunea lui Alcibiade. Alcibiade 
susținuse oricum că, pentru succesul acestei operaţiuni de anvergură, este 
nevoie de cooperarea dintre caracterul lui şi experiența lui Nicias. Era evident 
că Nicias nu putea prelua nici funcția de conducător unic şi nici pe cea de 
comandant suprem al expediției în Sicilia, nefiind potrivit pentru aşa ceva /cf. 
VII 38.2-3, 40.2). în timp ce se apucă de pregătirile necesare expediției, 
atenienii observă primul semn al dezastrului pe cale să se producă: în Atena 
este comisă o blasfemie, care în ochii cetățenilor apare drept un semn rău 
pentru expediţia plănuită, mai ales că marea majoritate a atenienilor era lipsită 
de inteligenţa prin care se evidenţiaseră cei care duseseră tratative în Melos. 
Ideea unor zei mînioşi pe cetatea Atenei este schimbată de cei care doreau să 
stîrnească poporul împotriva lui Alcibiade şi să-l atragă de partea lor. Numai 
anumite calcule politice i-au împiedicat pe aceşti inşi să-l acuze pe Alcibiade de 
blasfemie, însă nu va trece mult pînă vor determina punerea lui sub acuzaţie. 
Nimănui nu-i putea trece prin gînd că Nicias ar fi fost implicat în această 
nebunie, însă trebuie să recunoaştem că atît lipsa de încredere în Alcibiade, cît 
şi teama mulţimii sînt în concordanță cu modul de gîndire al celui dintii. 
Deocamdată, pregătirile pentru campania plănuită continuă şi sînt în cele din 
urmă încheiate, iar forțele expediționare pornesc pe mare. Expediția în Sicilia 
va depăşi orice acțiune a lui Pericle, deoarece Pericle era adeptul iubirii de 
frumos, însă a unui frumos caracterizat prin economie de mijloace, iar această 
expediţie - fiind în stilul lui Alcibiade şi avîndu-l conducător şi pe Nicias - a 
fost însuflețită de un alt spirit al iubirii de frumos, caracterizat prin risipă şi 
exagerare”. Ea reaminteşte de expediţia lui Xerxes împotriva Greciei. Cu toate 
acestea, chiar şi după destituirea lui Alcibiade, dintre toți grecii contemporani 
cu el, cel care va sta în fruntea acestui proiect măreț va fi insul cel mai puțin 


69. Cf VI 31 cu 12.2 şi V 40.1; vezi şi VII 28.1, 3,4. 

contaminat de ceea ce numim hybris. Ne-am putea întreba dacă nu cumva, la 
Alcibiade, acest hybris n-ar fi fost mai favorabil reuşitei Atenei decît lipsa 
acestuia la Nicias. în ciuda destituirii lui Alcibiade, în Sicilia atenienii au,avut 
la început destul de multe izbînzi, căci Nicias era un comandant capabil. în 
plus, al treilea comandant al acestei campanii, Lamachos, era încă în viață. 
Nimeni însă n-ar putea spune în ce măsură primele victorii ale atenienilor 
împotriva Siracuzei au fost influențate de acest om, al cărui nume aproape că 
era să-l uităm şi care era mai pornit pe acte de bravură decît Nicias. însă 
Alcibiade îi convinsese deja pe spartani să intervină şi o armată peloponesiacă 
pornise să îi ajute pe cei din Siracuza, aflați la strîmtoare. Mai mult, Lamachos 
căzuse pe cîmpul de luptă, iar Nicias se îmbolnăvise. Cu toate acestea, fiind 
acum singurul comandant al armatei şi subestimînd din nou puterea abomina- 
bilului trădător Alcibiade, Nicias era mai încrezător ca niciodată în şansa sa 
(VI 103-104). Speranţele îi sînt înşelate. Armata peloponesiacă ajunge acolo şi 
situația atenienilor din Sicilia se deteriorează cu rapiditate. Şi totuşi Nicias 
este acum la largul său: nici o acţiune nesăbuită nu mai este posibilă. Singura 
strategie care le-ar putea aduce salvarea este inactivitatea, combinată cu 
prudența. însă prudenţa îi poate ajuta numai dacă atenienii de acasă vor 
reacționa urgent, fie dînd cît mai repede ordinul de retragere a trupelor din 
Sicilia, fie trimițînd cît mai repede întăriri (VII 8, 11.3). Pe lîngă prudenţă, 
Nicias nu mai rămăsese decît cu speranța. Cunoscînd comportamentul atenie- 
nilor, el se poartă cu maximă precauţie cu concetățenii lui (14.2, 4) şi nu 
îndrăzneşte să le spună că singura metodă sigură de a acţiona este retragerea 
imediată a trupelor din Sicilia. în această situaţie, nu-i mai rămîne decît să 
spere că atenienii vor deduce adevărul din raportul despre situația din Sicilia. 
Dar şi această speranță îi este înşelată. Atenienii trimit întăriri masive, sub 
comanda lui Demostene. Acesta intenționează să evite greşeala lui Nicias, care 
dovedise lipsă de îndrăzneală. Dar îndrăzneala sa se dovedeşte nefolositoare, 
căci forțele inamicului sînt deja prea puternice. Astfel, singura cale de salvare 
rămîne întoarcerea cît mai urgentă la Atena. Nicias se opune acestei variante 
şi de frica atenienilor, dar şi în speranţa că cei din Siracuza ar mai putea totuşi 
să se predea, ştiind că acest război îi obligase să facă nişte cheltuieli imense. 
Cînd lucrurile încep să meargă şi mai prost, Nicias se răzgîndeşte, însă exact 
în momentul în care atenienii se pregătesc de retragere are loc o eclipsă de 
lună, după care „majoritatea atenienilor" - foarte credinciosul Nicias dîndu-şi 
acordul total - ascultă sfatul ghicitorilor şi refuză să se mişte din acel loc pînă 
ce nu vor fi trecut „de trei ori nouă" zile (50.3-4). în consecinţă, situaţia lor se 
înrăutăţeşte şi mai mult. Se întîmplă şi un lucru la care nu se aştepta nimeni: 
navele lor sînt înfrînte de cele ale Siracuzei. Calitățile în care atenienii 
excelaseră pînă atunci, spiritul de inițiativă, îndrăzneala şi ingeniozitatea, îi 

părăsesc şi par să-i însuflețească acum pe inamicii lor. Atenienii devin spartani 
şi duşmanii Atenei se transformă în atenieni. Drept urmare, cei din Siracuza au 
perspectiva unei victorii de o măreție comparabilă cu cea de la Salamina, iar 
atenienii sînt complet descurajaţi. Ei încearcă să plece pe mare, părăsind 
teritoriul Siracuzei, unde din asediatori se transformaseră în asediați, iar 
duşmanii lor sînt hotărîți să le zădămicească fuga. Deoarece moralul soldaților 
era la pămînt, Nicias încearcă să-i încurajeze, ținîndu-le un discurs care, privit 
din perspectiva evenimentelor, nu conține decît o singură idee: salvarea 
fiecăruia dintre ei şi a cetăţii depinde de felul cum vor acţiona, ținînd cont de 
un adevăr care le era cunoscut din experienţa lor militară, acela că norocul ar 
putea fi o dată şi de partea lor. Bătălia navală care are loc ulterior în portul 
Siracuzei este urmărită cu sufletul la gură de soldații de pe țărm care nu 
apucaseră să se îmbarce pe nave. Sentimentele multor atenieni treceau dintr-o 
extremă în cealaltă, urmărind sorții bătăliei de pe mare, în timp ce - din cîte 
puteau observa ei - victoria trecea de la o tabără la cealaltă. Cînd spectatorii 
de pe țărm văd că sorții bătăliei sînt din nou favorabili compatrioților lor, 
devin din nou încrezători şi încep să se roage zeilor, cerîndu-le să nu îi lase să 
piară, şi să le aducă salvarea. Atenienii se roagă numai atunci cînd speranţele 
le sînt întărite de aparenta putere a tovarăşilor lor (71.3, 72.1; vezi şi II 53.4). 
In cele din urmă însă, cei care trec la cîrma bătăliei sînt cei din Siracuza. Cu 
toate acestea înfrîngerea Atenei nu a fost atît de dezastruoasă pe cît credea 
mulțimea de atenieni, în acel moment mai demoralizată ca niciodată. Atenienii 
încă mai aveau posibilitatea să se salveze, retrăgîndu-se pe uscat la lăsarea 
nopții, mai ales că cei din Siracuza erau ocupați cu alte treburi, la ei în cetate 
fiind zi de sărbătoare, în care aduceau sacrificii lui Herakles. însă, printr-un 
şiretlic, politicianul Hermokrates îl păcăleşte pe mult prea încrezătorul Nicias, 
convingîndu-l să amîne retragerea pînă în zorii zilei, atunci cînd era deja prea 
tîrziu. Şiretlicul lui Hermokrates vine să compenseze momentul nepotrivit în 
care cei din Siracuza s-au lăsat cuprinşi de cucernicie. Atenienii îşi încep 
retragerea abia la două zile după încheierea bătăliei pe mare. Ei îşi părăsesc 
camarazii bolnavi sau răniţi, lăsîndu-i într-o stare dintre cele mai jalnice. 
Nimeni nu îşi pleacă urechea la rugămințile celor părăsiţi, chiar dacă toți 
aceştia erau cu ochii în lacrimi. Văzuseră pînă atunci lucruri îngrozitoare şi se 
temeau că vor trece prin altele şi mai îngrozitoare, dar - în pofida tăriei lor -nu- 
şi puteau ține lacrimile la gîndul că rămîneau acolo (75.4). Cînd părăsiseră 
Atena, erau însufleţiți de speranţe măreţe şi înălțau rugi solemne zeilor; acum 
îşi arătau disperarea, blestemîndu-i pe zei (75.7; cf. cu VI 32.1-2). Nicias însă 
nu-şi schimbă deloc atitudinea. El încă mai speră. îşi încurajează armata şi îi 
sfătuieşte să nu se învinovățească prea mult de cele întîimplate. El se prezintă 
astfel ca un model demn de urmat: el, cel despre care se credea că ar fi un 


DESPRE RĂZBOIUL PELOPONESIA C AL LUI TUCIDIDE 217 


favorizat al sorții, se afla acum în acelaşi pericol ca şi cel mai rău dintre ei. în 
plus, mai era şi bolnav, cu toate că îşi petrecuse întreaga viață în spiritul legii 
şi al tradiţiei, purtîndu-se cu dreptate față de zei şi față de ceilalți oameni, fără 
să stîrnească invidia oamenilor sau a zeilor. Nicias priveşte viitorul cu încre- 
dere, fiindcă a dus o viaţă virtuoasă, însă nu poate nega că starea jalnică în 
care se află în prezent şi care nu e pe măsura meritelor sale îl înspăimîntă. Se 
poate oare să nu existe nici o legătură între credință şi noroc? Sau poate că 
această nenorocire nu se datorează decît unora dintre atenieni, fiindcă nu toți 
atenienii sînt la fel de lipsiţi de păcate ca el. Evident că nu toţi atenienii ce se 
aflau acolo puteau privi în urmă cu aceeaşi mulțumire ca Nicias, mai ales că 
mulți dintre cei de față doriseră cu îndirjire organizarea acestei campanii în 
Sicilia, cu care Nicias nu fusese de acord. Nicias încă mai crede că această 
campanie, care îi aminteşte de expediţia lui Xerxes împotriva grecilor, repre- 
zintă un exemplu de hybris provocat de prosperitatea Atenei şi că astfel a stârnit 
invidia vreunui zeu, însă tot el este convins că acum au fost suficient pedepsiți. 
Dacă expediţia lor a fost o nedreptate, ea se datorează unei greşeli omeneşti, 
iar greşelile omeneşti nu sînt pedepsite peste măsură. Acum, spune Nicias, 
sîntem mai vrednici de mila decît de mînia zeilor. El nu uită să adauge că 
armata lor mai este încă destul de puternică pentru a rezista în fața inamicului, 
cu condiţia să existe ordine şi disciplină (77). Cu toate acestea, nici încrederea 
sa în zei, nici corectitudinea şi nici funcţia lui de comandant (vezi 81.3) nu-i 
pot salva pe atenieni şi, cu atît mai puţin, pe el însuşi. Atunci cînd orice şansă 
este pierdută, Nicias se predă comandantului spartan Glyppos, care se arată 
dornic să-l lase să scape. Unul dintre motivele atitudinii lui Glyppos este acela 
că spartanii îi erau obligați lui Nicias pentru bunătatea arătată lor după lupta 
de la Sphacteria şi pentru pacea care îi purta numele. însă, din pricina 
insistențelor celor din Corint şi Siracuza, Glyppos este nevoit să-l predea pe 
comandantul atenian, la fel cum şi compatrioții săi trebuie să cedeze la cererea 
tebanilor, care vroiau să se răzbune pentru măcelul din Plateea. „Dintre toți 
grecii din vremea mea, Nicias merita cel mai puțin să aibă parte de atîta 
nenoroc, deoarece el se dedicase cu totul desăvârşirii sale morale, după tradițiile 
cunoscute din vechime" (86.5). Judecata emisă de Tucidide asupra lui Nicias 
este corectă, aşa cum se întîmplă şi în cazul spartanilor, despre care spune că 
principala lor calitate era că izbuteau să rămînă cumpătați chiar şi atunci cînd 
erau în plină prosperitate. Ambele aprecieri sînt făcute din punctul de vedere 
al celor pe care autorul îi pune să le pronunţe. Ele sînt corecte, fiind în acelaşi 
timp incomplete. Aprecierea emisă asupra spartanilor nu ne indică şi motivul 
cumpătării spartane şi deci nici adevărata ei natură. Judecata asupra lui Nicias 
nu evidențiază adevăratul caracter al relaţiei dintre destinul oamenilor şi morali- 
tatea lor. Ca şi spartanii, Nicias credea că soarta oamenilor sau a cetăților este 

hotărîtă funcţie de corectitudinea şi religiozitatea lor” (cf. VII 18.2), deci conform 
unui cod moral stabilit după tradițiile din vechime. însă această concordanță între 
destin şi moralitate este fundamentată numai pe o credință nefondată şi sterilă”. 
Părerea atenienilor despre cei din Melos se dovedeşte adevărată. în ultimă instanţă, 
Nicias, împreună cu ceilalți atenieni ajunşi în Sicilia, îşi pierd viaţa din acelaşi motiv 
ca şi cetăţenii Melosului. Aşadar, aceasta este conexiunea dintre dialogul din Melos şi 
dezastrul din Sicilia, singurul dialog şi singurul eveniment relatat într-un mod unic în 
Războiul peloponesiac al lui Tucidide: într-adevăr, nu zeii, ci respectul oamenilor față 
de zei, fără de care nici o cetate nu putea fi liberă, a provocat cumplita răzbunare 
abătută asupra atenienilor. Aşa cum atenienii veniţi în Melos să 


70. Cf. VII 18.2. Vezi şi paralela ateniană în V 32.1 (aproape de mijlocul relatării lui 
Tucidide despre anul cel mai important al războiului pe care îl povesteşte). Reflecția 
atenianului asupra conexiunii existente între incorectitudine sau nedreptate şi 
nenorocire aparţine perioadei de ascensiune a lui Nicias. Deosebirea dintre poporul 
atenian şi ambasadorii trimişi de atenieni în Melos este ilustrată şi de negocierile 
dintre atenieni şi beoţieni, după ce atenienii au fost înfrînți la Delium. Atenienii 
ocupaseră şi fortificaseră un templu al zeului Apollo. înainte de începerea bătăliei, 
comandantul beoţienilor se adresează trupelor sale şi le atrage atenţia asupra sacri- 
legiului comis de atenieni, trăgînd în final concluzia că zeii îi vor ajuta pe cei din 
Beoţia (IV 92.7). Atenienii pierd într-adevăr lupta. Beoţienii nu le permit celor din 
Atena să-şi strîngă morții de pe cîmpul de luptă, pe motiv că au pîngărit templul de 
la Delium. Atenienii încearcă să dovedească ipocrizia unui astfel de argument (97-99), 
iar prezentarea făcută de Tucidide acestei controverse ocupă un spațiu mult mai 
extins decît relatarea bătăliei propriu-zise. Comentînd fragmentul, Gomme remarcă: 
„în mod ciudat, Tucidide este interesat de această problemă complicată" şi mai 
adaugă că „insistența (istoricului) asupra acestei confruntări de argumente se datora 
convingerii sale că refuzul beoţienilor de a-i lăsa pe atenieni să-şi culeagă mortii era 
un alt rezultat malefic al războiului - o renunțare la una din practicile recunoscute 
ale grecilor, una cu totul umană”. Această practică „umană" se baza pe un anumit 
gen de cucermicie şi"pe o anumită înţelegere a divinului, în consecință statutul ei 
nu se deosebea în mod fundamental de cel al interdicției de a profana templele. Din 
perspectiva ambasadorilor atenieni trimişi în Melos - sau din cea a lui Socrate - 
soarta cadavrelor ar fi fost o problemă care i-ar fi lăsat cu totul indiferenți. „Ciu- 
datul interes" pe care îl arată Tucidide față de cazuistica problemelor sacre este o 
consecinţă a interesului său faţă de problema fundamentală a Dreptului şi Constrîn- 
gerii, la care atenienii se referă în mod explicit în răspunsul pe care îl dau beoţienilor 
(98.5-6). Aici observăm din nou că Tucidide este mult mai lipsit de prejudecăți şi 
ia mai puţine lucruri drept de la sine înţelese decît „istoricul savant". 

71. în consecință, moralitatea lui Nicias nu este una pură. Ea îi este inculcată de lege, 
spre deosebire de cea a lui Brasidas (IV 81.2), cea a tiranilor atenieni (VI 54.5) şi 
cea a lui Antiphon (VIII 68.1). 

negocieze s-au înşelat atunci cînd au presupus că liderii melienilor, spre deosebire de 
oamenii de rînd, vor accepta fără nici o ezitare concepția lor despre zei (V 103.2-104) 
şi de aici cea despre dreptate, alți atenieni la rîndul lor au făcut greşeala să creadă că 
demos-u\ Atenei nu va avea niciodată nevoie de un conducător asemenănător celor 
din Melos. Din aceleaşi motive pentru care n-ar fi rostit niciodată vorbele pe care le- 
au rostit ambasadorii atenieni în Melos, Pericle n-ar fi întreprins vreodată o expediție 
de genul celei din Sicilia, oricum nu în circumstanţele în care a fost ea întreprinsă. 
Alcibiade, care ar fi fost capabil să spună ceea ce au spus ambasadorii respectivi, ar fi 
fost în stare şi să ducă la capăt cu succes campania din Sicilia. însă pretinsa sau 
dovedita profanare atribuită acestuia a determinat demos-ul atenian să încredințeze 
comanda expediției unui bărbat cu concepţii meliene, unui ins în care puteau avea 
deplină încredere, deoarece credința şi respectul acestuia față de zei erau mai mari 
decît ale oricărui alt cetățean. 


8. Stilul spartan şi stilul atenian 


Cel puţin un lucru ne este clar: cercetînd care dintre cele două cetăţi a încălcat tratatul 
de pace sau şi-a obligat adversara să îl încalce, nu numai că nu epuizăm tema relației 
„Sparta - Atena", ci abia dacă atingem acest subiect, deoarece, prin natura ei, orice 
cetate este nevoită să-şi extindă teritoriul, singurul motiv care ar putea s-o împiedice 
să treacă la acţiune fiind numai vreo slăbiciune de un fel sau altul. în orice caz, acest 
motiv justifică imperialismul Persiei sau pe cel al Spartei. în mod indirect el justifică 
şi tirania, precum şi dominaţia celui bogat asupra celui sărac sau invers. Cu alte 
cuvinte, acest motiv nu recunoaşte valabilitatea adevărului pe care încearcă să-l 
impună elogiul „spartan" adus cumpătării şi legii divine. Mai mult, înţelesul 
cuvîntului „constrîngere" nu este destul de clar, căci - de exemplu - cei din Melos n- 
au fost constrînşi să se supună atenienilor. Dar s-ar putea spune că, dacă alternativa 
supunerii este pieirea, oamenii înţelepţi vor considera supunerea obligatorie sau 
necesară. în vremea luptei de la Salamina atenienii nu erau nevoiţi să se supună 
perşilor, deoarece deţineau o forță navală considerabilă, aveau cel mai inteligent 
conducător, pe Temistocle, şi erau animați de un entuziasm şi o îndrăzneală 
inegalabile (174.1-2). Să rezulte oare că, în condiţiile date, ei erau constrînşi să 
pornească la luptă? Bineînţeles că, o dată ce luptaseră şi învinseseră, erau nevoiţi să 
se lanseze în politica lor imperialistă, deoarece doreau să prevină repetarea unei astfel 
de situaţii extrem de periculoase, cum fusese cea din care se salvaseră prin propriile 
lor puteri. Sîntem nevoiţi să acceptăm cel puţin ideea că există mai multe feluri de 
constrîngere. 

Declaraţiile atenienilor trimişi să discute cu conducătorii din Melos sînt atît 
de şocante pentru că ele justifică existența imperiului Atenei (prin urmare şi 
acțiunea lor împotriva Melosului) numai prin necesitatea naturală. în virtutea 
acesteia, cel puternic - adică oricine este puternic - îşi exercită dominația 
asupra celui slab şi astfel tratează orice problemă referitoare la dreptate cu un 
dispreț suveran - aşa cum este cazul dreptului superior al imperialismului 
atenian prin comparaţie cu imperialismul oricărei alte puteri barbare. Numai 
spre sfîrşitul dialogului amintit atenienii menționează în trecere, ca şi cum ar 
fi vorba de o problemă prea evidentă pentru a pune accent asupra ei, că 
pretențiile Atenei față de cei din Melos se păstrează în nişte limite rezonabile. 
Cu toate acestea, nici ambasadorii Atenei nu pot să nu arate că în general 
atenienii au un caracter diferit de cel al spartanilor. Ei spun că, în relațiile lor 
cu străinii, spartanii consideră ceea ce este plăcut ca, fiind moral şi ceea ce este 
util ca fiind corect şi fac acest lucru mult mai fățiş decît alte neamuri de care 
ştiu ei. De vreme ce utilitatea, ca să nu mai vorbim de plăcere, cere siguranță, 
iar numai ceea ce este moral şi drept îl face pe om să caute pericolele, în 
general spartanii au tendința de a evita cît mai mult deciziile riscante (V 105.4, 
107). Cu alte cuvinte, în relațiile pe care le au cu cei din afara Atenei, atenienii 
nu identifică plăcutul cu moralul şi utilul cu legalul. Ei sînt preocupați într-o 
oarecare măsură de ceea ce este nobil şi frumos în fiecare situaţie. îndrăzneala 
care le-a creat renumele nu este una bestială, sălbatică sau nebunească, ci este 
inspirată de sentimente generoase. Această sugestie este mai şocantă decît 
toate celelalte afirmaţii sau sugestii ale ateriienilor veniți în Melos, fiind 
contrazisă atît de flagrant de măcelul pe care ei l-au dezlănţuit ulterior pe 
insulă. Totuşi, trebuie să admitem că o acţiune atît de respingătoare nu decurge 
în mod inevitabil din principiile afirmate de ambasadorii Atenei şi că, din cîte 
ştim noi, ambasadorii nu erau responsabili pentru măcelul amintit. Ceea ce 
afirmă în Melos ambasadorii Atenei despre caracterul spartanilor şi astfel, în 
mod indirect, despre cel al atenienilor ne obligă să afirmăm că atrocitatea 
comisă puţin după aceea este atît de şocantă tocmai pentru că a fost comisă de 
atenieni şi nu de spartani. Ar trebui să ne aşteptăm la mai mult de la atenieni 
decît de la spartani, pentru că bărbaţii atenienii le sînt superiori spartanilor. 
Chiar ambasadorii de care aminteam sînt o dovadă a acestei superiorități, şi 
încă din mai multe motive. Atenienii din Sparta sînt şi ei martori mai puțin 
îndoielnici ai aceleiaşi superiorități. Ei chiar sînt constrînşi să justifice existența 
imperiului creat de Atena. Trebuie să arate „ce fel de cetate" este Atena şi să 
dovedească dreptul acesteia de a stăpîni un imperiu. Aşadar, ei susțin că Atena 
a fost constrînsă să-şi creeze un imperiu, iar acum este nevoită să-l menţină, 
însă ceea ce a constrîns-o şi o constrînge în continuare să acţioneze astfel nu 
este pur şi simplu frica sau cîştigul de care se bucură, ci şi ceva nobil: 

onoarea. în consecință, Atena îşi exercită dominația imperială cu mai multă 
dreptate şi reținere şi cu mai puţină lăcomie decît 1-ar permite să o facă puterea 
pe care o deţine sau decît ar face alţii în locul ei. Toate cele spuse de atenienii 
din Sparta pentru a evita izbucnirea războiului sînt completate într-o manieră 
excepţională de către Pericle, care încearcă să demonstreze prin Discursul 
Funerar că Atena merită sacrificiul suprem mai mult decît orice altă cetate. 
Atena este atît de diferită de toate celelalte cetăţi încît merită să dețină propriul 
ei imperiu, iar cetățile care îi seamănă nu fac altceva decît să o imite. Calitățile 
care o fac deosebită sînt exact acelea de care spartanii sînt mai ocoliți decît 
alţii: generozitatea lipsită de meschinărie sau de calcule, libertatea, veselia 
generoasă, dezinvoltura şi curajul în război, curaj care nu îşi are originea în 
constrîngere, în ordine sau într-o disciplină de fier, ci tot în generozitate, într- 
un cuvînt, ei cultivau o iubire echilibrată față de tot ceea ce este nobil şi 
frumos. Cu alte cuvinte, justificarea esențială a imperiului atenian este mai 
puţin constrînerea, cîştigul sau frica cît gloria eternă, un ţel pe care atenienii 
nu sînt obligaţi să îl atingă şi de care nu sînt obsedaţi, ci căruia i s-au dedicat 
cu totul şi de bună voie”. 

Dar să trecem de la discursuri la evenimente sau fapte, care sînt mult mai 
demne de încredere. Primul fapt remarcabil pe care ni-l prezintă Tucidide - 
bineînţeles, în ordine cronologică - şi care este extrem de relevant pentru 
problema pe care o avem în vedere în aceste pagini este diferența dintre regele 
spartan Pausanias şi atenianul Temistocle. Ei erau cei mai vestiți oameni pe 
care îi avea Grecia la acea vreme, ambii se aflau în prima linie în lupta 
împotriva perşilor şi au avut amîndoi un sfîrşit ruşinos, după ce i-au trădat pe 
greci în favoarea Persiei. însă Tucidide nu judecă în nici un fel actele lor de 
trădare. Datorită inteligenţei, adaptabilității şi şireteniei sale excepționale, 
Temistocle a devenit întemeietorul imperiului atenian, pe cînd Pausanias, fără 
să vrea acest lucru şi împotriva intereselor Spartei, i-a făcut pe toți ceilalți 
greci, în dorința lor de a fi feriți de amenințarea persană, să treacă de partea 
Atenei. Cauza principală a constituit-o violenţa sa prostească, comportamentul 
tiranic şi nedrept. Pausanias i-a scris regelui Persiei deoarece vroia ca acesta 
să îl ajute să devină stăpînitor al Greciei. Temistocle fusese ostracizat de 
atenieni şi i-a scris regelui persan numai atunci cînd a fost nevoit să o facă, din 
cauza persecuțiilor îndurate din partea Spartei şi Atenei. Cînd autoritățile din 
Sparta au aflat de comportamentul nespartan al lui Pausanias, l-au chemat 
acasă, iar acesta s-a întors, fiindcă fără Sparta, fără poziţia sa ereditară în 
cetate, nu ar mai fi însemnat nimic. Spartanii aveau motive foarte serioase să 


72. în ultima propoziție am încercat să evidențiez răspunsul implicit dat de Pericle la 
ceea ce spun corintenii în I 70.8-9. 

îl bănuiască de înaltă trădare, motive susținute de dovezi. însă, în concordanță 
cu onestitatea esențială care caracteriza de obicei relaţiile dintre ei, cetăţenii 
Spartei nu au început procedurile de punere sub acuzare numai atunci cînd au 
obţinut o dovadă care nu putea fi pusă în nici un caz la îndoială. în cazul 
Atenei, cetățenilor de frunte nu li s-a acordat atîta considerație. Datorită 
regimului politic, Sparta era mai puțin amenințată de indivizii de excepție sau 
de potenţialii tirani decît era sau credea că este Atena. Temistocle ar fi putut 
reprezenta un pericol pentru Atena, însă Pausanias n-a reprezentat niciodată 
un pericol pentru Sparta. De aceea însă nici Temistocle nu era nevoit să se 
întoarcă în Atena. El era o persoană în afara cetății, fiindcă îşi datora cea mai 
mare parte a puterii caracterului său, care nu era acelaşi lucru nici cunomos-ul, 
nici cu vreun alt gen de cunoştinţe împărtăşite şi de alţii. Caracterul său de 
excepţie („geniul" său) îl putea impune oriunde, fie în Grecia, fie în Persia. 
Pe de altă parte, Pausanias, care nu excela în nici o privință - nici Tucidide nu 
are nimic de spus despre caracterul lui -, îşi datora întreaga putere legii 
spartane şi orice altă virtute pe care ar fi avut-o era născută din disciplina 
strictă a Spartei, care se dovedea cu totul ineficientă atunci cînd el se afla 
departe de Sparta. Sparta ar fi avut capacitatea să devină o cetate mai bună 
decît Atena, însă Atena a depăşit-o cu uşurinţă datorită darurilor ei naturale, 
adică datorită cetăţenilor ei”. 

Tucidide ne prezintă o pleiadă de atenieni remarcabili fie prin inteligență 
sau pură ingeniozitate şi eficienţă, fie prin noblețea caracterului sau prin 
hybris şi numai un singur spartan de excepție: Brasidas. Indivizii excepționali 
reprezentau un pericol mult mai redus pentru Sparta decît pentru Atena, 
deoarece Sparta avea extrem de puţini inşi din această categorie. Spartanii erau 
mai curînd membrii unui grup decât persoane individualizate. Spre deosebire 
de Atena, în Sparta nu se nasc lei”. Cît de meschin şi de jalnic ne apare 
trădătorul spartan Pausanias în comparaţie cu trădătorii atenieni, precum 
Temistocle şi Alcibiade! Nu mai este nevoie să spunem că un spartan nici n-ar 
fi îndrăznit să-şi imagineze că s-ar putea compara cu Pericle, care pare să nu 
aibă rival nici măcar printre atenienii din epoca sa. Tucidide scoate în evidență 
această idee prezentînd discursurile lui Pericle ca singurele discursuri ţinute 
în Atena de un atenian şi mai ales nu le pune în legătură cu nici un alt discurs 
(cf. 1 139.4). în ceea ce îl priveşte pe Brasidas, excepţia, el nu face altceva 
decît să confirme regula. Brasidas este atenianul printre spartani, atenianul 
spartan, singurul personaj a lui Tucidide care face o dedicație Atenei şi care, 
din cîte se pare, se sacrifică pentru ea (IV 116.2, V 10.2; vezi şi H 13.5). 


73. 190.3-91, 93.3-4, 95-96.1, 128-138. Vezi şi Platon - Legile 642c6-dl. 
74. Platon - Legile 666el-7, Aristofan - Broaştele 1431-1432. 

El îi întrece pe ceilalți spartani nu numai prin inteligenţa sa, prin spiritul de 
inițiativă, prin talentul oratoric şi spiritul de dreptate, ci şi prin blîndețea ce îl 
caracterizează (IV 81, 108.2-3, 114.3-5). Este singurul personaj pe care autorul 
îl laudă pentru această blîndețe. Elogiul adus de istoric trebuie înțeles la 
adevărata lui valoare. Inşi precum Nicias sau Demostene nu erau nici ei mai 
puţin îngăduitori decît Brasidas. Blîndeţea lui Brasidas merită elogiul adus nu 
numai în contrast cu violența adversarului său atenian, Cleon, ci în primul 
rînd din pricină că, spre deosebire de atenieni, o astfel de trăsătură de caracter 
era foarte greu de găsit la spartani. Cleon reprezintă contrariul lui Brasidas, 
deoarece'el este - într-un fel - un spartan între atenieni, aşa cum Brasidas pare 
a fi un atenian printre spartani. După cum am remarcat mai înainte, şi Nicias 
este un fel de spartan printre atenieni, dar în cu totul alt sens. Tucidide îl 
respectă pe Nicias sau cel puţin îl tratează cu prietenie. Pe Cleon însă istoricul 
îl detestă. Cleon trădează spiritul Atenei. Varianta sa de imperialism nu este 
înnobilată de nici o urmă de idee a gloriei eterne. în viziunea sa, imperia- 
lismul este ireconciliabil cu orice gînd de înțelegere generoasă sau cu orice 
plăcere produsă de discursuri. Imperialismul lui Cleon este ghidat numai de 
consideraţii legate de utilitate sau cîştig. Cleon face apel la justiție, dar numai 
la justiția punitivă, pe care Atena ar trebui să o aplice aliaţilor necredincioşi, 
un gen de justiție care - în opinia sa - coincidea cu scopurile Atenei. Nu are 
altceva decît dispreţ pentru plăcerea adusă de glorie, pentru bunătatea 
sufletească şi pentru plăcerea discursurilor, pe care Pericle o elogiase atunci 
cînd vorbise de „iubirea pentru frumos şi iubirea de înţelepciune", calități care 
distingeau Atena de Sparta. Datorită încrederii mari de care se bucura în fața 
demos-ului, Cleon îşi poate permite să pună la îndoială democraţia în fața 
adunării cetățenilor din Atena, lucru pe care Alcibiade îl poate face numai 
într-o adunare a spartanilor. Vorbind asemenea unui spartan, Cleon condamnă 
generoasa pornire a atenienilor de a le cruța vieţile celor din Mytilene, făcînd 
apel la cumpătare, o calitate care se dovedeşte a fi supusă în mod evident 
înțelepciunii legii, adică legilor nemodificabile ale bunătății îndoielnice. Am 
putea spune că unicul său discurs este centrat pe ideea că încercarea de a cruța 
vieţile celor din Mytilene este de o absurditate atît de vădită, încît singurul 
imbold care i-a animat pe cei care au sugerat-o nu putea fi decît nevoia de a-şi 
scoate în evidență inteligenţa, apărînd o absurditate atît de evidentă, iar singurul 
motiv care îi poate îndemna pe alții să voteze în favoarea acestei propuneri nu 
poate fi decît nevoia de a-şi exprima admiraţia faţă de inteligenţa acelor ingi”. 
Cleon va plăti însă scump pentru disprețul său față de discursuri. înainte de 
bătălia de la Amphipolis, el, cel care îi acuzase pe atenieni că erau îndrăgostiți 


75. III 37-38, 40.2, 40.4. Vezi I 71.3 şi 84.3. 

de discursuri şi de sofişti, că le plăcea să „caşte gura" la aceştia, porneşte să 
„caşte gura" la locul bătăliei şi la împrejurimi, în timp ce Brasidas ține un 
discure soldaţilor săi şi după aceea cîştigă bătălia (V 7.3-4, 10.2-5; III 38.4, 
38.7). însă, oricît de irațional pare să se fi comportat Cleon în această situație 
(precum şi în altele asemănătoare), el este întruchiparea judecății sănătoase în 
comparaţie cu Alcidas, insul în care spartanii au avut mai multă încredere decît 
în Brasidas. Urmînd modelul de comportament spartan, el îi ucide pe aliaţii 
Atenei pe care îi luase prizonieri şi nu opreşte măcelul decît după ce cîțiva 
aliați ai Spartei îi atrag atenția asupra faptului că, omorînd nişte oameni care 
nu ridicaseră niciodată armele împotriva celor din Pelopones, care luptau 
pentru independență şi care erau aliații Atenei numai din constrîngere, nu ajută 
în nici un fel la eliberarea grecilor de sub dominaţia Atenei. Este avertizat că, 
dacă nu va renunţa la astfel de acte de violenţă, îi va face pe mulți dintre cei 
care acum erau prieteni ai spartanilor să devină duşmanii lor (III 32; vezi şi II 
67.4). Alcidas nu era crud şi nu ucidea pentru că i-ar fi făcut plăcere să o 
facă, ci pentru că spartanii ucideau întotdeauna în astfel de circumstanţe. Aşa 
se obişnuiseră şi aşa li se părea normal să fie. Alcidas se arată mirat atunci 
cînd simpatizanții Spartei îi sugerează această idee banală, însă este destul de 
inteligent să pătrundă adevărul ei. Ceea ce trebuie să ne uimească este faptul 
că un astfel de raționament banal nu i-a trecut niciodată prin minte, nici lui şi 
nici altui spartan, cu excepția lui Brasidas, care însă la acea vreme era încă 
lipsit de orice putere de decizieS. Alcidas îi este la fel de inferior lui Cleon 
cum le este şi Cleon lui Demostene şi Nicias. Tucidide nu îl judecă pe Alcidas 
pentru cruzimea sa, însă îl judecă pe Cleon pentru violența manifestată, 
deoarece ştie la ce trebuie să se aştepte de la spartani, pe de o parte, şi de la 
atenieni, pe de altă parte. 

Aceste observaţii sînt sprijinite serios de contrastul existent între atitudinea 
spartanilor față de învinşii lor din Plateea şi atitudinea atenienilor faţă de 
învinşii lor din Mytilene (III 52-68). Ambele acţiuni sînt de fapt acte justițiare. 
Acuzaţia adusă de spartani celor din Plateea este că au fost credincioşi Atenei, 
deci că au adoptat o linie de conduită care poate fi pusă sub acuzație numai 


76. IM 79.3 (cf. 69.1 cu 76, sfîrşitul de la III 93 cu sfirşitul de la 92.5 [Alcidas este 
în centrul atenţiei]). Vezi şi II 86.6 (comandanții spartanilor îşi adună soldații 
şi apoi, văzînd care era moralul acestora, se hotărăsc să le vorbească), 88.3 
(Phormion observă în ce dispoziție sufletească sînt soldaţii şi apoi îi adună pentru 
a le vorbi). Vezi şi referinţa la „cele văzute" din discursul lui Phormion (89.1, 
89.8), precum şi tăcerea pe care o păstrează spartanii asupra acestei probleme în 
discursul lor. Tema „celor văzute” nu este plasată în relatarea bătăliei, care urmează 
după discursuri. 

pornind de la ipoteza că Sparta luptă pentru o cauză care poate fi identificată 
cu cauza dreptăţii. Dar înşişi spartanii vor pune la îndoială această cauză nu 
mult timp după aceea. în schimb, cei din Mytilene sînt judecați pentru vina - 
recunoscută - de a fi încălcat tratatul pe care îl încheiaseră cu Atena. Cei din 
Plateea sînt condamnaţi şi executaţi fără ca vreo altă voce în afara celor ale 
acuzaților să se ridice în apărarea lor la tribunalul spartanilor. într-o primă 
fază, cei din Mytilene sînt şi ei condamnaţi, însă mai tîrziu, cînd atenienii încep 
să regrete decizia lor crudă, li se acordă dreptul de a fi apăraţi de un atenian. 
Acesta pledează cu atîta convingere de parcă Atena ar fi fost cetatea acuzată, 
astfel încît în cele din urmă acuzaţii reuşesc să scape ca prin urechile acului. 
Problema dezbătută de către tribunalul spartan a fost exclusiv cea a corectitu- 
dinii sau a incorectitudinii celor din Plateca, adică a vinovăţiei sau nevinovăţiei 
lor. Atât cei din Plateea, cât şi acuzatorii lor, tebanii, s-au apărat de acuzaţia de 
incorectitudine, aruncînd vina asupra celorlalți (III 60, 61.1, 63 la început). 
Problema care s-a dezbătut în faţa adunării cetățenilor din Atena nu a fost cea 
a vinovăţiei sau nevinovăţiei celor din Mytilene, ci s-a discutat în primul rînd 
dacă le-ar fi fost de folos atenienilor să-i ucidă pe toţi acuzații de-a valma. 
Spre deosebire de spartani, atenienii pornesc de la ipoteza că omorul trebuie 
să servească unui scop, altul decît simpla satisfacere a dorinței de răzbunare. 
Aici apare o asemănare evidentă între poziţia adoptată de cei din Teba, care 
vroiau uciderea celor din Plateea, şi cea adoptată de Cleon, care vroia omortrea 
celor din Mytilene, căci nici tebanilor, nici lui Cleon nu le plăceau „discursurile 
rafinate" (III 67.6-7 şi 37-38). Cu toate acestea, oponentul atenian al lui Cleon, 
Diodotos, are în comun cu Cleon ceva extrem de important, o trăsătură care îi 
deosebeşte pe atenieni atît de spartani, cît şi de aliaţii lor: amîndoi pretind să 
se țină seama în primul rînd nu doar de dovedirea vinovăţiei, ci şi de alegerea 
pedepsei, care trebuie făcută cu înțelepciune. Nu mai este nevoie să spunem că 
spartanii nu i-au executat pe cei din Plateea dintr-o supunere oarbă față de 
legea divină sau din respect pentru comandamentele dreptăţii, ci fiindcă erau 
direct interesați. Ei i-au lăsat pe tebani să-şi descarce ura asupra celor din 
Plateea pentru că aveau nevoie de ajutorul Tebei în război (III 68.4) sau, aşa 
cum au afirmat cei din Plateea şi cum o vor repeta şi ambasadorii Atenei în 
Melos, spartanii văd dreptatea ca pe un avantaj imediat (III 56.3, V 105.4). 
Oricît de cutremurător va fi comportamentul ulterior al atenienilor față de 
melieni, ei nu s-au arătat însă atît de ipocriţi cum au fost spartanii cu cei din 
Plateea. Am putea fi tentaţi să spunem că spartanii erau nişte inşi socotiți şi 
meschini chiar şi atunci cînd acționau corect, în timp ce atenienii se dovedesc 
de o generoasă francheţe chiar şi atunci cînd comit cele mai mari păcate, de 
vreme ce ei nici măcar nu încearcă să-şi prezinte păcatele drept acte justițiare. 
Cînd se aliază cu cei din Messina, atenienii nu pretind că s-au ridicat la luptă 

pentru a elibera Messina de sub tirania Spartei, deşi ar fi putut să o facă. 
în realitate, inamicii atenienilor, care susțin că au pornit un război de eliberare 
împotriva tiraniei Atenei din acelaşi imbold care îi determină să nu accepte 
tirani nici între zidurile cetăților, repun în drepturi un tiran pe care atenienii îl 
alungaseră (1130.1, 33.1-2; cf. 1122.3). Dar cum apreciază Tucidide pretenția 
Spartei de a fi pornit un război de eliberare de sub dominaţia Atenei ? Pornind 
de la această pretenţie a spartanilor, istoricul ne explică cum vede el lucrurile. 
O face în două rînduri, imediat după ce ne prezintă atacul tebanilor asupra 
Plateei, petrecut pe timp de pace, iar apoi cu puţin înainte de relatarea primei 
invazii spartane în Atica. Aşadar, cele două explicaţii sînt plasate între relatările 
despre modul în care „peloponesienii" au încălcat fățiş tratatele de pace şi 
alianțele încheiate anterior (II 8.4-5)”. Brasidas este singurul spartan care, 
prin comportamentul său, aduce o oarecare validitate pretențiilor Spartei. 
Comparată cu pretenția spartanilor, care era o încercare de a aduce războiul 
peloponesiac la acelaşi nivel cu războiul cu perşii, concepția ateniană (a lui 
Pericle) asupra războiului este întruchiparea seriozităţii. Pentru Atena războiul 
nu serveşte altui scop decît menținerii imperiului. Această concepție face apel 
mai degrabă la inteligență decît la dorință, la spaimă sau la alte manifestări 
emoționale. Descriind războiul peloponesiac drept „cel mai mare război" al 
tuturor timpurilor, Tucidide motivează această catalogare prin dimensiunea 
uriaşă a suferințelor provocate de el, dar o astfel de prezentare se potriveşte 
mai mult cu concepția lui Pericle decît cu cea a spartanilor: măreția războiului 
poate fi descoperită mai degrabă în discursuri decât în fapte. Dacă am spune că 
interesul spartanilor față de dreptate şi credință era pură ipocrizie, ar însemna 
să susţinem o exagerare grosolană. Spartanii se temeau cu adevărat de zei. 
Această frică i-a făcut uneori să cruţe vieţile duşmanilor lor neajutorați sau să 
se poarte cu îngăduință. Aşa s-a întîmplat cu iloții din Ithome (1 103.2-3), care 
se pare că au fost protejaţi de un oracol. Spre deosebire de aceşti iloți, 
locuitorii Plateei nu beneficiau de protecția nici unui oracol, ci în cel mai bun 
caz de legămintele străvechi. Atenienii însă n-au avut nevoie de oracole sau de 
legăminte pentru a le salva viaţa celor din Mytilenş,, fiindcă îngăduinţa sau 
generozitatea lor provenea din felul lor de a fi şi din sufletele lor. 


77. Tucidide procedează în mod identic şi în cazul primelor două pasaje în care 
vorbeşte despre poziția unică pe care o deţinea Pericle în Atena (1 127.3 şi 139.4). 
în primul pasaj nu îl laudă pe Pericle, dar o va face în al doilea; între cele două 
pasaje ne prezintă istoria lui Cylon şi pe cea a lui Pausanias şi Temistocle. Povestea 
plasată în centru constituie justificarea remarcabilelor calităţi ale lui Pericle. De 
fapt centrul iradiază şi asupra a ceea ce îl precede şi asupra a ceea ce urmează. în 
exemplul din text pe care l-am discutat, partea centrală este iluminată de ceea ce 
precede şi de ceea ce îi urmează. 

S-ar putea ca vreun exeget să intervină în favoarea Spartei, evidențiind 
unele atrocități comise de atenieni, cum a fost cazul complicităţii lor la uciderea 
mişelească a aristocraților din Corcyra (IV 46-48), adversari cunoscuţi ai 
Atenei. însă acel ipotetic apărător al spartanilor n-ar putea susține că această 
faptă îngrozitoare se poate compara cu uciderea mişelească de către spartani a 
celor mai de seamă oameni din rîndul Hoţilor, ingi care se remarcaseră luptînd 
în război pentru Sparta (IV 80.2-5). Cu toate acestea, există o faptă înfiorătoare 
a atenienilor care cu certitudine nu are nici un echivalent spartan: furia 
sălbatică dezlănțuită între atenieni după mutilarea statuilor lui Hermes şi 
profanarea templelor misterice (VI 53.1-2, 60). în orice caz, de data aceasta, 
teama de mînia zeilor, care îi împiedica pe spartani să comită acte de vandalism, 
i-a făcut pe atenieni să ajungă la astfel de acte. Vom fi iarăşi tentaţi să susţinem 
că Sparta era o cetate mai bună decît Atena, mai ales dacă judecăm acest 
comportament după modul în care erau tratați în general oamenii de frunte ai 
cetăţii. Ajunşi aici, nu mai avem de făcut decît un pas pînă la a spune că, în 
ciuda antagonismului care caracteriza stilurile de comportament ale celor două 
cetăți (sau poate chiar datorită lui), Sparta şi Atena erau două adversare ce îşi 
meritau renumele, nu numai pentru că erau cele mai puternice cetăţi ale 
Greciei, dar şi fiindcă, fiecare în felul ei, avea o nobleţe remarcabilă. O con- 
firmare a acestei idei poate fi descoperită în următoarea istorisire. Contrar 
opiniei grecilor despre bărbăţia spartană, conform căreia un spartan ar prefera 
mai degrabă să moară decît să fie nevoit să se predea, în bătălia de pe insula 
Sphacteria supraviețuitorii spartani s-au predat atenienilor şi aliaţilor lor. 
învingătorilor le era greu să creadă că spartanii luaţi prizonieri erau acelaşi fel 
de oameni ca şi spartanii care căzuseră în luptă. înciudat, unul dintre aliații 
atenienilor 1-a întrebat pe unul dintre cei prinşi dacă cei omorîți erau oameni 
de cea mai bună calitate. Spartanul i-a răspuns că, dacă bărbaţii adevăraţi ar 
putea fi deosebiți de oamenii de rînd numai cu ajutorul unui fus, adică o 
unealtă femeiască (deşi sensul dat cuvîntului era acela de „săgeată"), acel 
„fus" ar prețui nespus de mult, vrînd să arate astfel că numai soarta a hotărît 
cine să fie omorît şi cine să scape cu viață (IV 40). Este reconfortant să 
remarci că o astfel de întrebare răutăcioasă, care a provocat răspunsul laconic 
de mai sus, nu a fost pusă de un atenian. 

Este momentul să facem două observaţii cu caracter general. Aşa cum s-a 
spus adesea, Tucidide este interesat de „cauze", atît de cele care au declanşat 
războiul peloponesiac, cît şi de toate incidentele din timpul acestui război. 
Afirmația se dovedeşte corectă în măsura în care prin ea se înțelege că pentru 
istoricul grec cele mai importante cauze ale războiului au fost pe de o parte 
caracterul Spartei şi pe de altă parte cel al Atenei şi că el consideră acest gen 
de cauze mai puțin pe un rezultat al diverselor condiţii din epocă (climatice, 

economice etc.) şi mai mult o particularizare a celor mai cuprinzătoare „cauze" 
existente, care sînt, după el, schimbarea şi stabilitatea. Cauzele, în sensul dat 
de Tucidide, nu sînt pur şi simplu „concrete" şi „eficiente". Pentru Tucidide, 
evoluţia războiului reprezintă mai degrabă autodemascarea Spartei şi a Atenei 
decît rezultatul vreunei strategii. în al doilea rînd, pentru a înțelege superio- 
ritatea stilului atenian faţă de cel spartan, nu ne putem baza pe Discursul 
Funerar, în care Tucidide îşi exprimă concepția prin intermediul lui Pericle, 
adică şi-o adaptează la modul de gîndire al acestuia. După părerea lui Pericle, 
în acel moment Atena nu avea nevoie de un nou Homer sau de vreun alt poet 
care să-i delecteze pe atenieni cu versurile sale, şi nu pentru că ar fi disprețuit 
lauda sau înălțarea unor elogii versificate la adresa Atenei, aşa cum face 
Tucidide. Problema este că, în ceea ce priveşte hiperbolizarea şi înfrumu- 
sețarea, el însuşi se consideră mai presus decît Homer sau decît oricare alt 
poet. Tucidide însuşi exagerează uneori, mai ales atunci cînd spune că războiul 
peloponesiac a afectat, „ca să spunem aşa, cea mai mare parte a omenirii", 
însă cît de departe este el de Pericle, care afirmă că în Atena sînt importate 
„toate felurile de lucruri, din toate țările" sau că atenienii şi-au deschis cale pe 
„toate mările şi pămînturile", lăsînd „în orice loc" urme nepieritoare, care să 
amintească de lucrurile bune şi de cele rele”. Discursul lui Pericle este 
pronunţat în public şi pentru public, fiind unul politic, pe cînd discursul lui 
Tucidide este „politic" numai în sensul dat de Hobbes. Discursul Funerar este 
cel mai măreț document despre armonia ce exista între Pericle şi cetatea Atenei 
şi mai ales între el şi demos, care avea încredere nețărmurită în liderul său. 
Demos-ul era conştient de inteligența superioară a lui Pericle care se făcea 
mereu uşor de înţeles. Pentru mulțime Pericle era, ca să spunem aşa, o carte 
deschisă. Atunci cînd nu sînt de acord cu el, cetăţenii îşi dau foarte repede 
seama că neînțelegerea se datorează exclusiv slăbiciunii sau nepriceperii lor”. 
Superioritatea lui Pericle este una evidentă şi incontestabilă, spre deosebire de 
superioritatea contestabilă a lui Temistocle şi a lui Alcibiade. De aceea Pericle 
ocupă pe bună dreptate poziția centrală în acest triptic în care personajele 
marginale (Temistocle şi Alcibiade) îl depăşesc numai prin firea lucrurilor, nu 
şi după lege. Extremele ajung la un sfîrşit dezastruos, pe cînd sfirşitul lui 
Pericle este aproape inobservabil, la fel de „obişnuit" ca şi întreaga lui viață. 


78. 1 1.2, 21.1, 22.4, I 38.2, 41.4, 42.1-2, 62.1. 

79. în elogiul adus lui Pericle, Tucidide spune (II 65.9) că, atunci cînd Pericle a văzut 
că atenienii sînt „de o cutezanţă nepotrivită, ajungînd pînă la obrăznicie, i-a făcut 
să simtă prin discursurile sale ce este teama". însă, cum îi stă în obicei, Tucidide 
nu ne oferă nici un exemplu de discurs al lui Pericle pe acest subiect. Vezi 
pp. 162-163 supra. 

în ceea ce priveşte Discursul Funerar, atunci cînd îl citim nu trebuie să uităm 
nici un moment armonia absolută ce exista între Pericle şi demos-ul Atenei sau 
între interesul particular al lui Pericle şi binele comun al întregii cetăți, aşa 
cum era înțeles atît de conducătorul atenian, cît şi de cei mai mulți dintre 
cetăţeni. De exemplu, atunci cînd citim memorabilele afirmații despre iubirea 
atenienilor de frumos şi de înțelepciune sau despre noblețea acestora, sau 
atunci cînd Pericle spune că întreaga cetate a Atenei este o şcoală a Greciei, nu 
trebuie să ne gîndim la Sofocle şi la Anaxagora, ci la ceea ce ar fi putut să 
gîndească atenianul mediu cînd auzea astfel de declaraţii ori la lucrurile la care 
Pericle se referă în mod explicit chiar în context, ceea ce înseamnă, de fapt, 
acelaşi lucru. O dovadă, şi încă una semnificativă, a talentului lui Tucidide o 
reprezintă faptul că cititorului îi este aproape imposibil să reziste tentaţiei de 
a nu-şi lua această măsură de precauţie. 

Făcînd o comparaţie, felul în care au fost trataţi locuitorii din Plateea şi cei 
din Mytilene arată diferenţa existentă între felul în care acționau Sparta şi 
Atena din poziţia de judecători. Pylos şi Sicilia arată deosebirea dintre Sparta 
şi Atena în vremuri de restrişte. Partea de început a relatării acţiunii ateniene 
în Pylos (IV 3-6) este punctată de relatările eşecurilor Atenei în Sicilia şi în 
Chaldiceea. Pylos era locul potrivit pentru a decide în mod favorabil soarta 
războiului. Pylos fusese locul ales de îndrăzneţul şi versatul Demostene, care 
era în stare să înveţe din greşeli şi care, la vremea cînd determinase atacul în 
Pylos, nu deținea nici o poziţie oficială. Graţie acestui bărbat, cu un caracter 
opus celui spartan, atenienii au reuşit să-i înfrîngă pe spartani cu propriile lor 
arme: ei au apărat teritoriul spartan pe care îl ocupaseră prin luptă, înfruntînd 
de pe uscat un atac al spartanilor venit de pe mare (12.3; cf. 14.3). Ca urmare, 
mai mult de trei sute de soldaţi spartani au fost încercuiți pe insula Sphacteria. 
Presimțirea dezastrului, a capturării şi uciderii militarilor spartani izolați pe 
insulă, a fost suficientă pentru a-i determina pe cei din Sparta să propună 
pacea, fără să fi beneficiat de sfatul lui Apollo. Ei au făcut ceea ce atenienii 
sînt şi ei nevoiți să facă, împotriva sfatului lui Pericle, după izbucnirea unui 
dezastru de o cu totul altă dimensiune, adică după izbucnirea molimei. 
Adevărata paralelă la reacția spartanilor după înfrîngerea de la Pylos este 
totuşi reacția atenienilor după înfrîngerea suferită în Sicilia. Dezastrul din 
Sicilia, despre care toată lumea credea că va distruge Atena, nu a făcut altceva 
decît să-i determine pe atenieni să lupte cu şi mai mare forță. Sub influenţa lui 
Cleon, atenienii au respins oferta de pace a spartanilor. Tucidide nu judecă nici 
răspunsul atenienilor, nici oferta spartanilor, pentru că menţionarea faptului că 
cel mai îndîrjit adversar al păcii cu Sparta era Cleon nu conține nici un fel de 
opinie personală a autorului. într-adevăr, Cleon era cel mai agresiv cetățean al 
Atenei, aşa cum istoricul o afirmă deschis într-un alt context, iar Tucidide este 

în total dezacord cu poziția adoptată de acesta față de cei din Mytilene (III 
36.4, 36.6, 49.4). Nu înseamnă însă că, după părerea autorului, Cleon a greşit 
întotdeauna şi nici că, în cazul de faţă, el a greşit cînd nu a consimțit la oferta 
de pace făcută de spartani după Pylos. La urma urmei, în momentul respectiv 
cel mai important oponent al lui Cleon era Nicias, un ins care se evidenţiase 
mai curînd prin bunul simţ cu care era înzestrat decît prin înţelepciune sau 
îndrăzneală. Tucidide nu pune la îndoială nici aprecierea lui Cleon asupra 
ofertei de pace a spartanilor atunci cînd îl prezintă, puțin mai tîrziu, într-o 
postură dintre cele mai ridicole, deoarece, pe lîngă faptul că nu adversarii lui 
Cleon, ci Cleon însuşi a fost cel care a rîs la urmă, problema pusă ulterior în 
discuţie nu se referă la raționamentul politic al lui Cleon, ci la cel strategic. Iar 
acesta, în măsura în care a fost determinat de indicaţia lui Demostene, s-a 
dovedit a fi excelent. Aici mai trebuie însă adăugat că este puțin probabil ca 
sfatul bine cumpănit al lui Demostene să fi fost de vreun alt folos, în afară de 
decizia ridicolă, poate chiar nebunească (IV 39.3), însă fermă, pe care o 
anunţă Cleon la adunarea cetăţenilor Atenei“. Am putea avea impresia că 
Tucidide nu este mulțumit de răspunsul atenienilor la oferta de pace a Spartei, 
fiindcă acesta spune la un moment dat că răspunsul respectiv a fost determinat 
de „dorinţa de mai mult" a atenienilor. Această dorință este dezaprobată de 
ambasadorii Spartei la Atena în discursul lor (21.2, 17.4) şi de Pericle însuşi, 
pe întreaga durată a războiului peloponesiac (| 144.1, II 65.7). Cu toate 
"acestea, după cum am văzut, Tucidide face deosebirea între înţelepciune şi 
opusul ei nu doar prin simpla adoptare a concepţiilor spartane despre cumpă- 
tare sau a concepției lui Pericle despre ceea s-ar putea face fără riscuri pe timpul 
războiului peloponesiac. Este fără îndoială semnificativ faptul că istoricul 
utilizează în acest context o expresie folosită mai întîi de către spartani, în 
acelaşi context: el face tot posibilul ca să judece evenimentele din Pylos din 
punctul de vedere al spartanilor. Din acest motiv, Tucidide minimalizează 
evident încălcarea de către spartani a armistiţiului local de la Pylos (23.1). 
Acesta este principalul motiv pentru care el pare să considere că prestigioasa 
victorie obținută de Demostene ar fi fost un noroc sau un dar picat din ceruri, 
în orice caz, spartanii judecă în acest fel succesul atenian, nu numai pentru a 
micşora gloria inamicilor, ci mai ales pentru că ei credeau în existenţa unei 
legături între şansă sau noroc şi intervenţia zeilor, iar, în acest caz particular, 
între ghinionul lor şi pedeapsa divină. De fapt, exact în discursul lor din Atena 
spartanii îşi exprimă pentru prima dată o oarecare îndoială referitoare la cei 
care au început războiul şi au încălcat tratatul încheiat prin jurămînt (IV 20.2). 


80. IV 28-30. Pentru acțiunea desfăşurată în Sphacteria experiența lui Demostene în Etolia 
a jucat un rol esenţial. Vezi nu numai IV 30.1, ci şi III 97.2-98.5, IV 28.4 şi 32-34. 

în primul rînd, exact înfrîngerea suferită la Pylos i-a făcut să creadă că ghinionul 
lor era de fapt pedeapsa pe care o meritau pentru încălcarea tratatului (VII 18.2). 
Atunci cînd relatează bătălia de la Pylos, Tucidide arată clar că nu împărtăşeşte 
opinia spartanilor referitoare la presupusul noroc al adversarilor lor. El caracte- 
rizează drept o răsturnare a sorților ceea ce consideră că a fost de fapt doar o 
acțiune a spartanilor şi atenienilor, în contradicție cu opinia predominantă la 
acea vreme despre cele două cetăţi (IV 12.2). Sau, aşa cum spune Pericle, 
„ne-am obişnuit să dăm vina pe soartă ori de cîte ori ceva nu iese după cum am 
socotit noi"*!. Revenind la subiectul de față, să spunem că, oricât de ridicol va fi 
fost comportamentul lui Cleon în fața adunării cetățenilor din Atena, nu aşa s- 
au petrecut lucrurile şi în Sphacteria. Capitularea necondiționată a supravie- 
țuitorilor din rîndurile celor trei sute de spartani care rămăseseră pe Sphacteria 
a fost mult mai ridicolă decît orice a făcut Cleon, mai ales dacă o comparăm 
cu atitudinea lor demnă de la Termopile sau cu opinia spartanilor despre ei 
înşişi, cunoscută de toți ceilalți greci (IV 36.3, 40.1). Tucidide face aluzie la 
această discordanță în felul următor: în vreme ce pînă acum el şi oricine 
altcineva i-a numit tot timpul pe spartanii de pe Sphacteria „bărbaţi" (hoi 
andres), acum îi numeşte „făpturi omeneşti" (anthropoi), vrînd să arate astfel 
neputinţa lor şi faptul că au ajuns la mila unor soldați slab înarmaţi, care nu 
sînt nimic altceva decît „făpturi omeneşti” obişnuite”. O astfel de aluzie se 
deosebeşte de batjocura crudă aruncată de un aliat al Atenei spartanilor prinşi 
la Sphacteria prin faptul că nu este direcționată în nici un caz împotriva 
spartanilor care au luptat atît de bine în acel loc, ci împotriva cetăţii Spartei. 
Poate că acuzaţia cea mai dură ce poate fi adusă spartanilor este aceea că, dacă 
n-ar fi fost înfrîngerea de la Pylos (şi cucerirea Cytherei de către atenieni -IV 
55), ei nu s-ar fi abătut niciodată de la comportamentul lor obişnuit într-o 
măsură atît de mare încît să-i permită unui om atît de dăruit ca Brasidas să 
dirijeze după voinţa lui o campanie militară în nord şi, în consecinţă, n-ar fi 
pornit nici un război însuflețiți de ideea libertăţii. însă, din cauza unei 
înfrîngeri relativ neînsemnate, o panică de amploare, deloc potolită de faptul 
că atenienii se arătau dispuşi să uite cine începuse războiul şi instigase la 
uciderea celor din Plateea, i-a forțat pe spartani să accepte pentru scurt timp - 
atîta cît era absolut necesar - o politică generoasă. Prin victoriile şi prin moartea 
sa, Brasidas a înlăturat necesitatea unei astfel de atitudini, făcînd posibilă 
pacea lui Nicias şi totodată revenirea în Sparta a celor capturați în Sphacteria. 


81. I 140.1. Vezi II 91.344, cu trimiterea la noroc în discursul celor din Pelopones 
(87.2) şi la trecerea sub tăcere a acestui subiect în discursul lui Phormion. Vezi şi 
Viespile 62. 

82. IV 34.2 ; vezi 33.2 şi 38.3-4. Vezi şi II 5.4-6.4, II 97.2-98.4. Cf. supra nota 26. 

Cu toate acestea, izbînda lui Brasidas nu a însemnat şi izbînda Spartei. Cît 
de puţin credeau grecii că, prin victoria lui Brasidas, Sparta îşi spălase ruşinea 
înfrîngerii de la Pylos ne-o dovedeşte faptul că, în opinia lor, Sparta şi-a 
redobîndit onoarea abia după victoria de la Mantineea. Numai din perspectiva 
acestei victorii celelalte cetăţi greceşti se conving că eşecul spartanilor la 
Pylos fusese provocat de ghinion şi nu de slăbiciune (V 75.3). 

Cronologic, bătălia de la Mantineea are loc la mijlocul războiului pelo- 
ponesiac care a durat douăzeci şi şapte de ani. Spartanii erau în război cu 
Argos-ul, pe cînd atenienii erau formal aliați şi cu cei din Sparta, şi cu cei din 
Argos, deşi în realitate luptau de partea Argos-ului. în acelaşi an, doar cu 
puţin timp înainte, aproape că se ajunsese la o confruntare între spartani şi cei 
din Argos, însă în ultimul moment regele spartan Agis şi doi generali din 
Argos încheie pe cont propriu un armistițiu de patru luni. Acţiunea Iui Agis i-a 
iritat foarte serios pe spartani. Ca urmare, aceştia au impus o lege cu totul 
nouă, prin care puterea regelui de a lua hotărîri era supusă unui control 
exercitat de zece consilieri aleşi de cetate. Aceşti consilieri urmau să-l înso- 
țească pe rege în toate campaniile sale militare (V 63). Bineînţeles că noua 
lege nu a afectat legea referitoare la ordinea pe cîmpul de bătălie. Din pricina 
impetuozității cu care inamicul a apărut pe cîmpul de luptă de la Mantineea, 
dacă nu cumva şi din cauză că spartanii erau mai înfricoşaţi decît îşi aminteau 
ei să fi fost vreodată, fiecare din ei şi-a ocupat cu nerăbdare locul pe care şi-l 
cunoştea dinainte, conform dispunerii tradiționale a armatei spartane în dispozi- 
tivul de luptă, pe care Tucidide o descrie în mijlocul relatării sale despre al 
patrusprezecelea an de război”. Istoricul a putut să prezinte pozițiile în care 


83. La sfîrşitul părții a III-a, înainte de a pomeni de sfîrşitul războiului, Tucidide 
aminteşte de erupția vulcanului Etna, care avusese loc în primăvară. „Motivul 
pentru acest mod aparent ilogic de scriere este evident: Tucidide nu vroia să 
înceapă o nouă «carte» fără să amintească de un anume incident, anume de erupția 
Etnei, care - deşi merita menționat ca eveniment în sine - nu avea nici o legătură cu 
desfăşurarea războiului. Cea mai bună soluţie era să îl înghesuie la sfîrşitul unei 
„Cărți”, chiar dacă asta însemna să îl plaseze efectiv într-un an greşit..." (Gomme, 
II 704). Presupunînd că prin carte" Gomme înţelege relatarea unui an de război, 
trebuie să spunem că Tucidide îşi începe narațiunea despre al optulea an al războ- 
iului vorbind despre o eclipsă de soare şi despre un cutremur, adică despre nişte 
fenomene naturale care se petrecuseră tot în primăvară şi care - din câte se pare - 
nu aveau nici ele vreo legătură cu războiul. Sfîrşitul părții a Il-a reprezintă sfîrşitul 
relatării despre al şaselea an de lupte, singurul an în care narațiunea începe (III 89) 
şi practic se termină cu menționarea unui fenomen natural (III 88.3). Trecerea de la 
al cincilea la al şaselea an reprezintă centrul primei părți a războiului (vezi V 20). 
(Diferenţa dintre ceea ce este natural şi ceea ce nu este natural, adică în primul 
rînd artificial, pare să reprezinte cheia înţelegerii „filosofiei istoriei" lui Tucidide, 


DESPRE RĂZBOIUL PELOPONESIAC AL LUI TUCIDIDE 233 


erau aşezate cele două armate combatante, dar nu şi să specifice numărul de 
luptători din fiecare tabără: numărul soldaţilor Spartei era necunoscut din 
cauza secretului care caracteriza sistemul său politic, iar numărul celorlalți 
rămîne incert din pricina lăudăroşeniei lor. Cu toate acestea, Tucidide poate să 
deducă sau cel puţin îi oferă cititorului posibilitatea să deducă numărul exact 
de spartani care au luat parte la luptă, deoarece dispunerea în luptă a spartanilor 
nu se modifica niciodată“. Se pare că spartanii nu erau conştienţi de contra- 
dicția creată între secretomania lor şi menținerea aceleiaşi ordini în bătălie şi 
nici de faptul că un lucru atît de dezorganizat cum este lăudăroşenia fără 
oprelişti poate favoriza ascunderea adevărului cu mai multă eficacitate decît 
orice consemn militar. Sau, ca să luăm un exemplu mai puţin rizibil, cu toate 
că au reuşit să păstreze secret felul în care au făcut să dispară 2000 de iloți 
curajoşi, spartanii n-au reuşit să ascundă şi faptul că ei fuseseră aceia care i-au 
nimicit (IV 80.4), de vreme ce ființele umane care mai sînt în viață tot mai 
reuşesc să fie văzute din cînd în cînd. Nu este nici o întîmplare faptul că 
singurele două exemple pe care le aduce Tucidide pentru a dovedi ignoranța 
grecilor în ceea ce priveşte problemele contemporane sînt alese din Sparta (I 
20.3). Această discreție a spartanilor îi face ignoranți în faţa problemelor 
reale şi, dată fiind această ignoranță, nimeni nu-şi poate asuma riscul de a-i 
elogia pe spartani. Motivele sînt evidente. Să ne amintim aici doar de ridicola 
preocupare a spartanilor pentru lipsa de curăţenie rituală a lui Pericle. Revenind 
la bătălia de la Mantineea, să remarcăm că, în timp ce inamicii spartanilor 


a acelei doctrine transmise cititorului implicit, printr-o narațiune care ajunge să 
semene pînă la identificare cu o simplă cronică. Deosebirea menționată se reflectă şi 
în faptul că Tucidide respectă calendarul „natural" [,„„după ierni şi după veri" -vezi V 
20.2-3, 26.1], care este unul şi acelaşi pentru spartani şi pentru atenieni, pentru greci 
şi pentru perşi, diferit de orice calendar „convenționa!", care va fi neapărat unul local. 
Un oracol prezisese că războiul va dura de trei ori cîte nouă ani [26.4]. Tucidide 
începe să vorbească despre al zecelea an de război [şi numai despre acesta] prin 
relatarea unui act de credință [V 1] al atenienilor, pus în legătură evidentă cu 
sentimentul lor de vinovăţie /cf. V 32]. în această relatare el trimite la un eveniment 
anterior, care însă este povestit numai în VI 94.1, adică la începutul relatării celui de- 
al optsprezecelea an de război. Spre sfîrşitul povestirii Tucidide pomeneşte de 
sentimentul de vinovăţie al spartanilor în legătură cu războiul [VII 18.2, 18.4]. 
[Pentru a observa legătura dintre V 1 şi VI 94.1, vezi şi I 13.6.] Vezi şi supra nota 
68. O altă aluzie o reprezintă faptul că, la fiecare an, Tucidide îşi încheie narațiunea 
uneori cu propoziția „aici se încheie anul n al războiului”, iar alteori cu propoziția 
„aici se încheie anul n al războiului pe care 1-a povestit Tucidide"). 84. V 66-68. 
Cf. V 74, la sfîrşit, şi H 39.1. 

înaintau cu entuziasm, spartanii înaintau lent, conform obiceiului lor%. Agis, 
atent la o posibilă ameninţare, care poate interveni în orice bătălie, încearcă să 
prevină un astfel de pericol, dînd alte ordine, fără ca vreunul din cei zece noi 
consilieri care îl însoțeau să intervină în vreun fel (cf. V 65.2). Doi dintre 
ofițerii spartani refuză să se supună (din laşitate, după cum au susţinut ulterior 
şi cu succes acuzatorii lor). Ca urmare a lipsei lor totale de experiență (căci 
ordinele primite erau cu totul noi, iar noii paznici ai vechilor valori nu s-au 
dovedit eficienți), spartanii ar fi fost cu siguranță înfrînți, dacă n-ar fi fost 
curajul pe care l-au arătat în momentul de cumpănă al luptei (70-72.2). 
Menţionăm în trecere că în anul următor Sparta a pierdut rodul unei victorii 
splendide (82-83). Tucidide nu susţine că descrierea pe care o face bătăliei de 
la Mantineca este exactă. Veridicitatea acestei descrieri este comparată cu cea 
a discursurilor, acesta fiind poate şi motivul pentru care istoricul ne oferă doar 
rezumatele discursurilor pe care comandanții le-au adresat soldaţilor înainte 
de bătălie (69, 74.1). In orice caz, în secțiunea în care Tucidide prezintă felul 
în care Sparta şi-a recîştigat integral renumele de care se bucura şi arată 
frumuseţea ce caracteriza ordinea sa în luptă, adică acel element care este în 
maximă concordanţă cu elogiul adus Spartei aproape de începutul şi apoi spre 
sfîrşitul operei sale - tot el dezvăluie, concomitent şi cu maximă claritate, 
stupiditatea specifică Spartei, ceea ce s-ar putea numi comedia tipic spartană. 
Bătălia de la Mantineea este urmată de dialogul dintre atenieni şi melieni, care 
la rîndul său precedă expediţia siciliana. Dialogul din Melos separă comedia 
spartană de tragedia atenienă. Din cîte se vede, Tucidide propune o comparaţie 
între „Sicilia" şi „Pylos" (VII 71.7), pe de o parte, şi „Mycalessos" (VII 20-30), 
pe de altă parte. în comparaţie cu soarta atenienilor în Sicilia, soarta 
spartanilor de pe insula Sphacteria este într-adevăr comică. Pe de altă parte, 
soarta celor din Mycalessos nu este mai puţin demnă de compasiune decît cea 
a atenienilor în Sicilia. Cu toate acestea, suferințele atenienilor sînt mult mai 
înduioşătoare. Motivul pare a fi acela că locuitorii din Mycalessos nu meritau 
în nici un caz nenorocirea de neînțeles care s-a abătut asupra lor, fiindcă nu 
se făcuseră vinovaţi de nici un act de hybris, pe cînd dezastrul atenienilor era 
consecința gravelor lor greşeli şi a vinovăţiei de care nu puteau scăpa: Sicilia 
urmează imediat după Melos. Nimeni nu poate citi relatarea înfrîngerii din 
Sicilia fără să aibă sentimentul că atenienu şi-au primit răsplata şi, în cel mai 
bun caz, că acel dezastru nu era nici măcar proporțional cu vina Atenei. Nicias 
chiar dă glas acestui sentiment, conform felului său de a gîndi (VII 77.1, 77.3- 
4). Despre Nicias Tucidide scrie că, dintre toți grecii din vremea sa, el a 
meritat cel mai puțin nenorocirea care I-a lovit (VII 86.5). Tot 


85. Vezi IV 108.6. 

el ne sugerează o judecată similară asupra atenienilor, deşi situaţia lor este 
radical diferită de cea a lui Nicias. Nicias nu merita o astfel de nenorocire 
deoarece el era cu totul devotat moralei civice impuse prin lege. Expediția în 
Sicilia, întreprinsă împotriva voinţei sale, îşi avea originea în temeritatea 
nobilă a Atenei şi în disponibilitatea sa de a risca totul de dragul unei glorii 
eterne, adică din dragostea pentru frumosul reprezentat de gloria eternă, 
sentiment elogiat de Pericle (II 64.3-6). Aşa cum Discursul Funerar este urmat 
de molima din Atena, dialogul din Melos este urmat de expediţia siciliana. 
Această campanie militară sau mai degrabă motivul ei, nu numai sfasis-ul, 
reprezintă tot un fel de maladie gravă, însă o maladie nobilă. Tucidide vorbeşte 
despre eros-ul atenienilor atunci cînd se referă la expediția în Sicilia“, iar 
Pericle îi invitase pe atenieni să devină iubiții (erastai) cetății lor (I 43.1). 
Această comunitate de îndrăgostiți ai cetății a fost cea care şi-a dorit să-şi 
împodobească iubita cu bijuteria numită Sicilia. S-ar putea spune că „Atena în 
Sicilia" este mai măreaţă decît Atena lui Pericle, chiar conform concepţiei lui 
Pericle, fiindcă depăşeşte toate celelalte „urme veşnice ale nenorocirilor” (II 
41.4) pe care Atena le-a lăsat peste tot în urmă. Iubirea atenianului pentru 
Sicilia reprezintă culmea eros-u\ui față de cetatea lui, iar această formă de eros 
este devotamentul său absolut față de cetate, dorinţa de a sacrifica şi de a 
renunța la tot ce îi aparține numai de dragul cetății. Această idee îşi găseşte o 
expresie potrivită şi deloc ambiguă în ceea ce spunea Pericle în Discursul 
Funerar despre părinții în vîrstă, văduvele şi orfanii rămaşi de pe urma 
soldaţilor căzuți în luptă. însă, după cum arată Alcibiade, numai gloria după 
moarte naşte echilibrul perfect între public şi privat (VI 16.5). Dacă cea mai 
înaltă formă de eros este cea faţă de cetate şi dacă cetatea ajunge la apogeul său 
într-o formă de eros cum era cea a Atenei pentru Sicilia, înseamnă că eros-ul 
este neapărat tragic sau că, după cum pare să sugereze Platon, cetatea repre- 
zintă tragedia par excellence*”. în conformitate cu cele spuse anterior, înfrîn- 
gerea Atenei înseamnă de fapt triumful ei, fiindcă, pentru a putea să o înfrîngă, 
adversarii săi sînt nevoiți să devină într-un fel atenieni”. Ea este înfrîntă 
tocmai pentru că a izbutit să devină învățătorul Eladei. în ceea ce priveşte 
Sparta, victoria sa, fie că s-a datorat sau nu lui Apollo, ne interesează numai 
fiindcă reprezintă cealaltă față a înfrîngerii Atenei. 


86. VI 24.3. Este singura dată cînd însuşi Tucidide foloseşte substantivul eros. Altfel, 
numai unul din personajele sale îl foloseşte : Diodotos (III 45.5). Cînd se pronunță 
împotriva campaniei ateniene în Sicilia, Nicias spune că vina pentru ideea acestei 
expediţii o poartă dyserotes ton aponton (VI 13.1). 

87. Legile 817b. 

88. Cf. 171.3 cu VII 21.3-4, 36.2, 36.4, 37.1, 40.2, 55. 

9. Universalismul echivoc al cetății 


Raționamentul care culminează cu opoziţia dintre comedia spartană şi tragedia 
ateniană porneşte de la presupoziția „ateniană" că, în cazul cetăţii, ceea ce 
este nobil şi moral nu poate fi redus la ceea ce este plăcut, ci se plasează într-un 
plan superior. în plus, această presupoziţie ne va determina să punem la îndoială 
aprecierea aparent inumană asupra alegerii pe care au făcut-o cei din Melos, 
apreciere la care am ajuns pornind de la o idee comună lui Tucidide şi atenie- 
nilor şi care îşi găseşte cea mai clară expresie în cuvintele folosite de atenieni 
pentru a ridiculiza hotărîrea melienilor. în consecinţă, trebuie să mergem mai 
departe. Necesitatea despre care vorbeam îşi are şi ea originea în aceste 
aprecieri. Conform opiniei lui Tucidide, campania în Sicilia nu era condamnată 
dinainte la eşec, iar eşecul ei nu poate fi explicat prin hybris-u\ atenienilor, 
oricît de nobil ar apărea acesta. Iar relatarea expediției siciliene nu reprezintă 
sfîrşitul scrierii lui Tucidide. Concordanţa opiniilor lui Tucidide cu cele ale lui 
Pericle nu este atît de perfectă pe cît a presupus-o discuţia din secţiunea 
anterioară. într-un cuvînt, acea discuţie este prea „poetică" (în sensul dat 
cuvîntului de Tucidide) pentru a fi în concordanță absolută cu concepția sa®’. 


89. Deşi Tucidide şi-a lăsat opera neterminată, nu inseamnă că nu avea intenția să o 
încheie în felul în care se încheie versiunea pe care o avem şi cu propoziția sau 
cuvîntul din această versiune. Există şi posibilitatea ca o versiune anterioară să fi 
acoperit întreaga perioadă pe care intenționează să o acopere versiunea finală, iar 
această versiune anterioară să se fi deosebit de cea finală numai prin absenţa unei 
stilizări finale. Aşadar, este necesar să ne întrebăm dacă nu cumva cartea a opta 
trebuia să fie chiar ultima carte a Războiului peloponesiac. Esenţa operei discutate 
este reprezentată de două evenimente şi de continuările lor: „Discursul Funerar, 
urmat de molimă" şi „Dialogul din Melos, urmat de expediția în Sicilia”. Aceste 
dipticuri propun atenției în primul rînd noțiunile „spartane" de „cumpătare" şi de 
„lege divină". La o privire mai atentă se mai observă „comedia spartană și tragedia 
ateniană". Cartea a opta dovedeşte că şi această idee profundă este tot o „minciună 
frumoasă" : Atena nu decade. înfrîngerea sa în războiul peloponesiac nu este urmarea 
eşecului său în Sicilia, căci ea încă ar mai fi putut cîştiga războiul în modul în care 
Pericle se gîndise să cîştige. Esenţa comediei spartane este „Pylos-Mantineea”, 
însă „Mantineea" reprezintă şi recîştigarea prestigiului Spartei după Pylos şi nu 
este deloc comică. Există şi o recîştigare lipsită de tragism a prestigiului pierdut de 
Atena în Sicilia: Kynossema (cf. VIII 106.2, 5 cu V 75.3). Dacă am căuta o ecuație 
care să prezinte sintetic situaţia, aceasta ar fi: Pylos : Mantineea = Sicilia : 
Kynossema. Lucrul cel mai puţin important care se poate spune despre refacerea 
Atenei după dezastruoasa campanie din Sicilia este că ea nu are nici o legătură cu 

După spusele lui Pericle, cauza renumelui universal de care se bucură în 
prezent Atena este măreţia reală a cetății, iar măreția acesteia şi faima ei 
recunoscută sînt garanţiile unei glorii veşnice recunoscute de întreaga lume. 
Atena deţine controlul absolut asupra mărilor. Ea a fost sau este prezentă în 
fiecare ţinut. Dominația ei se extinde asupra unui număr mult mai mare de 
greci decît în cazul oricărui alt imperiu grecesc care a existat vreodată şi, dacă 
doreşte, ea poate să se extindă şi mai mult. în timpul războiului peloponesiac 
Atena preconiza deja cucerirea Siciliei, a Cartaginei şi a întregului țărm al 
Greciei”. Visul gloriei eterne şi universale ne trimite la ideea dominaţiei 
universale, căci nevoia de glorie nepieritoare şi absolută dă naştere năzuinței 
nezăgăzuite de a avea tot mai mult, fiind cu totul incompatibilă cu cumpătarea. 
Universalismul Atenei, universalismul cetății (diferit de urmărirea unui singur 
scop, cum ar fi dominaţia asupra Siciliei) este condamnat la eşec. Aşadar, 
trebuie să luăm în calcul un alt tip de universalism. Pericle spune că, peste tot 
pe unde au trecut, atenienii au lăsat rămăşiţele nepieritoare ale faptelor rele - 
pe care ei le-au comis asupra altora sau le-au îndurat din partea altora - şi ale 
celor bune - a victoriilor pe care le-au cucerit şi a cîştigurilor obținute. Pe de 
altă parte, Tucidide îşi numeşte opera un bun nepieritor şi folositor (I 22.4, II 
41.4). Rămăşiţele şi amintirile unor evenimente pot fi doar privite sau reme- 
morate, pe cînd un bun poate fi luat în proprietate. Urmele trecutului sînt foarte 
uşor vizibile, ba chiar evidente, dar nu sînt folositoare, pe cînd un bun nu 
trebuie să fie foarte vizibil pentru a fi folositor. Urmele trecutului sînt îndoiel- 
nice şi sînt menite să facă impresie, dar un bun folositor are o trăinicie lipsită 
de echivoc. Diferenţa dintre urmele nepieritoare ale faptelor rele sau bune şi 
proprietatea permanentă asupra unui lucru folositor trimite la diferenţa dintre 


trecerea de la democraţie la forma de guvemare din anul 411 (VIII 97), aşa cum nu 
există nici o legătură între această schimbare şi revenirea lui Alcibiade din Sparta în 
Atena (86.4-8), căci necredinciosul Alcibiade ( 53.2) impune din nou cumpătarea în 
Atena (vezi şi 45.2, 4-5). Cu excepția, deloc neglijabilă, a fragmentului din discursul 
lui Pisandru de la 53.3 (un discurs care arată cu claritate importanţa decisivă pe care 
o are pentru viitorul Atenei rechemarea lui Alcibiade şi modificarea sistemului 
democratic), absenţa discursurilor din cartea a opta, împreună cu absenţa discursurilor 
din V 10-84, ne ajută să vedem cu claritate unitatea şi strălucirea „dialogului din 
Melos" şi a „dezastrului din Sicilia”. (în ceea ce priveşte caracterul semnificativ al 
sfirşitului cărții a opta, trebuie luată în calcul şi trimiterea la purificarea Delos-ului 
de către atenieni, la 108.4.) în relatarea sa despre războiul peloponesiac, adică în 
prezentarea implicită a motivelor pentru care Atena a pierdut războiul, Xenofon este 
întru totul de acord cu Tucidide; vezi în special Hellenica II 1.25-26 şi contextul. 
90. II 41.4, 62.2, 62.4, 64.3, 64.5, VI 15.2, 34.2, 90.2-3, VII 66.2. 

universalismul sclipitor şi înşelător al cetăţii şi universalismul veritabil al 
rațiunii. Atunci cînd îşi susține opera, Tucidide îşi sprijină pretenţiile pe faptul 
că aceasta aduce la lumină natura universală şi nepieritoare a fiiinței umane, 
care stă la baza tuturor evenimentelor, discursurilor şi ideilor strînse în lucrarea sa. 

Din perspectiva diferenței absolute dintre universalismul gîndirii şi univer- 
salismul cetăţii, înțelegem acum de ce Tucidide era de acord nu cu Sparta, ci 
cu acea cumpătare şi pietate după care Sparta susţinea că se ghidează şi care 
se manifestă cu mai multă pregnanță la Nicias decît la spartani. Este greu să 
susţinem că pentru Tucidide raţiunea sau gîndirea religioasă este valabilă chiar 
şi cînd e vorba de cauze nedrepte, deşi nu ne-am înşela prea mult dacă am 
face-o. Nu zeii, ci natura este cea care impune limitele pînă la care cetatea se 
poate extinde în mod rezonabil. Cumpătarea înseamnă un comportament 
adecvat naturii problemelor legate de om. Asemănarea dintre Tucidide şi 
„Sparta" este reflectată de apropierea ce există între bărbaţii de o simplitate 
nobilă şi cei de o şiretenie comparabilă cu a lui Ulysse. în vremuri de discordie 
ambele categorii amintite devin victimele inşilor lipsiți de milă şi inteligență 
(II 83). însă, în ciuda acordului existent între Tucidide şi spartani sau melieni 
ori între el şi Nicias, nu trebuie să scăpăm din vedere că există o apropiere 
între toți oamenii politici, inclusiv cei atenieni, iar toți aceştia se diferențiază 
de Tucidide. Este adevărat că între cei amintiţi anterior (spartani, melieni, 
Nicias), inşi care nu doresc decît să mențină starea de lucruri actuală sau 
probabilă, şi aceia care sînt obsedaţi de speranța unor improbabile realizări 
viitoare (atenienii) există o deosebire radicală. O analiză mai detaliată ne 
dovedeşte totuşi că şi cei dintîi se bazează pe astfel de speranțe”. Folosind o 
expresie care nu îi aparține lui Tucidide, putem spune că în imperialismul 
Atenei există ceva care aminteşte de religie”. 

Nu trebuie să uităm nici de înrudirea dintre universalismul gîndirii. (Tucidide) 
şi universalismul cetăţii (Atena), o înrudire pe care Tucidide o prezintă extrem 
de clar atunci cînd impune existenţa unei similitudini între demersul său 
arheologic şi Discursul Funerar. într-adevăr, există o înrudire profundă între 


91. Vezi I 70.2, 70.7, V 87, 103.2, 113, VI 31.6, 93. 

92. în ceea ce priveşte această problemă, asemănarea şi deosebirea dintre Pericle şi 
Nicias pot fi dovedite de cîteva evenimente. în Discursul Funerar Pericle evită să 
vorbească despre moarte şi despre morti, iar după acest discurs urmează molima 
din Atena, care provoacă o mulţime de decese. Nicias renunță într-un fel la roadele 
victoriei sale asupra corintienilor atunci cînd le cere învinşilor permisiunea să 
culeagă cele două cadavre pe care atenienii le lăsaseră în urmă (IV 44.5-6), iar la 
sfîrşitul carierei sale, în Sicilia, nu este în stare să asigure înmormîntarea nenumă- 
ratelor cadavre de soldaţi atenieni, care nici măcar nu erau în mîinile inamicului 
(VII 72.2, 75.3, 87.2). 

gîndirea lui Tucidide şi îndrăzneala specifică Atenei. Oricât de echivocă ar fi 
la nivel politic, această îndrăzneală, această mania care trece dincolo de 
limitele cumpătării, îşi arată adevărata valoare sau intră în conformitate cu 
natura abia la nivelul ideii, al ființei gînditoare. Adevărata sa valoare iese în 
evidență nu în Atena lui Pericle (sau în cea de după moartea lui Pericle), ci în 
gîndirea şi în opera lui Tucidide. Nu Atena lui Pericle, ci înţelegerea pe care 
o face posibilă Atena lui Pericle reprezintă apogeul. Nu Atena lui Pericle, ci 
opera lui Tucidide înseamnă împlinirea. Tucidide salvează Atena lui Pericle. Şi 
doar salvînd-o el reuşeşte să o păstreze „eternă". Dacă Tucidide n-ar fi existat, 
pentru noi Pericle ar fi însemnat tot atît de puţin cât ar fi însemnat şi Ahile sau 
Ulise fără Homer, bardul care să le cînte faptele de arme. Gloria nepieritoare 
după care tînjea Pericle nu îi este sortită lui, ci lui Tucidide. îndrăzneala 
politică, împreună cu virtuțile şi viciile care o însoțesc, oferă ocazia manifes- 
tării celui mai nesăbuit curaj. Numai gînditorii care îşi asumă riscuri imense 
au posibilitatea să pătrundă sensul lucrurilor eterne şi universale şi să vadă 
dincolo de fantasmele prin care o cetate înfloritoare se înalță sau decade. însă 
trebuie să vedem dincolo de aceste lucruri. în Atena, cele două tipuri eterogene 
de universalism au ajuns să se amestece: extravagantul universalism politic a 
fost impregnat, infiltrat, invadat, chiar transfigurat de adevăratul universalism, 
adică de iubirea pentru frumos şi iubirea de înțelepciune - în sensul dat de 
Tucidide iubirii şi înțelepciunii -, dobîndindu-şi astfel caracterul său tragic. în 
acest mod, universalismul ajunge să cultive o blîndeţe virilă. însă „sinteza" 
acestor două forme de universalism este într-adevăr imposibilă şi este extrem 
de important să înțelegem o asemenea imposibilitate. Numai înțelegînd-o 
oamenii pot percepe măreţia încercării de a depăşi impasul acesta şi pot admira 
splendoarea efortului. 

Dacă cetatea nu poate fi înţeleasă decît din perspectiva universalismului 
său specific spre care tinde şi dacă acest universalism la rîndul său, din pricina 
unui defect esențial, trimite la universalismul gîndirii, atunci înțelegem de ce 
Tucidide a putut să-şi prezinte întreaga sa concepție sub forma unei povestiri 
presărate cu discursuri, limitate strict la probleme politice, adică o narațiune 
absolut politică, în care nu ni se spune nimic despre ceea ce în prezent numim 
cultura ateniană. Mulţi dintre contemporanii noştri nu judecă această lipsă de 
informaţii (aşa cum s-ar cuveni să facă) prin ceea ce afirmă şi explică istoricul 
despre opera sa, despre logos-vl său, întrucît consideră remarcele respective 
ca fiind doar „metodologice". însă Tucidide nu se limitează la a vorbi - fie şi 
laconic - despre opera şi despre concepţia sa, ci - aşa cum am încercat să 
dovedim - el îşi prezintă şi modul de gîndire, chiar şi educația, şi o dată cu 
acestea şi „cultura ateniană". Prin intermediul scrierii sale, istoricul ne oferă 
ocazia să înțelegem că pacea şi războiul, barbaria şi elenismul, Sparta şi Atena 

sînt simple elemente ale interacțiunii dintre schimbare şi stabilitate. Ne ajută 
să înțelegem, atît cît îi stă în putinţă, natura vieţii umane, făcîndu-ne să 
devenim mai inteligenți. Totuşi, nimeni nu ajunge mai înțelept numai înţelegînd 
modul de gîndire al lui Tucidide, dacă nu îşi dă seama în acelaşi timp că a 
devenit mai inteligent tocmai fiindcă a înțeles concepţia lui Tucidide. înțe- 
lepciunea nu poate fi despărțită de autocunoaştere. Ştim chiar de la Tucidide 
că el era atenian. Astfel, înţelegîndu-l pe el, înțelegem că înțelepciunea sa a 
fost favorizată de „soare" şi de Atena, adică de puterea şi bogăţia acesteia, de 
forma ei imperfectă de guvernare, de spiritul îndrăzneţ şi înnoitor şi de îndoiala 
față de legea divină. înțelegînd sensul operei lui Tucidide, ajungem noi înşine 
la concluzia că Atena a fost patria înțelepciunii. Numai atunci cînd ajunge el 
însuşi înțelept, omul poate recunoaşte înțelepciunea celorlalți. Ea nu poate fi 
prezentată într-un spectacol public, aşa cum se întîmplă cu bătăliile sau alte 
lucruri de acest gen. înțelepciunea nu poate fi nici „povestită”. Ea trebuie 
„pusă în practică". Numai înțelegînd creaţia lui Tucidide ne putem da seama că 
Atena a reprezentat, într-un sens, şcoala Eladei, lucru pe care îl auzim din 
gura lui Pericle, deşi el nu face altceva decît să accentueze asupra aceste idei. 
Nu putem explica înțelepciunea doar vorbind despre ea. O dovadă cir- 
cumstanțială a» acestei idei o reprezintă caracterul insipid şi, în cel mai bun 
caz, superficial al capitolelor despre viaţa intelectuală a acelei epoci sau a 
epocilor prezentate în tratatele de istorie modernă, care de altfel sînt lucrări 
valoroase în sine. 

Atingem stratul cel mai profund al gîndirii lui Tucidide atunci cînd încercăm 
să judecăm tensiunea existentă, pe de o parte, între elogiul explicit adus Spartei 
şi cumpătării spartane, care nu este completat cu un elogiu la adresa Atenei, 
şi, pe de altă parte, între teza pe care se sprijină întreg studiul său arheologic, 
cea referitoare la lipsa de putere a celor vechi. Această teză implică încrederea 
în progres şi este astfel un elogiu tacit la adresa inovatoarei cetăți a Atenei. 
Tucidide nu se identifică pur şi simplu cu „Atena"”. Aşadar, trebuie să reevaluăm 
teza sugerată de studiul său arheologic. Acest studiu schiţează apariția elenis- 
mului, a puterii şi a bogăției, pornind de la barbaria, lipsa de forţă şi sărăcia 
originară şi creînd astfel impresia că barbaria este nedespărțită de slăbiciune şi 
de sărăcie sau că, în afară de greci, toţi ceilalți oameni nu puteau fi decît nişte 
sălbatici neorganizați politic (I 6.1, 5-6). Aici Tucidide abia dacă aminteşte 
că, încă înainte ca grecii să se coaguleze în grupuri sociale organizate, existau 
destule formațiuni politice puternice şi bogate care nu aparțineau Greciei (I 
9.2, 11.1-2, 13 la sfirşit). Este adevărat că, chiar dacă admitem existenţa unor 
populații care nu sînt de neam grecesc, însă civilizate înaintea grecilor, nu ne 
putem totuşi pierde încrederea în progres. Această credință este pusă la 
îndoială nu de Tucidide, ci de Diodotos. Pe de altă parte însă, discursul lui 

Diodotos ne dezvăluie mult mai multe lucruri despre Tucidide decît oricare alt 
discurs. El este pus în opoziţie cu discursul lui Cleon şi cu discursul în care 
tebanii îi învinovățesc pe cei din Plateea, dovedindu-se a fi un act tipic atenian, 
poate la fel de caracteristic pentru Atena ca şi expediția siciliana, deşi se deose- 
beşte de acea campanie militară prin faptul că este însuflețit de spiritul cumpătării 
şi al îngăduinței. N-ar trebui să fim surprinşi că singurul eveniment consemnat 
de Tucidide şi care reflectă în mod adecvat gîndirea sa politică este un gest de 
omenie, compatibil cu supraviețuirea Atenei şi chiar a imperiului său. 

Pentru a împiedica omorîrea celor din Mytilene, Diodotos trebuie mai întîi 
să-l combată pe Cleon, arătînd că acesta nu era demn de încredere, fiind mînat 
de interesele sale personale. Cleon era în favoarea uciderii prizonierilor şi îi 
discreditase şi calomniase pe toți adversarii săi. Felul în care procedează 
Cleon face rău cetăţii, fiindcă provoacă suspiciune şi teamă, lipsind astfel 
Atena de sfătuitorii bine intenţionaţi şi de ideile bune. Cetatea trebuie să-i 
asculte cu obiectivitate şi imparțialitate pe toţi cei care vor să-şi spună părerea. 
Pentru a nu-şi încuraja cetăţenii să-şi expună părerile cu gîndul la unele 
beneficii personale, gîndindu-se la o întărire a autorității sau a prestigiului 
propriu, o cetate cumpătată sau practică nu trebuie să cinstească mai mult o 
anumită persoană atunci cînd aceasta este acceptată de întreaga adunare şi să 
o onoreze mai puțin cînd dă sfaturi proaste, refuzate de adunarea cetățenilor. 
Este evident că, dacă ar acţiona altfel, oamenii nu vor mai susţine sau nu vor 
mai respinge unele idei decît dacă vor fi siguri că vorbele lor ar putea mulțumi 
adunarea (III 42). Din cîte se pare, Diodotos este adeptul unei egalități absolute, 
fiind de acord să se abolească pînă şi acea diferență care face ca democraţia să 
reziste sau să se prăbuşească, diferența dintre popular şi nepopular, dintre 
oamenii cinstiți, prieteni ai demos-ului (poporului), şi oamenii corupți, duşmani 
ai demos-ului. Fiecare vorbitor, dacă nu chiar fiecare membru al adunării 
cetățenilor, trebuie tratat ca şi cum ar fi la fel de competent şi de corect ca şi 
ceilalți. Numai în acest fel ambiția şi pofta de dominare pot fi eradicate, 
împiedicînd şi apariția inegalităţi. în acelaşi timp, Diodotos arată că cetăţenii 
lipsiţi de inteligență nu pot face diferenţa între sfaturile bune şi sfaturile 
proaste, însă trebuie să recunoască sfaturile bune ca fiind acelea care îi conving 
sau îi impresionează. El trece sub tăcere faptul că un orator ale cărui propuneri 
sînt acceptate în mod frecvent de către cetăţeni va fi inevitabil considerat mai 
înţelept decît alții, cîştigîndu-şi astfel un renume. în consecinţă, un om care 
este cît de cît ambițios va încerca pînă la urmă să-şi sporească prestigiul 
cucerit, făcînd propuneri care să placă mulțimii. Altfel spus, prestigiul de care 
se bucură Diodotos poate coexista foarte bine cu prestigiul pe care îl are 
Cleon. în ciuda principiului pe care îl susţine, însuşi Diodotos este nevoit să 
afirme că, după părerea lui, Cleon este fie prost, fie necinstit. Gomme 

subestimează importanţa afirmației lui Diodotos atunci cînd spune că Diodotos 
„aproape că ajunge să pună la îndoială valoarea discuţiilor libere”. Diodotos 
schițează problema democraţiei în aşa fel încît trimite la un regim în care 
numai oamenii chibzuiți şi inteligenți, lipsiţi de cea mai mică urmă de ambiţie, 
au un cuvînt de spus”. Desigur însă că Atena nu este „o cetate cumpătată”, iar 
Diodotos este nevoit să-i convingă pe atenieni să se poarte cu chibzuinţă față 
de cei din Mytilene. El ilustrează această dificultate şi modul în care reuşeşte 
să o depăşească vorbind despre situația în care toată lumea ştie că vorbitorul 
oferă un sfat valabil şi cu toate acestea îl bănuiesc că face acest lucru numai în 
propriul său interes, situaţie în care atenienii ar respinge o idee cu totul valabilă 
numai din invidie. Aşadar, demos-ui nu este atît de bine educat cum susținuse 
Cleon (III 38.2). Din motive nu întru totul clare, adunările democratice sînt 
mult mai interesate de un anumit gen de simplitate decît de înțelepciune. De 
vreme ce mulțimile nu vor vota în favoarea unei propuneri decît dacă au 
încredere în cel care o face şi de vreme ce încrederea lor se bazează pe motive 
atît de lipsite de rațiune, nu numai oamenii necinstiți, ci şi cei cinstiți se vor 
vedea nevoiţi să păcălească mulțimea şi să-i mintă pe cei care îi ascultă. Poate 
că nimeni nu se poate pune în slujba unei cetăți fără să o păcălească, deoarece 
este puţin probabil ca locuitorii unei cetăți să fie în majoritatea lor oameni 
inteligenţi şi absolut morali, dar este cert că nimeni nu se poate pune în slujba 
Atenei fără să o înşele, unul dintre motive fiind acela că aici vorbitorii sînt 
consideraţi cu totul răspunzători de ceea ce propun şi de felul în care fac acest 
lucru. Adunarea cetăţenilor, suveranul absolut al cetății, nu are nici o responsa- 
bilitate (III 43). Cu o sinceritate nemaiîntâlnită pînă la el”, Diodotos le spune 
atenienilor că nu va putea pleda cu succes în favoarea unui tratament mai blînd 
pentru cei din Mytilene decît dacă va apela la un subterfugiu. 

Subterfugiul la care apelează Diodotos constă în înlocuirea problemei 
dreptăţii - sînt vinovaţi cei din Mytilene ? - cu problema utilității - ce ar avea 
Atena de cîştigat dacă i-ar ucide? - (III 44). Totuşi, de ce această substituire 
reprezintă un subterfugiu ? Pentru a găsi o justificare propunerii sale de a nu-i 


93. Putem spune că problema este prezentată şi rezolvată de Cleon în felul următor : 
vă cunoaşteţi propriile limite. Ştiţi că vă lipseşte puterea de a judeca şi de aceea 
trebuie să aveţi încredere în ceilalți. însă, dacă nu aveţi capacitatea de discernămînt, 
nu puteţi face diferenţa între cei care vă merită încrederea şi cei care nu o merită. 
Eu vă voi da un criteriu pe care să-l puteți înțelege: aveţi încredere numai în 
oamenii asemenea vouă, lipsiți de rafinament, aşa cum sînt eu. Ca să vă ajut să 
faceţi diferenţa între mine şi ceilalți oameni de rînd, vă voi spune că sînt înzestrat 
cu acea calitate cu care era înzestrat şi Pericle - sînt constant. 

94. Ceea ce spune Pericle în II 62.1 pare aproape fără importanță în comparaţie cu 
cele spuse de Diodotos în III 43.2-3. 

omori pe cei din Mytilene, Diodotos ridică problema complexă a pedepsei 
capitale, întrebînd dacă în anumite circumstanţe ea reprezintă într-adevăr o 
soluție utilă sau inteligentă. Ca să-şi dovedească utilitatea, ea ar trebui să ducă 
la reducerea crimelor, lucru care nu se întîmplă, deoarece infracțiuni grave se 
comit destul de des. Nomos-ul se dovedeşte neputincios în faţa naturii umane 
(physis) (45). Indiferent cît ar valora argumentul în sine, folosirea sa în aceste 
circumstanţe pare să evidenţieze o lipsă crasă de inteligență: încercînd să-i 
convingă pe atenieni să nu-i omoare pe cei din Mytilene deoarece pedeapsa 
capitală este greşită în esenţa ei, el le sugerează implicit un lucru ridicol: să 
abolească pedeapsa cu moartea pentru crimă, blasfemie, înaltă trădare şi alte 
infracțiuni dintre cele mai grave. în acelaşi timp, le spune că, după standardele 
acceptate, cei din Mytilene s-au făcut vinovaţi de o astfel de infracţiune. 
Declaraţia sa despre pedeapsa cu moartea implică şi ideea că toate delictele 
majore sînt neintenționate şi în concluzie trebuie iertate, lucru cu care fusese 
de acord şi Cleon (40.1; vezi 39.2). Aşadar, Diodotos sugerează că şi cei din 
Mytilene merită să fie iertați, chiar dacă au comis un delict extrem de grav. în 
acest fel, el îşi pregăteşte următoarea etapă a demonstraţiei, pornind de la 
ideea sau convingerea sa că majoritatea locuitorilor din Mytilene nu comiseseră 
nici o infracţiune şi că atenienii ar fi cei care ar comite una în cazul în care i-ar 
ucide (47.3 ; vezi 46.5). Deşi susține contrariul, vorbitorul este foarte departe 
de a desconsidera problema dreptăţii. Cleon îşi fondase argumentaţia în primul 
rînd pe principiul dreptăţii şi abia în al doilea rînd pe cel al utilității, eliminînd 
din proces orice apel la milă şi îngăduință, fiindcă le considera cu totul 
incompatibile cu un imperiu (40.2-3). Răspunzîndu-i Iui Cleon, Diodotos, 
care cunoaşte bine firea locuitorilor cetăţii, refuză şi el să apeleze la mila sau 
îngăduinţa atenienilor (48.1), însă nu susține că aceste sentimente nu au ce 
căuta într-un imperiu, ci pretinde că îl va înfrînge pe Cleon făcînd cu totul 
abstracție de principiul dreptăţii şi luînd în calcul numai utilitatea acţiunii. în 
ciuda afirmațiilor sale, el apelează şi la argumentul dreptății, dar numai după 
ce şi-a convins publicul să asculte o pledoarie în favoarea nevinovăţiei celor 
acuzați. Pentru a-i aduce pe ascultătorii săi într-o dispoziție sufletească potri- 
vită, el sugerează vag că acuzaţii ar putea fi iertaţi, cu toate că s-au făcut 
vinovaţi de o infracțiune gravă. 

O atenţie deosebită merită opinia declarată a lui Diodotos despre pedeapsa 
capitală. în această declaraţie a sa, plasată chiar şi literal aproape de centrul 
întregului său discurs, el afirmă că în trecut pedepsele erau „mai blînde", 
spunînd că în vremurile vechi nici chiar cele mai grave delicte nu erau pedepsite 
cu moartea şi că oamenii au introdus pentru prima dată pedeapsa cu moartea 
atunci cînd şi-au dat seama de ineficacitatea pedepselor blînde. După aceea, 
pedeapsa capitală a fost aplicată pentru tot mai multe delicte (45.3). Nimeni nu 

şi-a dat seama că pedeapsa nu-i împiedică pe oameni să încalce legea, că 
nomos-ul este neputincios în fața naturii şi că motivul tuturor încălcărilor legii 
este natura umană, cea care îi împinge pe oameni la nelegiuiri. Faţă de 
vremurile de odinioară, în prezent toți se aşteaptă ca legea nomos să aibă mai 
multă autoritate. în acele vremuri de demult nu exista nomos pentru că nu 
existau cetăți şi în consecință nici pedepse propriu-zise. Dacă facem abstracție 
de orice altceva, am putea spune că această primă epocă era epoca lui Kronos. 
Desigur că avusese loc şi un anumit progres al artelor şi ştiinţelor - sporind 
astfel puterea şi bogăţia oamenilor -, însă am greşi dacă am crede că acest 
progres a adus cu sine şi un grad mai mare de toleranță”. Evoluţia artelor şi 
ştiinţelor este însoţită de o evoluţie a nomos-ului, a legii, care impune restricții 
firii umane, fie şi ascunzîndu-i adevărata față. Aşa cum Tucidide o demon- 
strează cu prisosință, deşi elenismul a ajuns la apogeu, oamenii nu sînt deloc 
mai îngăduitori ca înainte. în consecință, convingerea că omenirea a atins 
culmea evoluţiei sale necesită unele revizuiri. Deosebirea dintre inteligență şi 
nechibzuinţă - acea deosebire care îl pune pe omul inteligent în imposibilitatea 
de a face bine cetății sale altfel decît prin înşelătorie - nu este afectată nici de 
progresul ştiinţelor şi artelor, nici de evoluţia legilor. Pur şi simplu oamenii nu 
sînt nici mai înţelepţi şi nici mai îngăduitori cu semenii lor decît erau în 
vremurile de odinioară. Credinţa în progres trebuie înţeleasă pornind de la 
faptul că natura umană rămîne neschimbată. 

Se poate observa că însuşi Tucidide confirmă sau cel puţin ilustrează 
concepţia lui Diodotos atunci cînd vorbeşte despre purificarea insulei lui 
Apollo, acțiune la care s-au pornit atenienii, la îndemnul unui oracol (M 104). 
Tiranul Pisistratos purificase o parte din insulă, iar în al şaselea an al războiului 
peloponesiac atenienii vor curaţi întreaga insulă. în anul anterior atenienii 
fuseseră loviți iarăşi de molimă şi suferiseră de pe urma mai multor cutremure 
(87), aşadar motivul acţiunii ar putea fi sentimentul de vinovăţie al acestora 
(vezi V 32). în orice caz, pentru a menţine intact caracterul sacru al Delos-ului, 
s-a impus ca nici un deces sau naştere să nu mai aibă loc pe insulă. Muribunzii 
şi femeile apucate de chinurile facerii trebuiau duse pe o altă insulă, în 
apropierea celei pe care tiranul Polycrates o consacrase zeului Apollo. După ce 
au purificat insula, atenienii au instituit şi o sărbătoare a Delos-ului. în 
vremurile vechi aici se organizase regulat o sărbătoare, care includea o 
întrecere a atleţilor şi una a cîntăreților, precum şi spectacole ale corurilor 
trimise de cetățile din Ionia şi de pe insulele învecinate. Dovada acestui fapt 
ne-o oferă Homer, aşa încît Tucidide citează aici treisprezece versuri homerice, 
pe cînd în restul lucrării sale abia mai găsim un singur vers al lui Homer 


95. Vezi Platon - Protagoras 327c4-63. 

(1 9.4). Versurile amintite ies în evidență în contextul operei pentru că ele 
evocă o scenă plină de linişte şi pace. Acolo Homer le îndeamnă pe fecioarele 
care participaseră la sărbătoarea de la Delos să-şi aducă aminte de el şi să-l 
laude ca pe cel mai dulce şi mai plăcut cîntăreţ care obişnuia să viziteze locul, 
în vremurile post-homerice, ca urmare a greutăților apărute, „întrecerile" au 
încetat. însă în timpul celui de-al şaselea an al războiului peloponesiac atenienii 
fac să renască acest obicei al „întrecerilor"” şi aduc chiar şi o inovaţie, 
introducînd cursele de cai. Nu ne este însă clar dacă sărbătoarea modernă de 
la Delos o întrece pe cea din vechime. Desigur, cursele de cai constituie un 
progres, dar vor putea ele compensa lipsa unui bard ca Homer?” 


10. Istorie politică şi filosofic politică 


Tucidide nu este un simplu om politic şi de aceea el nu aparține unei cetăți 
anume. El este istoric şi, ca atare, nu aparţine nici unei cetăţi. Mai mult, el 
este un istoric pentru care evenimentele particulare sînt judecate din perspectiva 
unor valori universale înţelese în profunzime. Schimbarea este privită din 
perspectiva perenului sau a valorilor eterne, iar natura umană este considerată 
o parte din acel întreg caracterizat prin interacțiunea dintre schimbare şi 
stabilitate. Tucidide este un istoric filosof. Aşadar, gîndirea lui nu este cu totul 
străină de cea a lui Platon sau a lui Aristotel. Este adevărat că Tucidide lasă 
doar să se înțeleagă care sînt temele care crede el că ar constitui principiile 
originare, pe cînd filosofii fac din acele principii subiectele lor centrale. Cu 


96. Vezi Platon - Republica 328al-5. 

97. Relatarea celui de-al şaselea an de război sau, mai precis, fragmentul III 86-116 se 
caracterizează prin faptul că „întreruperea povestirii de dragul ordinii cronologice 
merge în relatarea acestei campanii (cea din Sicilia) pînă la exagerare. De vreme ce 
campania din Sicilia nu este extrem de importantă şi nici măcar interesantă, ea ar 
putea justifica, dacă o luăm aşa cum este, criticile aduse de Dyonisios şi de alții la 
adresa «nefericitei metode cronologice» a lui Tucidide" (Gomme II 413). Faptul 
amintit aici este cu atît mai uimitor, cu cît exact în acest context, în ceea ce am 
putea numi a treia prefață a autorului (III 90.1), Tucidide afirmă că, din toate 
evenimentele petrecute în Sicilia, din tot ceea ce li s-a întîmplat atenienilor, el va 
aminti numai faptele care merită să fie reținute (pentru a doua prefață, vezi mai 
sus, punctul 8). Narațiunea prezentată în III 86-116 este formată din 15 relatări, 
dintre care şase au ca subiect Sicilia, trei se referă la unele fenomene naturale şi 
unul la purificarea Delos-ului. Campania lui Demostene în Etolia (inclusiv singura 
menționare a lui Hesiod din întreaga lucrare) reprezintă evenimentul central. Dacă 
am face abstracţie de relatarea privind purificarea Delos-ului, am remarca o stranie 
regularitate existentă între povestirile despre campania din Sicilia, pe de o parte, 
şi cele despre fenomenele naturale, pe de altă parte. Vezi şi supra, notele 10 şi 83. 

alte cuvinte, este necesar să trecem de Tucidide ca să ajungem la filosofi, dar 
asta nu înseamnă că între Tucidide şi filosofi ar exista vreo relaţie de opoziţie. 
Ceea ce este valabil în filosofie, în general, este valabil şi în filosofia politică, 
caz particular al celei dintii. Dacă nu ne vom mărgini la compararea unor 
judecăți uşor de citat ale lui Tucidide şi Platon, emise asupra unor inşi ca 
Temistocle sau Pericle, dacă vom considera că toate aceste judecăţi sînt eliptice 
Şi, în consecință, dacă vom cumpăni bine sensul lor, ne vom da seama că aceşti 
doi gînditori sînt în esență de aceeaşi părere în ceea ce priveşte problema 
binelui şi a răului, a moralului şi imoralului. Este de ajuns să-i reamintim 
cititorului ce spun cei doi gînditori despre poziția ierarhică a Atenei şi a 
Spartei. Totuşi, între ei există şi o diferență: în timp ce Platon pune pur şi 
simplu problema celei mai bune forme de guvernare, pe care ulterior o rezolvă, 
Tucidide vorbeşte numai despre cea mai bună formă de guvernare pe care a 
cunoscut-o Atena în timpul vieții lui (VIII 97.2). însă aici iarăşi este neapărată 
nevoie să trecem de Tucidide pentru a ajunge la filosofi, care discută din punct 
de vedere tematic despre cea mai bună formă de guvernare în general. Toate 
acestea sînt echivalente cu a spune că gîndirea lui Tucidide este inferioară 
gîndirii lui Platon. Este oare posibil ca Tucidide să fi avut un motiv serios 
pentru a se opri din traseul său ascendent mai devreme decît Platon ? 

Nu trebuie să comparăm decît ceea ce se poate compara. Tucidide nu a 
scris dialoguri socratice şi nici Platon nu ne-a lăsat o relatare a vreunui război 
din vremea sa. Totuşi, în cartea a treia a Legilor Platon face o prezentare a 
evoluției omenirii, pornind de la barbaria vremurilor de început şi ajungînd 
pînă în secolul în care se născuseră el şi Tucidide, iar această prezentare este 
comparabilă cu studiul arheologic întreprins de Tucidide. De fapt, dacă facem 
abstracție de Menexenos, care se poate compara uşor cu Discursul Funerar, 
această prezentare este singurul fragment din opera lui Platon care se pretează 
unei comparații contrastante directe şi instructive cu un fragment din opera lui 
Tucidide. Aşa cum ar trebui să remarcăm chiar şi la cea mai superficială 
analiză, cele două abordări arheologice mai au şi altceva în comun: ambele 
menajează în mod egal sensibilitățile spartane. Noi ne vom opri aici doar la un 
singur aspect. Platon explică felul în care în Atena un regim politic de bună 
calitate, cel apărut în perioada războiului cu perşii, s-a transformat în demo- 
crația extremistă a epocii sale. El pune această schimbare pe seama ignorării 
voite a legii străvechi cu referire la muzică şi teatru. Atena a decăzut atunci 
cînd a renunțat la opinia celor mai buni şi mai înţelepţi dintre cetățenii ei şi a 
hotărît ca publicul în general, adică toți spectatorii, să decidă asupra celor mai 
bune cîntece sau piese de teatru”. Puțin mai încolo el susţine că nu victoria 


98. Legile 69839 şi urm., 700a5-701c4. 


DESPRE RĂZBOIUL PELOPONESIAC AL LUI TUCIDIDE 247 


cucerită pe mare, la Salamina, ci victoriile obținute în luptele terestre, la 
Maraton şi Plateea, au fost cele care au salvat Grecia". Aceste aprecieri se 
deosebesc izbitor de opiniile emise de Tucidide. Pe baza celor spuse de istoric, 
s-ar putea trage concluzia că atenienii nu au avut altă şansă decît să se angajeze 
în lupta de la Salamina şi, cum un lucru atrage altul, au fost constrînşi să-şi 
creeze cea mai puternică forță navală. Pentru a avea o forță navală puternică 
aveau nevoie de cei mai săraci atenieni, care să devină vislaşi, şi astfel au fost 
nevoiți să le ofere celor săraci un statut social superior celui pe care îl aveau 
anterior. Aşadar,'Atena a fost constrînsă să devină o democraţie; democrati- 
zarea Atenei nu a fost o nebunie intenționată sau o alegere benevolă, aşa cum 
vrea să ne convingă Platon, ci o necesitate. Vorbind la modul general, am 
putea avea impresia că, spre deosebire de Tucidide, Platon lasă prea puţin loc 
pentru destin şi pune accentul pe alegere. De fapt, în această privinţă nu există 
totuşi nici o deosebire fundamentală între cei doi gînditori. Chiar în contextul 
la care tocmai am făcut trimitere, Platon spune că nu atît omul, înţelepciunea 
sau chiar prostia umană, cît mai ales soarta este cea care impune formele de 
guvernare şi face legile cetăţii. Cu alte cuvinte, omul este un fel de jucărie în 
mîinile zeilor'%. Platon adaugă într-adevăr că, între nişte limite foarte restrînse, 
oamenii au posibilitatea să aleagă dintre forme de guvernare diferite. Dar nici 
Tucidide nu neagă acest lucru. Aşadar, el nu poate nega nici necesitatea de a 
pune problema celei mai bune forme de guvernare. S-ar putea spune că 
răspunsurile sînt oferite prin intermediul discursurilor unor personaje ale sale, 
cum ar fi Athenagoras sau Pericle, însă este evident că Tucidide nu ridică în 
mod explicit o astfel de problemă. Istoricul preferă oricărei forme pure de 
guvernare un amestec de oligarhie cu democraţie, deşi nu putem fi siguri că ar 
opta pentru acest amestec în defavoarea unei tiranii inteligente şi morale. S-ar 
părea că Tucidide se îndoieşte de posibilitatea punerii în practică a unui regim 
politic superior celor două, adică aristocrației, în sensul dat cuvîntului de 
Platon sau de Aristotel. Oricum, este sigur că el nu vorbeşte niciodată în 
numele său despre o cetate virtuoasă, ci numai despre indivizi virtuoşi. 
Conform opiniei sale, s-ar părea că în natura cetății există ceva care o împiedică 
să se ridice la nivelul la care poate ajunge individul. 

în prima carte a lucrării sale, atunci cînd vorbeşte despre justificările 
războiului peloponesiac, Tucidide pune accentul pe trei dintre aceste cauze: 
teama spartanilor de puterea tot mai mare a Atenei, încălcarea tratatului 
încheiat între cetăți şi profanarea petrecută în vremea lui Cylon. Istoricul nu 


99. Ibidem 70'7a5-c7. 100. Ibidem 709a 1-3. 
Vezi 644d7-e4 şi 803c4-5. 

pune un accent la fel de puternic pe o a patra cauză, care ar justifica şi ea 
izbucnirea războiului şi care pare a fi cea mai nobilă: eliberarea cetăților 
greceşti de sub tirania Atenei. Această cauză se naşte pornind de la premisa că, 
din punct de vedere legal, fiecare cetate este independentă şi reprezintă un 
membru cu drepturi egale al întregului care include toate cetăţile Greciei, 
indiferent dacă e vorba de o cetate mare sau mică, puternică sau slabă, bogată 
sau săracă. în consecință, există o formă de bine comună tuturor cetăților 
greceşti, iar fiecare cetate trebuie să-şi limiteze ambițiile în funcție de celelalte. 
Autodeterminarea unei cetăți, aşa cum este ea concepută de Platon sau Aristotel, 
exclude dependenţa sa de o astfel de asociaţie a cetăților sau de existenţa sa ca 
membru al acesteia. Aristotel ajunge pînă acolo încît imaginează o cetate 
absolut perfectă, care nu are nici un fel de „legături cu cei din afară". Am 
putea spune că învățătura pe care o conține întreaga lucrare a lui Tucidide este 
aceea că egalitatea tuturor cetăților, pe care o sugerează cele mai nobile 
declarații ale spartanilor, nu este sub nici o formă posibilă, din cauza inegalităţi 
de forțe dintre cetăţi. în consecință, mai devreme sau mai tîrziu, cetățile cele 
mai puternice îşi vor manifesta inevitabil superioritatea sau chiar dominația 
asupra cetăților mai slabe. însă această învățătură pune sub semnul întrebării 
şi o presupoziție a filosofiei politice clasice, eliminînd de fapt acel gen de 
autodeterminare a cetăţii pe care îl presupune respectiva filosofic în esenţa sa, 
cetatea nu este nici independentă, dar nici nu face parte dintr-un sistem corect 
sau echilibrat care să includă mai multe cetăţi, dacă nu cumva pe toate. Lipsa 
de reguli care caracterizează „societatea" cetăților sau - altfel spus - omni- 
prezența Războiului face ca cele mai înalte aspirații spre dreptate şi virtute ale 
unei cetăți să se oprească la un nivel mult mai scăzut decît ar fi admis filosofia 
politică clasică. 

Cea mai mare parte a discursurilor şi discuţiilor incluse de Tucidide în 
opera sa se referă la politica externă, la lucrurile pe care trebuie să le facă o 
cetate sau un grup de cetăți în relaţiile cu o altă cetate sau grup de cetăţi. însă 
orice intră în centrul atenţiei sau este esenţial pentru cetăţeni devine la Tucidide 
subiect de discuție. Pentru o cetate care nu se află în pragul unui război civil 
sau în mijlocul unei astfel de confruntări, cele mai importante probleme sînt 
cele legate de relaţiile sale cu celelalte cetăţi. Nu degeaba Tucidide îl pune pe 
Diodotos să afirme că imperiul şi libertatea şi, în consecință, absența unei 
stăpîniri străine - sînt „cele mai mărețe lucruri" (III 45.6). în general chiar şi 
oamenii cei mai umili preferă să fie supuşii celor de acelaşi neam cu ei decît 
să fie conduşi de nişte străini. Dacă lucrurile stau astfel, atunci politica 


101. Politica 1325b23-32. 

externă este esenţială „pentru noi”, deşi s-ar putea să nu fie esenţială „în sine" 
şi „prin natura sa". Tucidide nu ajunge la culmile atinse de filosofia politică 
clasică întrucît este interesat în primul rînd de ceea ce este „esențial pentru 
noi" şi nu de ceea ce este „esenţial prin natura lucrurilor”. în schimb, filosofia 
reprezintă evoluţia de la ceea ce este esenţial pentru noi la ceea ce este esenţial 
în sine, prin natura lucrurilor. Această evoluţie impune mai întîi o înţelegere 
cît mai adecvată a ceea ce este esențial pentru noi, deoarece problema de față 
intervine înaintea procesului evolutiv amintit. Cu alte cuvinte, gîndirea politică 
sau ştiinţa politică nu poate porni de la imaginea cetăţii ca Peşteră, ci de la 
aceea a cetății ca lume, cel mai important constituent al lumii, şi de la 
înțelegerea omului ca ființă complet implicată în viața politică: „războiul 
acesta este cel mai măreț război”. Filosofia politică clasică implică articularea 
acestui început de gîndirea politică, dar nu o expune. Acest lucru îl face 
Tucidide, într-o manieră inegalabilă, ba chiar - am zice - imbatabilă. Pornind 
în căutarea acestei înțelegeri „de bun simţ" a problemelor politice, care ne-a 
condus mai întîi la Politica lui Aristotel, ajungem în cele din urmă la Războiul 
peloponesiac al lui Tucidide. 

însă în cea mai mare parte a timpului cetatea trăieşte în pace. în cea mai 
mare parte din timp ea nu este expusă influențelor acelui învățător violent, 
care este războiul, şi nici unor constrîngeri nedorite, astfel că locuitorii săi au 
gînduri mai paşnice decît le-ar avea în vreme de război (III 82.2). Prin 
urmare, în cea mai mare parte a timpului oamenii înclină spre admirarea 
trecutului, a valorilor tradiționale, fiind mai puțin interesaţi să se implice în 
realitatea prezentului (I 21.2). Atîta timp cît nu sînt constrînşi să se manifeste 
violent, ei elogiază cumpătarea şi supunerea față de legea divină, confor- 
mâîndu-se cerinţelor lor. Nici la Tucidide şi nici la filosofii clasici!” planul 
divin nu pare a fi principala preocupare a cetăţii, însă Tucidide arată cu mai 
multă claritate decît filosofii faptul că, din perspectiva cetăţii, divinul apare 
drept principala preocupare „pentru noi". Este suficient să amintim că Tucidide 
ne vorbeşte despre oracole, cutremure şi eclipse, despre faptele şi suferințele 
lui Nicias, despre mustrările de conţtiință ale spartanilor şi despre problemu lui 
Cylon, despre urmările bătăliei de la Delium şi despre purificarea Delosului, 
pe scurt, despre toate acele lucruri care istoricului modern nu-i sînt de nici un 
folos sau care îl deranjează şi la care filosofia politică clasica abia daca face 
aluzie, deoarece în cazul ei interesul pentru planul divin sau transcendent a 
devenit identic cu filosofia. Am întîmpina mari dificultăți în reabilitarea acestei 
laturi îndepărtate sau întunecate a cetăţii dacă nu ar exista scrierile unor 


102. Vezi Politica 1328b 11-12. 


250 CETATEA ŞI OMUL 


gînditori de valoare, printre care se distinge în primul rînd Fustei de Coulanges, cel 
care ne-a ajutat să percepem cetatea aşa cum se înțelegea ea iniţial, altfel decît a fost 
ea prezentată în filosofia politică clasică, adică să vedem cetatea sfîntă în opoziţie cu 
cetatea naturală. Recunoştinţa noastră nu este aproape deloc diminuată de faptul că 
Fustei de Coulanges şi iluştrii săi predecesori, printre care îl amintim în primul rînd 
pe Hegel, precum şi nenumăraţii săi urmaşi, nu au reuşit să acorde atenţia cuvenită 
conceptului filosofic de cetate prezentat de filosofia politică clasică. Esenţială pentru 
noi nu este rațiunea filosofică a cetăţii, ci rațiunea proprie cetăţii ca atare, specifică 
cetăţii prefiloso-fice. Conform acestei concepţii, cetatea se consideră inferioară şi 
subordonată divinului, în înţelesul obişnuit al cuvîntului, sau îşi manifestă respectul 
faţă de divinitate. Numai pornind din acest punct vom putea înţelege corect întreaga 
influenţă pe care a avut-o o problemă esenţială, la fel de veche ca şi filosofia, cu toate 
că filosofii nu o recunosc prea des: quid sit deus. 

